
KENDALL (Mama lui Ruby) 

O clipă, nu vezi decât frumuseţe. Se întâmplă pentru că 
ochiul se duce unde vrea el, unde e atras: către chipul fără 
cusur, părul auriu prins în coc, braţul întins cu graţie, 
trupul suplu al dansatoarei pe punctul de a-şi lua zborul. 
Numai că se învârte încet, către tine, şi apoi îţi dai 
seama... costumul mulat de dans, bleu, e împroşcat cu 
sânge. li lipseşte un braţ, iar piciorul din partea opusă e 
răsucit grotesc, într-un fel care arată violenţă. O balerină 
care chiar şi-a rupt un picior, dar cu siguranţă n-a fost 
ghinion. 

Știu un loc unde nu se rătăceşte nimeni... Știu un loc 
unde nu plânge nimeni... 

Vocea e stăruitoare şi minunată. Sigur că da; este vocea 
lui Jess Mordue. E incredibil de talentată, poate chiar la fel 
de talentată ca fiica mea, Ruby, numai că e mult mai 
frumoasă. Nu i-aş spune niciodată aşa ceva lui Ruby, dar 
cu greu ar putea să nu remarce. Jess e uluitoare. 

Chiar în clipa asta, suntem toate - cele patru mame - 
reduse la tăcere în biroul directorului. Simt cum mă 
străpung privirile lui Carolyn, mama lui Jess. Nu vreau să 
mă uit nici la ea, nici la cutia muzicală diabolică de pe 
biroul din faţa noastră, şi nu vreau să cobor privirea ca şi 
cum eu sau Ruby am fi vinovate. Nu se poate să fi făcut ea 
asta, nu e stilul ei. 


Celelalte mame nu ştiu toată povestea despre Ruby sau 
despre mine, ori cum ne înţelegem noi două. Sunt toate 
britanice, poate că n-au încercat să-şi închipuie ce greu e 
să te muţi de la LA la Londra, lăsânduc-ţi acolo soţul şi 
asumându-ţi singură responsabilitatea pentru creşterea 
unui copil atât de greu de stăpânit ca Ruby. 

Visul ei este să intre într-o lume - o afacere - unde e 
venerată frumuseţea, unde Jess are şanse să fie tratată 
preferenţial, iar Ruby n-o să aibă niciodată parte de asta. 
Uneori, e copleşită de nesiguranţă. Alteori, scapă totul de 
sub control şi apoi regretă. Ştiu că aşa e. 

În timp ce arcul se destinde, notele metalice ale pianului 
devin întâi neregulate şi apoi încetează, iar mişcările 
balerinei sunt tot mai smucite, până când, din fericire, 
rămâne nemişcată. Adam Racki şopteşte, mai mult pentru 
el decât pentru oricare dintre noi: 

— Veşti ce pomenesc de fapte nefireşti. 

Apoi, pentru noi, spune şi sursa: 

— Macbeth.! 

Carolyn clatină din cap într-o totală sfidare a 
directorului. 

— Vă daţi seama ce e cântecul ăsta, nu? întreabă ea. Are 
o statură impunătoare, e la fel de înaltă ca Jess, dar mai 
degrabă solidă decât mlădioasă şi nu e genul care să-şi 
îmblânzească trăsăturile cu machiaj. Se lasă în faţă pe 
scaun, arătând cu degetul spre cutia muzicală - şi spre 
domnul Racki -, însă am senzaţia că gestul e îndreptat 
direct către mine, care stau la două scaune mai la stânga 
ei. 


1 William Shakespeare, Macbeth, traducere şi note de Dan Amedeu Lăzărescu, Editura 
Pandora M, 2016, actul V, scena 1. 


— E Castelul din nori”. E Jess, cântând Castelul din nori. 
Cântecul ei pentru audiție. Înţelegeţi toţi ce-nseamnă asta. 

— Încă nu ştie niciunul dintre noi ce înseamnă, spune 
domnul Racki, cu glasul lui răsunător. 

Nu e arătos, dar este o prezenţă care nu poate fi 
ignorată, ceea ce e logic ţinând cont de succesul pe care l- 
a avut în trecut în West End’. Pe pereţi sunt fotografii cu el 
pe scenă, cu machiaj, alături de personalităţi ca... mă rog, 
nu-i ştiu pe greii teatrului britanic, dar sunt acolo. Şi îmi 
place obiceiul lui de a cita din piese de teatru, deşi uneori 
citatele în latină sunt puţin exagerate. 

— Nu ştim cine a lăsat asta în dulapul lui Jess. 

N-o să sugerez eu că una dintre celelalte fete din grupul 
de prietene, deşi merită remarcat că au fost chemate la 
această întâlnire şi mamele lor, Bronnie şi Elise. Bronnie 
stă ca un tampon între mine şi Carolyn, iar Elise e aşezată 
de cealaltă parte a lui Carolyn. Fetele noastre studiază 
toate patru teatrul muzical la Academia Oria Flynn. Noi, 
„mamele”, am face orice să le apărăm, iar asta ne aduce în 
conflict unele cu altele. Se pot face şi desface alianţe cât ai 
clipi. Câteodată nu suntem foarte diferite nici noi de un 
grup de fete de 16 şi 17 ani. 

Deşi Ruby şi-a asumat întreaga responsabilitate pentru 
evenimentele de anul trecut, a fost primită de fete înapoi 
în grup (slavă Domnului!), dar Carolyn n-a iertat-o 
niciodată. Probabil că nici pe mine nu m-a iertat. Toată 
povestea i-a tulburat simţul dreptăţii. La urma urmelor, e 
profesor de Drept. Nu i s-a părut că Ruby a plătit suficient. 

Nu că asta ar scuza comportamentul lui Ruby de anul 


? Castle on a Cloud, cântec inclus în musicalul Les Misérables, realizat după romanul 
omonim al lui Victor Hugo. 


3 Partea de vest a centrului Londrei, cunoscută pentru numărul mare de teatre și zone 
comerciale. 


trecut, dar ideea de agresori şi victime minimalizează şi 
simplifică prea mult lucrurile ca să se potrivească în orice 
situaţie. 

Îi arunc o privire lui Bronnie şi-i simt sprijinul tăcut. Din 
tot grupul de mame, e cea mai blândă, deşi nu e genul care 
să ia atitudine atât de devreme. Fiica ei, Annabel, e dulce 
şi drăguță şi evită şi ea să ia partea cuiva. 

N-are niciun rost să mă uit la Elise, dinspre care simt 
venind valuri de nerăbdare. Se aude cum bate din picior, 
părul ei roşcat cu un bob impecabil mişcându-se ritmat, ca 
un metronom exasperant. Ar prefera să nu fie aici şi să-şi 
vadă de făcut milioanele ei. E o pragmatică şi muncitoare, 
exact ca fiica ei, Sadie. 

Oare e posibil ca anul trecut să fi fost şi noi un grup de 
patru, cum sunt fetele noastre? Suntem toate foarte 
diferite, dar mă bazam pe ele. Mi-e dor de ele. 

— Ruby a făcut-o, spune Carolyn cu fermitate. 

Ce s-a întâmplat cu „nevinovat până la proba contrarie”? 
Se aplică doar în America? 

— Aici, la Academie, tratăm cu foarte multă seriozitate 
orice ameninţare, zice domnul Racki. Siguranţa elevilor 
noştri este crucială. Dar, fără martori şi fără o mărturisire, 
trebuie să procedăm cu prudenţă. 

Carolyn râde nervos. Apoi se ridică şi începe să se 
plimbe prin spatele scaunelor celorlalte mame. Mă 
descumpăneşte, dar n-o să mă trădez. 

— Îmi pare foarte rău pentru ce a păţit Jess... 

Vocea domnului Racki se pierde când Carolyn se opreşte 
şi se uită urât la el. Se hotărăşte să facă apel la toată 
lumea, cuprinzându-le cu privirea pe toate mamele. 

— Motivul pentru care v-am chemat pe toate patru azi 
este că trebuie să ne concentrăm să creăm un mediu 
propice educaţiei şi empatiei, astfel încât oricine ar fi 

făcut-o să înţeleagă... 

— Empatie?! izbucneşte Carolyn. Cineva ameninţă să-mi 
schilodească fata! 

— Am stat de vorbă cu toate fetele. Ruby a negat orice 
implicare şi nimeni n-a văzut nimic. _ 

Privirea i se mută repede de la Carolyn. Încă mai sunt 
uimită că n-a cedat presiunilor ei, care trebuie să fi fost 
însemnate, şi n-a exmatriculat-o pe Ruby anul trecut. 

Ruby e încă aici. Ca şi mine. Îmi îndrept puţin spatele. 
Carolyn nu e singura dispusă să lupte pentru fiica ei. 
Întâmplător, eu am alte arme. Mă aplec pe scaun şi mă 
adresez domnului Racki - Adam - cu glas scăzut, în 
contrast deliberat cu tonul plângăcios al lui Carolyn. 
Pentru o clipă, îmi doresc să mai fi avut încă părul blond 
lung, ca să-l pot arunca pe spate, îmi doresc să fi fost 
îmbrăcată cu ceva mai decoltat, dar după lumpectomie şi 
chimioterapie părul mi-a crescut într-un ritm de melc, nu- 
mi ajunge decât până la umeri şi are aceeaşi nuanţă de 
castaniu ca al lui Ruby. 

— Ruby n-are niciun motiv s-o amenințe pe Jess, îi spun. 
Carolyn vine lângă mine. 

— E un bis! aproape că-mi zbiară în faţă. 

Încerc să nu tresar. Să nu dau dovadă de frică. 

— Carolyn, te rog stai jos, spune domnul Racki pe un ton 
autoritar, pe care probabil îl foloseşte cu elevele. 

Văzând că domnul Racki nu are de gând să continue 
până nu se conformează, Carolyn se aşază cu un pufnet 
sonor. Îl răsplătesc pe director cu un zâmbet. 

— Cu siguranţă că voi face anchete suplimentare şi o să 
sporesc măsurile de siguranţă, dar toată lumea din această 
încăpere trebuie să-şi facă treaba. Până la urmă, toată 
lumea e o scenă şi trebuie să dăm un exemplu pentru fete. 
Trimestrul n-a început decât de câteva săptămâni. Nu 

vrem să se repete anul trecut, nu-i aşa? 

Bronnie încuviinţează încruntată, dar bătaia piciorului 
lui Elise se accelerează. 

— Sadie n-are nimic de-a face cu aiureala de anul trecut 
şi n-are nimic de-a face nici cu cutia asta muzicală. li dau 
un exemplu foarte bun fiicei mele. 

— Ce s-a întâmplat anul trecut le-a afectat grupul şi a 
ameninţat să contamineze toată şcoala, spune domnul 
Racki. Când e vorba de adolescente, totul se reduce la 
dinamică. Toată lumea joacă un rol. 

— Nu, răspunde Carolyn, aici e vorba de Ruby. Ar fi 
trebuit să fie deja exmatriculată, dar o să mă mulţumesc şi 
dacă se întâmplă în clipa asta. 

— N-a fost Ruby, îi spun domnului Racki. 

În ultima vreme, Ruby a fost mult mai cu picioarele pe 
pământ; nu lasă nimic s-o distragă de la obiectivul real, pe 
care îl are de la patru ani: să devină un star. 

Îmi fac griji că o parte din ce s-a întâmplat este din vina 
mea. Ruby a fost foarte afectată de cancerul meu şi s-a 
purtat urât, numeroşi terapeuţi din LA au spus că nu e 
neobişnuit. Aş vrea să fi reacţionat altfel la vremea aceea, 
dar nu pot şterge trecutul. Londra ar fi trebuit să fie un 
nou început pentru noi, la distanţă de un ocean. 

Dar asta n-a fost mâna lui Ruby. A promis. 

— În sufletul ei, Ruby e o fată adorabilă, spune Bronnie. 
Îi mulţumesc lui Dumnezeu pentru Bronnie. 

— Adorabilă? 

Carolyn se întoarce către Bronnie, dar nu se poate 
întoarce împotriva lui Bronnie. Nici chiar Carolyn nu-i 
poate tăia capul lui Bambi. 

— Adam, treaba asta poartă semnătura lui Ruby de sus 
până jos. 

Faptul că-i foloseşte prenumele e o provocare la fel de 

mare ca uitătura ei. Domnul Racki îi evită privirea. Ei bine, 
sunt mama lui Ruby, fir-ar să fie. 

— Nu e deloc modul de operare al lui Ruby. 

Carolyn se bucură în mod evident de exprimarea mea. 

— Deci are un mod de operare, ca un infractor, nu? 

Nu o bag în seamă. Ţinta mea e domnul Racki. 

— Când e pusă în faţa faptelor, Ruby recunoaşte ce a 
făcut şi are remuscări. 

— Vrei să spui că plânge, ripostează Carolyn. Nu-i 
acelaşi lucru cu remuscările. La urma urmelor, e actrită. 

— Toate sunt actriţe, spune Bronnie. 

Nu ştiu dacă se referă doar la cele patru fete ale noastre 
sau la adolescente în general. Secretomania şi minciunile 
vin la pachet. 

— L-a spus directorului că n-a făcut-o ea şi eu o cred. 

Vorbesc pe un ton ferm, poate că ascund şi eu o mică 
actriţă. Pentru că, deşi tind s-o cred pe Ruby, îmi pun 
unele întrebări. Dar nu pot să mă trădez, nu pot s-o las pe 
Carolyn să simtă mirosul sângelui. 

Adevărul este că mi-e teamă. Sunt singura de-aici care 
ştie cât de rău o pot lua razna lucrurile când Ruby îşi 
pierde controlul. 

— Te manipulează, spune Carolyn categoric. Şi acum 
ridică miza. Nu vede nimeni altcineva cât de periculos e? 

Elise se ridică brusc. 

— Sigur, e foarte neplăcut, îmi pare rău pentru Jess şi 
habar n-am dacă Ruby a făcut-o, dar n-are nicio legătură 
cu Sadie sau cu mine. 

Se îndreaptă spre uşă şi apoi spune peste umăr: 

— Bronnie, vii? N-are de-a face nici cu Bel. 

Bronnie pare nehotărâtă. Ezită doar o clipă prea mult 
pentru gustul lui Elise, care deja a deschis uşa. 

— Ne vedem mai încolo, spune ea, după care iese. 


Domnul Racki pare să piardă controlul asupra întâlnirii. 
Este foarte ineficient, ceea ce a fost în avantajul meu şi al 
lui Ruby când fata a fost primită la şcoală fără prea multe 
întrebări. Sunt sigură că n-a stricat nici că Nick a donat 
banii cu care să fie finanţate două locuri pentru elevi 
defavorizaţi. Carolyn probabil anticipează că n-o să ezit să 
joc pe cartea cancerului sau pe cea a domniţei la ananghie, 
departe de casă. Poate că de-asta are draci. Nu suportă să 
piardă, iar perspectiva de a fi învinsă din nou de un 
intelect inferior ca al meu... mă rog, probabil că e mai mult 
decât poate suporta. 

Sau poate că doar o iubeşte pe fiica ei şi nu vrea s-o 
vadă iar hărţuită. Asta pot să înţeleg. Dacă o cutie 
muzicală ca asta ar fi apărut în dulapul lui Ruby... în fine, 
nu-mi place nici măcar să mă gândesc la asta. 

— Astea-s aiureli, izbucneşte Carolyn. Găsiţi-mi un alt 
vinovat. Să fie al naibii, vă provoc să-l găsiţi! 

Mă uit rugător la domnul Racki, susţinându-mi cauza. 

— Obsesia asta pe care o are Carolyn cu Ruby... 

— Aş zice că e invers! Ruby e obsedată de Jess! Şi să fiu 
a naibii dacă nu mi-a ajuns! 

— Persoana care înjură mai mult obţine ce vrea? întreb. 

Domnul Racki pare un pic încolţit, probabil în căutarea 
unui citat din teatru care să ne aducă împreună. Apoi îşi 
strânge mâinile una într-alta şi ne zâmbeşte tuturor. L-am 
mai văzut făcând asta, toate l-am văzut, când se hotărăşte 
brusc că lumea are nevoie de dragoste, de dragoste 
minunată. Da, poate fi greţos de sentimental, dar inimos şi, 
repet, asta e de multe ori în avantajul lui Ruby, înseamnă 
că e întotdeauna dispus să vadă tot ce-i mai bun în ea şi să- 
i mai acorde o şansă. Mă uit la el cu ochi mari, plini de 
curiozitate şi aprobare, în timp ce simt cum Carolyn se 
încordează, în pragul unei noi izbucniri. Poate că n-ar 

trebui să-mi facă plăcere reacţia ei, nu într-un astfel de 
moment, dar cancerul m-a învătat că trebuie să-ţi trăieşti 
viaţa la maximum, pentru că nu se ştie niciodată. 

— S-a ivit o ocazie, spune el. Avem o elevă nouă, care a 
început azi-dimineaţă cursurile la AOF. O cheamă Imogen 
Curwood şi nu ştie nimic despre fete sau despre povestea 
lor. Nu ştie nimic despre nicio cutie muzicală. Şi 
introducerea cuiva nou poate schimba radical dinamica, s- 
ar putea să fie exact ce le trebuie fetelor. 

— Tu vorbeşti serios? întreabă Carolyn. 

— Foarte serios, răspunde domnul Racki pe un ton voios. 

E evident că îşi imaginează că a dat peste soluţia 
perfectă. 

— Venirea lui Imogen poate fi un nou început pentru 
toată lumea. 

Un nou început - una dintre expresiile mele favorite. 
Nici că se putea mai bine. 

— E o ocazie pentru fete să rezolve orice diferende ar 
avea întâmpinând o nouă prietenă şi, ca adulţi, noi putem 
să le oferim încurajările corespunzătoare. 

Îi zâmbesc ca şi cum ar fi o idee minunată, chiar este, 
pentru că Ruby n-o să fie exmatriculată. Înseamnă şi 
înfrângerea lui Carolyn. 

Şi Bronnie zâmbeşte. La urma urmelor, domnul Racki e 
şeful ei, nu prea are de ales. E într-o situaţie delicată, fiind 
şi angajată, şi mama unei eleve. 

Fără niciun cuvânt, Carolyn pleacă valvârtej. 

Unii nu sunt niciodată fericiţi. Cui nu-i place un nou 
început? 


CAROLYN (mama lui Jess) 

Trântesc uşa maşinii şi stau pe scaunul şoferului cu ochii 
închişi, numărând. 

Unu, doi, trei... 

De ce numără oamenii când sunt nervoşi? Oare 
numerele sunt calmante în sine? Hai să vedem. 

Patru, Cinci, şase... 

Nu, nu sunt. E doaro aiureală: meditează, numără până 
la zece, zugrăveşte-ţi în alb pereţii dormitorului şi 
pulverizează spray de lavandă pe pernă. N-ai decât să faci 
toate astea, lumea reală va rămâne la locul ei. 

Șapte, opt, naiba s-o ia pe Ruby Donovan. Te rog, fă să 
fie strivită pe pavaj de un hipopotam obez care cade de la 
balconul etajului 14. 

Lumea reală e tot acolo, iar tu n-o să reuşeşti să dormi la 
noapte pentru că o javră de adolescentă, alunecoasă ca 
naiba, îţi persecută în continuare fata. 

Uşa pasagerului se închide cu un pocnet zdravăn, dar nu 
foarte puternic. Sunt sigură că Jess nu încearcă să 
impresioneze pe nimeni demonstrând că abordarea ei în 
privinţa închiderii-uşii-în-momente-de-stres e mai matură 
decât a mea, dar aşa pare. 

Nouă, fir-ai a naibii, Ruby Donovan, zece, fir-ar a naibii 
Academia de doi bani Oria Flynn. 

Ar fi trebuit să insist pentru o întâlnire între patru ochi 
cu Adam Racki. De ce ne-a convocat pe toate? Nu era 
nevoie să fie şi Bronnie şi Elise acolo, doar dacă n-a crezut 
că Bel sau Sadie ar fi putut pune monstruozitatea aia în 
dulapul lui Jess, şi nu crede nimeni. Ştim cu toţii că Ruby a 
făcut-o - în adâncul sufletului, ştie până şi Kendall. 

Pot să bănuiesc de ce a vrut să fim toate patru acolo, 
vierme viclean ce e. A vrut să dilueze efectul Carolyn. 
(„Cine ar putea să-l acuze?”, ar spune oricare dintre 
membrii familiei mele. Ba chiar s-ar aştepta să mi se pară 

şi mie amuzant.) 

Previzibil, nici Bronnie, nici Elise n-au luat atitudine: 
Bronnie pentru că e la fel de utilă ca o umbrelă 
nevorbitoare, iar Elise pentru că nu-i pasă. Ceea ce a fost 
convenabil pentru Racki. 

Voiam s-o văd pe Kendall, aşadar am fost de acord cu 
întâlnirea de grup. Sufăr de un optimism naiv care n-o să 
moară niciodată. Speram că de data asta o să fie altfel, că 
poate Kendall o să-şi asume în cele din urmă 
responsabilitatea pentru fiica ei detestabilă, în loc să-i 
găsească scuze. Dacă povestea asta înfiorătoare cu cutia 
muzicală nu-i de-ajuns s-o facă să spună „îmi pare tare rău 
şi o să-i trag lui Ruby o săpuneală de n-o s-o uite”, atunci 
ce-ar putea s-o mişte suficient? 

— Mami? spune Jess, vocea ei întrerupându-mi şirul 
gândurilor. Te rog, spune-mi că n-ai făcut urât azi- 
dimineaţă, n-ai acuzat-o pe Ruby şi n-ai încercat să-i faci s- 
o exmatriculeze. 

Nu spun nimic. 

— Aşa ai făcut, nu? Fără să discuţi cu mine înainte. 
Mami! 

Poate că Jess pare severă şi autoritară, dar eu ştiu ce e 
dedesubt: anxietate. Teamă. Fiicei mele nu-i place să arate 
nicio slăbiciune - o trăsătură pe care a moştenit-o de la 
maică-sa. Anul trecut, când mizeriile lui Ruby au ajuns să 
fie prea mult pentru ea, n-a plâns şi nici nu s-a plâns. In 
schimb, a dispărut: de acasă şi de la şcoală. Cu ajutorul 
unor imagini criptice postate pe Instagram, am găsit-o 
după trei zile, la Manchester. Dormise pe o bancă două 
nopţi. Când, împreună cu Dan, am găsit-o, avea faţa 
acoperită cu o pojghiţă de funingine. Ne-a zâmbit şi a zis 
„N-arăt ca o vagaboandă adevărată?” Când am întrebat-o 
de ce-a făcut-o, a spus „Aveam nevoie să stau departe de 

Ruby. Şi, înainte să ziceţi că nu e cazul să mă mai apropii 
niciodată de ea dacă nu vreau... nu. N-o s-o las să mă 
gonească din şcoală. Acum pot să supraviețuiesc oricărei 
mizerii.” 

Adam Racki a părut destul de panicat de toată povestea, 
deşi cine poate şti dacă era îngrijorat pentru siguranţa lui 
Jess sau pentru reputaţia şcolii, dar nici chiar atunci n-a 
pedepsit-o adecvat pe Ruby. A părut să decidă că mica 
incursiune a lui Jess în viaţa de vagabond în Manchester a 
fost un fel de exerciţiu actoricesc. Şi eu n-am putut-o 
obliga pe Jess să schimbe şcoala, când ea era hotărâtă să 
demonstreze cât de dură e aici. 

— Mami! Fir-ar al naibii! 

Alte mame ar zice Nu înjura de faţă cu mine. Alte mame 
şi-ar feri fetele de orice rele, în ciuda protestelor lor. 

Parcă aud glasul lui Adam: E o ocazie pentru fete să 
rezolve orice diferende ar avea întâmpinând o nouă 
prietenă. A fost o încercare de manipulare jalnică, de nivel 
de şcoală primară. Poţi să spui unui grup de copii de cinci 
ani cine o să fiu noul lor prieten, dar nu poţi să faci la fel 
cu nişte adolescente. Era o încercare de ispăşire pentru 
Ruby, după anul trecut? 

Jess a fost cândva noua prietenă a lui Ruby. Răutatea se 
bucură să-şi facă prieteni noi. Işi freacă mâinile şi spune: 
Aah, ce drăguţ! încă o victimă. 

— N-a fost Ruby, mami. 

— Poftim? 

Mă şochează şi-mi deschide ochii. Jess şi cu mine nu 
suntem întotdeauna de acord, dar până acum am fost în 
privinţa lui Ruby. 

— Cutia muzicală. A fost cu mine toată dimineaţa. Eram 
împreună când am găsit-o şi a fost la fel de şocată ca mine. 
A început să plângă. Eu eram ceva de genul „Ce mama 

dracului?”. 

— E logic. Când a văzut prin ochii tăi, a întrezărit câteva 
clipe în propria ei minte sucită. Nu mă mir că a plâns. Cea 
mai mare parte a anului trecut a plâns şi a cerut scuze, dar 
n-a încetat să te chinuie. 

— Interesant, spune Jess indiferentă, răsucind oglinda 
retrovizoare ca să-şi verifice machiajul. Credeam că o să 
mergi mai degrabă pe ideea evidentă „a trebuit să se 
prefacă necăjită ca să pară nevinovată”. 

— Nu mi-ar plăcea să fiu previzibilă, mormăi eu. 

— Nimic din ce spun despre cum funcţionează mintea lui 
Ruby... 

— Funcționează ca o armă chimică, doar că are 
înfăţişarea unei adolescente. 

— ...n-o să te convingă, chiar dacă povestea asta nu e 
deloc stilul ei. Îţi tot spun, deşi nu asculţi niciodată - Ruby 
şi cu mine ne-am împăcat. Faza cu dispariţia mea de anul 
trecut a înnebunit-o, cred. Ştie că toată lumea ar fi dat vina 
pe ea dacă aş fi fost găsită moartă în vreun şanţ. 

N-are rost să-i spun să nu mai glumească despre ceva 
atât de îngrozitor. Ar zice doar că şi eu sunt scandalos de 
directă când îmi convine, şi ar avea dreptate. 

— Şi dacă n-a fost Ruby, cine ar fi putut fi? Bel? Sadie? 

— Nu şi nu. De parcă ar putea vreuna dintre ele! 

Sunt de acord. 

— Nu cred că ele au fost. Dar nici nu mă convingi că 
într-o şcoală se pot afla mai mulţi psihopaţi capabili de 
porcării de un asemenea nivel - să-i zicem nivelul Ruby 
Donovan. 

Fac o pauză şi mă gândesc. 

— Cine ştie codul de la dulapul tău? 

— Ruby, Bel, Sadie. Dar... există un cod master cu care 
se deschid toate dulapurile. Elevii intră şi ies din birou 

toată ziua - oricare dintre ei ar fi putut deschide un sertar 
şi l-ar fi aflat. Ce? Poţi să spui cu voce tare. Oricum, tot se 
aude şi dacă nu spui nimic. 

Nu-mi pasă dacă Ruby a stat lipită de tine toată ziua. Ea 
a făcut-o. Cumva. 

— Cum de nu eşti mai supărată? o întreb. 

— Aha! Bună întrebare. 

— Mulţumesc. 

Pornesc maşina, disperată dintr-odată să plec naibii de- 
aici. 

— Oricât de ciudat ar părea, datorită lui Ruby nu sunt 
complet traumatizată, spune Jess. Chiar a avut grijă de 
mine, pe bune. Ca şi Bel şi Sadie. Anul trecut, totul 
ajunsese atât de îngrozitor, grupul nostru aproape că se 
destrămase şi acum... nu ştiu. Am senzaţia că suntem iar în 
regulă. Ba chiar a zis: „Tocmai tu nu meriţi asta, după ce 
ţi-am făcut anul trecut. Fu aş merita”. 

— Bună idee. Imediat ce ajungem acasă, fac o cutie 
muzicală cu o păpuşă Ruby mutilată care să se 
zvârcolească. 

— Nu, nu faci nimic. Te rog, nu face şi nu spune nimic. 
Nimic care să aibă legătură cu prietenele mele. Lasă-mă 
pe mine să rezolv. Mami? Să fiu a naibii, dacă pronunţi 
cuvântul „broşură” 

Zâmbesc. Acum, că am ieşit din parcarea Academiei şi 
suntem pe drumul spre casă, mă simt mai bine. E posibilă 
alergia la şcoala copilului tău? Oare sunt primul părinte 
care şi-a pus vreodată întrebarea asta? Cu cel mai 
convingător glas de compromis al meu, spun: 

— N-o să cer astăzi broşuri de la alte scoli. Dar nici nu te 
las într-un loc unde nişte descreieraţi pun obiecte cu 
mesaje amenințătoare, artistic lucrate, în dulapul tău. Cred 
că punctul meu de vedere nu €... ilogic. 

— N-a fost o ameninţare, mami. A fost un banc prost. Şi 
o să mă laşi aici, pentru că vreau să rămân. 

Şi atunci am o revelaţie: Jess ezită mai mult să-şi 
părăsească prietenele cele mai bune, până şi pe cea care a 
chinuit-o psihologic un an, decât să plece de la cea mai 
bună şcoală de arte ale spectacolului din Londra. E 
extraordinar de talentată, dar teatrul muzical nu apare în 
visurile ei ca într-ale mele. Dacă toate prietenele ei s-ar 
muta la o şcoală normală, probabil că ar alege să meargă 
cu ele. 

— Câtă vreme nu se mai întâmplă nimic, spun eu cu glas 
stăpânit. 

Nu accept înfrângerea definitiv. Doar deocamdată. Dacă 
mai insist, Jess o să înceapă să pară că îi ia partea lui Ruby 
în faţa mea şi asta nu pot să suport. Nu azi. 

— Hei, tati! 

Face semn cu mâna spre magazinul de biciclete al lui 
Dan când trecem pe Archway Road. 

— Nu cred că-i aici. Pare închis. 

— E acasă. A dus-o pe Lottie la dentist la prânz. 

Și a hotărât că nu merită să se mai întoarcă la atelier 
după-masă pentru doar câteva ore. Trebuie să încerc să nu 
mă gândesc la asta la noapte, când o să dau pe gât cafea la 
ora 1, încercând să rămân trează suficient cât să avansez 
măcar un pic în lista cu Treburi Urgente. 

Ceva mai util la care să mă gândesc ar fi: cine a făcut şi 
a plasat cutia muzicală? Dacă nu Ruby, care a fost cu Jess 
toată dimineaţa, atunci cine? Trebuie să le fi convins pe 
Bel, pe Sadie sau pe amândouă. Sau chiar cineva din afara 
grupului lor. 

Nu pot lăsa lucrurile aşa, nu pot lăsa porcăriile lui Ruby 
să continue. Dacă n-o să facă nimeni nimic - şi e clar că 
Racki n-o să facă -, atunci o să fac eu. 

BRONNIE (mama lui Bel) 


Rămân mult în urmă când fetele dau năvală în vestiar, 
cu obrajii îmbujoraţi de efort, apoi stau pe-aproape când îşi 
scot rochiile, pregătită să le pun la loc. Mă bucur să văd că 
au tinut seama de cererea lui Adam de a o include pe fata 
cea nouă - Imogen - în grupul lor. Stă cu ele, cu spatele 
spre Bel, care îi deschide fermoarul. O cercetez o clipă, 
întrebându-mă dacă o să-şi găsească locul în grup. Din 
experienţa mea, numerele impare sunt mai dificile decât 
cele pare, evident că dinamica o să se schimbe. Pare destul 
de drăguță - păr lung, blond, aproape alb; ochi albaştri 
mari, uşor bulbucaţi; nu la fel de înaltă ca Jess sau Sadie, 
dar mai înaltă decât Bel şi Ruby. Pălăvrăgeala lor e doar 
despre ce o să aleagă Adam pentru spectacolul de la 
sfârşitul trimestrului - Poveste din Cartierul de Vest, pe 
care tocmai au repetat-o, sau My Fair Lady? Azi a fost 
rândul lui Jess să joace rolul Mariei şi a fost atât de bună, 
încât cred că o să primească rolul. Oricât de mult mi-aş 
dori, nu cred că o să-l primească Bel, deşi, din punct de 
vedere fizic, cu părul ei lung şi negru, e cea mai potrivită 
pentru rolul Mariei. Şi chiar are o voce minunată. 

Sinceră să fiu, dacă n-ar fi fost profesoara ei de teatru 
din şcoală, Bel n-ar fi aici. l-a plăcut să joace în toate 
piesele şcolare, dar n-a avut niciodată vreo ambiţie să 
ajungă pe scenă. Şi, deşi a primit de multe ori rolul 
principal - a fost minunată în rolul Matildei -, nici mie, nici 
lui Cari nu ne-a trecut vreodată prin cap că ar putea avea 
un viitor ca actrită. Când doamna Carter ne-a luat 
deoparte şi a sugerat ca Bel să dea o probă pentru şcoala 

de teatru, am fost foarte surprinşi. 

Cari n-a fost entuziasmat de ideea audiţiei. El e 
tradiţionalist şi crede că Bel ar trebui să studieze 
contabilitate. Zice că e o meserie plăcută pentru o fată şi 
că o să-şi găsească întotdeauna de lucru. Nici eu n-am fost 
convinsă la început. Nu cred neapărat că Bel ar trebui să 
facă studii de contabilitate, dar profesia de actor e grea, cu 
nesiguranța şi dezamăgirile ei, fără un program regulat, cu 
mâncat Dumnezeu ştie ce şi când şi dormit pe apucate. Imi 
închipui că trebuie să ai obrazul destul de gros ca să 
supravieţuieşti şi nu sunt sigură că Bel e aşa. Dara vrut să 
dea proba, am fost de acord spunându-ne că probabil n-o 
să intre. Atunci am aflat despre prezenţă scenică. Se pare 
că Bel o are. 

Mă aplec să iau rochia lui Ruby de unde a lăsat-o pe 
podea, întrebându-mă dacă la fel face şi acasă. Mă uit spre 
locul unde stă cu celelalte, încercând să-i prind privirea şi 
să-i fac o mică observaţie, nu pentru mine, ci să ştie că ar 
trebui să aibă mai multă grijă de costume. Celelalte fete 
reuşesc măcar să şi le atârne în cui, iar Bel, binecuvântată 
fie, şi-l pune întotdeauna pe umeraş, ca să am eu mai 
puţină treabă. Însă Ruby e în stare să aibă comportament 
de divă. A fost îngrozitoare cu Jess anul trecut. Nu mi-a 
plăcut că Bel a părut să accepte ideea, dar era intimidată 
de Ruby. 

Simt ceva tare în buzunarul rochiei lui Ruby - e o 
bucăţică de plastic roz răsucită, braţul lipsă al balerinei 
mutilate. Îl strecor în tăcere în buzunar. Nu sunt sigură 
dacă ar trebui să i-l arăt lui Adam acum; s-ar putea să nu 
fie cel mai potrivit moment. Dacă ne convoacă iar pe toate 
în biroul lui? îmi închipui reacţia lui Elise dacă trebuie să 
vină iar. 

Chiar m-a pus într-o situaţie dificilă când a încercat să 

mă facă să plec cu ea zilele trecute. Ce-ar fi crezut Adam 
dacă aş fi plecat? Ai zice că Elise poate să înţeleagă că 
sunt într-o poziţie neplăcută, fiind şi părinte, şi membru al 
personalului. Dar nu sunt sigură că Elise măcar se 
gândeşte, dacă nu e vorba despre ea şi cariera ei. Ştiu că e 
o prostie, dar, când mi s-a oferit postul, am sperat că ea şi 
Carolyn mă vor respecta un pic. La urma urmelor, nu-i 
simplu să te întorci la muncă după 22 de ani în care ai fost 
casnică şi ai avut grijă de copii. Nici nu mi-ar păsa când 
Carolyn mi-ar spune garderobieră dacă n-aş crede că o 
face special, ca să mă umilească. Insă în contractul meu 
scrie designer de costume şi cusătoreasă, asta le spun 
tuturor că sunt. Uneori aş vrea să-i spun lui Carolyn cât de 
utilă îi sunt lui Adam şi în alte moduri. Dar nu pot să o fac, 
aş pune în pericol tot ce mi-e drag. 

Da, înseamnă şi să culeg nişte haine de pe podea şi să 
fac o grămadă de reparaţii, dar nu mă deranjează, îmi 
place slujba mea şi-i sunt recunoscătoare lui Adam că mi-a 
oferit-o. După spectacolul de sfârşit de trimestru de anul 
trecut - Sapte mirese pentru şapte frați- m-am oferit să 
ajut cu costumele, pentru că mă pricep la cusut şi Bel îmi 
spusese că Eileen, designerul-şef de costume, era copleşită 
de câte rochii trebuia să facă. Dacă ar fi fost trei mirese, ar 
fi fost în regulă, dar şapte erau prea multe. Până la urmă, 
am ajuns să fac nu doar rochiile cadrilate ale fetelor 
pentru dansul din hambar, ci şi pe cele pentru scena nunţii 
din final. Când s-a terminat spectacolul, Eileen şi-a dat 
preavizul - cred că era extenuată, amărâta -, iar Adam mi- 
a oferit mie postul. 

Mă bucur foarte tare că a făcut-o. Altfel, acum aş muri, 
ţinând cont că Bel face 18 ani. La anul s-ar putea să fie 
oriunde, la universitate sau în turneu cu vreo trupă de 
teatru, în funcţie de cum merg audițiile de final; aş rămâne 

doar cu Toby acasă. Şi în trei ani, dacă şi el o ia pe urmele 
fraţilor şi se duce la facultate, toţi puii mei vor fi plecat din 
cuib. Ce aş face atunci, dacă n-aş avea postul ăsta? 

Cari n-a putut să înţeleagă de ce am vrut să stau atât de 
mult la şcoală. Când i-am spus că aveam nevoie de ceva de 
făcut acum, când copiii creşteau, a zis că aş putea ţine 
contabilitatea pentru firma lui şi ar scăpa de angajat un 
contabil. Dar, cum i-am atras atenţia, asta ar fi muncă 
neplătită şi, cu Lucas şi Jon la facultate, ne-ar prinde bine 
nişte bani în plus. Şi am două după-amiezi pe săptămână 
libere, marţea şi joia, e perfect. 

— Mamă! 

Bel vine în fugă şi îmi îndrept repede puloverul, ca să nu 
vadă umflătura din buzunar. 

— Sadie face petrecere în pijamale vineri, pot să mă 
duc? 

E unul dintre momentele alea în care nu prea ştiu ce să 
zic. Nu-mi place să fiu rea, dar n-am o părere prea bună 
despre talentele de părinte ale lui Elise. După părerea 
mea, îi dă prea multă libertate lui Sadie. Am remarcat de 
curând cearcăne negre sub ochii lui Sadie şi, când i-am 
pomenit de asta lui Bel, a mormăit că Sadie are voie să se 
culce când vrea ea. A părut că vrea să-mi mai spună şi 
altceva, dar n-am insistat. Dacă e ceva ce-o îngrijorează, 
Bel o să-mi spună când simte ea că e cazul. 

Nu e singurul motiv pentru care şovăi în privinţa 
dormitului la Sadie. Deşi Bel mă priveşte cu nerăbdare, 
aşteptând să-i răspund, ştiu că de fapt nu-i place să stea 
departe de casă. Nu c-ar fi lipită de mine, doar că preferă 
să doarmă în patul ei, ca multă lume, de altfel. 

— De ce nu le inviţi la noi? Aş putea să fac lasagna. 

Bel clatină din cap. 

— Nu pot, mamă. Sadie a propus deja. 

— Atunci, sigur că poţi să te duci, îi spun, simțind un mic 
junghi, pentru că vinerea ne uităm de obicei împreună la 
un film, cât Cari îl duce pe Toby la karate. 

Îmi pun în minte să nu uit să duc acasă câteva dintre 
costumele care trebuie reparate, ca să-mi umplu timpul cu 
ceva. 

Bel se întinde şi mă pupă pe obraz. 

— Mersi, mamă, eşti cea mai bună. 

O privesc cu drag cum fuge înapoi la prietenele ei. 

— Mama zice că e în regulă cu dormitul la tine, îi spune 
lui Sadie. 

— E o petrecere în pijamale? 

Imogen o priveşte cu speranţă pe Sadie. 

— Minunat, când? 

Urmează o scurtă tăcere şi, când le văd pe Ruby şi Jess 
uitându-se una la alta, îmi dau seama că Sadie nu avusese 
de gând s-o invite şi pe Imogen. Văd cum se duce o luptă în 
ea, pentru că are un suflet bun şi nu vrea să supere pe 
nimeni. Când tăcerea se prelungeşte un pic prea mult şi 
mă întreb dacă va trebui să intervin diplomatic, ridică din 
umeri. 

— Vineri, spune. 

Imogen îşi aruncă braţele în jurul ei şi, dacă e să mă iau 
după expresia lui Sadie, nu e un gest agreabil. 

— Poate că o să puteţi să-mi daţi câteva sfaturi, spune 
mai departe Imogen, uitându-se la celelalte. Ruby, tu 
dansezi tare bine şi tu, Bel, ai o voce minunată. 

Exuberanţa ei nu pare tocmai convingătoare şi, când o 
zăresc pe Jess încruntându-se, îmi dau seama că nici ea nu 
crede că Imogen e sinceră. 

— Pot să iau costumul, Imogen? întreb eu, vrând să 
întrerup o situaţie care devine rapid jenantă. 

Îşi ia costumul din cui şi-l lasă să cadă în mâna mea 

întinsă, uitându-se urât la mine ca să-mi dea de înţeles că 
ştie că am întrerupt-o intenţionat. Privirea îmi dă fiori reci. 

Propunerea lui Adam ca fetele s-o includă în grupul lor 
m-a nedumerit un pic. Aş fi preferat să fi vorbit cu mine 
înainte să ne-o prezinte tuturor. Dacă am fi discutat, aş fi 
încercat să-l fac să se răzgândească. De obicei mă ascultă, 
deşi aş zice că în timpul episodului de anul trecut cu Ruby 
şi Jess a fost un pic distant. O persoană care apare şi riscă 
s-o eclipseze pe Bel e o complicaţie de care n-am nevoie. 
Poate că mă stresez degeaba; fetelor n-o să le fie uşor s-o 
accepte pe Imogen, când au fost mereu doar ele patru. 

Şi noi, mamele, eram tot patru pe vremuri. Insă Kendall 
şi Carolyn nici măcar nu-şi mai vorbeau la sfârşitul 
trimestrului din primăvară. Îmi vine în cap cutia muzicală. 
Carolyn n-ar fi trebuit să se exprime aşa şi s-o atace direct 
pe Ruby, fără nicio dovadă. Poate că ar fi trebuit să 
intervin, să liniştesc puţin lucrurile. E drept că Ruby e 
invidioasă pe Jess, asta ştiu de la Bel. Şi că vrea cu 
disperare să fie actriţă, mai mult decât oricare dintre ele. 
Detest să mă gândesc ce o să se întâmple când Jess o să 
primească rolul principal în piesa de la sfârşitul 
trimestrului, iar Ruby o să fie dublura. Mă îndoiesc că Bel 
o să fie în competiţie. Nu că o să-i pese; uneori am 
impresia că, dacă i s-ar fi spus că nu poate deveni actriţă, 
ar fi ridicat din umeri şi ar fi zis că nu contează. Nu-i chiar 
atât de ambițioasă şi nici eu nu sunt, spre deosebire de 
unele dintre mamele băgăreţe de la Academie. Kendall şi 
Carolyn categoric intră în categoria asta, dar eu prefer să 
lucrez în culise ca s-o ajut pe Bel să-şi împlinească visurile. 

Sună de intrare la ora următoare şi fetele pleacă, Ruby 
şi Jess ţinându-se de braţ, de parcă ziua de luni (şi tot 
trimestrul trecut) n-ar fi existat niciodată. Ar fi drăguţ dacă 
şi Kendall şi Carolyn ar urma exemplul fiicelor lor. Poate 

că ar trebui să le invit pe toate la ceai săptămâna viitoare. 
Trebuie să-mi aduc aminte să folosesc căni de data asta. 
Ultima oară când au venit la ceai, demult, în aprilie, le-am 
servit în ceşcuţe frumoase, cu farfurii, şi m-am ales cu 
sprâncene ridicate şi un „ce şarmant!” din partea lui 
Carolyn. Ceea ce n-a împiedicat-o să-mi mănânce gogoşile, 
deşi cam speram să se înece cu ele. Nu ştiu de ce trebuie 
să fie atât de dispreţuitoare. De ce nu poate să fie pur şi 
simplu amabilă? 

Scot micul braţ de plastic şi mă uit iar la el. Poate că ar 
trebui să mă duc să vorbesc cu Adam, până la urmă. Mă 
întorc să ies din garderobă şi-l strecor la loc în buzunar, 
dar sufăr şocul vieţii mele, pentru că Imogen stă în prag şi 
se uită drept la mine. 

— Imogen! 

Am mâna dreaptă încă în buzunar, o duc pe stânga la 
piept. 

— M-ai speriat! 

Nu spune nimic, stă acolo şi se uită la mine, cu ochii ăia 
albaştri ai ei care nici nu clipesc, iar inima mea, care deja 
o luase razna, începe să bată şi mai tare. O aştept să spună 
ceva - dar nu spune şi, cât tăcerea se prelungeşte între 
noi, încerc să-mi dau seama de când stă acolo şi dacă a 
văzut ce aveam în mână. 

— Voiai ceva? o întreb. 

In colţul gurii îi răsare un început de zâmbet. 

— Nu, nu mai vreau. 

Sunt cât pe ce s-o întreb ce vrea să spună, apoi mă 
răzgândesc. 

— N-ar trebui să fii la vreo oră? întreb, cu braţul 
balerinei intrându-mi în palma transpirată. 

— Ai dreptate. 

Se întoarce. 

— La revedere, doamnă Richardson. 

Îmi scot mâna din buzunar şi trag aer în piept. Zona asta 
din culise - garderobele şi aripile - formează micul meu 
regat. Însă cuvintele schimbate cu Imogen mi-au lăsat cea 
mai bizară senzaţie; parcă între noi s-ar da un fel de luptă 
pentru putere. 


ELISE 


Mă încrunt la mulţimea de pantofi din hol, deschizând 
uşa dulapului şi schimbându-mi pantofii cu toc cu o 
pereche de papuci Mahabi. Imi mişc degetele de la 
picioare, înghesuite toată ziua într-o pereche de Louboutin 
care n-a fost gândită pentru coridoarele de spital. 

— Yuliya? 

O găsesc pe menajeră în bucătărie. 

— Sunt câteva perechi de pantofi lângă uşa din faţă. 

— Da, doamnă Bond. 

Dispare, iar eu îmi torn un pahar mare de chablis. Zilele 
pe teren - cum insistă să le spună departamentul de 
cercetare şi dezvoltare, de parcă am fi elevi de gimnaziu 
într-o excursie de orientare - te umplu în egală măsură de 
satisfacţii şi de frustrări. Satisfacţia să văd echipamente 
care salvează vieţi, proiectate de echipa mea, frustrarea că 
o zi în care nu sunt la birou înseamnă două zile în care va 
trebui să recuperez. 

— Totul în ordine, doamnă Bond. Vă iau rochia de la 
curăţătorie - v-au reparat fermoarul. 

Yuliya îşi scoate şorţul şi-l pune în dulapul de lângă 
cuptor. Suprafeţele de lucru lustruite sunt imaculate. 

— Mulţumesc, Yuliya. 

— În cuptor e tocană de pui, iar pentru fete fac pizza. 

— Fete? 

Yuliya pare nesigură. 

— Prietenele lui Sadie? A zis că aţi spus că e în regulă? 

Cu o senzaţie de leşin, îmi aduc aminte vag că Sadie a 
întrebat dacă poate să-şi invite prietenele să rămână la noi 
peste noapte. Eram ocupată; era mai uşor de spus da decât 
nu. 

— Asta-i tot, mulţumesc, Yuliya. 

Işi schimbă pantofii de interior cu o pereche de bocanci 
maro urâţi şi când dă să iasă se întoarce, cu fata 
schimonosită de nelinişte. 

Oftez. 

— Ce-ai spart, Yuliya? 

— Nu, am... 

Işi frânge mâinile, aparent luptându-se cu ce are de 
spus. Sper că n-o să-mi dea preaviz. Yuliya se ocupă 
impecabil de familia noastră, pentru un salariu care e - 
sincer - insuficient. 

— E vorba despre bani? Pentru că... 

— Bani? Nu, e vorba de fata cea nouă. 

Vorbeşte pe un ton scăzut şi insistent şi vine spre mine, 
prinzându-mă de braţe. 

— Ce fată nouă? Ce vrei să spui? 

— Aveţi grijă cu ea în preajma familiei. 

Şoapta îi devine şuierat şi se apropie şi mai tare de 
mine. Imi simt inima ca o tobă în pieptul devenit 
neîncăpător. 

— Íl are pe necuratul în ea. 

Şi apoi îmi dă drumul şi-şi încheie haina. 

— Ne vedem mâine, doamnă Bond. 

Şocată, sorb o gură de vin. Yuliya e înclinată să fie 
superstiţioasă. Bate în lemn să alunge deochiul şi-şi face 

cruce dacă varsă sare. Dar asta-i ceva nou. Sper că n-are 
vreun soi de cădere nervoasă - abia a ajuns la jumătatea 
curăţeniei în cămară. 

Urc şi bat la uşa lui Sadie. 

— Dumnezeule, la mine acasă lumea dă năvală oricând îi 
vine, se aude de dincolo de uşă glasul strident al lui Jess. 

— Intră! 

Canapeaua extensibilă e desfăcută, iar între patul dublu 
al lui Sadie şi perete e înghesuită salteaua pneumatică de 
o persoană. Peste tot sunt împrăştiate haine. 

— Petrecere în pijamale? 

Sadie oftează. 

— Am discutat săptămâna asta? Mai pe la început? 

— Dacă nu-i în calendar... 

Bat cu degetul în telefon, iar ea îşi dă ochii peste cap. 
Serios acum - ştie că toate obligaţiile sociale ale tuturor 
trebuie incluse în calendarul comun, pentru că altfel cum 
ar putea funcţiona o familie? 

— Bună, doamnă Bond. 

Îmi trebuie o clipă până s-o identific pe blonda care stă 
pe salteaua pneumatică, ţinând o placă de îndreptat părul 
în mână. 

Fata nouă... 

— Imogen, îmi aduc aminte. Spune-mi Elise - aşa-mi 
spune toată lumea. 

Imogen zâmbeşte, destul de dulce. Mă întreb dacă 
Yuliya a dat iama în dulapul meu cu băutură. 

— Aveţi o casă uluitoare. 

— Mulţumesc. 

Imogen e o elevă de 17 ani la actorie, nu ziarist la 
Beautiuful Homes, dar tot mă simt măgulită. N-am muncit 
decât pentru casă. Îmi aduc aminte cum stăteam în stradă, 
cu planurile în mână, uitându-mă cum  dărâmau 

buldozerele vechea casă oribilă cu un etaj şi gândindu-mă 
Asta-i - pentru asta e totul. 

— Am nişte treabă, le spun fetelor când îmi bâzâie 
telefonul, dar Yuliya a făcut pizza şi în frigider e cidru. 

— Mersi, Elise, spune Sadie. 

— Cidru! spune Imogen şi începe să sară pe patul 
gonflabil, în timp ce Ruby şi Jess se uită încântate una la 
alta. 

— Eu n-am voie să beau, o aud pe Bel spunând când 
închid uşa. 

Quelle surprise. E legată cu cordonul şorţului lui 
Bronnie Richardson mai strâns decât e ancorată o corabie 
în furtună. Personal, cred că vreo câteva pahare de cidru 
le-ar relaxa pe amândouă, dar am lucruri mai importante 
decât prietenele lui Sadie pentru care să-mi fac griji. 
BONDical Ltd. Este la doar un pas de a obţine un contract 
cu una dintre cele mai mari firme medicale private din ţară 
şi, deşi am o echipă desemnată să lucreze la ofertă, sunt 
sigură că n-o să aibă nimic împotrivă s-o verific şi eu. 

Sunt cufundată în muncă în momentul în care se aude o 
bătaie şovăitoare la uşă, urmată de tăcere. Aştept; uneori, 
Sadie pleacă dacă sunt ocupată. Mijesc ochii obosiţi la 
monitor. Cifrele sunt corecte, dar oferta trebuie să facă o 
impresie mai bună... 

Încă un ciocănit. Oftez. 

— Da? 

— Imogen nu se mai opreşte din plâns. 

Sadie are o mască de cărbune întinsă pe faţă. 

— De ce? 

Masca se încreţeşte când Sadie se strâmbă. 

— Nu vrea să spună. 

Îmi zvâcnesc degetele pe tastatură. 

— Vin imediat. 

Asigurând un serviciu de calitate, viabil... mormăi, 
încercând să găsesc formularea perfectă... 

— Mami. 

Mami? Mă ridic. 

Imogen are capul ascuns după genunchii traşi la piept, 
de parcă ar încerca să fie cât mai mică. I se aud suspinele 
înăbuşite. Ruby, Bel şi Jess stau pe patul lui Sadie şi se uită 
la Breaking Bad. Jess dă sonorul mai tare, demonstrativ. 
Sadie se foieşte între Imogen şi prietenele ei. 

M-aş descurca foarte bine astă-seară şi fără cabotinisme 
de adolescentă. Uneori, câte cineva ne spune, lui Nick şi 
mie, că avem noroc cu o fată cu atâta bun-simt, care nu 
face scene şi n-are schimbări de dispoziţie. Reacţionez 
violent. Nu-i spui cuiva cu un câine bine-crescut că „are 
noroc” când câinele răspunde la comenzi, nu? 

— Care-i problema? 

Mă aşez pe vine şi pun stângaci mâna pe umărul lui 
Imogen. Ca şi celelalte, e îmbrăcată în pijama, deşi a ei are 
un model cu desene animate - genul pe care-l purta Sadie 
când avea 14 ani. Suspinele se înteţesc. 

— Ce s-a întâmplat, Imogen? 

Apare, încet, cu faţa roşie şi plină de pete, de parcă şi-ar 
fi frecat-o până acum. Sunt uluită de pungile de sub ochi. 
Imogen pare mai extenuată decât ar trebui să fie vreodată 
o fată de 17 ani - un contrast puternic cu chipurile 
odihnite ale lui Sadie şi ale prietenelor ei, care ţin prea 
mult la înfăţişarea lor ca să nu doarmă cât trebuie. 

Scoate un suspin puternic şi sufocat. 

— N-n-nimic. 

— Dacă nu-mi spui, n-am cum să te ajut. 

Ruby îşi învârte un deget în jurul urechii. 

— Dili-dili... spune sotto voce. 

Mă uit urât la ea. 

Lui Imogen îi tremură buza de jos. 

— Nu vreau să dorm pe patul pneumatic. 

— Atunci fă schimb cu una din fete şi dormi pe canapea, 
spun, dar Imogen clatină din cap. 

Îşi trage în jos mâneca - dar nu înainte să zăresc 
plasturele din jurul încheieturii stângi. lIncerca să-l 
ascundă? 

— Nu pot să dorm nici acolo. 

Se ridică greoi, cu pumnii strânşi şi spatele lipit de 
perete. Vorbeşte pe un ton piţigăiat, de parcă ar avea cu 
zece ani mai puţin decât celelalte, iar contrastul cu 
înfăţişarea ei altfel matură e ciudat de neliniştitor. 

Îl are pe necuratul în ea... 

Alung din minte cuvintele Yuliyei. 

— De ce nu? 

Cască ochii şi vorbeşte şoptit şi speriat. 

— Sunt nişte lucruri sub pat. Monştri. 

Ruby ţipă, iar Jess îi trage una. 

— Tâmpito... m-ai speriat. 

— N-am fost eu, spune Ruby, ridicând ambele braţe şi 
ţinând degetele încârligate. A fost... UN MONSTRU! 

Încep să chicotească. 

Când mă uit din nou la Imogen, le fixează pe Ruby şi pe 
Jess cu o furie pe care nu şi-o ascunde. Imi trece un fior pe 
ceafă. 

Imogen se ridică în picioare şi zâmbeşte politicos, fără 
nicio urmă a fetiţei speriate de adineauri. 

— Pot să mă duc în patul mare, între Sadie şi Ruby, 
doamnă Bond? 

Acum vorbeşte ca un adult şi e straniu din partea unei 
adolescente în pijama cu desene animate. 

Una dintre fete scoate o exclamaţie tăioasă. Ruby, 
probabil, sau Jess. In sinea mea, nu le acuz. 

— Altfel, n-o să pun geană pe geană. 

Geană pe geană. Din nou, o întorsătură de frază curios 
de matură. Matură?, mă gândesc înainte să mă pot opri, 
sau nepământească? 

Il are pe necuratul în ea. 

A naibii Yuliya, cum îmi bagă tâmpenii în cap. Sunt om 
de ştiinţă. Imogen e practic un copil. Şi ce dacă încă îi mai 
e frică de monştri? 

— Bine... atunci dormi în patul lui Sadie. 

— Dar nu e... începe Jess, uitându-se la mine cu gura 
căscată. 

— Ah, Dumnezeule!, spune Ruby, uitându-se la Sadie în 
căutare de sprijin. Sadie, spune-i! 

Sadie ştie bine că nu e cazul să încerce să mă facă să mă 
răzgândesc, odată ce am hotărât ceva. 

— A, bine, atunci. Imogen, dormi între mine şi Rubes. 

— Ce mama naibii, Sades? 

N-am mai auzit-o niciodată atât de supărată pe Ruby. E 
geloasă? îşi face griji pentru locul ei în grup după ce a 
apărut cineva nou cu care să concureze? 

— Vezi cum vorbeşti, Ruby, spun, deşi mă doare undeva 
de cum vorbeşte copilul altcuiva. S-a rezolvat deci. 

— Ura! 

Imogen se ridică, sărind în pat şi aşezându-se turceşte, 
cu o pernă în braţe. E toată numai zâmbet, de parcă ultima 
jumătate de oră nici n-ar fi existat; ca un căţeluş care-şi 
pierde mingea şi după aia găseşte alta. Mă ridic, cu gândul 
să mă întorc la lucru, dar în trecere văd cutia mea Creme 
de la Mer, aruncată într-un morman de cosmetice ieftine. 
Nu mă deranjează să-mi folosească Sadie lucrurile - nu-i 
niciodată prea devreme să investeşti într-o piele sănătoasă 
-, dar a naibii să fiu dacă prietenele ei o să se bălăcească 
în crema mea de fată de 400 de lire. 

Blatul de la baie e un talmes-balmes de măşti şi 
tratamente pentru acnee, creioane de contur şi luciu de 
buze. Patru truse de toaletă revarsă un talmeş-balmeş de 
cosmetice. A lui Ruby trebuie să fie cea roz, pe care scrie 
cu litere albe Selfie Kit pe o parte, ceea ce înseamnă că aia 
trandafiriu-aurie plină de produse MAC şi Benefit e a lui 
Jess, iar cea Cath Kindston, pe jumătate golită, cu un 
prosopel şi un şampon Body Shop e a lui Bel. De unde 
rezultă... 

Arunc o privire în spate, dar fetele şuşotesc însufleţite 
între ele, fără să mă ia în seamă. Trusa lui Imogen e 
neagră şi pe partea de sus scrie Ted Baker. Intru în baie şi, 
încet, deschid fermoarul. Îţi dai seama de o grămadă de 
lucruri despre cineva dacă-i vezi trusa de toaletă. 
Curăţare, tonifiere şi hidratare? Sau o punguţă cu 
şerveţele pentru copii şi speranţa că totul o să fie bine? Aţă 
dentară sau o periuţă de dinţi tocită şi amărâtă? 

Înăuntru nu-i mare lucru. O periuţă de dinţi, nişte 
farduri şi un aparat de ras. Îmi aduc aminte cum şi-a tras 
Imogen mâneca. Automutilare? Caută atenţie? Slavă 
Domnului că Sadie e prea echilibrată ca să fie influenţată 
de moda emo. 

Mi se lipeşte mâna de o cutiuţă cu pastile. O scot, 
aşteptându-mă să fie paracetamol, dar văd în schimb 
eticheta familiară a unui medicament cu prescripţie 
medicală. O ridic mai aproape de ochi, prea dependentă 
acum de ochelarii mei de citit, şi văd un cuvânt cunoscut. 
Olanzapină. 

Poate că nu sunt doctor, dar nu sunt multe pe care să nu 
le ştiu despre echipamente medicale şi medicamente: Ce 
naiba face o fată de 17 ani cu antipsihotice? Citesc 
eticheta - 10 mg alprazolam, o dată pe zi -, apoi rămân 
nemişcată. 

Numele pacientului nu este Imogen Curwood. E Lisa 
cumva, Lisa D... Dais-ceva. Şterg petele de machiaj care 
acoperă scrisul. Oare sunt furate? 

Nu ştiu ce mă face să ridic privirea. Ştiu doar că, atunci 
când mă uit, tot ce pot să fac este să nu urlu. Privirea pe 
care o întâlnesc în oglinda de la baie aparţine cuiva mult 
mai matur decât Imogen Curwood. 

Cineva mult mai periculos. 

— Cred că o să vezi că sunt ale mele. 

Încremenesc, de parcă eu aş fi copilul, iar Imogen, 
adultul care m-a prins. Vâr cutia cu pastile înapoi în trusa 
de toaletă şi o las să cadă pe blat. 

— Făceam doar un pic de ordine! spun, mai sigură de 
mine decât sunt în realitate. 

Dacă ar fi fost vreuna dintre celelalte fete - Ruby sau 
Jess sau Bel -, aş fi întrebat ce face cu medicamentele, de 
unde le are. Dar privirea lui Imogen mă străpunge. Am 
gura uscată şi simt în piept un nod de spaimă. 

Pe chipul lui Imogen se înfiripă un zâmbet nemilos. 

— Ar trebui să fii atentă, spune ea încet. Ştiai că acasă 
se întâmplă mai multe accidente decât oriunde altundeva? 

Îmi susţine privirea şi, deşi ştiu că e doar un copil şi că 
nu-l are pe necuratul în ea, simt cum mi se scurge sângele 
din obraji. 

Abia când ajung înapoi în siguranţa biroului reuşesc să 
respir din nou. Ruby a nimerit-o: Imogen Curwood e dili- 
dili. 


XXX 


— Şi atunci, ce caută la noi acasă? întreabă Nick. 
Îşi ţine laptopul înclinat, văd pe Skype mai mult placa de 
la căpătâiul unui pat de hotel şi mai puţin un soţ. Imi 

împing deoparte paharul de vin, ca să nu se vadă, înainte 
să facă el vreun comentariu. 

— Pentru că Sadie n-a vrut să se simtă exclusă. 

Expresia i se îmblânzeşte. 

— Fată bună! Ştiai că actorii au niveluri de empatie mai 
ridicate decât oricine altcineva? Am citit un studiu pe tema 
asta. 

— Minunat, poate să-şi scrie şi asta în CV, spun sec. Osă 
compenseze lipsa notelor mari. 

Nick stă pe patul din camera de hotel; eu sunt deja sub 
plapumă. Aici e aproape miezul nopţii şi se face ora 19 în 
Connecticut, unde se află Nick până săptămâna viitoare. 

Îmi aruncă Privirea. 

— Am discutat chestia asta de un milion de ori. Lui 
Sadie îi place la AOF. 

Sadie a avut numai note de 10 la testele din liceu. 
Diriginta ei aproape că a plâns când a auzit că eleva ei 
vedetă n-o să rămână mai departe în şcoală. Şi eu, la fel. 

— E fericită acolo. Mai fericită decât la fosta scoală. 

— Pentru că are mai puţin de învăţat... 

— Pentru că e mai puţină presiune... mă întrerupe Nick. 

N-o să fim niciodată de acord. De ce să continui cu ceva 
la care n-ai şanse să câştigi? 

— Mai bine închid - am o întâlnire la micul dejun cu 
Wellfort. 

— Sper să meargă bine. Te iubesc. 

Aşa zice el. 

— Şi eu te iubesc. 

Faţa lui Nick rămâne nemişcată o clipă înainte să 
dispară, iar eu îmi privesc chipul reflectat în ecranul 
negru. Ochii sunt obosiţi şi injectaţi. Împing laptopul pe 
locul liber din pat, ca să-mi fie la îndemână dacă mă 
trezesc. Am renunţat de ani buni să mă mai împotrivesc 

insomniei şi o consider mai degrabă o ocazie să lucrez mai 
mult. Dau pe gât restul de vin, oferindu-mi ceva care să mă 
ajute să dorm. 

Când mă trezesc, e din cauza unui urlet care mă face să 
sar în picioare, cu inima bătând să-mi spargă pieptul. Am 
avut oare un coşmar? Dar, nu, se aud picioare care 
aleargă, ţipete, plânsete, ce naiba se întâmplă? Ameţită de 
lipsa de somn, clipesc când ies pe palierul luminat din plin 
şi mă grăbesc spre fete. 

În capul scărilor, Sadie, Jess şi Bel stau strânse una într- 
alta, uitându-se îngrozite la ceva ce eu nu pot să văd. Bel 
plânge, iar Jess are ambele mâini la gură, de parcă ar fi cât 
pe ce să ţipe sau i-ar veni să verse. 

— Mami! 

— Ce s-a întâmplat? 

Am cea mai bizară senzaţie că în viaţa noastră a intrat 
răul; că în seara asta s-a schimbat ceva chiar în aer. 

Lipsă de somn, îmi spun. Lipsă de somn şi drame 
adolescentine. Sadie e atât de palidă, că are pielea 
aproape străvezie. Întinde o mână care tremură, arătând în 
josul scărilor. Bel începe iar să hohotească şi se agaţă şi 
mai strâns de Jess. 

Simt o furnicătură neliniştitoare coborându-mi pe spate. 
Mai fac trei paşi până să pot să văd, pe deasupra 
balustradei de sticlă, în holul de jos. 

Îmi duc mâinile la gură, iar panica îmi încleştează gâtul. 
De la baza scărilor, Ruby se uită în sus la mine, cu un 
amestec de spaimă şi sfidare întipărit pe faţă. 

Dar eu nu la Ruby mă uit. Ci la Imogen, care zace 
nemişcată la picioarele lui Ruby, cu părul răsfirat ca un 
halo şi membrele răsucite în poziţii care mă fac să dau 
înapoi. Exact ca balerina mutilată pe care a găsit-o Jess în 
dulap. 

DUBLURA 

Sezonul 1, episodul 2 

Să înceapă spectacolul 
B.A. Paris 


SNAPCHAT: CELE PATRU FANTASTICE 


Ruby: Bună. 

Sadie: Eşti bine? 

Ruby: Scuze că am plecat. V-aţi distrat? 
Bel: Nu ca atunci când erai şi tu. 

Ruby: (inimioară) 

Jess: Ce-ţi veni, Rubes? 

Ruby: Am crezut că e moartă 

Jess: Nu cu căcatul ăla de zgomot 
Sadie: Cabotin? 

Jess: Clar! 

Ruby: Mi-aş dori să nu fie nevoie să stăm cu ea 
Jess: Hai să-i zicem să se care 

Bel: Nu se poate, după ce a zis Racki 
Jess: Dă-l naibii pe Racki 

Ruby: Nu, mersi! 

Bel: Ar trebui să-i dăm o şansă 
Sadie: Da' e ciudată, nu? 

Jess: Curvă nebună! 


SNAPCHAT: JESS, BEL SADIE 


Jess: Hei, ce-a fost toată nebunia aia cu Ruby azi- 
noapte? Chiar a luat-o razna 

Bel: S-a speriat de căzătura lui Imo, bănuiesc 

Jess: Neah, nu-i doar atât 

Sadie: Cum adică? 

Jess: Nu'ş... credeţi că a împins-o? 

Bel: Era în bucătărie 

Jess: Aşa zice 

Sadie: Sincer, şi Imo zice 

Bel: Ciudat totuşi 

Jess: Ambele al naibii de ciudate, zic 


BRONNIE 


Nu-mi vine să cred că am reuşit să fac cumva să fim 
toate patru la un loc. După ce s-a întâmplat săptămâna 
trecută cu cutia muzicală, mă aşteptam din partea lui 
Carolyn să-mi spună că, dacă vine Kendall, nu vine ea, şi 
invers. Dar au părut amândouă foarte mulţumite când am 

sunat să propun întâlnirea. 

Elise a zis că nu poate să vină decât dacă ne vedem la un 
hotel pe lângă ea, pentru că are programul foarte încărcat. 
Şi trebuia să fie azi, vineri, nu în altă zi, ceea ce pentru 
mine e perfect, pentru că lucrez vineri după-masă şi pot să 
mă duc direct la Academie după ce terminăm. Pe de altă 
parte, dacă n-ar fi trebuit să lucrez după-masă, aş fi putut 
să rămân aici şi să comand cafea după cafea, doar pentru 
bucuria de a sta într-un loc atât de luxos. N-am mai fost 
niciodată într-un hotel aşa de frumos, cu pardoseală din 
marmură roz şi canapele de catifea adunate pe lângă 
măsuţe aurii cu blaturi de sticlă. Şi candelabrele! E unul 
imens care sclipeşte chiar deasupra noastră şi primul meu 
gând, când am ridicat privirea şi l-am văzut, a fost că dacă 
o să cadă aproape sigur ne omoară, nu doar din cauza 
greutăţii, ci şi a cristalelor şlefuite care ar tăia ca o mie de 
cuțite ascuţite. Asta-i problema cu ceva care cade de 
deasupra ta: nu te aştepţi niciodată. 

— Nu arată delicios prăjiturile astea? spun eu, încercând 
să pun capăt discuţiei despre ce o să aleagă Adam pentru 
spectacolul de la sfârşitul trimestrului - Poveste din 
Cartierul de Vest sau My Fair Lady. 

Kendall îmi zâmbeşte de peste masă. 

— Arată, dar probabil că nu-s la fel de bune ca ale tale. 
Mă uit tânjind la brioşa mea Red Velvet. 

— Nu există decât o singură cale să aflăm. 

— Haide, Bronnie, dă-i bătaie, spune Carolyn, după care 
tace, iar eu aştept înţepătura. Nu ţine seama de noi. 

Nu pot opri roşeaţa care-mi urcă în obraji. Nici nu vreau 
să mă gândesc ce reacţie ar fi avut dacă mi-aş fi luat o felie 
din prăjitura cu ciocolată care m-a atras prima şi care 
arăta dumnezeieşte. Am ales brioşa pentru că nu părea 
chiar o dovadă de lăcomie. Când ai câteva kilograme în 

plus ca mine, eşti conştientă de chestiile astea. 

Nu ştiu de ce-i permit lui Carolyn să mă necăjească aşa 
de tare. Cari spune că, în sinea ei, e geloasă pe mine. 

La început, nu l-am crezut; m-am gândit că încearcă 
doar să mă facă să mă simt mai bine, cum face el 
întotdeauna. Însă Cari n-ar fi zis-o dacă n-ar fi crezut că e 
şi ceva adevăr la mijloc. Drept ripostă, arunc o privire 
plină de înţeles la blugii şi tricoul lălâu al lui Carolyn, 
dorindu-mi să am tupeul să-i comentez ţinuta pe care a 
ales-o pentru un hotel de cinci stele. În loc de asta, îmi 
netezesc fusta înflorată de mătase şi mă bucur că soţul 
meu n-o să afle niciodată cât am dat pe ea. Bine că am 
insistat să-mi deschid un cont separat când am început să 
lucrez la Academie, pentru că nu poate să vadă ce fac cu 
banii. Simt cum mă cuprinde îngrijorarea, dar o alung în 
străfundul minţii, ştiind că n-o să treacă mult până o să se 
întoarcă să mă bântuie. Deocamdată refuz să las orice să 
tulbure această minunată cafea de dimineaţă. 

— Când făceam tratamentul pentru cancer... spune 
Kendall, iar eu întind mâna după farfurie, recunoscătoare 
că pot să-mi abat atenţia câteva minute. 

Nu-s răutăcioasă; sunt totdeauna dispusă să ascult un 
prieten. Dar am petrecut mult timp cu Kendall anul trecut, 
ascultând poveştile ei despre cancer şi, după o vreme, n- 
am mai fost disponibilă. Totuşi chiar îmi place Kendall. E 
singura cu care simt că am ceva în comun. Nu sunt de 
acord cu felul în care Carolyn priveşte de sus pe toată 
lumea şi, deşi Elise e uimitoare, cu viaţa ei fascinantă şi 
jobul minunat, n-avem absolut nimic în comun. Suntem 
atât de diferite, că n-am putea să facem un compromis nici 
dacă am vrea. Mai să cad de pe scaun mai devreme, când a 
comandat un pahar de şampanie la cafea. Vreau să zic că e 
ora 10:30! Nici chiar faptul că niciuna dintre noi n-a vrut 

să bea n-a descurajat-o - a mers înainte, de una singură. 

Ah, Carolyn a pomenit de cutia muzicală, e momentul să 
mă reconectez. Dacă a decis să atingă un subiect atât de 
delicat, nu poate avea alt motiv decât că vrea să pună 
capăt „parcursului” lui Kendall. 

— Ridicol, spune, aruncându-şi pe spate părul prea lung 
şi prea blond. Până şi eu îmi dau seama acum că Ruby n-ar 
face asta. 

Kendall îi aruncă un zâmbet recunoscător. 

— Frumos din partea ta să spui aşa ceva. 

— Ruby n-ar fi acţionat niciodată făţiş, urmează Carolyn, 
ceea ce - din punctul meu de vedere - e un fel de-a spune 
că Ruby face lucrurile mai pe ascuns. 

Carolyn, cea care condamnă lăudând. 

— Şi atunci, cine a fost? întreb. Şi de ce? De ce să strice 
cineva o cutie muzicală şi s-o pună în dulapul lui Jess? 

— Habar n-am, răspunde Kendall. Dar, bineînţeles, 
principalul suspect trebuia să fie Ruby. 

— Nu-ţi face griji, o să descopere Adam, spun eu, vrând 
s-o liniştesc. 

— În, spune Carolyn clătinând dezgustată din cap. Adam 
e la fel de eficient ca un popă într-un bordel. 

Kendall râde, bucuroasă că de data asta Carolyn e de 
partea ei. Elise zâmbeşte şi eu tresar... mă rog, e un pic 
vulgar. 

— Şi cum o să fie de ajutor că le-o bagă pe gât fetelor pe 
Imogen? 

— Cred că a făcut ce trebuia când le-a cerut să fie 
responsabile pentru Imogen, spun. Poate că dacă au pe 
cineva nou în grup o să mai atenueze tensiunea. Asta nu 
înseamnă că nu acţionează în culise ca să afle cine a fost în 
spatele poveştii cu cutia muzicală. 

— Poate că a fost Imogen. 

Ne întoarcem toate şi ne uităm la Elise. Ridică puţin din 
umerii frumos modelaţi de yoga. 

— Nu fac decât să subliniez că s-a întâmplat în ziua în 
care a venit. 

— Dar de ce s-o ia în vizor pe Jess? întreabă Carolyn. 

— Din pură întâmplare, răspunde Kendall, agăţându-se 
de ideea unui alt potenţial suspect. 

— N-ar fi avut cum. Aduceţi-vă aminte, oricine a fost şi-a 
bătut capul să descarce cântecul lui Jess şi să-l aranjeze ca 
să cânte când era deschisă cutia. Nu, clar era pentru Jess. 

— Ce s-a întâmplat la petrecerea în pijamale, Elise? 
întreb eu, într-un efort de a schimba subiectul şi de a afla 
adevărul, pentru că tot ce-am scos de la Bel a fost că 
Imogen a căzut pe scări. 

— Imogen a căzut pe scări, spune Elise. 

Pare atât de impasibilă când dă pe gât restul de 
şampanie, că-mi vine s-o scutur. 

— Ai chemat un doctor? 

Ştiu că n-a chemat, dar vreau să-şi dea seama că ar fi 
trebuit. 

— Nu, a zis că e bine. 

— Dar s-a lovit la cap? 

Elise ridică iar un pic din umeri, enervându-mă cu lipsa 
ei de interes. 

— Nu cred. N-a zis că s-ar fi lovit. 

— Ce s-a întâmplat, mai exact? întreabă Carolyn. N-am 
scos multe de la Jess, pentru că dormea când s-a 
întâmplat. 

Elise îşi întinde picioarele lungi, îmbrăcate cu nişte 
pantaloni negri frumos croiţi, şi îşi încrucişează gleznele. 

— Primul lucru pe care-l ştiu e că Sadie a intrat în 
dormitor şi m-a trezit să-mi spună că Imogen a căzut pe 
scări. Se pare că Imogen şi Ruby s-au dus jos să-şi prepare 

ciocolată caldă şi Imogen a alunecat pe o treaptă şi a 
căzut. 

Carolyn arată ca o mâţă care pândeşte şoricelul. 

— Unde era Ruby când a căzut Imogen? 

Exact asta vreau şi eu să ştiu, numai că n-am întrebat, 
pentru că nu voiam să se uite Kendall la mine cum se uită 
acum la Carolyn. Să zicem aşa - dacă am putea ucide din 
priviri, Carolyn ar fi moartă. 

— În bucătărie, răspunde Elise. Imogen a zis că Ruby o 
luase înainte. Până am ajuns eu jos, Imogen stătea în fund 
pe podea, plângând şi masându-şi gambele. Bel era lângă 
ea - scandalul pe care-l făcea Imogen le trezise pe ea, pe 
Jess şi pe Sadie. Făcea mult zgomot pentru nimic, dacă mă 
întrebaţi pe mine. 

— Dacă plângea, înseamnă că se lovise, îi atrag atenţia. 

— Doar că am avut senzaţia că erau lacrimi de crocodil. 

— Dar avea nişte vânătăi. I le-a arătat lui Bel a doua zi 
dimineaţă. 

Elise execută ridicarea din umeri numărul trei. 

— Mi-a zis că e în regulă. Nici măcar n-a vrut punga cu 
gheaţă pe care i-o pregătise Bel. 

Nu-i trece prin cap că Bel a făcut mai multe decât ea 
pentru Imogen. 

— Mi-am făcut mai multe griji pentru Ruby - era 
isterică. 

Carolyn ciuleşte urechile. 

— Ruby? 

Kendall roşeşte. 

— Era necăjită, atâta tot. S-a întors în fugă în hol 
imediat ce a auzit-o pe Imogen plângând şi, când a văzut-o 
pe jos... mă rog, i-a fost teamă de ce era mai rău. l-ar fi 
fost oricui, adaugă ea defensiv, întinzând mâna după 
ceaşca de cafea. 

— A fost imposibil s-o potolesc, urmează Elise, 
adresându-i-se acum direct lui Carolyn. A insistat să se 
ducă acasă. A trebuit s-o sun pe Kendall să vină s-o ia. 

— Serios? 

Cuvântul e încărcat de înţelesuri ascunse. Nu sunt 
singură unde bate Carolyn, însă Kendall nu se bucură, îşi 
trânteşte ceaşca pe farfurioară, făcându-mă să tresar, 
împreună cu celelalte. 

— Poate a crezut că o să fie acuzată pentru căzătura lui 
Imogen, chiar dacă era în bucătărie în momentul ăla, se 
răsteşte Kendall. De obicei ajunge să fie acuzată pentru 
orice, indiferent dacă e sau nu vina ei. 

— Revenind la Imogen... spune Elise diplomatic. E puţin 
cam ciudată. Aţi auzit de scandalul pe care l-a făcut apropo 
de pat? 

— Dacă mă întrebi pe mine, e o chestie de putere. 

Carolyn are păreri despre orice. 

— A vrut să fie ca ea şi asta a obținut. 

Intinde mâna după farfurie şi înfige furculiţa în tarta cu 
lămâie. 

— E genul care face probleme, ştiu eu. Am face bine să 
n-o scăpăm din ochi. 

Mă uitam la imaginea fascinantă a lui Kendall încercând 
să se calmeze - ochii închişi, câteva răsuflări adânci, 
degetul mare şi arătătorul apăsate pe furiş -, dar cuvintele 
lui Carolyn îmi aduc aminte de ceva. 

— Apropo de scăpat din ochi, spun. Aţi văzut e-mailul lui 
Adam? Despre drogurile de la Academie? 

— Dacă te referi la cel în care le cere părinţilor să facă 
poliţie, spune Carolyn, e, într-un cuvânt, jalnic. 

— Nu asta a spus, protestez eu. A cerut părinţilor să fie 
atenţi când lasă copiii la şcoală şi când îi iau, atâta tot. Şi 
are dreptate, ar fi o prostie să credem că niciunul dintre 

elevi nu ia droguri. 

— Da, dar n-a zis ce măsuri o să ia, nu? 

Nu, n-a zis, ceea ce m-a sâcâit şi pe mine, ţinând cont că 
trimestrul trecut au fost găsiţi doi elevi care foloseau 
droguri în incintă. Pentru că erau în ultimul an şi mai 
aveau puţin până să plece, totul a fost trecut sub tăcere. 
Dar asta nu înseamnă că nu sunt implicaţi şi alţii, şi de 
aceea i-am cerut lui Adam să se gândească la ce măsuri am 
putea lua ca să evităm o problemă cu droguri la Academie. 

A trebuit să insist serios ca să trimită un e-mail în care 
să le atragă atenţia părinţilor şi eram la fel de frustrată ca 
şi Carolyn de conţinutul mesajului. Dar n-am de gând să-i 
spun şi ei. 

Elise, aparent plictisită de discuţie, ridică mâna ca să se 
uite la ceasul ei Apple. Ingrijorată că s-ar putea să plece 
înainte să apuc să pomenesc de strângerea de fonduri pe 
care trebuie s-o organizăm ca să reparăm acoperişul şcolii, 
caut o modalitate să aduc vorba fără să le fac pe celelalte 
să-şi înăbuşe un oftat din categoria iar-o-luăm-de-la-capăt. 

— O să organizez o strângere de fonduri, spun. 

Se aude un oftat colectiv, înăbuşit, din categoria iar-o- 
luăm-de-la-capăt. 

— Ce mai e de data asta? întreabă resemnată Kendall. 

— Droguri? glumeşte Carolyn. 

— Acoperişul. Adam l-a rugat pe Cari să arunce o privire 
astă-vară şi a găsit o mulţime de ţigle dislocate după 
furtuna de anul trecut. Academia poate să suporte cea mai 
mare parte a costului pentru reparaţii, dar nu pe tot. I-am 
zis lui Adam că o să organizez o strângere de fonduri. 

— Şi vrei să participăm şi noi. 

— Vreau să participe toată lumea, spun hotărât. Ţiglele 
dislocate sunt un pericol şi situaţia trebuie rezolvată 
urgent. 

— Fac cu drag o donaţie, spune Elise, cum mă aşteptam, 
pentru că ea nu participă niciodată, doar transferă fonduri. 

Cum donația ei depăşeşte de obicei tot ce reuşim noi să 
strângem, n-am de gând să mă plâng. 

— O să fac nişte prăjituri tradiţionale americane, 
propune Kendall. Şi pot să fac orice vrei tu, dacă nu-i ceva 
prea creativ. 

— Poţi să cânţi? 

— Da, am voce destul de bună. 

— Bine. 

Scotocesc în geantă şi scot o broşură de teatru. 

— Sâmbătă i-am dus pe Bel şi pe Toby să vadă Mamma 
Mia la teatrul de lângă noi. Mă gândeam că am putea pune 
în scenă o piesă, cu taxă de intrare. Cântăm câteva melodii 
ABBA, chestii de genul ăsta. 

Elise întinde mâna să ia programul şi sper să spună că e 
o idee grozavă. Se încruntă uşor. 

— De ce ai biletele capsate pe copertă? 

— Ah, spun şi roşesc deja, pentru că ştiu că o să sune 
prosteşte. Păstrez totdeauna programele de la spectacolele 
la care mergem. Încă de când erau copiii mici. 

— Uau! zice Carolyn. 

Uau-l e încărcat, dar nu de admiraţie. 

— De ce, tu nu le păstrezi? întreabă Kendall, venindu-mi 
în ajutor. Eu le ţin întotdeauna. Programele costă foarte 
mult şi e păcat să le arunci. 

— Dar şi biletele? continuă Carolyn, fără să-şi poată 
ascunde amuzamentul din voce. 

— Uneori. 

— Să fac transferul acum? întreabă Elise, înapoindu-mi 
programul. 

— Nu, nu încă. Poate că ai putea să dai o mână de ajutor 
la standul cu prăjituri, Elise. Sunt convinsă că lui Sadie i-ar 

face plăcere să te vadă acolo. Te anunţ eu dinainte, să ai 
timp să treci data în agendă. 

— De ce nu? răspunde ea, aruncându-mi unul dintre 
rarele ei zâmbete - nu că ar fi o persoană nefericită, dar de 
obicei e prea ocupată ca să zâmbească. Ai dreptate, i-ar 
plăcea lui Sadie. 

Mă simt un pic mai optimistă - de data asta, o să fie şi 
mama lui Sadie acolo. Dar tot sunt necăjită că nimeni nu 
pare interesat de ideea mea de spectacol. Pun programul 
la loc în geantă. Mie îmi convine. Singurul lucru pe care 
pot să-l fac bine e să cânt - eram talentată şi la actorie - şi, 
dacă e să fiu sinceră, speram să le impresionez pe celelalte 
cu vocea mea. Toată lumea o ridică în slăvi pe Bel pentru 
vocea ei frumoasă, dar nimeni nu întreabă dacă mă 
moşteneşte pe mine sau pe Cari. Mi-ar plăcea să ştie şi 
celelalte că am voce frumoasă, dar n-am cum să mă ridic 
într-o bună zi şi să mă apuc să cânt. Ar zice că sunt 
nebună. Mai nebună, şopteşte vocea lui Carolyn, şi mă 
bucur că nu poate să vadă cufărul uriaş pe care-l am 
acasă, ticsit cu programe de teatru de la toate spectacolele 
la care am fost vreodată. 

— Să-mi zici cu ce poţi să contribui, Carolyn, îi spun 
direct, pentru că n-a propus nimic. Sunt convinsă că o să 
vrei să faci cât de multe poţi pentru Academie, mai ales 
dacă se înscrie şi Lottie la anul - sigur, dacă intră. 

Imi aruncă o privire tăioasă, de parcă tocmai i-a trecut 
prin cap că aş avea un cuvânt de spus în legătură cu cine 
intră şi cine nu. Apoi, după ce se convinge că n-am, îmi 
adresează unul dintre zâmbetele ei superioare. Detest că 
mă subestimează. E drept că n-am o asemenea influentă, 
dar, dacă aş vrea să modific rezultatul unei audiții, sunt 
sigură că aş putea. 

Elise se uită iar la ceas şi întinde mâna după poşeta 

Hermes. 

— Trebuie să plec, anunţă ea, ridicându-se. 

— Şi eu, spun şi-mi iau geanta Marks Spencer de sub 
masă. 

— Deja? întreabă Kendall surprinsă. Credeam că începi 
abia la 13. 

— De obicei, da, dar trebuie să ajung mai devreme 
astăzi. 

Ştiu că roşesc, mi se întâmplă mereu când mint. Dar mi- 
a ajuns. Oricum, fără mine şi Elise prin preajmă, le las ei şi 
lui Carolyn timp să se reconecteze. Sau să se omoare una 
pe alta. De data asta nu-mi pasă ce fac. 

Abia când ajung la Academie reuşesc să mă relaxez. Nu 
regret că m-am văzut cu celelalte, dar nu-mi place cum mă 
fac să mă simt. Ştiu că mă cred plicticoasă, pentru că 
vorbesc întruna de strângeri de fonduri, probabil chiar 
sunt. Însă cineva trebuie să le organizeze. Şi reparaţiile la 
acoperiş sunt importante, deşi ele n-o să înţeleagă decât 
dacă s-ar întâmpla ceva şi atunci ar zice Acoperişul şcolii 
ar fi trebuit să fie o prioritate. Şi mai cred că eu nu-s în 
stare de mare lucru, ceea ce mă întărâtă să le dovedesc că 
se însală. 

Mă duc spre atelierul meu, care e în culise, chiar lângă 
garderobă. Coridorul e pustiu; elevii sunt încă în pauza de 
prânz în curtea interioară şi singurul zgomot e cel făcut de 
sandalele mele pe gresie. Imi atrage atenţia o mişcare 
bruscă, o străfulgerare de păr blond dispărând în toaleta 
din faţa mea. Mă opresc încercând să mă dumiresc, pentru 
că eram singură pe coridor şi nu e nicio uşă pe unde ar fi 
putut intra cineva. Ridic din umeri; probabil că a fost o 


47 


iluzie optică. Pornesc din nou pe coridor, dar nu ajung 
foarte departe când aud un vaier straniu. Simt un fior pe 
şira spinării şi, deşi instinctul meu e să fug, sunetul mă 
atrage înainte, spre toaletă, până deschid uşa, cu inima 
bătând să-mi spargă pieptul, aproape îngrozită de ce o să 
găsesc. După coridorul puternic luminat, am nevoie de o 
clipă ca să mă obişnuiesc cu interiorul întunecat şi, când 
reuşesc, îmi dau seama că sunetul vine de la Imogen. 

— Imogen, ce s-a întâmplat? strig eu, lăsând să-mi cadă 
geanta şi apropiindu-mă de ea, sprijinită de perete, 
plângând de mama focului. 

— Nu... nu pot să-ţi spun, se bâlbâie ea, iar eu trebuie să 
mă abtin să întind mâna şi să-i iau palmele de pe faţă, 
pentru că totul sună puţin... mă rog, teatral. 

— Păi, dacă nu-mi spui, n-o să te pot ajuta. 

Suspinele încep să se potolească şi în cele din urmă se 
opresc cu câteva sughiţuri. Îşi dă deoparte mâinile de pe 
faţă şi-şi caută un şerveţel într-una dintre mâneci. În timp 
ce-şi şterge ochii şi-şi suflă nasul, mă simt vinovată că m- 
am îndoit că lacrimile sunt sincere, pentru că e evident că 
s-a întâmplat ceva îngrozitor. 

— Nu vreau să fac probleme nimănui, spune cu glas 
tremurat. De-asta n-am spus nimic. 

Ridică spre mine ochii înroşiţi şi mă priveşte disperată. 

— Dar nu sunt sigură că pot să mai ţin doar pentru mine. 

— De ce nu-mi spui mie? îi propun. 

Nu zice nimic, nu face decât să mă privească şi sunt 
uluită de cât de spălăciţi îi sunt ochii, aproape lipsiţi de 
culoare. 

— N-o să mai spun nimănui, dacă nu vrei, continui eu, 
întrebându-mă dacă asta aşteaptă. 

— Promiti? 

— Promit, îi răspund hotărât. 

Răsuflă întretăiat. 

— Ţi-a zis Bel că am căzut pe scări la Sadie? 

Încuviinţez: 

— Da. 

— Ei bine, a fost Ruby. 

— Ruby te-a găsit? Da, se pare că e foarte necăjită. 

— M-a împins. 

Vorbeşte foarte încet, încât am senzaţia că n-am auzit 
bine. 

— Poftim? 

— Ruby m-a împins, repetă ea. 

— Dar... spun eu nedumerită. Eşti sigură? 

— Bineînţeles că sunt sigură! 

Are glasul atât de strident, că tresar. 

— Îmi pare rău, spune ea. 

Mototoleşte întruna batista în mână. 

— Ştiam că n-o să mă creadă nimeni. 

Pare aşa de nefericită, că mi se face milă de ea. 

— Nu-i vorba că nu te cred, îi explic, aşezându-mă mai 
comod, pentru că stau încă aplecată în faţa ei. Doar că 
toată lumea a spus că Ruby era în bucătărie când s-a 
întâmplat. Chiar şi tu, cred. 

— Ştiu, dar m-am lovit la cap când am căzut, mă durea 
piciorul foarte tare, plângeam şi am zis şi eu ca ea, mi se 
făcuse foarte frică de ce-mi făcuse. Am crezut că poate m-a 
împins din greşeală... era în spatele meu pe scări. Dar 
după aia mi-am adus aminte că a trecut peste mine şi a dat 
fuga în bucătărie; întâi am crezut că s-a dus să ia nişte 
gheaţă sau ceva, dar s-a întors şi a început să plângă 
isteric, zicând „Of, Doamne, Imogen, ce s-a întâmplat, ai 
căzut?”, şi atunci au venit Bel, Sadie şi Jess, iar ea le 
spunea cum era în bucătărie când s-a întâmplat... şi n-am 
ştiut ce să zic. 

Se opreşte să respire adânc. 

— Adică, sunt prietenele ei şi eu sunt fata nouă şi ştiam 
că o să dea rău dacă începeam s-o acuz, mai ales după 
povestea cu cutia muzicală, pentru că ştiu că unii cred că 
ea a fost. Dar acum mi-e frică. 

Vocea îi tremură. 

— Dacă m-ar fi împins mai de sus, aş fi putut să mă 
lovesc rău. Poate de-asta a aşteptat până am ajuns mai jos, 
poate că a vrut să fie un soi de avertisment. 

Se uită la mine dezorientată. 

— Nu înţeleg de ce a făcut asta. Nu i-am făcut nimic. 
Doar dacă n-a fost pentru că am vrut să dorm în pat cu ea 
şi cu Sadie. Poate că n-ar fi trebuit să fac atât tam-tam, dar 
mă simţeam exclusă dormind pe saltea. 

În agitația ei, începe să rupă şerveţelul în bucățele şi 
trebuie să-mi mut privirea de la unghiile ei negre de 
murdărie sau poate de ojă. 

— Va trebui să-i spunem directorului, îi zic şi deja simt o 
strângere de inimă, pentru că, dacă are dreptate, o să fie 
îngrozitor. 

— Nu, nu poţi, ai promis! O să fie prea multe probleme 
şi nu pot să mai fac faţă. 

I se umplu ochii de lacrimi. 

— E vorba de tata. E bolnav, foarte bolnav. 

— Imogen, îmi pare tare rău. Ce-a păţit? 

— E la azil. 

O ţintuiesc cu privirea. 

— Azil? 

— Da, spune şi i se frânge vocea. Mai are doar câteva 
săptămâni de trăit. De-asta am venit aici, la şcoala asta, ca 
să fiu lângă el. 

— Dar... zic eu, nedumerită pe moment, pentru că Adam 
ar fi trebuit să-i anunţe pe membrii personalului. 

Doar dacă... 

— Domnul Racki ştie? 

— Nu, răspunde ea clătinând din cap şi cu lacrimile 
şiroindu-i pe obraji. Nu vreau să ştie nimeni, nu vreau să le 
fie milă de mine. De-asta am plecat de la cealaltă şcoală. 
Nu-mi plăcea să ştie toată lumea despre tata. Nu făceau 
decât să încerce să fie drăguţi, dar asta mă întrista. Nu 
vreau să se întâmple la fel şi aici. 

— Asta pot să înţeleg, îi zic blând. Totuşi cred că domnul 
Racki trebuie să afle despre tatăl tău. 

— Te rog, nu-i spune. Poate... ştii tu... când se mai 
apropie momentul. Dar nu încă. 

Mi-e greu, se uită implorator la mine. Când mă gândesc 
la tot ce are de îndurat, nu vreau s-o fac să sufere şi mai 
mult dacă nu-i promit. 

— Bine. N-o să spun nimic deocamdată. Dar, dacă tatăl 
tău e la azil, tu unde stai? Mama ta nu stă în apropiere, 
nu? 

Clatină din cap. 

— Stau la bunici. Ei locuiesc lângă azil şi pot să-l văd pe 
tata în fiecare zi. 

— E bine că-i ai pe bunici. Dar trebuie să fie greu şi 
pentru ei. 

— Este, mai ales că nici ei nu se simt foarte bine. 

— Ai pe cineva care să te ajute? 

— Nu, bunicii nu vor pe nimeni în afară de mine. 

— Pot să fac ceva ca să te ajut? 

— Nu, mulţumesc. Nu deocamdată. Poate mai încolo. 

Nici nu pot să-mi închipui cum trebuie să fie pentru ea 
să se descurce cu bunicii în vârstă şi cu tatăl grav bolnav. 
Însă dacă nu mă lasă s-o ajut, nu prea am ce face; doar să 
fiu cu ochii pe ea. 

— Păi, dacă apare vreodată ceva, promiţi că-mi spui? 

încuviinţează. 

— Şi o să-mi spui cum se mai simte tatăl tău? 

— Da. Mulţumesc, doamnă Richardson. Mă simt mult 
mai bine acum, că am spus cuiva. 

Se uită îngrijorată la mine. 

— Dar n-o să vorbiţi, nu? N-o să spuneţi nimănui că 
Ruby m-a împins pe scări? 

Îmi simte ezitarea. 

— Aţi promis, îmi aduce ea aminte. 

Dacă nu spun nimic despre boala tatălui, nu-i niciun 
pericol, decât pentru liniştea mea sufletească. Dar să nu 
spun că Ruby a împins-o pe scări... cum aş putea să ţin 
asta pentru mine? Dacă se mai întâmplă şi altceva? 

Privirea îi alunecă spre mine. 

— S-ar putea să nu fi fost numai vina lui Ruby că am 
căzut pe scări. 

— Ce vrei să spui? întreb încruntându-mă. 

Fie a împins-o, fie n-a împins-o. 

— Păi, băuserăm ceva alcool. 

— Alcool? 

Până şi eu îmi dau seama că tonul mi se ridică periculos 
de mult. Insă de când Lucas avea 15 ani şi s-a îmbătat 
acasă la un prieten, fiind aproape călcat de o maşină de 
poliţie în drum spre casă, minorii care consumă alcool au 
fost o problemă uriaşă în familia mea. Incă mai am 
proaspătă în minte, chiar şi după şase ani, imaginea lui 
adus la uşă de doi poliţişti zdraveni. 

— Da, mama lui Sadie ne-a dat cidru şi poate că Ruby a 
băut mai mult. Am avut voie să bem cât vrem, adaugă ea, 
bătând un cui în coşciugul pe care i-l construisem mental 
lui Elise. 

— Păi, asta explică totul, e clar c-a fost un accident, 
spun uşurată că am găsit un motiv. 

— Ce anume? 

— Căzătura ta. Dacă Ruby a băut mult cidru, poate că nu 
era sigură pe picioare şi când a coborât scările şi-a pierdut 
echilibrul şi a intrat în tine. 

— Atunci, de ce n-a zis că asta s-a întâmplat? De ce-a 
fugit în bucătărie şi s-a prefăcut că ajunsese deja acolo 
când am căzut? 

Asta-i o întrebare bună. 

— Poate că s-a panicat, sugerez eu. 

— Nu, spune Imogen scuturând vehement din cap. 
Lovitura în spate n-a fost deloc accidentală. Trebuie să mă 
credeţi, doamnă Richardson. 

Glasul i se ridică o octavă. 

— Aş fi putut să mor! 

— Sunt sigură că nu s-ar fi ajuns la aşa ceva, o liniştesc 
eu. Dar nu văd ce pot face dacă nu mă laşi să spun 
nimănui. 

Aşteaptă, însă încep să mă simt extenuată de 
permanentele ei schimbări de dispoziţie. Ştiu că e 
supărată, dar e greu de ţinut pasul cu ea. Acum o acuză pe 
Ruby, iar în clipa următoare îi găseşte scuze. 

Are un plasture pe încheietură şi, observând că e la fel 
de murdar ca unghiile, o prind de mână, sperând că un pic 
de atenţie afectuoasă o să fie de ajutor. 

— Ce-ar fi să mă duc să aduc un plasture curat? îi 
propun. 

— Nu! 

Îşi smulge mâna de parcă aş fi ars-o. 

— Nu vreau să-l atingă nimeni! 

— E în regulă, îi spun blând. 

Mă întreb dacă să-i spun să-şi curețe unghiile, dar 
renunţ. Mă uit la ceas şi mă ridic în picioare, cu genunchii 
înţepeniţi. 

— Mai ai 20 de minute până la ora următoare. Vrei să 
rămâi aici sau preferi să vii şi să stai un pic cu mine? 

— Mai bine stau aici. 

Ridică privirea, cu ochii strălucind de recunoştinţă. 

— Mulţumesc că aţi fost bună cu mine. Nu mai e nimeni 
căruia să mă pot destăinui şi în care să am încredere că n- 
o să spună nimic. 

Valul de plăcere pe care-l simt la prima parte a frazei e 
alungat rapid când vorbeşte despre încredere. Chiar şi 
după ce a spus că Ruby ar fi putut fi sub influenţa 
alcoolului, tot va trebui să vorbesc cu Adam. 

— Dacă ai vreodată nevoie să vorbeşti, vino la mine, îi 
spun. 

— Credeţi că... 

Se opreşte, părând că nu e sigură dacă e cazul să 
continue. 

— Ce anume? 

— Ştiu că Ruby s-a purtat îngrozitor cu Jess anul trecut. 
Dacă anul ăsta e rândul meu? Dacă o să înceapă să mă 
hărţuiască? 

In glasul ei se simte o panică autentică. 

— Mi-e frică, doamnă Richardson, chiar mi-e frică. 


XXX 


Adâncită în gânduri, mă îndrept spre biroul lui Adam. Ar 
putea fi momentul potrivit să-i arăt braţul rupt al balerinei. 
Dacă-i spun că l-am găsit în buzunarul rochiei lui Ruby 
după repetiţia de săptămâna trecută şi-i povestesc ce 
tocmai mi-a spus Imogen, va trebui să ia nişte măsuri 
împotriva lui Ruby. 

Biata Kendall. Mi-aş dori s-o pot scuti. Din nefericire, nu 
pot. 

— Nu sunt sigur ce dovedeşte asta, spune Adam, ţinând 
bucăţica răsucită de plastic roz între degete şi cercetând-o 
de parcă ar fi vreo insectă ciudată. 

Azi poartă o eşarfă portocalie cu model paisley, drapată 
peste obişnuita lui maletă neagră. Eşarfele lui au tendinţa 
să i se asorteze cu dispoziţia - portocaliu e bun, galben e şi 
mai bun, cenuşiu e rău -, iar când nu poartă deloc eşarfă e 
mai bine să nu-i stai în cale. Poate faptul că am adus eu în 
discuţie cutia muzicală îl face să se încrunte. 

— Unde zici că l-ai găsit? 

— In buzunarul rochiei pe care a purtat-o Ruby la 
repetiţia de săptămâna trecută, îi spun din nou. A lăsat-o 
pe podea, eu am ridicat-o ca s-o pun pe umeraş şi o 
netezeam când am simţit ceva în buzunar. 

— Deci putea să fi fost deja pe podea. Şi a ajuns cumva 
în buzunarul rochiei lui Ruby. 

N-o să fie aşa de uşor cum am crezut. Îmi vine să-i spun 
că bineînţeles că braţul n-avea cum să fi ajuns „cumva”, de 
unul singur, de pe podea în buzunarul rochiei lui Ruby, dar 
trebuie să mă port prudent. Nu e doar directorul, e şi cel 
care m-a angajat. 

— Păi, da, presupun că da, răspund, întrebându-mă de 
ce e atât de refractar. Totuşi mai e ceva. 

Încep să mă pricep să recunosc sunetul oftaturilor 
înăbuşite. 

— Da? 

— Tocmai am găsit-o pe Imogen plângând la toaletă. Nu 
ştiu dacă ai aflat, vinerea trecută fetele au făcut o 
petrecere în pijamale la Sadie, iar Imogen a căzut pe scări. 
Atunci a zis că a fost un accident, acum spune că a împins- 
o Ruby. 

Fac o pauză, ca să-i dau timp să digere ultimele 
informaţii. 

— Mi-a cerut să nu spun nimănui, dar nu mi s-a părut 
ceva ce să pot ţine doar pentru mine. 

Incă o încruntătură. 

— Imogen s-a lovit? Nu-mi aduc aminte să fi fost 
informat că a avut un accident. 

— Nu, nu s-a lovit, a avut doar câteva vânătăi. Dar nu 
asta-i ideea, ci că ar fi putut fi rănită. 

— Bineînţeles că ai dreptate. Însă dacă Imogen nu vrea 
să ştie nimeni - inclusiv eu -, nu prea pot face mare lucru. 
Poate că a decis s-o ia ca atare. 

Işi trece mâna prin părul negru şi des şi ştiu că urmează 
un citat. 

— Urzeala vieţii noastre e umplută cu fire amestecate: 
laolaltă-s şi binele, şi răul’. 

— Aşa o fi, spun eu acru. Dar să împingi pe cineva pe 
scară e cam mult rău. 

Imi aruncă o privire curioasă, pentru că de obicei nu 
contest nici ce spune, nici citatele, dar nu-mi vine să cred 
că nu ia lucrurile mai în serios. 

— Nu crezi că ar trebui să vorbim cu poliţia? 

— Categoric, nu. 

Adam loveşte cu palma în birou, făcându-mă să tresar. 

— Imogen n-a căzut în incinta şcolii sau în timpul orelor. 
Dacă stai să te gândeşti, n-are nicio legătură cu mine sau 
cu şcoala. 

— Dar dacă ăsta-i doar începutul? insist eu. Dacă 
situaţia se agravează? întâi, cutia muzicală, apoi căzătura 
pe scări. 

— Bronnie. 

Adam se ridică de la birou, vine spre mine şi-mi pune o 


4 William Shakespeare, Totu-i bine când se sfârşeşte bine, trad. lon Frunzetti, în Opere complete, voi. 6, ediţie îngrijită şi comentată de Leon D. 

mână pe braţ. 

— Tu chiar vrei să vină poliţia la şcoală? 

Când mă atinge, simt un val de căldură urcându-mi în 
obraji. 

— Doar nu vrei să afle despre noi, nu? mă întreabă cu 
glas scăzut. 

Clatin repede din cap. 

— Lasă asta pe seama mea, Bronnie. O să discut cu toţi 
cei implicaţi şi după aceea, dacă o să consider că e 
necesară vreo măsură, o să te anunţ. 

Mă strânge uşor de mână, se întoarce la birou, deschide 
sertarul şi dă drumul înăuntru braţului de plastic. Se aşază 
şi-şi trage tastatura mai aproape, felul lui de a-mi spune că 
discuţia s-a încheiat. Nu-mi place cum o face, dându-mă 
afară ca pe unul dintre elevii lui, când ştim amândoi că 
sunt mult mai mult de-atât. Simt cum îmi clocoteşte 
sângele şi mă îndrept spre uşă. 

— Bronnie? 

Mă întorc, crezând că o să-mi ceară să mă duc s-o aduc 
pe Ruby. 

— Ştiu că pot să mă bazez pe discreţia ta, mai ales că 
Imogen ţi-a cerut să nu spui nimănui. 

Fac un efort să nu trântesc uşa în urma mea. Oare 
tocmai mi-a făcut observație că miam încălcat 
promisiunea făcută unei eleve? întotdeauna l-am apărat în 
faţa lui Carolyn, dar acum înţeleg frustrările ei. Cum poate 
fi atât de senin după tot ce i-am spus? Ce trebuie să se 
întâmple ca să-şi dea seama cât de rău o pot lua lucrurile 
razna? 

— E totul în regulă, doamnă Richardson? 

Ridic privirea şi o văd pe Jess sprijinită de perete, cu o 
expresie amuzată. 

— Da, mulţumesc, Jess, totul e în regulă. 

— Aveţi părul ciufulit. 

Inainte să apuc să mă controlez, duc mâna la cap şi-mi 
netezesc părul. Mie mi se pare în regulă şi bănuiesc că 
Jess îşi bate joc de mine, încercând să mă facă să mă simt 
şi mai jenată. Așa mamă, aşa fiică, îmi zic îmbufnată, 
dorindu-mi să-i şterg zâmbetul ăla batjocoritor. 

— Ai nevoie de ceva? o întreb, fără nicio urmă din 
amabilitatea mea obişnuită. 

Dintre prietenele lui Bel, Jess îmi place cel mai puţin, 
probabil din cauză că văd în ea prea mult din Carolyn, în 
special limba prea ascuţită. 

Ridică un dosar. 

— Trebuie să-i dau ăsta lui Adam. 

E singura dintre elevele noastre care are tupeul să-i 
spună pe nume în faţa unui membru al personalului - dar 
poate, ca mama ei, consideră că eu nu sunt decât 
garderobiera. 

— Numai că n-am vrut să vă deranjez, adaugă ea, iar eu 
mă întreb cum poate pune atât de multe înţelesuri în atât 
de puţine cuvinte. 

Mă îndepărtez de uşă. 

— Atunci intră. 

Se dezlipeşte de lângă perete. 

— Ce eşarfă poartă azi? 

Intrebarea ei ar putea fi nevinovată; elevii mă întreabă 
de multe ori ce culoare poartă directorul înainte să intre la 
el. Toţi se roagă pentru galben, mai ales dacă urmează să 
fie pedepsiţi. Dar în tonul ei se citeşte o ironie care nu-mi 
place absolut deloc. 

— Nu ştiu, n-am băgat de seamă, îi răspund şi plec 
înainte să fac ceva ce să regret după aia. 


XXX 

Mai e un sfert de oră din pauza de prânz şi, cu gândul la 
Imogen, mă îndrept spre curtea interioară. O zăresc pe Bel 
stând pe banca de piatră cu Ruby şi Sadie şi, când mă vede 
şi ea, sare şi vine în fugă, cu părul negru lung fluturând. 

— Bună, mamă, îmi spune şi mă pupă pe obraz. Care-i 
treaba? 

— Am văzut-o adineauri pe Imogen şi părea un pic cam 
dărâmată. Poate că ai putea s-o inviţi la Costa la un 
milkshake după ore, s-o mai înveseleşti. 

— Ce... azi? 

— Da. 

Se strâmbă. 

— În, mamă, chiar trebuie? 

— Nu, nu trebuie. Dar ar fi drăguţ din partea ta. Pot să 
te iau la 17:30, n-ar fi decât o oră. 

Se gândeşte o clipă. 

— Pot să le invit şi pe celelalte? Dacă sunt şi ele, nu mă 
deranjează. Doar că n-o ştiu prea bine pe Imogen. 

— Atunci o să ai ocazia s-o cunoşti mai bine. Adam a zis 
că vrea s-o includeți în grupul vostru, îi amintesc eu. 

— Încercăm, dar nu-i uşor. E puţin cam ciudată, mamă. 

Oricine ar fi ciudat dacă ar avea tatăl pe moarte, dar nu 
pot să-i spun lui Bel. 

— Trebuie să fie dificil să vii la o şcoală nouă direct în 
ultimul an, zic. 

— Aşa e. 

— Atunci, înseamnă da? 

— Dacă pot veni şi celelalte. Mă duc să le întreb acum. 

— Mersi, Bel, îi spun recunoscătoare. Ştii că eşti cea mai 
bună fiică din lume, nu? 

— Şi tu eşti cea mai bună mamă! strigă ea, deja 
îndreptându-se către prietenele ei. 

Nu pot să nu zâmbesc. Lumea e de multe ori uluită când 
spun că noi nu ne certăm niciodată cu copiii, dar asta se 
întâmplă pentru că ei nu ne cer niciodată ceva cu care ştiu 
că n-am fi de acord. Şi, dacă trebuie să-i punem să facă 
ceva, cum e cazul acum cu Bel, le prezentăm situaţia într- 
un mod care-i face să creadă că pot alege dacă să facă sau 
nu. Când, de fapt, n-au de ales. 

Rămân pe loc o clipă, uitându-mă la elevii care se foiesc 
prin curte şi gândindu-mă la Lucas şi Jon, fraţii mai mari ai 
lui Bel, care sunt amândoi la facultate. Ştiu că nu sunt 
nişte îngeraşi când sunt departe de casă. Sunt sigură că s- 
au îmbătat de cel puţin câteva ori şi le-am găsit brichete 
prin buzunare când le spălam rufele, ştiu că fumează. 
Ideea e că ne respectă suficient de mult cât să nu facă asta 
acasă. Nici măcar nu întreabă dacă pot fuma în casă, 
pentru că n-ar vrea să ne pună în situaţia să spunem nu. 
Sper doar că nu s-au apucat să ia droguri -, discuţiile pe 
care le-am avut Cari şi cu mine cu ei despre riscurile 
dependenţei au fost suficiente să-i descurajeze. 
Comunicarea e cheia în familia noastră; discutăm despre 
orice şi, indiferent ce ar crede Carolyn, nu sunt o 
mironosiţă. Când Lucas şi Jon îşi aduc iubitele acasă în 
weekend, nu-i pun să doarmă în camere separate, cum m-a 
întrebat ea odată. Câtă vreme băieţii au sentimente 
sincere faţă de iubitele lor, n-am nicio problemă dacă dorm 
împreună. Şi, când va veni vremea, la fel o să fie şi pentru 
Bel. 

Curtea nu e foarte însorită în perioada asta a anului şi, 
pentru că mi-e un pic frig, mă duc spre zona unde bate 
soarele pe zidurile din colţul cel mai îndepărtat, 
bucurându-mă să-i aud pe copii spunându-mi „Bună, 
doamnă Richardson!” când trec pe lângă ei. E uşor să te 
simţi invizibil când lucrezi în culise, ca mine, aşadar e 

plăcut să fii recunoscut. Ştiu despre fiecare elev mai multe 
decât le-ar plăcea lor probabil, nu pentru că am acces la 
informaţii intime despre ei, ci pentru că-i observ la 
garderobă înainte şi după repetiţii, când se poartă firesc. 
Mai şi aud o mulţime de lucruri, pe care elevii au încredere 
că n-o să le spun mai departe - şi nici n-aş face-o, decât 
dacă ar fi ceva de viaţă şi de moarte. Viaţă şi moarte. 
Acum sunt din nou îngrijorată din cauza lui Ruby, 
întrebându-mă dacă într-adevăr a împins-o pe Imogen pe 
scări. Şi ce-a fost în capul lui Elise, să le dea alcool? Mă 
mir că nu mi-a spus Bel; de obicei îmi spune totul. Deşi a 
fost puţin cam rezervată în ultima vreme. Ca zilele trecute, 
când îmi povestea că o să cânte un duet cu Sadie. 

— Sadie e bine? am întrebat, amintindu-mi cearcănele 
pe care i le văzusem pe faţă. Pare obosită în ultima vreme. 

— Da, e în regulă, a răspuns Bel repede - un pic prea 
repede. 

Am aşteptat, pentru că îmi dădeam seama că încearcă să 
se hotărască dacă să-mi mai spună şi altceva. 

— Cred că e puţin stresată. 

— Cum adică? am întrebat. 

Bel nu prea avea tragere de inimă să-mi mai spună şi 
altceva. 

— Învață prea mult? 

S-a agăţat de idee. 

— Probabil. 

Mi-am dat seama că n-o să-mi povestească mai multe, 
cel puţin nu atunci. Dar n-am insistat. Dacă Bel vrea să-mi 
spună, o s-o facă. Sau poate că ar vrea, dar i-a promis lui 
Sadie că n-o să-i dezvăluie secretul, cum am făcut şi eu cu 
Imogen. 

Poate că Bel nu mi-a pomenit despre alcoolul de la 
petrecere pentru că-şi făcea griji că n-o s-o mai las să 

rămână peste noapte la Sadie. Mă întreb dacă a băut ceva, 
dacă a cedat presiunii grupului sau s-a ţinut de ce i-am zis 
noi despre consumul de alcool în cazul minorilor. Stai să-i 
spun lui Cari că Elise i-a făcut cunoştinţă fiicei noastre cu 
alcoolul. Nici nu pot să-mi închipui reacţia lui! 

Dintr-odată, ştiu exact ce o să spună: Bronnie, a fost 
cidru, nu tequila. Poate a băut şi Bel un pic, poate nu. Nu 
face din țânţar armăsar. Vorbeşte cu Elise, dacă vrei, dar 
atâta tot. 

Mă simt imediat mai bine. Asta o să fac. O să trec luni pe 
la Elise şi o să-i zic vreo două, fără să fiu prea critică. Da, 
categoric, asta am de făcut. 

M-am îndepărtat de zona însorită de lângă zid şi sunt cât 
pe ce să plec din curte, când o văd pe Imogen ieşind din 
clădire. Se uită o clipă în jur, apoi o ia la fugă spre banca 
unde stau cele trei fete şi îşi aruncă braţele în jurul lor. 
Sadie se trage înapoi, Imogen îi dă drumul şi lui Bel, dar o 
îmbrăţişează în continuare pe Ruby. După ce tocmai mi-a 
spus, comportamentul ei pare puţin exagerat. Sau poate că 
încearcă doar să-şi ţină duşmanul aproape. Apoi vine şi 
Jess-limbă-otrăvită şi flecăresc toate cinci o vreme, 
prostindu-se şi dându-şi ghionturi. Dintr-odată Imogen nu 
mai e lângă Ruby, ci în cealaltă parte, lângă Sadie, nu sunt 
sigură cum a ajuns acolo. M-am uitat tot timpul şi n-am 
văzut-o mişcându-se. Ciudat. O ţintuiesc cu privirea, 
provocând-o să apară brusc lângă altcineva, însă după o 
clipă îi şopteşte ceva lui Sadie şi pleacă împreună, 
discutând. Despre ce oare? Imogen îi spune lui Sadie ce 
mi-a zis mie, despre cum a împins-o Ruby pe scări? N-are 
cum, nu după ce mi-a cerut să ţin secretul. 

Sună de intrare pentru orele de după-amiază şi mă 
îndrept spre garderobă, straniu de neliniştită. Petrec 
câteva ore alegând costumele pentru următoarea repetiţie. 

Carolyn e singura care speră că Adam va alege My Fair 
Lady pentru spectacolul de Crăciun de la sfârşitul 
trimestrului, pentru că e convinsă că Jess o să primească 
rolul principal. Cu doar două personaje centrale în 
spectacol, doar fata ei va străluci. Majoritatea elevilor vor 
trebui să se mulţumească doar cu roluri în culise, ceea ce 
nu-i neapărat un lucru rău. Important e să-şi dea seama că 
în teatrul muzical nu-i cel mai important să fii star, pot 
face parte din această lume şi dacă nu reuşesc să devină 
actori. Sadie, de exemplu, este atât de minunat de calmă şi 
de organizată, încât ar fi un regizor extraordinar. Jess va fi 
un star, sunt convinsă, şi e păcat, pentru că o va face mai 
mult pentru maică-sa decât pentru ea. Ruby o să fie de 
cele mai multe ori dublura, căreia i se va permite să 
strălucească din când în când, dar nu va fi suficient de 
bună să joace tot timpul rolul principal. Cât despre Bel, 
poate să fie vedetă şi, dacă asta vrea, o să fac tot ce-mi stă 
în puteri s-o ajut să devină. 

După ce verific costumele şi le aleg pe cele care au 
nevoie de retuşuri, mă duc în magazie să verific şi 
rezervele de vopsele. Nu prea e treaba mea, însă Bob, 
scenograful, nu tine evidenta cum ar trebui, iar elevii 
rămân de multe ori fără câte o culoare când zugrăvesc 
fundalul. Şi bine fac că mă hotărăsc să arunc o privire, 
pentru că se pare că o să rămânem curând fără negru. Îmi 
notez, ca să-l anunţ discret pe vreunul dintre tehnicieni. N- 
ar merge să-i dau bileţelul direct lui Bob; ne înţelegem 
bine, dar n-aş vrea să ştie că mi-am băgat nasul prin 
depozit. 

Având grijă să nu profit prea mult de bunăvoința lui Bel, 
mă grăbesc spre Costa şi ajung cu un sfert de oră mai 
devreme. Fetele sunt cufundate în discuţie şi nu mă văd 
când intru. Pentru că nu vreau să le stric dispoziţia, mă 

strecor pe o banchetă din spatele lor şi-mi scot cartea din 
geantă, ca să citesc cât aştept. N-am de gând să ascult ce- 
şi spun şi nici n-aş fi putut auzi nimic dacă Imogen n-ar 
vorbi atât de tare. Însă e clar că se bucură să fie în centrul 
atenţiei şi nu pot să nu mă simt mulţumită că planul meu a 
funcţionat. 

— Tata mă duce curând să văd Hamilton, spune ea, iar 
eu ciulesc urechile pentru că, după ce mi-a spus că e grav 
bolnav, ştiu că n-are cum să fie adevărat. 

— Uau, ce mişto, spune Bel. Aş vrea şi eu să merg, dare 
greu să faci rost de bilete. Probabil că tatăl tău le-a luat 
acum un secol. Când mergeţi? 

— Nu ştiu sigur, luna viitoare, răspunde Imogen vag şi 
atunci înţeleg. 

Nu se duce să vadă Hamilton - taică-su nu are bilete, 
dar ea are nevoie să se prefacă, fie şi numai pentru scurt 
timp, că viaţa ei e la fel ca a oricui altcuiva. 

— L-am văzut anul trecut, e SU-PERB! spune Jess. 

— Noi am fost la Mamma Mia în weekend. A fost foarte 
bun, spune Bel. 

— Nu la fel de bun ca Hamilton totuşi. 

Jess face o pauză, exact cum face şi Carolyn înainte să 
spună ceva tăios. 

— E adevărat că maică-ta păstrează biletele şi 
programele de la toate spectacolele la care mergeţi? 

— Da, spune Bel veselă. 

— Dar n-o să vă mai uitaţi niciodată la ele. 

— Poate că da, când mama şi tata o să fie foarte bătrâni 
ori dacă o să facă Alzheimer sau aşa ceva. N-aş vrea să 
uite toate momentele minunate, o să folosesc programele 
ca să le trezesc amintirile. 

— Foarte bine, ai câştigat, spune Jess. Dar numai pentru 
că eşti o persoană foarte drăguță. 

De fapt, pare că şi crede ce spune. 

— Ai noroc, intervine Sadie. Dacă mama face Alzheimer, 
n-aş avea nimic cu care să-i trezesc amintirile. Poate doar 
vreun bilanţ contabil. 

Pare atât de tristă, că-mi vine s-o iau în braţe. | 

Aştept să intervină şi Ruby, până acum a tăcut. Însă nu 
se aud decât sorbituri. Mă duc spre masa lor, ca şi cum 
abia aş fi ajuns. 

Bel ridică privirea. 

— Bună, mamă. 

— Bună, fetelor. 

Mă uit de jur-împrejurul mesei. 

— Unde-i Ruby? întreb, observând că lipseşte. 

Bel şi Sadie se foiesc stânjenite pe scaune. 

— Nu-i aici, spune Jess tărăgănat, plictisită. 

E uluitor ce tare seamănă cu maică-sa. 

— Bel? 

— Am plecat puţin înaintea ei, recunoaşte Bel. 

— Cu cât timp? 

— Cam jumătate de oră. 

— Dacă aţi plecat la 16:30, trebuie să fi plecat şi ea la 
17. Atunci, de ce nu-i aici? 

— Of, Doamne, probabil că încă ne aşteaptă, spune Jess 
făcând o grimasă, ceea ce mă face să-mi doresc să-i trag 
una, mai ales când începe şi Imogen să se strâmbe. 

— Unde? le întreb. 

— Pe banca din curtea interioară. 

Sadie se uită la mine uşor îmbujorată şi iar văd 
cearcănele vineţii de sub ochi. 

— Cred că ne-am gândit că o să-şi dea seama şi o să vină 
aici. 

— Bine, toată lumea sus, spun hotărât. Veniţi cu mine. 

— Unde? întreabă Jess. 

— S-o găsim pe Ruby. 

— Cum?! 

— Aşa e corect. 

Ignor privirile tăioase pe care mi le aruncă Imogen şi mă 
uit cu asprime la toate patru. 

— Ce-aţi făcut voi nu-i bine. Nu puteţi s-o excludeţi pe 
Ruby. 

— De ce nu? Ea m-a exclus pe mine anul trecut, spune 
Jess pe ton de harţă. 

— Ştiu, n-a fost corect. Dar două lucruri greşite nu fac 
un lucru corect. Haideţi, strângeţi-vă lucrurile. 

— Nu mi-am terminat milkshake-ul, se strâmbă Jess. 

Mă uit drept la paharul ei gol, iar ea se reazemă de 
spătar şi-şi încrucişează braţele în faţă, într-un gest care 
spune eu rămân aici. 

— Eu rămân aici, spune Imogen, prinzând repede ideea. 

— Bine. Dar Jess, Bel şi Sadie vin cu mine. 

Jess deschide gura să protesteze, dar îi susţin privirea, 
provocând-o să mă sfideze. Când mă duc la casă să plătesc, 
le aud pe ea şi pe Imogen mormăind şi mi-e un pic milă de 
Bel. 

— Mulţumim de trataţie, spune Sadie când mă întorc. 

— Da, mulţumesc, spun în cor Imogen şi Jess, care par 
să se fi răzgândit şi sunt acum în picioare. 

Bel trebuie să alerge ca să ţină pasul cu mine în drum 
spre Academie, dar detest ideea că Ruby aşteaptă în van 
să apară celelalte. Îmi pare rău şi pentru Kendall; dacă află 
că Ruby a fost lăsată special pe dinafară, o să se simtă 
îngrozitor. Ştiu că Ruby a făcut la fel cu Jess anul trecut şi 
că Imogen a acuzat-o pe Ruby că a împins-o pe scări, dar 
detest bullyingul de orice fel, indiferent cine e victima. 

— Şi cum se face că a rămas Ruby de izbelişte? o întreb 
pe Bel, supărată de toată povestea. 

— Imogen a fost de vină. Nu voia să vină şi Ruby; a zis 
că, dacă vine Ruby la Costa, nu mai vine ea şi că trebuia să 
alegem între ele. Jess a ales-o pe Imogen şi tu ai zis că 
trebuie să fiu drăguță cu Imogen, am ales-o şi eu tot pe ea. 
Şi Sadie la fel, pentru că nu prea avea ce face. 

Şovăie o clipă. 

— Mi-a părut rău pentru Ruby, dar niciuna dintre noi nu 
prea mai ştie ce să creadă. E foarte greu pentru Sadie şi 
pentru mine, suntem prinse la mijloc. Nu vrem să luăm 
partea nimănui, dar uneori... mă rog, trebuie. 

Am ajuns în faţa curţii, încetinesc pasul, ca să ne poată 
ajunge şi celelalte din urmă. Imi dau seama că e momentul 
ideal să încerc să aflu ce se întâmplă cu Sadie. 

— Ştiu că trebuie să fie greu, spun compătimitor. Asta o 
necăjeşte pe Sadie? 

— Ce vrei să zici? 

— Pare puţin apatică acum, nu pare chiar în apele ei. 

— Probabil că nu doarme suficient, spune Bel vag. Ştii 
cum sunt ai ei. Nu verifică niciodată când se duce la 
culcare, probabil că ea stă toată noaptea şi se uită la 
seriale. 

— Nu-i bine, spun eu încruntându-mă. 

Sunt cât pe ce s-o întreb dacă ar trebui să discut cu 
Elise, când auzim nişte suspine puternice. 

— Cine e? întreabă Bel, cu o expresie alarmată. 

— Ce naiba? zice şi Jess, venind din spate. 

Arunc o privire în curte şi văd o siluetă singuratică stând 
lângă bancă şi plângând de mama focului. 

— Oh, Doamnee! mormăi. Haideţi, toate! 

Ne îndreptăm în grabă spre Ruby şi-mi pun braţul peste 
umerii care se zgâlţâie. 

— A fost o neînțelegere, îi spun. 

— Da, te-am căutat şi nu te-am găsit, spune Bel. Te-ai 

dus la toaletă sau în altă parte? 

Ruby clatină din cap cu furie. 

— Mă rog, n-am reuşit să te găsim, repetă Bel, ne-am 
dus la Costa, crezând că ai luat-o înainte. Şi te-am tot 
aşteptat. 

Ruby nu se poate opri şi tot clatină din cap, aşa că 
încerc s-o fac să se aşeze pe bancă. Dar se răsuceşte de 
parcă i-aş fi cerut să se aşeze pe un muşuroi de furnici 
roşii. 

— U-uite, spune ea, făcând semn cu un deget care îi 
tremură la fel de tare ca şi capul. 

Pe bancă, scrise artistic cu vopsea neagră metalică, se 
văd cuvintele Aici zace Ruby Donovan. 

Se aud icnete dinspre Bel şi Sadie şi un Futu-i/ gâfâit 
dinspre Jess. Întorc capul către Imogen şi văd o expresie 
pe care n-o pot descrie decât ca răutate pură. Simţindu-mi 
privirea, îşi cască şocată ochii. O mână ridicată la gură, cu 
unghiile murdare complet expuse, completează expresia de 
surprindere pe care a construit-o special pentru mine. 
Simt ceva ca un cutremur în minte; mă uit iar la înscrisul 
de pe bancă, apoi din nou la unghiile lui Imogen, apoi iar la 
bancă. 

O împing uşor pe Ruby, încă suspinând nefericită, în 
braţele lui Bel, pentru că trebuie să mă gândesc. Se 
înghesuie în jurul ei - E în regulă, Rubes, o să aflăm cine a 
făcut asta. E posibil să fi fost Imogen...? Mă întrerup în 
mijlocul întrebării - nu, sigur că nu, decât dacă poate să fie 
în două locuri în acelaşi timp, pentru că, dacă ar întreba 
cineva, ar trebui să spun că banca era curată când am 
trecut prin curte spre Costa. Mă uit la Imogen şi îmi 
susţine total privirea, iar ochii spălăciţi nu ezită nicio clipă. 
Nu ştiu ce, dar categorie e ceva ciudat cu Imogen. Oamenii 
ciudaţi sunt acuzaţi de tot felul de lucruri, indiferent dacă 

sunt vinovaţi sau nu. 

Îmi aduc aminte cum m-am trezit brusc cu ea în faţa 
mea în culise zilele trecute şi cum s-a materializat înaintea 
mea mai devreme, strecurându-se în toaletă de pe 
coridorul pustiu... şi apoi a apărut lângă Sadie fără să pară 
să se fi mişcat... şi simt un fior rece pe şira spinării. 


DUBLURA 

Sezonul 1, episodul 3 
Pe urmele adevărului 
Clare Mackintosh 


ELISE 


E frig, dar uscat şi aerul miroase a toamnă. Mă mut din 
poziţia Câinele cu faţa la sol în poziţia Delfinului, îmi aşez 
antebraţele întinse pe covoraşul de yoga şi ridic fundul. 
Zece, unsprezece, doisprezece... îmi încordez trunchiul şi 
simt cum se tensionează şi muşchii pulpelor. Paisprezece, 
cincisprezece, şaisprezece... Am amenajat grădina imediat 

ce a fost ridicată casa, dar toate pisicile jigărite din cartier 
au folosit-o pe post de toaletă, aşa că după şase luni i-am 
pus să scoată iar totul. Douăzeci şi cinci, douăzeci şi şase, 
douăzeci şi şapte... Acum avem un strat îngrijit de 
verdeață de plastic, o zonă pătrată de stat în jurul unei 
vetre cu gaze şi fâşia asta de iarbă artificială. Treizeci. E 
mult mai bine să faci yoga în natură, în loc de o sală 
aglomerată. 

Sunt în poziţia Nodului când se aude soneria. N-o bag în 
seamă - şase, şapte, opt—, apoi îmi aduc aminte că Yuliya 
refuză să mai lucreze sâmbăta, iar Sadie e încă în pat, fără 
nicio legătură cu restul lumii. Îmi eliberez mâinile şi mă 
ridic. 

— Ah... bună, Elise. 

Bronnie pare nedumerită, de parcă eu aş fi apărut la uşă 
neanuntată. Se uită la costumaţia mea. 

— Scuză-mă, făceai gimnastică şi te-am întrerupt? 

Bronnie e îmbrăcată cu colanti şi o rochie lălâie de in 
albastru, cu buzunare mari. Unghiile de la picioare, fără 
ojă, se iţesc din sandale. 

— Nicio problemă, termin mai încolo. 

O conduc în bucătărie. Uşile duble sunt deschise către 
grădină, lăsând să pătrundă o adiere uşoară. 

— Doar dacă nu vrei să mi te alături. 

Bronnie rămâne mască, de parcă tocmai i-aş fi sugerat 
să piloteze un avion, iar eu zâmbesc. 

— Atunci, doar cafea? 

— Ar fi minunat. 

Ne aşezăm la insula din bucătărie, cu căni de cafea 
proaspăt făcută la espressorul strălucitor pe care Nick şi 
cu mine l-am adus din State. Bronnie ar scoate acum o 
prăjitură, îmi zic în timp ce caut nişte biscuiţi în dulap. 
Simt o urmă de nesiguranţă, foarte familiară după ce 

născusem, când toate celelalte făceau fursecuri şi se jucau 
cu plastilină de parcă ar fi fost simplu ca bună ziua - de 
parcă ar fi avut o genă care mie-mi lipsea. Compania mea 
era pe atunci abia la începuturi, cu o echipă micuță care 
depindea numai şi numai de mine, deci am găsit o dădacă 
dotată cu gena plastilinei şi m-am întors la serviciu când 
Sadie n-avea decât câteva săptămâni. Am rămas o vreme 
în grupul postnatal, intervenind cu e-mailuri şi câteodată 
mergând la întâlniri la o cafea, până a devenit limpede că 
n-aveam nimic în comun, în afară de copii. 

Mă duc la dulap după o tabletă de ciocolată Lindt 99. 

— Mult mai bună pentru tine decât zahărul ăla rafinat, îi 
spun, deşi numai gândul la pandişpanul cu gem al lui 
Bronnie îmi face să chiorăie burta. 

Înainte să închid dulapul, deschid un flacon care stă pe 
raftul de sus şi iau o tabletă. 

— Suplimente de wellness, spun. Gwyneth Paltrow pune 
mâna în foc pentru ele. 

O înghit fără apă, apoi mă aşez la loc. 

— Şi... cărui fapt datorez această plăcere neaşteptată? 
întreb când văd că Bronnie încearcă să spună ceva, dar nu- 
i iese. 

E limpede că are ceva în cap. 

— Sunt foarte îngrijorată! 

Cuvintele răbufnesc din ea ca apa dintr-un baraj rupt. 

— De ce? 

Îmi trec prin cap o sută de posibilităţi. E bolnavă? Are 
probleme în căsnicie? Au datorii? Mi se înmoaie inima. 
Dacă fetele noastre n-ar fi prietene, mă îndoiesc că ni s-ar 
fi intersectat drumurile, dar e o femeie drăguță şi, după 
câteva pahare de vin, poate fi o persoană chiar antrenantă 
la o ieşire în oraş. Doamne, sper că nu-i cancer... 

Bronnie se uită la mine, încruntându-se nedumerită. 

— Din cauza fetelor, bineînţeles. 

Pauză de o clipă. 

— Tu nu eşti îngrijorată? 

Uşurarea că nu e nimic grav e temperată de uluirea în 
faţa reacției exagerate a lui Bronnie. 

— Spectacolul de revistă, vrei să zici? 

Personal, cred că decizia lui Adam de a folosi următorul 
spectacol pe post de audiție pentru piesa anuală nu e 
numai o măsură foarte eficientă, ci şi un plus de presiune 
foarte necesar. Dacă fetele astea iau în serios ideea unei 
cariere în artele spectacolului, trebuie să facă nişte 
eforturi. 

— Nu, cutia muzicală, bineînţeles! 

— Ah... asta era! 

Nu pot să înţeleg de ce e Bronnie atât de îngrijorată - 
din câte îmi dau eu seama, nimeni n-o arată cu degetul pe 
Bel. Poate că slujba ei de la şcoală înseamnă că e mai 
implicată decât restul părinţilor. Rup un pătrăţel de 
ciocolată şi-l las să se topească pe limbă. 

— Piciorul ăla răsucit, rupt... nu pot să nu mă tot 
gândesc la el. 

Bronnie mai are puţin şi începe să plângă. 

— Şi chestia aia îngrozitoare pe care a scris-o ieri cineva 
pe banca de la scoală. 

— Ce chestie îngrozitoare? 

— Nu ţi-a zis Sadie? 

Rememorez în minte ultimele 12 ore. Sadie a avut lecţii 
de violoncel, iar eu am lucrat până târziu. Yuliya a făcut o 
fiertură sud-americană mult prea mult fiartă - trebuie să 
discut cu ea despre entuziasmul ei pentru chili... 

— Nu-mi aduc aminte să-mi fi spus nimic despre vreo 
bancă. 

— Ah! 


72 


Bronnie pare năucită. 

— Nu discuti cu Sadie despre ce se întâmplă la şcoală? 

— Sigur că discutăm! mă răstesc eu. Nu toate familiile 
stau claie peste grămadă, să ştii. 

Urmează o tăcere dureroasă. Ar trebui să-i cer scuze, 
dar eu sunt prima care recunoaşte că nu-i punctul meu 
forte. În plus, nu iau lecţii de parenting de la o femeie care 
încă le mai spală rufele băieţilor ei, care stau la facultate 
tot trimestrul. 

— Am găsit braţul lipsă al balerinei în costumul lui Ruby, 
spune Bronnie. 

Asta-i ceva nou, dar îmi ascund surpriza - fără îndoială 
că ar fi trebuit s-o întreb şi despre asta pe Sadie. Totuşi e o 
întorsătură interesantă şi o dovadă în plus - dacă era 
nevoie de dovezi - că Ruby a pus cutia muzicală în dulapul 
lui Jess. 

— Şi acum Imogen spune că Ruby a împins-o pe scări... 

— Ruby a împins-o? o întrerup. Nu. Sadie e de neclintit 
când spune că nu s-a întâmplat aşa. Imogen a căzut. Sau s- 
a aruncat singură. 

Ridic din umeri. 

— Nu m-ar mira - clar e ceva în neregulă cu fata aia. Mă 
nelinişteşte. 

Bronnie deschide gura de parcă ar fi pe punctul să-i ia 
apărarea lui Imogen, dar îşi schimbă expresia şi e clar că 
s-a răzgândit. 

— E doar un copil, Elise. 

Îmi amintesc cum a apărut în oglinda de la baie, cu o 
privire mai matură decât ar trebui să aibă la vârsta ei. 
Acasă se întâmplă mai multe accidente decât oriunde 
altundeva... Simt un tremur involuntar pe şira spinării. 
Alprazolamul dă o senzaţie de dezorientare şi somnolenţă - 
ar fi putut oare să-i provoace căderea lui Imogen? Poate că 

mai ia şi alt medicament? îmi aduc aminte de un articol pe 
care l-am citit cu ani în urmă, despre un băiat care lua 
LSD; convins că poate să zboare, s-a aruncat de la balconul 
apartamentului lui dintr-un bloc-turn... 

— Tatăl lui Imogen e pe moarte, spune Bronnie. Are 
nevoie de sprijin, nu de critici. 

Parcă văd ochii albaştri sticloşi ai lui Imogen. Deprimată 
sau drogată? Tristă sau nebună? Oricare variantă ar fi 
adevărată, n-o mai primesc în casa mea. 

— Totuşi Bel n-a păţit nimic, nu? 

Mă întreb de ce e aşa pornită - obsedată - Bronnie de 
povestea asta. 

— Nu încă, dar dacă ea e următoarea? 

Tonul lui Bronnie se mai ridică un pic. N-am văzut-o 
niciodată atât de agitată. În mod normal e foarte supusă, 
foarte... insipidă. 

— Întâi Jess, cu cutia muzicală, apoi Imogen, care cade 
pe scări, şi mesajul de pe bancă... Aici zace Ruby Donovan. 

Vorbeşte precipitat, strângând cana de cafea, încât mă 
aştept s-o spargă. 

— Cine o să urmeze? 

Glasul ei tare şi ascuţit răsună în bucătărie. 

Rostesc intenţionat cuvintele rar, sperând că tonul meu 
va avea efect calmant: 

— Cred că trebuie să păstrăm proporţiile. 

Lui Bronnie îi tremură mâinile şi strânge cana până i se 
albesc încheieturile degetelor. Întind mâna după cană. 

— Pot s-o iau? 

E un Villeroy Boch şi modelul ăsta nu se mai produce - 
n-aş vrea să rămân fără una dintre căni. 

— Cum spui şi tu, sunt doar copii, adaug pe ton 
liniştitor. 

Mă întreb dacă nu cumva Bronnie are o cădere 

nervoasă. 

— Exact! 

Bronnie loveşte cu pumnul în blatul de bucătărie, iar eu 
răsuflu uşurată că în momentul ăsta cana Villeroy Boch e 
în afara pericolului. 

— Copii! Copii vulnerabili, care au nevoie de protecţie, 
iar ţie nici măcar nu-ţi pasă! 

Oftez. Cum să-i explic că e doar unul dintre cele un 
milion de lucruri de care-mi pasă? Cum sunt Brexitul, 
Donald Trump, nivelul colesterolului şi ce slujbă o să aibă 
Sadie după ce-şi scoate din cap chestiile astea cu teatrul 
muzical. 

— Sigur că-mi pasă. 

Încerc să văd lucrurile prin ochii lui Bronnie. E casnică 
şi îşi câştigă banii de buzunar făcând costume. Nu are 100 
de angajaţi, şedinţe de management, nu negociază 
acorduri, nu trebuie să rezolve de urgenţă problemele care 
apar în urma deciziilor altora. A ieşit mult în afara zonei ei 
de confort şi are nevoie de îndrumare. 

— Se bazează pe noi ca să-i protejăm, iar noi îi lăsăm 
baltă! 

Acum ţipă, tremurând de parcă se sperie de forţa 
propriilor cuvinte. Biata femeie! Chiar e trist. Întind mâna 
să-i ating braţul, dar se smuceşte, împungându-mă cu un 
deget în piept. 

— Tu îi laşi baltă! 

Eu ce? Orice fărâmă de înţelegere aş fi avut pentru 
Bronnie Richardson dispare într-o clipită. O privesc cu 
răceală. 

— Poftim? Dormeam când a căzut Imogen, n-aş prea fi 
avut... 

— Le-ai îndopat cu alcool! 

Bronnie apasă fiecare silabă, iar gura i se mişcă de 

parcă şi cuvântul în sine ar avea gust rău. Izbucnesc în râs. 

— O cutie de cidru nu prea e tărie. 

— Sunt minore. 

— Mai au mai puţin de un an până să împlinească vârsta 
legală! 

Acum tip şi eu - dacă nu poţi să-i învingi, fă ca ei - şi ne 
uităm urât una la alta, Bronnie înroşindu-se de furia pe 
care abia şi-o mai controlează. Deschide gura să mai verse 
şi alte porcării, dar, înainte să apuce să spună ceva, se 
aude un zgomot în spatele nostru. Ne răsucim amândouă şi 
o vedem pe Sadie stând în uşă, frecându-se la ochi şi 
căscând. 

— Ce-i cu ţipetele astea? 

— Bună, scumpo, ce faci? 

Revenirea bruscă a lui Bronnie la „vocea de mamă” 
dulceagă şi superioară mă ia prin surprindere. Îi zâmbeşte 
lui Sadie. Gata cu tonul strident şi furios, încheieturile 
albite, obrajii care tremură - au dispărut brusc, încât 
rămân cu senzaţia tulburătoare că s-ar putea să-mi fi 
închipuit totul. 

— Mda, bine. 

Sadie se uită de la una la alta. 

— Bronnie a trecut să vadă dacă eşti bine după tot ce s-a 
întâmplat la şcoală. 

Oftez, apoi repet: 

— Deci... eşti bine după tot ce s-a întâmplat la şcoală? 

Sadie ridică din umeri. 

— Cred că da. 

— Minunat! 

Mă mişc brusc şi lovesc taburetul de crom de lângă 
masa de breakfast şi-l fac să se legene pe gresia lucioasă. 

— Scuze că ai venit degeaba, Bronnie. 

Pornesc spre hol, ca să nu aibă de ales şi să fie nevoită 

să vină după mine. Clocotesc de furie. Cum îndrăzneşte 
Bronnie Richardson să vină la uşa mea şi să mă acuze? 
Indiferent dacă Imogen Curwood a căzut sau a fost 
împinsă, singura mea implicare e că sunt proprietara casei 
în care s-a întâmplat. Îmi dau seama că trecem exact peste 
locul unde zăcea Imogen, întinsă pe burtă, şi îmi revine în 
memorie imaginea ei. Îmi aduc aminte nodul de spaimă pe 
care l-am simţit când m-am uitat peste balustradă la trupul 
ei nemişcat, sperând să fie bine, dar temându-mă de ce era 
mai rău. 

Deschid uşa şi o invit pe Bronnie să iasă, chiar în timp ce 
încearcă să vorbească. 

— Elise, chiar cred că... 

— Sunt adolescente, Bronnie. Sunt sigură că şi noi eram 
la fel de date naibii la vârsta lor. 

Îmi iau rămas-bun pe un ton vesel şi închid uşa, lăsând-o 
cu gura căscată. 

— Eşti tare rea. 

Sadie iese din bucătărie mâncând o felie de pâine 
prăjită. 

— Ştii că nu-i place să vorbeşti urât. 

— Nu m-am putut abtine. Faţa ei. Sadie, ia o farfurie, te 
rog - biata Yuliya are deja destule de făcut. Sunt în birou 
dacă ai nevoie de mine. 

Mă îndrept spre birou, apoi mă întorc. 

— N-ai nevoie de mine, nu? 

— Nu, o să mă duc la cumpărături în oraş - pot să iau 20 
de lire? 

— La 50. Să ai şi de prânz. 

Perfect. O sâmbătă întreagă de lucrat în linişte. 


XXX 

Până la prânz n-am reuşit decât să-mi golesc inboxul. 
Încerc să scriu note pe un raport de la directorul de 
cercetare şi dezvoltare, despre acul cu ultrasunete pe 
care-l realizăm, dar sunt atât de tulburată de vizita lui 
Bronnie, că trebuie să citesc de câte trei ori fiecare 
paragraf. 

Le-ai îndopat cu alcool!... 

Şi dacă se duce la poliţie? E exact genul de lucru pe care 
l-ar face cineva ca Bronnie. O şi văd dând fuga la secţia de 
poliţie; mi-l imaginez pe ofiţerul de serviciu plictisit 
mâzgălind ceva în carneţel şi înviorându-se pe măsură ce 
se desfăşoară povestea. 

— Beată, spuneţi? împinsă pe scări? 

— Detest să agit apele, mi-o închipui pe Bronnie 
spunând, dar nu-s decât nişte copii. 

Ar putea să mă acuze de neglijenţă? Că le-am dat alcool 
unor minori? Dacă Ruby a împins-o într-adevăr pe Imogen 
pe scări, asta înseamnă că sunt un fel de complice? 

— Ah, pentru numele lui Dumnezeu, Elise! spun cu voce 
tare, ca să-mi alung imaginile mentale şi să mă smulg din 
spirala caraghioasă a anxietăţii. 

Totul e numai din vina afurisitei de Bronnie. Dacă n-ar fi 
venit azi-dimineaţă, habar n-aş fi avut, iar raportul ăsta ar 
fi fost deja adnotat şi trimis înapoi pe biroul directorului 
meu de cercetare şi dezvoltare. Există deja ace cu 
ultrasunete, însă sistemul imagistic pe care-l dezvoltă 
BONDical are o calitate mult superioară celor existente pe 
piaţă şi - mai important - este proiectat să fie folosit de 
medici de familie special instruiți. Cum ar fi să intri în 
cabinetul medicului de familie îngrijorată din cauza unui 
nodul la sân şi să poţi ieşi liniştită - sau cu un plan de 
tratament - după numai o oră? O să schimbe lumea, în 
ultimii zece ani mi-au trecut prin minte o mulţime de titluri 


78 


de prima pagină. Expertii anticipează că acul inteligent 
BONDical va salva un milion de vieţi până în 2120... 
Ultrasunete,  ultrainteligenţă: Directorul general al 
BONDical nu-i doar o doamnă frumoasă... Elise Bond vinde 
BONDical pentru o sumă neprecizată, despre care sursele 
noastre susțin că este „şocantă”. 

Şi apoi, înainte să mă pot abtine: Adolescentă rănită 
după ce directorul unei firme de cercetare medicală a 
îndopat-o cu alcool. 

Îmi trec degetele prin păr. Fir-ar al naibii, Elise, 
controlează-te 

Dar nu foloseşte la nimic. Nu mă pot gândi decât la 
reputaţia BONDical. Reputația mea. Oricât de bune ar fi 
produsele, ce spital regional ar vrea să aibă de-a face cu 
noi dacă mi s-ar reproşa asta? 

lau un beta-blocant şi-l sun pe Nick. Ne pricepem de 
minune să ne scoatem unul pe altul din depresii - e unul 
dintre motivele pentru care ne potrivim aşa de bine. Asta, 
dar şi faptul că amândoi suntem la fel de hotărâți. In 
Kansas City e ora 6 dimineaţa şi Nick îmi răspunde cu 
glasul răguşit de somn. 

— Toate bune? 

Îi spun despre vizita lui Bronnie. Cuvintele de pe bancă, 
hărţuiala, ameninţarea voalată pentru felul meu degajat de 
a trata băutura. 

— E doar cidru... nu-ţi face probleme. 

În fundal se aude un zgomot înfundat. Cineva care se 
întoarce în pat, probabil, sau care se întinde după un 
pahar cu apă. Închid ochii şi îndepărtez puţin telefonul de 
ureche. 

Nu ajungi să hotărâști să ai o căsnicie deschisă. Cel 
puţin noi n-am hotărât. Mai degrabă s-a întâmplat când a 
devenit limpede că - deşi Nick şi cu mine ne iubim - 

suntem prea independenţi şi prea egoişti să fim monogami. 
Am impus nişte reguli. Doar când suntem plecaţi din oraş, 
niciodată pe teren propriu. Numai întâlniri de-o noapte - 
de mai multe ori devine o aventură. Fără poze, fără detalii 
personale, fără continuări. 

Eu mai am o regulă. Îmi închid telefonul dacă sunt cu 
altcineva. Nick, pe de altă parte... în fundal se aude o tuse 
uşoară şi patul scârţâind când Nick se ridică şi se duce în 
cealaltă parte a camerei de hotel. Un uşor ecou îmi spune 
că a intrat în baie. 

— Toţi copiii sunt hărţuiţi un pic. Hristoase, când eram 
la internat era cu bătăi cu biciul şi sodomie, şi tot am ajuns 
cu toţii bine. De fapt, doi dintre băieţii din frăţia mea sunt 
parlamentari acum. 

— A sugerat că aş fi un părinte de doi bani. 

— Eşti doar diferită de ea, atâta tot. Noi n-am cocolosit-o 
niciodată pe Sadie şi, ca urmare, e mai matură decât cei de 
vârsta ei - asta-i problema lor, nu a noastră, lisuse, a băut 
vin la cină de când avea cât... 14 ani? 

— Nu, de la 15, spun, pentru că 14 ani pare dintr-odată 
foarte puţin şi mă întreb ce-a fost în capul nostru să-i dăm 
alcool. 

Mă întreb dacă am făcut într-adevăr bine. 

— Dacă le interzici ceva copiilor, o să-l considere fructul 
oprit, spune Nick. După aia, când fac 18 ani, o iau razna. 
Bel o să fie dependentă de heroină până la 19 ani, o să 
vezi. 

Râd, ceea ce a şi vrut Nick, iar ghemul de nelinişte din 
piept mai slăbeşte un pic. 

— Mulţumesc. 

— Nu-ţi face griji. Te sun mai încolo. Te iubesc. 

— Şi eu te iubesc. 

Inchide, iar eu îmi apăs telefonul de buze, fără să mă 

gândesc la Nick băgându-se la loc în pat, fără să mă 
gândesc la trupul cald lipit de al lui, fără să mă gândesc 
cine e femeia şi ce-i face acum. Las telefonul să cadă pe 
birou şi mă ridic, închizând laptopul. N-are rost să încerc 
să lucrez dacă nu mă pot concentra. 

Rătăcesc fără rost prin casă, încercând să-mi găsesc 
ceva de făcut. Yuliya a lăsat în frigider mâncarea pentru 
diseară şi un castron cu crudităţi, ca să aibă Sadie ce 
ciuguli, deşi o să se îndoape la Medonald's azi. Rufele sunt 
călcate şi puse la loc. În salon, toate pernele sunt umflate, 
toţi ciucurii covoarelor sunt neteziţi. Revistele, doar 
periodice ilustrate şi cu mesaj motivational, sunt aşezate 
pe măsuţa de cafea cu blat de sticlă. Mă gândesc să iau 
una s-o citesc în grădină, dar par cumva de neatins, aşa că 
îmi pun adidaşii şi ies să alerg. Mă gândesc la ce a zis 
Bronnie, că nu vorbesc cu Sadie - că n-o întreb ce se 
întâmplă la şcoală. Mă gândesc la discuţiile pe care le-am 
avut cu Sadie despre note, roluri, audiții şi, oricât de mult 
urăsc să recunosc, încep să cred că Bronnie are dreptate. 
Când am stat ultima dată de vorbă cu fiica mea despre 
prietenele ei? Despre cum e să creşti? Despre sentimente? 
Mi-e ruşine să recunosc că, sincer, nu ştiu. 

Sadie nu se întoarce din oraş până târziu şi, când vine, e 
cu o prietenă şi se ascund la ea în cameră, scoțând nasul 
doar după gustări. A doua oară când le aud, ies din birou 
să-mi fac o cafea pe care nu mi-o doresc, simțind nevoia 
bruscă să interactionez cumva cu fiica mea. Sadie stă în 
faţa frigiderului deschis; prietena ei - o brunetă minionă 
pe care o recunosc, dar nu-mi aduc aminte cum o cheamă - 
se foieşte jenată pe lângă ea, de parcă ar fi fost surprinse 
în flagrant. 

— Vă distraţi? 

Sadie scoate un sunet vag de aprobare. 

— Da, mulţumesc, spune prietena. 

Amina? Adriana? Ceva care începe cu A, sunt sigură. 
Sadie închide frigiderul. Are braţele pline de gustări. 
Caserole acoperite cu folie de plastic cu măsline umplute 
de la MS, snackuri cu chorizo, şuncă de Parma, brânză. 

— Tapas? întreb veselă. 

Mi-o închipui pe Bel cu o prietenă venită în vizită; mi-o 
închipui pe Bronnie chemându-le la masă. Ceai, ar zice ea. 
Supă făcută în casă, probabil, sau chipsuri generoase, 
pentru care a curăţat cartofi toată după-amiaza. lar simt 
împunsătura aia de inferioritate şi-mi amintesc că mi-am 
petrecut cea mai mare parte a după-amiezii lucrând la 
cercetări care vor salva vieţi. 

— E în regulă? 

— Sigur, scumpo! Vă uitaţi la un film? 

Mă simt de parcă aş citi un scenariu, de parcă aş juca un 
rol în care n-am fost distribuită. 

— Hostel, spune prietena, cu o expresie veselă. E de-a 
dreptul înspăimântător. 

— Nu-i pentru peste 18 ani? 

Îmi scotocesc mintea şi mă aleg cu o serie de imagini 
care implică tortură. 

— Sunteţi sigure că e potrivit? 

Îi arunc o privire prietenei. 

— Poate că A... 

Fir-ar să fie, cum o cheamă? 

— Poate că părinţii prietenei tale n-ar fi de acord. 

Sadie îşi dă ochii peste cap. 

— Părinţii Alyssei - accentul pe nume mi-e destinat - 
sunt absolut în regulă. 

Le ofer un zâmbet larg. Departe de mine ideea de a fi o 
mamă ne-în regulă. Numai că, atunci când dau să plece, 
văd cutiile de cidru din braţele lui Sadie. 

Le-ai îndopat cu alcool!... 

— Fără cidru. 

Il smulg brusc, stângaci, că jumătate din ce avea Sadie 
în braţe cade pe podea. 

— Ce? Dar totdeauna ai... 

— Fără băutură până la vârsta legală. 

Am glasul strident, ca al lui Bronnie azi-dimineaţă. Iar 
citesc scenariul, imitând pe altcineva. Pe cineva speriat. 

Adolescentă rănită după ce directorul unei organizaţii de 
cercetare medicală a îndopat-o cu alcool. 

Sadie se uită la mine o clipă, cu o expresie de 
nedumerire amestecată cu jenă. Se apleacă şi culege de pe 
jos gustările. 

— Haide, îi spune Alyssei. Scuze pentru ea, o aud 
spunând când ajung la scară. De obicei nu-i aşa nebună. 

Mă întorc în birou. Îmi spun că o să stau de vorbă cu ea 
mâine; o s-o scot la prânz, poate. Să fim doar noi, fetele, 
înainte să se întoarcă Nick luni. Dar sâmbătă noaptea 
găsesc o contradicţie în raportul de cercetare şi dezvoltare 
şi-mi petrec ziua de duminică încercând s-o lămuresc. 

— Ce ai azi? întreb luni dimineaţă. 

De obicei, nu mănânc dimineaţa, dar m-am trezit special 
ca să iau croasant de la brutăria din colţ. Sadie îl înmoaie 
pe-al ei în cafeaua cu lapte, iar eu ciugulesc fulgii de aluat 
dintr-al meu. 

— La şcoală? spune ea, cu un semn de întrebare care ar 
putea foarte bine însemna şi un ce-i prostia asta? 

— Cursuri de dicţie? Coregrafie? 

Imi scotocesc creierul gândindu-mă la materiile înşirate 
în broşura lucioasă pe care am văzut-o ultima dată acum 
doi ani, când Sadie a anunţat că renunţă la studiile clasice 
şi se dedică unei cariere în teatrul muzical. 

— Şi notele tale de 10? Nu vrei să te duci la facultate? 


83 


Nu-mi venea să cred. Dau vina pe Britain's Got Talent, 
din cauza căruia toţi copiii cred că pot deveni următorul 
Ed Sheeran. 

— Profesoara ta de matematică zice că eşti bună de 
Oxbridge. 

Sadie nu s-a lăsat influenţată, nici chiar când am sugerat 
cu blândeţe că Nu cred că eşti destul de bună, scumpo... 

— Lucrăm la un spectacol de prezentare, îmi răspunde 
ea acum. O să fie audiţia pentru musicalul de la sfârşitul 
anului, iar Adam a invitat recrutorii de talente importanţi - 
toată lumea e cu nervii la pământ. Sunt invitaţi şi părinţii. 
O să vii, nu? 

— Dacă pot, răspund, ca de obicei. 

La urma urmelor, e imposibil să promit, nu? De unde să 
ştiu ce o să intervină până atunci? 

— Fata nouă a pus-o pe jar pe Ruby. 

Sadie mai ia o gură din croasantul înmuiat în cafea şi 
vorbeşte mai departe. 

— Până acum, nu erau decât ea şi Jess pentru rolurile 
principale, dar acum a venit şi Imogen, iar Adam vorbeşte 
despre ea de parcă ar fi Liza Minnelli - Ruby urăşte chestia 
asta. 

Se uită la ceas. 

— Rahat, am întârziat. 

Ruby urăşte chestia asta... Suficient încât să-şi împingă 
pe scări concurenţa? 

— Te duc eu, spun brusc. 

Sadie se uită surprinsă la mine. 

— N-ar trebui să te duci la serviciu? 

— Ei, pot să întârzii. 

lau cheile de la maşină, fără să bag în seamă gura 
căscată a fiicei mele. Pentru numele lui Dumnezeu, nu se 
poate zice că n-am dus-o niciodată la scoală. A mai fost şi 

când trebuia să-şi ducă violoncelul la şcoală, iar metroul 
era în grevă şi... de fapt, nu i-am chemat un Uber? Mă rog, 
oricum, cu siguranţă am mai dus-o la şcoală. 


XXX 


Imediat ce dispare pe uşile Academiei Oria Flynn, cobor 
din maşină şi mă duc spre biroul directorului. Dacă Ruby a 
împins-o pe Imogen pe scările din casa mea, atunci Imogen 
n-a căzut. Şi dacă n-a căzut, n-o să spună nimeni că s-a 
întâmplat pentru că era beată şi, dacă nu spune nimeni că 
era beată, nu mă poate acuza nimeni şi, dacă nu mă 
acuză... 

— Doamnă Bond, intrati. 

Adam Racki îmi întrerupe şirul gândurilor, ieşind din 
birou în încăperea unde lucrează secretara lui şi unde stau 
cocoţată pe un scaun ponosit. De fapt, acum, că stau să mă 
gândesc, toată academia a avut şi zile mai bune. 
Acoperişul nou despre care tot toacă Bronnie ar fi trebuit 
refăcut de mult şi, deşi sala de spectacol şi studiourile de 
dans sunt ultramoderne, culisele sunt degradate şi 
învechite. 

— Cu ce vă pot fi de folos? 

— Aş vrea s-o exmatriculaţi pe Ruby Donovan. 

N-are niciun rost s-o iau pe ocolite. 

— Asta pare puţin cam drastic. 

Adam îşi sprijină coatele pe braţele scaunului şi îşi 
uneşte degetele lungi şi subţiri. Pe birou e harababură, cu 
căni de cafea pe jumătate golite ascunse printre teancuri 
instabile de scenarii. Telefonul e decorat cu vreo 10-12 
post-it-uri de diverse culori, cu îndemnuri de genul SUNĂ 
LA OLD VIE şi DEPUNE CEREREA DE FONDURI. Un 
bileţel în formă de inimioară pe care scrie CRACE2504 are 

marginile răsucite, iar pe receptor se află o notiţă verde cu 
întrebarea dacă nu există vreo OFERTĂ MAI IEFTINĂ 
ACOPERIŞ. E clar că Adam Racki n-a auzit niciodată de 
Marie Kondo” 

— La fel e şi să împingi altă fată pe scări, îi spun, 
îndreptându-mi din nou atenţia spre subiectul în discuţie. 

Adam închide ochii o clipă, de parcă şi-ar căuta 
echilibrul. De parcă n-ar fi prima discuţie pe care o are 
despre Imogen Curwood. 

— Am discutat cu fetele despre ce s-a întâmplat la Sadie. 

Mi se pare mie sau chiar a accentuat mai tare sfârşitul 
frazei? Sau i-a împuiat Bronnie capul cu idei despre 
neglijenţa mea? 

— Şi Imogen spune destul de clar că pur şi simplu s-a 
împiedicat. Nu era nimeni lângă ea în momentul acela. 

— Apoi i-a zis lui Bronnie Richardson că a împins-o 
Ruby. 

— „O minciună mai ticăloasă nu putea să spună”, se 
aude Adam, pe jumătate pentru sine. 

Zâmbeşte şi dă uşor din cap, de parcă ar primi aplauze 
după căderea cortinei. 

— Othello. 

Ridică ambele mâini, cu palmele în sus, ca şi cum ar 
invoca inspiraţia divină. Sau ar oferi-o, ceea ce e probabil 
mai degrabă genul lui. 

— Cine ştie ce se petrece în mintea unei adolescente? 

Fac semnul de ghilimele în aer. 

— „Preţul acceptării în aceeaşi încăpere cu mine este că 
am dreptul să-ţi spun că eşti idiot dacă într-adevăr eşti 


5 Marie Kondo - autoarea cărţii Magia ordinii, tradusă în mai m ulte limbi şi vândută în mil 
ioane de exemplare. 


6 William Shakespeare, Othello, traducere, introducere şi note Dan Amedeu Lăzărescu, 
Editura Pandora M, 201 6, actul 5, scena 2. 

idiot.” 

Adam pare nesigur. 

— Blood Brothers”? 

— Steve jobs. Uite ce e, Adam, ştim cu toţii ce javră 
poate să fie Ruby Donovan - ca să fiu foarte sinceră, nu m- 
ar mira s-o fi împins pe Imogen. Exmatriculaţi-o pe Ruby şi 
tăiaţi răul din rădăcină. 

— Credeţi-mă, am presat-o pe Imogen cât am putut să- 
mi spună adevărul şi, ţinând cont de lacrimi - fiţi convinsă 
că n-a fost o conversaţie plăcută -, l-am aflat. N-a împins-o 
nimeni pe Imogen Curwood. Cu atât mai puţin Ruby. 

— Ruby Donovan e o huligancă. 

N-am de gând s-o las să scape aşa uşor. 

— L-a mâncat zilele lui Jess anul trecut... 

— Asta s-a rezolvat cu mult înaintea vacantei de vară, 
mă întrerupe Adam. 

— Mai puţin faptul că e clar că nu s-a rezolvat, pentru că 
biata Jess s-a trezit cu cutia aia muzicală sinistră în dulap. 

Recunosc că sunt un pic nesinceră. Biata Jess e mai mult 
decât capabilă să se descurce singură - aşchia nu sare 
departe de trunchi -, iar cutia muzicală a fost în cel mai 
bun caz o glumă, ceva dezgustător în cel mai rău caz. 

— Nu există nicio dovadă că Ruby ar fi pus cutia 
muzicală în dulap. 

Adam se lasă greu pe scaun, ceea ce înseamnă că 
trebuie să mă aşez şi eu. 

— Nu ştiu dacă v-a spus Sadie, dar Ruby a fost 
săptămâna trecută victima unor cuvinte foarte neplăcute 
scrise în incinta scolii. 

Ridic din umeri. 

— Deci cineva i-a plătit cu aceeaşi monedă - sau 


7 Musical scris de Willy Russel, ale cărui personaje principale sunt gemenii Mickey și 
Eddie, separați la naștere. 

încearcă să ne pună pe o pistă greşită. Oricum, dacă o 
înlăturați pe Ruby, înlăturați şi problema din şcoală. 

Și o îndepărtezi şi de mine, adaug în tăcere. 

— Şi dacă Jess a scris mesajul acela? 

Scot un ţâţâit exasperat. Cutii muzicale, graffiti... toate 
sunt foarte meschine. Nu mă interesează decât să fie 
învinovăţiţi cei responsabili, ca să nu arunce nimeni 
insinuări defăimătoare asupra unui părinte nevinovat, 
care, de bună-credinţă, a lăsat cinci adolescente aproape 
majore să bea câteva cutii de cidru cu conţinut alcoolic 
foarte redus. 

— Atunci exmatriculaţi-o şi pe ea, îi spun exasperată. 

De ce trebuie să fie totul atât de complicat? 

Urmează o scurtă tăcere. Apoi Adam se apleacă puţin. 

— Poate ar trebui să exmatriculez pe toată lumea? 

Mijesc ochii. 

— Asta ar trebui să fie amuzant? 

— Nici pe departe, doamnă Bond. 

Adam mă priveşte în ochi. 

— Pot să vă asigur - nu-i deloc distractiv. 

Nu reuşesc să ajung la birou decât la 10:30 şi plec din 
nou la 16. 

— Totul OK, Elise? 

Asistenta mea, o suedeză isteaţă care studiază pentru 
doctorat seara, e obişnuită să ajung la opt şi să plec după 
12 ore. Nu pleacă niciodată înaintea mea şi acum mă 
întreb la ce oră o să se ducă acasă azi. 

— Mă gândeam s-o iau azi pe fata mea de la şcoală. 

— Ah! N-am ştiut că ai copii. 

Maja lucrează de aproape un an la BONDical. Simt cum 
se răsuceşte ceva în mine şi, în timp ce conduc spre AOF, 
nu mă gândesc la Imogen Curwood, la Ruby Donovan sau 
la posibilitatea ca reputaţia mea să fie pătată de acuzaţia 

că am dat alcool minorilor. Mă gândesc la Sadie, la mine şi 
la Nick, dacă nu cumva insistența noastră de a creşte un 
copil independent şi care să gândească liber n-a fost o idee 
chiar atât de bună cum am crezut noi. 

— Ce cauţi aici? 

În faţa Academiei, Sadie se apleacă pe geamul deschis al 
Mercedesului şi mă scrutează bănuitor. 

— M-am gândit că ar fi drăguţ să vin să te iau. 

— M-ai şi adus azi-dimineată. 

Se strecoară pe locul pasagerului şi le face semn de 
rămas-bun lui Ruby, Jess şi Bel, care au ieşit cu ea. Se 
răsuceşte ca să se uite la mine, cu ochii mari. 

— Doamne, Elise, n-ai fost... n-ai fost dată afara, nu? 

— Sadie, e compania mea. Eu sunt BONDical. 

Se relaxează, dar, când intru în trafic, o văd încordându- 
se din nou. De data asta e mai puţin sigură pe ea, mai 
puţin dornică să audă răspunsul. 

— Divorţezi de tati? 

Tati. Când ne spune mami şi tati, e semn sigur că Sadie 
nu e fericită. 

S Nu! 

intind mâna spre ea, cu privirea baleind între drum şi 
fiica mea. 

— Scumpo, nu. Nimic de genul ăsta. Doar că... 

Imi piere vocea, incapabilă să pun în cuvinte tot ce 
gândesc. 

— M-am gândit doar că ar fi drăgut. 

Mergem în tăcere o vreme - drumul cu maşina prin 
traficul aglomerat ține mai mult decât face de obicei Sadie 
cu metroul. 

— Şi, încerc eu la un moment dat, cu cine ai stat azi? 

— Gaşca obişnuită. Ruby, Bel, Jess. 

— Aţi mâncat împreună la prânz? 

Hristoase, chiar e plicticos. Asta fac de obicei celelalte 
mame? Chiar le place? Iar o imit pe Bronnie. 

— Cum te simţi? 

Sadie îmi aruncă o privire piezişă. 

— Eşti foarte ciudată. 


Renunţ la tentativele de pălăvrăgeală mămoasă şi trec la 
subiect. 

— Apropo de ciudăţenii, ce se mai întâmplă cu Imogen 
Curwood? 

Mă uit în oglinzile retrovizoare şi schimb banda, tăind 
fata unui autobuz decis să mă dubleze. Ha! Ti-am luat-o 
înainte. 

— Tot dili-dili e, dacă asta vrei să ştii. A făcut ca toţi 
dracii azi pentru că i-a mutat cineva lucrurile şi nu-şi mai 
găsea peria de păr, iar Ruby a zis că a folosit-o ea să 
curețe toaleta, doar că evident că era o glumă, însă n-aveai 
cum să-ţi dai seama, Imogen practic urla la ea. A fost 
amuzant. 

Simt un început de migrenă dându-mi târcoale pe la 
tâmple. 

— Bronnie Richardson crede că Ruby a împins-o pe 
Imogen pe scări. 

— N-ar face asta. 

Sadie începe să descurce în poală un nod de la firul 
căştilor. 

Semaforul din faţă se face roşu, iar eu opresc maşina şi 
mă întorc spre Sadie. 

— Spune-mi sincer, crezi că Ruby Donovan e 
periculoasă? 

— E una dintre cele mai bune prietene ale mele! 

Cele două, mă gândesc, nu se exclud una pe cealaltă. 
Repet întrebarea şi, de data asta, Sadie oftează. Răsuceşte 

firul căştilor pe după deget. 

— Ruby poate fi puţin cam apucată. Răutăcioasă, uneori. 
Dar cu mine e foarte drăguță. 

Din spate se aude un claxon nerăbdător; s-a făcut verde. 

— În cea mai mare parte a timpului, adaugă Sadic. 

Pornesc maşina. În cea mai mare parte a timpului. În 
regulă, deci Ruby Donovan e o javră cu două feţe. Dar asta 
înseamnă şi că e periculoasă? 

— Crede că e mai bună decât noi. 

— Şi e? 

Bronnie n-ar întreba asta, mă gândesc zâmbind 
sarcastic. Bronnie ar sări cu un Sigur că nu e! şi Scumpo, 
eşti cea mai bună din şcoala aia şi să nu permiți nimănui 
să-ți spună altceva. Binecuvântată fie ea! 

Sadie se gândeşte la ce-am întrebat-o. 

— E mai bună ca mine, spune ea rostind cuvintele rar, 
dar nu e mai bună decât Jess. Şi chiar dacă unii n-o iau în 
seamă pe Bel, cred că e cea mai bună din anul nostru. 

— Dar Ruby tot crede că ea e vedeta? 

— A primit oferte de la cele mai bune şcoli de teatru din 
State înainte să vină la AOF. 

Prinde un nod de cablu şi îl desface cu grijă. Sunt 
nedumerită. Kendall şi Ruby sunt din California, pentru 
numele lui Dumnezeu! De-acolo nu-i decât o aruncătură de 
băt până la Hollywood! Nu ştiu multe despre industrie, dar 
cu siguranţă că, dacă vrei să fii actriţă, să stai în America 
ar fi un început destul de bun, nu? 

— De ce să vii la Londra când poţi să te duci la New 
York? o întreb pe Sadie. Broadway e mai mare decât West 
End, nu? Lumini mai strălucitoare, public mai bun? 

— Poate că le-a plăcut mai mult Academia Oria Flynn, 
răspunde Sadie ridicând din umeri. În viaţă nu cauţi 
întotdeauna absolut cel mai bun lucru, să ştii. Uneori, 

oamenii nu vor decât să fie fericiţi. 

În viaţă nu cauti întotdeauna cel mai bun lucru? Dacă n- 
aş fi fost chiar acolo, la spitalul Portland, când s-a născut 
Sadie, aş putea să mă întreb dacă-i cu adevărat fata mea. 

Mă întorc să mă uit la ea, dar priveşte pe geam, cu firul 
în sfârşit descurcat şi cu căştile în urechi. Şi gata cu 
momentul mamă-fiică. 

Până ajungem acasă, sâmburele de îndoială care 
încolţise în mine se dezvoltase şi devenise o suspiciune 
matură. E ceva care nu se leagă în povestea lui Ruby 
Donovan, îi trimit un mesaj lui Kendall. 

Doar între noi două, toată povestea asta m-a făcut să mă 
întreb dacă AOF e o şcoală chiar atât de grozavă. Mă 
gândesc să caut altceva pentru Sadie - e vreo şcoală din 
State pe care să mi-o recomanzi? 

Am aruncat momeala, am întins undiţa. Şi acum aştept. 

Nu durează mult. 

Îmi petrec seara în birou, recuperând ce n-am făcut 
peste zi, şi mă întreb cum naiba poate să lucreze cineva cu 
jumătate de normă. Mă intersectez trecător cu Sadie în 
bucătărie - ea să lase o farfurie goală de mâncare 
pregătită de Yuliya, eu să iau una plină -, dar altfel sunt 
singură. Îmi mănânc cu o mână quinoa când îmi bâzâie 
mobilul. Zâmbesc când văd primele cuvinte; ştiam că n-o 
să fie în stare să reziste în faţa unei ocazii să se dea 
mare... 

Ruby a avut oferte de la toate şcolile importante din 
America, dar le-am respins pentru AOF - sper că am luat 
decizia corectă! Audiţiile de-acasă sunt nişte competiţii 
dure, poate că Sadie s-ar simţi mai bine în Marea Britanie. 
Xxx înregistrez înţepătura. Poate că eu sunt pragmatică în 
legătură cu lipsa potenţialului lui Sadie pentru teatru, dar 
asta nu înseamnă că vreau să mi-o arate şi alţii. 

Aşchia nu sare departe de trunchi, nu? Mă întreb cât din 
maliţiozitatea pasiv-agresivă a lui Kendall a moştenit Ruby 
şi dacă Sadie şi celelalte fete îi fac faţă chiar atât de bine 
cum par. 

Citesc din nou mesajul şi simt cât se poate de limpede că 
bate câmpii. Eşti o mincinoasă, Kendall Donovan, îmi zic. 
Doar că nu ştiu în legătură cu ce minți... 

Două ore mai târziu, sunt tot la birou, holbându-mă la 
monitor. Altă seară, alt tabel... Numai că tabelul ăsta nu e 
plin de profituri la sfârşit de an, marje de profit sau 
participaţii. Tabelul ăsta e o listă cuprinzătoare cu şcoli de 
teatru din Statele Unite, cu adrese, numere de telefon şi 
numele directorului. În capul ultimei coloane, o întrebare: 
Ruby Donovan a dat probă pentru un loc la academia 
dumneavoastră? 

Am noroc la primul apel: o secretară neglijentă care nu 
se gândeşte sau căreia nu-i pasă de protecţia datelor. 

— Staţi să... 

Se aude cum bate în nişte taste. 

— Nu, n-avem înregistrat pe nimeni cu acest nume. 

Scriu litera N în ultima coloană a primului rând, apoi 
ridic din nou telefonul. 

— Îmi pare rău, nu păstrăm înregistrări ale audiţiilor. 

— Nu vă pot oferi această informaţie, doamnă. 

— Pot să vă întreb de ce vreţi să ştiţi? 

Închid. N-o să meargă. La fiecare secretară dispusă să 
verifice registrele în căutarea unei Ruby Donovan sunt alte 
şase care nu vor - sau nu pot - să-mi spună dacă s-au 
întâlnit cu ea. 

— La ce şcoală ai dat teste, Ruby? întreb cu voce tare. 

Mă îndrept pe scaun, iritată de prostia mea. Am privit 
totul din unghiul greşit: nu Ja ce şcoală a dat probe, ci de 
la ce şcoală venea când a dat proba la AOF? Dacă ceea ce 

a făcut Ruby a fost suficient de grav ca să fie dată afară, 
cineva de la fosta ei şcoală ştie despre ce e vorba. 

Bat o clipă cu degetele în birou, apoi deschid site-ul 
Academiei Oria Flynn. 

N-am avut niciodată de gând să intru în cercetarea 
medicală. N-am fost la facultatea de medicină şi nici n-am 
avut planuri să mă fac medic. Mie tehnologia îmi plăcea. 
Mi-am construit primul computer încă de pe vremea când 
erau cât nişte frigidere şi am avut adresă de e-mail când 
acestea nu erau decât nişte şiruri de numere. Am crescut 
pe forumuri, ba chiar şi pe Nick l-am cunoscut într-o 
conversaţie pe Yahoo. Pe oameni nu te poţi baza, nu sunt 
consecvenţi; dar cu computerele ştii cum stai. 

Verific ecranul, dar nu există nicio opţiune de conectare, 
niciun buton pe care să scrie pentru personal. Cu 
îndemânare, mut cursorul la sfârşitul adresei URL şi scriu 
/admin. 

Nume utilizator: 

Parolă: 

Scriu adamrackiofa.co.uk, apoi intru în câmpul pentru 
parolă. Zile de naştere. Intotdeauna sunt zilele de naştere, 
nu? Caut în mesajele de pe Whatsapp subiectul deschis de 
Bronnie acum câteva luni. Un anumit director de scoală o 
să împlinească în curând marele CINCI ZERO - am început 
o colectă ca să ne putem exprima aprecierea pentru tot ce 
face. Am dat fără tragere de inimă zece lire şi am semnat 
felicitarea pe care a făcut-o Bronnie, cu poze vechi de-ale 
lui Adam din vremurile lui bune de actor. 

Ultima ocazie! spune mesajul aflat mai jos. Mâine e ziua 
cea mare! 

Perfect. Scriu 140569 în câmpul pentru parolă. 

Parola nu e recunoscută. 

Rahat. Încerc 74051969, dar cu acelaşi rezultat. 

Oare Adam are vreun animal de companie? Bronnie ar 
trebui să ştie. Dar, chiar în timp ce mă întreb cum aş putea 
s-o descos subtil pe Bronnie într-un mesaj, îmi aduc aminte 
post-it-ul în formă de inimioară. GRACE2504. 

Mesajul Bun venit, Adam Racki apare pe ecran. lau 
triumfătoare o gură de vin. Cine are nevoie de hackeri, 
când oamenii sunt suficient de proşti să-şi scrie parolele la 
vedere? Fredonez fericită în timp ce intru în sistem şi caut 
registrul elevilor. 

E dezamăgitor. O listă cu note (observ că Jess n-a 
obţinut distincţia de care Carolyn s-a asigurat că ştim toate 
anul trecut şi rețin informaţia pentru viitor) şi 
înregistrarea taxelor achitate, în rest, nu mare lucru. 
Niciun raport sau menţiune despre detenţii, sancţiuni sau - 
şi mai frustrant - menţiuni despre şcolile la care au învăţat 
elevii înainte de AOF. 

Mă întorc la lista elevilor şi mă uit peste pagină, sperând 
să-mi vină inspiraţia. Ruby, Jess, Sadie, Bel... 

Mă opresc. Recitesc lista. 

Unde e Imogen? 

Citesc de trei ori lista. Nu se schimbă nimic. Imogen 
Curwood nu-i acolo. Nu există. Mă trece un fior, 
amintindu-mi cum a apărut brusc în spatele meu în baie. 
Ca o fantomă, îmi spun înainte să reuşesc să mă împiedic. 
O elevă-fantomă. 

— Ajunge, spun cu voce tare. 

Am treabă. Trebuie să existe altă cale să aflu unde a mai 
învăţat Ruby. Închid site-ul şcolii, rezistând tentaţiei de a-i 
schimba notele lui Sadie, şi-mi încordez degetele pe 
tastatură. Ruby Donovan: Cine eşti tu cu adevărat? 

Primele câteva pagini cu rezultate ale căutării pe Google 
sunt legate toate de Academia Oria Flynn. Ruby Donovan a 
oferit o interpretare sigură pe ea în rolul Priscillei... 

Locatarii Azilului Memory Lane au avut parte de colinde de 
Crăciun cântate de elevii de la Academia Oria Flynn. Mă 
duc tot mai jos, deschizând pagini, accesând linkuri 
inactive, linkuri inutile sau linkuri despre diverse Ruby 
Donovan din Irlanda, Canada, din programe de schimb cu 
Rusia. Găsesc o poză clară a lui Ruby şi o trag pe desktop, 
apoi o încarc pe Google pentru o căutare după imagine. 
Caut şi tot caut şi tot caut... 

Nici măcar nu-mi bat capul s-o caut pe Ruby pe 
Facebook. Poate că are un profil, dar cu siguranţă nu-l 
foloseşte şi, dacă e pe Twitter, l-ar folosi ca să preia chestii 
despre Jeremy Corbyn şi Ruthie Henshall’. Nu, ştiu unde-şi 
pierd timpul copiii din ziua de azi. Dacă e pe undeva - dacă 
a fost pe undeva -, atunci pe Tumbir trebuie să fie. 

Nici măcar nu se chema „blogging” pe vremea când mă 
ocupam eu cu asta. Erau doar fragmente de jurnal, pe o 
platformă greoaie care s-a transformat mai târziu în 
Livejournal, cu comentarii de la alte tocilare care 
înțelegeau cum funcţiona. În societatea tehnologizată de 
azi, absolut toată lumea are bloguri şi bunicile tuturor sunt 
pe Twitter, în ultima vreme, ţin doar pentru mine viaţa 
personală, dar asta nu înseamnă că nu sunt au fait cu ce 
platforme mai sunt la modă. 

Imi ia jumătate de oră. 

Şi acolo, îngropată într-o pagină de comentarii de câte 
un singur cuvânt-— Nebuniei, Loi, Fir-ar— e Ruby Donovan. 
Mişto, e comentariul ei. Ce exprimare măiastră... 

Postarea care atrage toate aceste comentarii erudite 
este o fotografie a unei săli de sport, cu bănci înşirate pe 
latura lungă. În mijloc, pe o podea acoperită cu saltele 
albastre se află un grup de fete cu părul strâns în coadă de 


8 Valentine Ruth Henshall (n. 1967) — actriţă, cântăreaţă și dansatoare bri- tanică; a 
debutat în West End în 1987, în musicalul Cats. 

cal şi îmbrăcate în costume alb-roşii de majorete. Opt 
dintre ele sunt întinse pe burtă, zâmbind spre cameră, în 
timp ce alte opt stau în picioare, aşezate în cerc în spate şi 
privind în sus spre ultima dintre ele, care zboară mult 
deasupra, cu picioarele depărtate de parcă ar fi dislocate. 
Fotografia e o dezlănţuire de pompoane şi dinţi albi şi 
strălucitori. 

Misto. 

Când apăs pe numele lui Ruby, nu mă aleg cu mare 
lucru. Are un cont de Tumbir, dar nu postează nimic. Mă 
întorc la poza cu majorete şi mă uit cu atenţie la costumele 
fetelor, dar n-au nicio emblemă de scoală şi niciun nume 
de echipă... Chiar ar fi cazul să-şi clarifice brandingul, mă 
gândesc aiurea şi sunt conştientă că acum pierd timpul, că 
tot ce-am găsit e o poză a unei echipe de majorete - nimic 
care să sugereze că Ruby ar avea vreo legătură cu ele, în 
afară de faptul că am găsit poza online. 

Dar stai... 

Se vede o femeie într-o uniformă de pompier. Stă în 
tribune - e clar că e spectator, nu e de serviciu - şi îmi 
imaginez că a plecat mai devreme de la slujbă ca s-o vadă 
pe fiică-sa în echipa de majorete. Mă întreb dacă vreunul 
dintre colegii ei a zis Nu ştiam ca ai copii. Mă uit o clipă la 
chipul ei care străluceşte de mândrie, apoi îmi revin. 
Măresc poza. Pe ecusonul ei scrie Departamentul de 
pompieri LA City. Los Angeles. Asta-i fosta şcoală a lui 
Ruby; ştiu pur şi simplu. 

Deasupra tribunelor sunt nişte pancarte - sprijin şi 
sponsorizări din partea unor firme. Şi BONDical face la fel 
din când în când, dacă sunt ocazii bune de PR ori vreo 
iniţiativă convingătoare. Mă uit la ele, căutând ceva local. 
Nu un lanţ, nu ceva generic... 

L-am găsit. 

Draycott. Cine relaxate în Pacific Palisades. 

Intru iar pe Google - şcoli în Pacific Palisades -, apoi 
caut Ruby Donovan liceu Palisades, când obţin un rezultat. 

Şi iat-o: Ruby Donovan, liceul Palisades, 2016. Bingo. 
Ridic receptorul. Am făcut documentarea invers. De ce să 
apelez 100 de posibile rezultate, când pot să apelez direct 
sursa autorizată? 

— Ah, bună ziua, pot să vorbesc cu consilierul şcolii, vă 
rog? 

Accentul meu, deja elegant, se transformă în ceva între 
Emma Watson şi regină. 

— Aşteptaţi, vă rog. 

Îmi face legătura. 

— Vă sun de la Academia Oria Flynn din Londra... sunt 
directorul pentru supravegherea elevilor. 

Frumos detaliu, Elise, îmi zic. Poate că eu ar trebui să 
fiu pe scenă... 

— Sunt îngrijorată în legătură cu una dintre elevele 
noastre şi mă întrebam dacă, în calitate de fost consilier, 
aţi putea să-mi daţi nişte sfaturi. 

— Sigur că o să încerc! 

Vocea este caldă şi liniştitoare. 

— O cheamă Ruby Donovan. 

Aud cum trage brusc aer în piept. 

— Vă aduceţi aminte de ea? 

— Sigur. E... aş... 

Femeia tace, dar eu nu zic nimic. Dacă laşi să se 
instaleze o tăcere incomodă, cineva o va umple. 
Întotdeauna se întâmplă aşa. 

— Presupun că n-ar trebui să mă mir că aveţi probleme, 
spune ea în cele din urmă, însă pe un ton mai scăzut, de 
parcă s-ar teme că ar putea fi auzită. 

— E o actriţă excelentă, spun, dar comportamentul ei e 

un pic... neobişnuit. 

Râde fără veselie. 

— E şi ăsta un fel de-a spune. Ca să fiu sinceră, sunt 
uluită că aţi primit-o. 

Mi se accelerează pulsul. Văd numărul lui Nick pâlpâind 
pe mobil şi întind mâna să resping apelul. Discuţia asta e 
prea importantă. 

— Ah, da, a avut nişte probleme şi la dumneavoastră, 
corect? 

Încerc să păstrez un ton degajat, însă îi simt încordarea 
şi, când vorbeşte din nou, consiliera e prudentă. Ştie că 
bâjbâi. 

— Poate că, dacă trimiteţi o solicitare pe e-mail, pot să 
discut cu directorul şi... 

— Sau puteţi să-mi spuneţi pur şi simplu... 

— Trebuie să închid. 

— Vă rog! 

— Uitaţi ce e, spune ea şi urmează o pauză, iar eu ştiu 
că se luptă cu conştiinţa. Nu-mi risc slujba pentru Ruby 
Donovan. Dacă vreţi informaţii, va trebui să le cereţi pe 
cale oficială. Nu spun decât că sunt surprinsă că aţi primit- 
o. În America, n-ar fi acceptat-o nimeni după ce a făcut. 

Urmează un click şi convorbirea se întrerupe. lau 
mobilul şi caut iar mesajul lui Kendall. Ruby a avut oferte 
de la toate şcolile importante din America, dar le-am 
respins pentru AOF. 

Kendall Donovan e o mincinoasă. 

— Ce crezi că a făcut? 

Nick s-a întors acum o oră, cu mâncare chinezească. Am 
fost amândoi atât de ocupati, că au trecut secole de când 
am petrecut o seară împreună. Acum stăm în sufragerie, 
ciugulind resturi de pacheţele de primăvară pe care 
suntem prea sătui să le mâncăm şi uitându-ne la un film. 

— Nu-mi dau seama ce ar putea fi atât de rău încât să fie 
respinsă în toată ţara. 

Imi citesc e-mailurile pe telefon şi verific de două ori ce 
am scris înainte să trimit. 

— Bârfele se întind repede într-o industrie închisă. 

Nick ridică privirea de pe raportul pe care-l citeşte. 

— Imi închipui că reţelele sunt destul de strânse în 
teatru. Poate că a furat ceva. Am putea s-o rugăm pe 
Yuliya să fie cu ochii pe ea data viitoare când mai vine. 

Mi-o imaginez pe Ruby. Puțin răutăcioasă, sigur. Puțin 
cam prea plină de ea. Dar şi amuzantă şi plină de viaţă şi 
prietenă bună cu Sadie... Mă străduiesc să împac cele 
două jumătăţi ale aceleiaşi fete. Pe ecranul televizorului, 
Ethan Hawke ţine o predică unei comunităţi precaute şi 
îmi dau seama că habar n-am ce se petrece. 

— Când te duci la San Francisco? întreabă Nick. Nu 
găsesc în agendă. 

Se uită pe telefon şi, din reflex, fac şi eu la fel, 
deschizând calendarul Google al familiei. 

— Miercuri. 

E acolo, doar că nu s-a uitat el bine. 

— Ar trebui să găsim o dată când să vină Rupert şi Jolie 
- am fost la ei la cină de Anul Nou, mai tii minte? 

Căutăm în calendar, fiecare pe telefonul lui, şi găsim 
până la urmă o sâmbătă, în martie anul viitor. 

— Le dau un e-mail - pun data neconfirmată 
deocamdată. 

După ce rezolvăm agendele, ne uităm la restul filmului, 
iar eu îmi termin de citit e-mailurile şi strâng mâncarea 
chinezească. Mă duc la culcare şi Nick îmi promite că vine 
şi el repede. Îi dau un sărut lung, care poartă în el 
promisiunea de mai mult. După o oră încă n-a venit şi în 
timp ce adorm mă întreb dacă ar fi prea mult să planificăm 

şi asta în calendarul Google. 


XXX 


Stau două nopţi la San Francisco şi două în Silicon 
Valley, discutând cu investitori care au jumătate din vârsta 
mea şi salarii de două ori mai mari. Când iau telefonul să- 
mi fac check-in pentru zborul spre casă, îmi vine o idee. 

Nu pot. 

Sau pot? 

Îi dau un e-mail Majei. Schimbă-mi zborul şi închiriază- 
mi o maşină - trebuie să-mi prelungesc şederea. 

Răspunde în câteva minute. Nicio problemă. Unde te 
duci? 

Zâmbesc. Pacific Palisades, îi scriu. 

A venit momentul să aflu ce a făcut Ruby Donovan. 


XXX 


Apartamentul închiriat de Kendall în Londra e frumos, 
dar asta e cu totul altceva. Nu mi se întâmplă foarte des să 
invidiez proprietăţile altora, dar când parchez în faţa casei 
ei din California simt un ghimpe de gelozie. Aici sunt 
mereu peste 20 de grade, îmi aduc aminte, în comparaţie 
cu cele 12 cu ploaie de acasă: totul arată mai bine când 
străluceşte soarele. 

Casa e retrasă de la stradă, în spatele unei alei de acces 
şerpuite şi cu porţi acţionate electric. Aleea urcă un deal, 
iar casa e în vârf. Deşi n-are decât trei etaje, se ridică mult 
deasupra mea. La ultimele două etaje are balcoane. 
Grădina care se vede nu-i mare, dar e întreţinută 
impecabil. 

N-a fost greu să găsesc adresa. 

— Stai să ghicesc - ai scris un scenariu de mare succes, 
mi-a zis bărbatul de la magazin, când i-am spus că-l caut 
pe Greg Donovan, vicepreşedintele unei reţele de 
televiziune. 

S-a aplecat conspirativ spre mine: 

— Primeşte o grămadă de-astea. 

— Ştii unde stă? 

— Ştii ceva, cred că am uitat... 

Îi strecor în buzunarul de la piept o bancnotă de 20 de 
dolari, iar el rânjeşte. 

— Ei, ce să vezi... tocmai mi-am adus aminte. 

Scrie adresa şi-mi face semn cu mâna, vesel: 

— Succes, Spielberg! _ 

Apăs pe butonul soneriei. În spatele porţilor se vede un 
Mercedes Cabriolet negru, în faţa unui garaj pentru trei 
maşini. Mă întreb dacă e şi a lui Kendall înăuntru; mă 
întreb ce maşină conduce, când nu e prea înspăimântată 
de sensurile giratorii ca să se bazeze pe taxiuri. 

— Da? 

Mă înfior de emoție. Mă prefac că am venit să mă văd cu 
un client, să închei o tranzacţie. Mă prefac că e vorba de 
afaceri. 

— Bună, mă numesc Elise Bond - sunt o prietenă de la 
Londra a lui Kendall. 

Urmează o pauză, iar eu îmi ţin răsuflarea. Însă apoi 
porţile glisează fără zgomot într-o parte, iar eu urc aleea şi 
mă gândesc că ar fi bine să-mi fac un plan - repede. 

Uşa din faţă se deschide înainte să ajung, iar în prag se 
sprijină un bărbat cu părul ud zbârlit. Are spre 50 de ani, e 
înalt, bine făcut, cu un zâmbet bine exersat şi dinţi 
perfecţi. E desculţ şi poartă nişte pantaloni de trening 
suflecaţi la glezne şi un tricou gri lipit de pieptul musculos. 
Ei bine, bună, Greg... 

— Sper că nu te deranjează că am venit. 

Preiau iniţiativa, întinzându-i mâna şi strângându-i-o 
ferm. 

— Am avut o întâlnire în Santa Monica şi mi-a trecut 
brusc prin cap „oare nu de pe-aici e Kendall” şi... 

Întind ambele mâini. Ta da! 

— Acasă, toate mamele suntem bune prietene şi mi-am 
zis că bietul Creg stă singur aici... 

Da, chiar aşa. Cine-arfi zis că-mi iese? Se pare că sunt o 
actrită destul de bună. 

— Păi, mă bucur să te cunosc! Intră! 

Dacă entuziasmul lui e fals, nu se deconspiră şi în câteva 
secunde stau pe o canapea uriaşă în formă de U, tapiţată 
cu catifea albastră moale. Sufrageria e la primul etaj, în 
partea din spate a casei, cu uşi duble către balcon, 
deschise ca să pună în valoare cât mai bine priveliştea. 
Pereţii sunt zugrăviți exact în culoarea oceanului şi trebuie 
să admit că gusturile lui Kendall sunt minunate. Sau poate 
ale decoratorului. Pe un perete se află rafturi cu cărţi şi-mi 
înclin capul ca să disting unele dintre titluri. Cum să duci 
cea mai buna viaţă. Cum să discuţi cu copiii, astfel încât 
să-ți răspundă. Ce-ti doreşti cu adevărat în pat - şi cum să 
ceri ce-ţi doreşti. Dumnezeule! 

— Cafea? Sau ceva mai tare? 

Greg face semn spre măsuţa de cafea - o dală de piatră 
care arată de parcă ar fi fost tăiată din țărm -, unde se află 
o sticlă deschisă lângă un pahar cu vin pe jumătate plin. Pe 
suprafaţa mesei se zăresc nişte urme de praf alb; un card 
de credit singuratic trădează secretul. 

Când pisica nu-i acasă... nu, Greg? Deja îmi place. 

— Poate un pic. 

Imi aduce un pahar şi ciocnim pentru copii, iar apoi 
pălăvrăgim despre vremea de-aici şi de la Londra şi despre 


103 


taxele exorbitante pe care le plătim ca să le împlinim 
progeniturilor visul de a ajunge pe scenă. 

— Asta-i tot ce şi-a dorit vreodată Ruby, spune Greg. 
Când era mică, improviza tot timpul spectacole pentru noi. 
O dată am dus-o la studiouri şi i-am pus pe băieţii de-acolo 
să-i aranjeze luminile, camerele video, filmarea... ştii tu, 
toată povestea. 

Ei, asta explică de ce crede Ruby că totul i se cuvine... 

— Şi Sadie era la fel. Era bună la scoală, dar trăia doar 
pentru sâmbete, când avea cursuri de teatru. Pur şi simplu 
se... înviora. 

Amintirea mă face să zâmbesc. Sadie se întorcea 
clocotind de entuziasm, arătându-ne paşi de dans noi şi 
dând fuga sus ca să-şi înveţe replicile. 

— E bună, i-am spus odată lui Nick, dar n-are har - nu ca 
la matematică. 

— Dar e fericită. 

E moale, asta-i problema lui Nick. Indulgent cu orice îşi 
doreşte copilaşul lui. 

— Probabil că ţi-e dor de amândouă, îi spun acum lui 
Greg. 

— Au fost acasă astă-vară, dar Kendall vrea să stea acolo 
în restul anului - zice că urmează audiții, şi... 

Întinde mâna după sticlă, iar eu îl las să-mi mai toarne 
vin, nevrând să întrerup discuţia. La urma urmelor, pot să 
iau un taxi până la hotelul din Santa Monica unde mi-a 
făcut rezervare Maja. 

— Presupun că anul ăsta o să fie curcan doar pentru o 
persoană de Ziua Recunoştinţei! 

Râde, dar se opreşte brusc şi fixează cu privirea paharul 
de vin. 

Merg direct la ţintă. 

— Probabil că e greu, mai ales după toată povestea de la 

liceul din Palisades. 

Greg ridică brusc privirea, iar eu îmi compun o expresie 
care sper că imită ceva de genul iîncurajator și 
compătimitor. 

— Ştii despre ce-i vorba? 

Scot un sunet neutru, care ar putea însemna foarte bine 
Da, mi-a spus soția ta, dar şi Da, am spionat-o online pe 
fiică-ta şi m-am dat drept profesor ca să obțin informaţii de 
la şcoala unde a învătat. 

Greg oftează adânc. 

— A fost îngrozitor. 

Îmi aud inima pulsând în urechi. Asta e. Acum o să-mi 
spună. Mă apropii un pic de el pe canapea, cu o expresie 
plină de compasiune. S-a dat cu aftershave - ceva cu mosc 
şi iz lemnos - şi de data asta fiorul care-mi trece pe şira 
spinării nu mai are nicio legătură cu emoția. Greg Donovan 
e un bărbat foarte atrăgător. 

— Ne-a afectat pe toţi, spune Greg. Pe mine şi pe 
Kendall, pe Kendall şi pe Ruby, pe mine şi pe Ruby... 
niciunul n-a ştiut prea bine cum să facă faţă. Kendall voia 
să facem terapie, dar... 

Se întrerupe şi izbucneşte în râs. 

— Cum să discuţi cu un terapeut despre asta? 

— Categoric, îi spun liniştitor. 

Treci la subiect, Greg. Torn vin pentru amândoi, 
gândindu-mă cu disperare ce-aş putea zice ca să-l conduc 
spre o explicaţie mai utilă. Mă gândesc la bănuiala lui Nick 
că Ruby ar fi furat ceva. 

— A fost implicată şi poliţia? 

E o întrebare îndrăzneață, dar a meritat. 

— A ajuns înaintea paramedicilor. 

Priveşte spre ocean, retrăind o scenă pe care eu tot n-o 
pot vedea. Paramedic? Ce naiba a făcut Ruby? 

— A fost şi o anchetă, bineînţeles - au avut grijă părinţii 
lui Vee -, dar în cele din urmă Ruby a fost exonerată. 

Vee? Cine-i Vee? Altă fată, probabil... vreo prietenă de-a 
lui Ruby? 

— Bieţii de voi, trebuie să fi fost groaznic. 

Mă trag şi mai aproape de Greg, încât simt pe coapsă 
căldura coapsei lui. Abia dacă remarcă. 

— Să fiu sincer, e o uşurare să pot vorbi. Aproape doi ani 
a plutit umbra asta deasupra noastră. Kendall a avut o 
depresie şi nici mie nu mi-a fost mult mai bine. 

Îmi aruncă o privire. 

— Jalnic, nu? 

— Oricine ar fi păţit la fel, îl liniştesc eu. 

Încerc altă abordare. 

— Părinţii lui Vee trebuie să fi fost daţi peste cap. 

— Au fost înnebuniţi, spune Greg. Era singurul lor copil. 

Era. 

Abia îmi înăbuş icnetul care mi se ridică în gât. Era. Vee 
- oricine o fi fost - e moartă. 

— Am avut ani buni probleme - tot eram chemaţi în 
biroul directorului să rezolvăm certurile dintre fete. 

Face o pauză. 

— Ruby a hărţuit-o pe Vee. Ăsta-i adevărul neplăcut. A 
fost dureros să recunoaştem atunci şi doare şi acum. 

Am scos la lumină minciunile lui Kendall! Sunt 
victorioasă! Sunt Sherlock Holmes, Columbo, Miss Marple! 
Puterile mele detectivistice n-au limite! îmi sorb vinul ca să 
sărbătoresc şi pun o mână pe genunchiul lui Greg, în semn 
de compasiune. Ce altceva te mai pot convinge să-mi spui, 
Creg Donovan? 

— Eşti foarte curajos să spui asta. Mulţi părinţi sunt orbi 
în faţa greşelilor pe care le fac copiii lor. 

— Aproape că ne-a distrus căsnicia. 

— Îngrozitor. 

Tonul meu a devenit scăzut şi liniştitor. Mă gândesc la 
Kendall şi la Ruby, care ţin acest secret imens, minţindu- 
ne pe toate mai mult de un an. 

— Ruby e fata mea, o iubesc, dar mă uit la ea şi mă 
gândesc: Poate că a făcut-o... bineînţeles, Kendall nu 
acceptă ideea că Ruby a împins-o intenţionat pe Vee... 

— S-o împingă? 

ll întrerup înainte să-mi aduc aminte că ar fi trebuit să 
ştiu ce s-a întâmplat, dar suntem după o sticlă de vin, iar 
Greg e prea învăluit în amintiri ca să remarce scăparea. 

— Pe scări. 

De data asta nu reuşesc să-mi rețin un „Ah!” care-mi 
scapă de pe buze înainte să-mi duc mâna la gură. Ruby 
Donovan a împins o fată pe scări. 

Exact cum a făcut cu Imogen Curwood. 

Trebuie să ştiu totul şi nu există decât o singură cale să 
obţin informaţiile. 

Îmi scot mobilul din buzunar şi mă uit la apelurile ratate. 
Apoi apăs hotărât butonul şi închid telefonul. Se pare că n- 
o să am nevoie de camera din Santa Monica în noaptea 
asta. 


XXX 


Știi ce sunt actorii? 

Mincinoşi. 

Gândeşte-te puţin: îşi petrec toată viaţa prefăcându-se 
că sunt altcineva, convingând un public că vede ceva 
adevărat.  Ascunzându-se în spatele costumelor, al 
perucilor, al machiajelor. Schimbându-şi vocea, cocoşându- 
se, şchiopătând, țipând. Minţind. 

Dar, pe de altă parte, toată lumea minte, nu-i aşa? 

Minciuni mari, minciuni mici, minciuni nevinovate... 
Rochia aia arată minunat; n-o să întârzii; nu-i vorba de 
tine, e vorba de mine... Minţim ca să ne apărăm, să ne 
apărăm unii pe alţii, ca să nu ne rănim sentimentele. 
Minţim fără să ne gândim şi mintim din motive aparent 
mici şi nesemnificative, când nu prea contează dacă 
suntem daţi în fapt. 

Numai că uneori contează. 

Uneori, nimeni nu trebuie să ştie adevărul. 


DUBLURA 
Sezonul 1, episodul 4 
Spectacolul 

Holly Brown 


KENDALL 


Ruby n-a ieşit din camera ei toată ziua, nici măcar n-a 
mâncat, iar spectacolul de revistă (care e totodată şi 
audiție) începe în mai puţin de două ore. Am rugat-o să mă 
lase să intru; am rugat-o să iasă. Nu vrea nici să 
vorbească. Au trecut câteva zile de la petrecere, dar 
probabil că încă îi mai apare în faţa ochilor imaginea lui 
Imogen căzută la baza scărilor. 

O compătimesc, bineînţeles. Dacă aş fi fost acolo, m-ar fi 
răscolit şi pe mine. Insă Ruby şi-a pierdut complet 
controlul, atrăgând o atenţie de care n-avem nevoie 
niciuna dintre noi şi, deşi îmi spune că nu le-a zis nimic 
care să ne trădeze celorlalte fete, comportamentul ei... mă 
rog, sunt sigură că au tocat-o mărunt după ce a plecat. De- 
asta îi spun întotdeauna: Ai grijă să fii prezentă chiar şi 
când nu-ţi doreşti să fii acolo; nu le da oamenilor ocazia să 
te vorbească pe la spate. Toți sunt foarte înclinați mai 
degrabă să vorbească de rău pe cineva decât să-şi vadă 
propriile greşeli. Bat din nou la uşă. De data asta nu spun 
nimic. Ştie. O să întârziem dacă nu face duş şi nu începe să 
se machieze. Ascunderea artistică a acneei durează, iar a 
ei a fost oribilă în ultimele săptămâni, de când cu cutia 
muzicală. 

Din câte ştiu eu, nimeni - nici măcar Carolyn - nu o mai 
acuză pe Ruby pentru povestea asta. N-ar mai fi fost 
invitată la petrecere dacă ar fi fost aşa. Iar eu n-aş fi primit 
invitaţia la ceai. Carolyn nu e tocmai genul care să ceară 
scuze, dar măcar acum e pornită pe Imogen, şi nu pe Ruby. 
Cel puţin asta am auzit ultima dată. 

Nu-mi permit să devin paranoică şi n-o pot lăsa nici pe 
Ruby s-o ia razna. Ala e momentul când impulsurile preiau 
controlul. De obicei e adevărată cea mai simplă explicaţie. 
În cazul ăsta, Imogen a căzut pe scări pentru că Elise le-a 
dat voie să bea. Elise încearcă întotdeauna să pară perfect 
sigură de ea şi imună la părerile altora, dar vrea să fie 
mama relaxată. Nu ne-a întrebat niciodată ce credem 
despre faptul că le dă fetelor să bea. Cum Carolyn nu e 
genul care să ceară scuze, Elise nu e genul care să ceară 
voie. 

Cred că Elise şi cu mine avem mai multe în comun decât 
o să fie ea vreodată dispusă să recunoască. Ştiu cum e să 
afişezi o mască atunci când, pe dedesubt, te scalzi în 
nesiguranţă. Aşa eram eu înainte de cancer. Bănuiesc că 
Elise îşi afişează succesul, călătoriile, căsnicia deschisă şi 
stilul relaxat de a-şi creşte copilul ca s-o invidiem toate, 
dar, în acelaşi timp, nu se simte niciodată destul de bine. 
Inainte, am încercat să formez o legătură cu ea pe tema 
asta, dar nu-i omul care să aibă legături autentice. În 
pofida acestei situaţii cu Jess şi Ruby, Carolyn şi cu mine 
chiar am fost prietene înainte şi poate că vom mai fi într-o 
bună zi. 

Se pare că am fost din nou acceptată în cercul lor, cu 
titlu provizoriu. A fost ceaiul de la hotel, dar singurul 
schimb de mesaje iniţiat de vreuna dintre ele după aceea a 
fost când m-a întrebat Elise de scoli de actorie din State şi 
a trebuit să fiu sinceră în legătură cu nivelul de 
competitivitate, pentru că nu mi-ar plăcea s-o văd pe Sadie 
cu inima frântă. Sigur, am lăsat deoparte detaliile 
personale, dar tot nu şi-a bătut capul să răspundă. Până şi 
mesajele lui Bronnie au fost rare şi de complezenţă. 

Parcă aş fi în perioada de probă a prieteniei, ceea ce e 
deprimant, din moment ce eu am fost cea care a făcut 

eforturi mari anul trecut ca să formăm grupul de mame. 
Ce-mi transmit ele acum este că trebuie s-o ţin cumva în 
frâu pe Ruby. Orice pas greşit de-al ei şi sunt şi eu exclusă. 

Problema e că Ruby are o voinţă de fier. Dacă nu vrea să 
aflu ceva, n-am cum să scot nimic de la ea şi, dacă are de 
gând să facă ceva, n-o pot împiedica. De-asta sunt cu nervii 
întinşi în ultima vreme, ca şi cum mi-ar putea tăia craca de 
sub picioare în orice moment. Grupul mamelor a însemnat 
pentru mine mai mult decât pentru oricare dintre celelalte, 
pentru că ele au alături soţii şi familiile. Lumea mea din 
Londra e mică şi nu vreau să devină şi mai mică. 

Nu mă gândesc doar la mine; mă gândesc şi la Ruby, îmi 
închipui că şi ea e într-o situaţie delicată cu fetele. A fost 
disculpată în privinţa cutiei muzicale, dar asta nu 
înseamnă că au pe deplin încredere în ea (şi nu prea cred 
că nevricalele ei şi faptul că a plecat devreme de la 
petrecere i-au fost de ajutor). Nici eu nu sunt sigură că am 
încredere în ea în clipa asta. 

De când cu cutia muzicală, se pare că nu fac decât să 
bat la uşa ei închisă - dacă nu real, atunci la modul figurat. 
În California eram foarte apropiate. Îmi ascundea diverse, 
uneori lucruri importante, dar toţi adolescenţii o fac, nu? 
Când stăteam de vorbă, aveam o oarecare influenţă. Sau 
cel puţin aveam parte de nişte avertismente. Ştiam când 
lucrurile sunt pe cale s-o ia razna. 

Ruby m-a salvat înainte, iar acum trebuie s-o salvez eu 
pe ea. Asta-i tot. Trebuie s-o salvez de ea însăşi. 

Apartamentul nostru cu două dormitoare e mic, doar 
vreo 90 de metri pătraţi, ceea ce n-ar fi puţin după 
standardele din Londra, dar casa noastră din Pacific 
Palisades era de cinci ori mai mare. Încă mai este. În 
ultimul an, Greg a stat singur acolo. A venit de două ori în 
vizită la Londra şi n-a dat niciun semn că l-ar interesa să le 

cunoască pe prietenele lui Ruby sau pe ale mele. Mai bine 
lăsăm totul în urmă şi ne îndreptăm atenţia spre noul 
nostru început. 

Acum câteva seri, când am luat-o pe Ruby cu taxiul 
(urăsc atât de tare să conduc în Londra, încât nici măcar 
nu mi-am luat maşină), îi şiroiau lacrimile pe faţă. S-a 
aruncat în braţele mele de parcă era iar doar o fetiţă mică 
şi tot ce-a zis a fost „Cineva ştie”. 

În sinea mea, şi mie mi-e frică. Dar nu vreau să cedez. 
Imogen a căzut pe scări, atâta tot. Fata e ciudată, toate 
mamele sunt de acord. 

Mă aşez pe canapeaua bleumarin din sufragerie, 
hotărâtă să nu mă plimb încolo şi-ncoace. Nu pot lăsa 
dispoziţia lui Ruby să mă contamineze şi pe mine. Trebuie 
să-mi păstrez atitudinea pozitivă. 

Am decorat apartamentul astfel încât să inspire 
serenitate maximă, în trandafiriu-pal şi liliachiu, dacă tot 
nu mai trebuie să fac loc pentru Greg şi rafturile pline de 
Thich Nhat Hanh?’ şi Deepak Chopra! şi colecţia mea de 
reviste O, împreună cu ultimele apariţii de nonficţiune 
despre iertarea de sine, asertivitate şi creşterea copiilor. 
Ultima carte pe care-am citit-o spunea că adolescenţii au 
sistemul de accelerare al unui Porsche şi frânele unui 
Chevy 1952. Practic, este de mirare că mai iese câte unul 
viu din adolescenţă, dar sper că asta înseamnă că 
problemele de autocontrol ale lui Ruby sunt probleme de 
creştere şi că o să le depăşească în timp. 

O să întârziem. Trebuie doar să dau năvală peste ea, 
atâta tot. Să preiau controlul, într-un mod plin de dragoste. 

Mă îndrept cu pas apăsat spre uşa ei şi bat hotărât. 


? Tich Nhăt Hanh este un călugăr budist vietnamez și cunoscut activist pentru pace. 


19 Deepak Chopra — autor american de origine indiană, promotor al medicinei 
alternative. 

— Ruby, ar trebui probabil să te duci la duş. 

Nu se aude niciun răspuns, deşi probabil că m-a auzit. 
Mai zic o dată, mai tare. 

— Nu. 

Glasul i se aude înăbuşit, e greu de spus ce emoție 
exprimă. 

— Nu vrei să pierzi spectacolul. 

— Greşit. 

Nu-i vorba de acustică, îmi dau eu seama. Numai că 
glasul ei e lipsit de orice expresie, de parcă s-ar fi retras în 
ea. De parcă ar fi renunţat. 

Trag aer adânc în piept. 

— Iubito, deschide uşa, te rog. Avem un pic de timp să 
stăm de vorbă. Poate că reuşesc să te ajut. 

— Nu poti. 

Resemnarea asta! Nimănui nu-i place să-şi audă copilul 
descurajat, dar în cazul lui Ruby pare chiar periculos, 
încerc să răsucesc mânerul, dar e blocat. Asta-i ceva nou, 
îmi spun. Sau poate că nu l-am mai încercat eu până acum. 

— Lasă-mă să intru, bine? 

Tăcere. 

— Lasă-mă să intru, spun, pe un ton mai poruncitor, dar 
cu multă dragoste în el. 

Dragoste exprimată cu asprime, aşa i se spunea în 
copilăria mea, deşi părinţii mei n-au prea avut de tras cu 
mine. Eram foarte dornică să le fac pe plac. Sigur, îi 
minţeam, dar numai pentru că voiam aprobarea lor şi 
uneori asta însemna să renunţ la adevăr. 

Ruby e altfel. Pe mine mă lasă să am o părere proastă 
despre ea; pentru ea contează ceilalţi. Însă cărţile spun că 
asta se întâmplă pentru că se simte în siguranţă cu mine. 
Ştie că n-o să-mi piardă dragostea. E un privilegiu când 
copiii te fac de doi bani. Înseamnă că aveţi o legătură 


113 


puternică. 

Cărţile despre creşterea copiilor pot fi totuşi 
contradictorii. Uneori te lasă să stai în hol fără să ai idee 
ce să spui sau să faci mai departe. Ar trebui să insist să se 
pregătească de plecare în clipa asta? Să insist să stea de 
vorbă cu mine? S-o las să ia propriile decizii, să rateze 
spectacolul şi să se descurce cu ce urmează? 

O cunosc pe Ruby. Consecințele ar putea însemna prea 
mult pentru ea. Cel mai mult urăşte să fie lăsată pe 
dinafară şi, dacă nu se duce la spectacol, n-o să poată 
cânta, ceea ce e parte din procesul de testare, apoi n-o să 
primească niciun rol. 

Dacă nu se duce în seara asta, o să regrete. Sunt 
convinsă. 

— Orice simţi în clipa asta, nu merită să pierzi ocazia să 
ai un rol în musical, îi spun. Ai şanse bune să primeşti rolul 
principal. 

Nimic. 

— Nu zic decât că nu e ceva care o să dureze la 
nesfârşit. E doar ceva trecător... 

Ruby smuceşte uşa. Sunt luată prin surprindere de 
înfăţişarea ei. Are ochii umflaţi, de parcă ar fi plâns toată 
ziua, iar cuvintele mele de încurajare au enervat-o, în mod 
evident, pentru că ţipă. 

— Aici zace Ruby Donovan! Asta-i ceva trecător, mamă? 
Ce naiba, chiar îţi sună a ceva trecător? Mama lui Bel n-a 
crezut! 

Gâfâie. 

— Ce vrei să spui? 

N-a mai ţipat la mine şi n-a mai înjurat de când... E şi 
Bronnie implicată cumva? 

— Asta era scris pe bancă, mamă. 

— Vrei să spui că a scris cineva „Aici zace Ruby 

Donovan”, ca pe o piatră funerară? 

— 'Ţi-am zis. 

Are un ton triumfător isteric. 

— Ţi-am spus că ştie cineva. Ştie despre minciunile 
noastre şi vrea să mă vadă moartă. 

— Nu, ar putea însemna altceva. 

Dar nu-mi trece prin cap ce altceva ar putea însemna. 

Imogen la baza scărilor, acum asta. 

Înainte să apuc să formulez un răspuns adecvat, Ruby 
îmi trânteşte uşa în nas. N-o acuz. Este în parte - în cea 
mai mare parte? — vina mea. 

E puţin trecut de ora trei în California. Mă rog, Greg 
poate să-şi recupereze somnul de frumuseţe altă dată. 

Încerc întâi pe mobil. Apoi pe telefonul de acasă, care nu 
sună niciodată, dar, când sună, sună de pe noptiera care 
era a mea. E imposibil să nu se trezească. 

De când suntem la Londra, nu l-am sunat niciodată în 
toiul nopţii, dar tot mă pregătesc să fie enervat. De multe 
ori crede că dau prea mare importanţă dramelor dintre 
fete, că mă implic prea tare. „Tu şi «mamele» tale”, mi-a 
zis odată, cu un dispreţ demn de Elise. Însă când răspunde 
pare nedumerit. 

— Kendall? Ce-i? Ce s-a întâmplat? 

— La-ţi laptopul, îi spun. Ar trebui măcar să ne vedem la 
faţă de data asta. 

— Bine. 

E foarte docil. Ar trebui să-l sun mai des în toiul nopţii. 

Când îmi apare pe monitor chipul lui cu ochii 
împăienjeniţi, frumos şi fără riduri (adică plin de botox), e 
vizibil agitat. 

— Kendall, spune, cu glasul scăldat cu o iubire siropoasă 
pe care nu l-am mai auzit de nici nu mai ştiu când. Mă 
bucur să te văd. 

— Şi eu, răspund repede. Ştii de ce te sun? 

Îmi trece brusc prin cap că e atât de neobişnuit de agitat 
pentru că Ruby i-a spus deja, că acum ei doi sunt cei care 
au un secret, iar eu pierd complet controlul. 

— Nu, habar n-am. 

Dar nu-i deloc convingător. 

— Ştii despre bancă? 

— Bancă? 

Buimăceala lui e totuşi convingătoare, iar uşurarea e 
evidentă. 

— Cineva a scris „Aici zace Ruby Donovan” pe o bancă. 
E în mod evident o ameninţare. 

— Sau o farsă. 

Pentru că nu musc momeala, văd cum i se mişcă rotiţele. 
Încearcă să găsească cel mai potrivit răspuns, calculând 
cum să mă împace şi să mă liniştească în cel mai eficient 
mod. Poate că asta ar face orice sot în situaţia asta, dar mă 
sâcâie. E prea brusc. Chiar nu-i deloc îngrijorat pentru 
fiica lui? Trebuie neapărat să plece de la premisa că sunt 
iraţională? 

În ultimul an, am fost părinte singur. L-am ţinut la 
curent cu ce se întâmplă, dar nu i s-a cerut să facă nimic. 
El şi Ruby stau de vorbă în fiecare săptămână, schimbăm 
mesaje aproape în fiecare zi şi discutăm o dată pe 
săptămână, în medie, dar asta-i tot. Asta-i tot efortul pe 
care trebuie să-l facă pentru familie. 

Însă el ar spune că e din vina mea. N-a vrut nicio clipă 
să plecăm. 

Greg nu-i om rău. După standardele din LA, e de fapt un 
om destul de bun. Numai că standardele mele s-au 
schimbat. 

— Nu vrea să meargă la spectacolul de astă-seară. E 
prea supărată. 

Poate că ar trebui s-o las să stea acasă, unde o să fie în 
siguranţă. Dar ar fi ca şi cum ar ceda în faţa cui a scris 
mesajul, ca şi cum l-ar lăsa să câştige, iar Ruby ar pierde 
ocazia să facă ceea ce-şi doreşte cel mai mult. În plus, 
nimeni nu îi poate face nimic rău câtă vreme e înconjurată 
de lume. 

— Spune-i că n-are de ales. Că e pentru binele ei. 

Chiar n-o cunoaşte deloc pe Ruby? Ruby are întotdeauna 
de ales. 

— A încuiat uşa. 

— Ia o şurubelniţă şi scoate balamalele, dacă trebuie. 
De-asta sunteţi la Londra, nu? Ca să poată profita de toate 
ocaziile. Spune-i că dacă nu se duce să facă tot ce e de 
făcut, atunci nu-i nevoie să rămână acolo. 

— Adică s-o ameninţ că o aduc înapoi la LA? 

Cărţile de parenting spun că nu trebuie niciodată să 
ameninţi cu o pedeapsă care ar fi prea dureros de aplicat. 
Nu vreau să mă întorc. Nu pot. 

— Poate că nu funcţionează soluţia cu Londra. Şi apoi 
mai suntem şi noi doi, şi distanta... 

Nu discutăm niciodată direct despre subiectul ăsta, 
despre cum ne afectează distanţa. Văzându-mi reacţia, dă 
înapoi, abordând un subiect mai sigur: 

— Toată drama asta adolescentină, apoi cum vă implicaţi 
tu şi prietenele tale. Nu cred că e de ajutor să tot despicaţi 
firul în patru, totul ajunge să pară mai important decât e în 
realitate. Să devină real. 

Îmi aduc aminte ce mi-a spus Ruby şi mă izbeşte: Mama 
lui Bel n-a crezut că e ceva trecător. Bronnie era acolo, dar 
nu mi-a povestit ce s-a întâmplat. Poate că şi-a imaginat 
că-mi zice Ruby, dar o prietenă adevărată ar întreba cum 
face faţă Ruby şi cum mă descurc eu. Simt un val de furie. 
Credeam că eram cele mai apropiate dintre toate; credeam 

că e un om bun, dar poate că în grupul ăsta nu există 
oameni buni. 

— Îmi pare rău, spune Greg. Îmi dau seama că tu crezi 
că sar calul. De-asta nu-ţi spun prea multe de obicei. 

Nu mi-am dat seama că ăsta era motivul; am crezut că 
din cauză că dramele noastre nu erau nici pe departe la fel 
de interesante cum sunt cele din producţiile lui. 

— Dar nu sunt acolo, ce-aş putea face? 

Uneori are o atitudine pasiv-agresivă foarte pronunţată. 
Când am luat-o pe sus pe Ruby şi am dus-o la Londra, Greg 
n-a crezut că e bine pentru ea şi nu ezită să înfigă din când 
în când cuțitul în rană şi să-l răsucească puţin. 

Dacă i-aş mărturisi cât de frică îmi e de fapt, Greg mi-ar 
aminti probabil că nu-s decât dramolete adolescentine şi 
uită-te în social media, aşa de multe ameninţări, aşa de rar 
puse în aplicare. Dacă mi-ar spune-o ca un soţ care mă 
susţine şi mă iubeşte, poate că ar avea efectul scontat. Aş 
avea senzaţia că am pe cineva care să mă sprijine. O 
căsnicie bună înseamnă un eşafodaj, cel puţin aşa zic 
cărţile. 

Oare am avut vreodată aşa ceva? E greu de spus. Când 
m-a lovit cancerul, urăsc să recunosc, am plâns cel mai 
mult pentru că am rămas fără păr, fără look-ul meu. Am 
avut nevoie să-mi spună că sunt specială şi frumoasă nu 
datorită părului. Dar tot ce-a făcut a fost egal cu o bătaie 
pe umăr şi un „gata, gata”. 

Atunci a început să-mi împietrească inima. Greg m-a dus 
la toate consultaţiile medicale şi, de câte ori erau prin 
preajmă medici sau asistente, era cât se poate de atent. 
Punea toate întrebările potrivite. Mă ţinea de mână. Dar, 
când plecau, îmi dădea drumul. leşea şi se ducea să dea 
telefoane de serviciu sau, dacă rămânea în încăpere, se 
uita în telefon. Făcea exact cât trebuie ca să păstreze 

aparențele. Şi de unde ştiam? Pentru că aşa mi-am trăit şi 
eu toată viaţa. De-asta am fost atraşi unul de celălalt, iar 
acum putem fi rezumaţi în câteva cuvinte: eu m-am 
schimbat; el, nu. Sau chiar în două cuvinte: diferenţe 
ireconciliabile. 

Ştiu că mă iubeşte într-o anumită măsură. Ştiu că nu 
voia să mor. Ştiu şi că i-ar fi destul de uşor să aducă în 
locul meu un model mai nou - efectiv, o femeie mai tânără 
şi care să fie manechin. 

Mi-am luat liber de la jobul meu de agent imobiliar ca să 
mă ocup de sănătate şi atunci am devenit dependentă de 
cărţi de self help. Era o lume întreagă de reflecţii 
personale şi responsabilităţi, o întreagă industrie, iar eu nu 
ştiusem nimic despre ea. Nu mă cunoscusem niciodată. 

După ce am intrat în remisie, mi-am dat seama că nu 
voiam să redevin persoana care fusesem, cea care apela în 
mod firesc la motivele de nesiguranţă ale oamenilor şi le 
activa dorinţa de a cumpăra casa cea mai scumpă pe care 
şi-o permiteau, şi nu pe cea în care chiar s-ar fi putut 
vedea locuind. Aşa că mi-am dat demisia. Dar ce fac mai 
departe? 

Trebuie să fie bine, pentru că o parte din mine nu poate 
să rămână indiferentă la ce cred ceilalţi. Năravurile vechi 
nu dispar dintr-odată; nici cancerul nu poate decât să le 
bage în comă pentru o vreme şi după aceea îşi revin. 

Uite, de exemplu, niciuna dintre celelalte mame nu ştie 
cât de nemulțumită sunt de Greg. Vreau să creadă că am 
un sot atât de minunat, încât m-a instalat într-un 
apartament din Londra, astfel încât Ruby să poată merge 
la cea mai prestigioasă academie de arte ale spectacolului. 
Le las să creadă că venirea noastră aici e legată doar de 
Ruby şi, deşi în principal aşa şi este, e şi o reinventare a 
mea, o evadare. 

Casa noastră din Pacific Palisades este extrem de bine 
mobilată şi întreţinută, ar putea fi fotografiată în orice 
moment şi chiar aveam aranjate pe măsuţa de cafea 
reviste de arhitectură şi design, în aşteptarea unor oaspeţi. 
Aici, în apartamentul din Londra, locuim într-un mod 
deliberat diferit. Mă silesc să-mi arunc haina pe spătarul 
unui scaun; nu pun farfuriile imediat în maşina de spălat 
vase; las uneori să se strângă rufele, pur şi simplu. E ca o 
instrucţie. Încerc să-i arăt lui Ruby că putem trăi pentru 
noi însene, şi nu pentru ceilalţi. Ruby vrea să ajungă pe 
scenă, dar apartamentul nu pare ceva regizat. Totuşi, 
sincer, în cele câteva dăţi când a venit mama la noi, am 
făcut ordine şi m-am luptat cu impulsul de a aşeza 
revistele ca să se vadă coperţile. 

Încerc din răsputeri să nu reacţionez prea violent la ce 
se întâmplă între fete, dar Ruby trăieşte totul foarte intens 
şi lumea o tot judecă greşit. Nu vrea decât să fie plăcută, 
să fie preţuită, iar oamenii sunt în stare să devină 
îngrozitori, de parcă ea ar fi vreun soi de personaj negativ, 
când nu e decât un simplu om. E doar o fată. Fetiţa mea. 

Şi ăsta-i momentul când spaima mea e depăşită de furie. 

— Mama lor, iar încep! Se coalizează împotriva ei! 

— Crezi că e vorba de tot grupul? 

— Nu ştiu! Dar, oricine ar fi, n-o să scape. 

Cancerul m-a învăţat să am încredere în luptătoarea din 
mine. S-a arătat când s-a întâmplat povestea cu Vee. 
Totdeauna l-a făcut pe Greg să se simtă puţin stingherit şi i 
se citeşte pe chip. Încearcă să-şi dea seama cum să mă 
potolească. 

— O să-mi spui să nu-mi fac griji? Că o să fie totul bine? 
îl întărât. Îl provoc. 

Îşi fereşte privirea. Nu i-au plăcut niciodată certurile şi, 
în mare parte, nici mie nu-mi plac. Dar uneori sunt 

necesare. 

— Chiar cred că o să fie bine, spune el încet. Dar poate 
că nu-i nevoie decât să vă întoarceţi acasă. Să ne refacem 
familia. 

S-o iau pe Ruby de la şcoală când e pe punctul să 
primească un rol principal? Poate că asta e ce-şi doreşte ea 
- sau ele. 

— Nu ştii de ce avem noi nevoie. 

Greg oftează. 

— Poate că nu. 

Niciunul dintre noi nu spune Te iubesc, deşi aşa ne luăm 
de obicei rămas-bun, indiferent dacă simţim sau nu asta. 
Închid. 

Văd o mişcare cu coada ochiului - e Ruby. Stă în pragul 
camerei ei. Nu-i un apartament mare. Ce a auzit? E tot în 
tricoul ei şifonat şi în pantaloni scurţi. Vine la mine şi mă 
ia în braţe din spate. 

— Mă duc acum la dus, ca să nu întârziem. 

Sunt recunoscătoare că s-a răzgândit, dar şi îngrijorată 
de ce a auzit din discuţia dintre taică-su şi mine, mai ales 
ultima parte, când am discutat despre întoarcerea acasă. 
Greg a mai pomenit şi altă dată subiectul şi, din fericire, ea 
n-a auzit. 

Oare să fie posibil chiar să vrea - să aibă nevoie, cum a 
zis Greg - să ne întoarcem? Ea să fie în spatele măcar a 
unei părţi din ce s-a întâmplat în ultima vreme cu grupul 
de fete, să fie un strigăt de ajutor sau - mai caracteristic 
pentru Ruby - un imbold? 

Mă silesc să zâmbesc. 

— O să fie o seară minunată. 

Pe chip i se aşterne o expresie îngrijorată. 

— Mă crezi, nu? 

— Apropo de ce să te cred? 

— Că e cineva care ştie. Că ne urmăreşte cineva. 

Ne? 

— Ce crezi că ar trebui să facem? 

Îmi păstrez vocea calmă. Te rog, nu spune să ne 
întoarcem în LA. Nu pot să mă întorc la locul crimei. 

Ridică din umeri. Ca şi cum ar spune că eu sunt 
părintele; eu sunt cea care ar trebui să ştie ce-i de făcut. 

Deci nu încearcă să-mi forţeze mâna şi ne întoarcem la 
Greg. Cel puţin, nu conştient. Însă subconştientul lui Ruby 
e puternic. În nopţile nedormite, mi-a trecut uneori prin 
cap că într-un moment de-ăsta, dacă nu suntem aliate, aş 
putea deveni ţinta ei. 

Anxietatea i se accentuează şi are chipul deschis ca al 
unui copilaş. 

— O să fii mereu alături de mine, nu? Indiferent ce se 
întâmplă? 

Cum ar fi, indiferent ce lucru îngrozitor am mai făcut? 

Dar trebuie să-i spun adevărul: 

— Întotdeauna. Indiferent ce se întâmplă. 


XXX 


Prima persoană pe care o văd în foaierul de la AOF e 
Elise. Mă rog, nu prima, mai sunt şi alţi câţiva părinţi pe- 
acolo, dar ea iese întotdeauna în evidenţă, cu părul ăla 
roşu şi cu atitudinea aia care transmite că e convinsă că 
totul îi aparţine. Am un pic de bucurie răutăcioasă că fata 
ei e cel mai puţin talentată. Nu întâmplător zgândăresc 
subiectul, cu o expresie nevinovată şi serioasă, uneori 
chiar are efectul scontat. Când e iritată, iese din personaj. 
E aproape umană. 

Nu le văd pe celelalte mame. Elise stătea de vorbă cu 
profesoara de dans şi, când mă zăreşte, vine direct spre 

mine. De parcă m-ar fi aşteptat, ceea ce este o premieră în 
relaţia noastră. 

— Mergi spre sala de spectacol? întreabă, o întrebare 
tâmpită, pentru că acolo e spectacolul şi mai e un sfert de 
oră până începe. 

N-a fost simplu s-o dau jos pe Ruby din taxi şi s-o duc 
până în culise, unde îi era locul. 

— Hai să mergem împreună. 

— Sigur. 

Încerc să nu mă uit ciudat la ea când îşi petrece braţul 
pe după al meu. 

— Ce mai faci, Elise? 

— Extenuată. Cu jetlag. Ca de obicei. 

Dă din mâna liberă. 

— Dar voiam să-ţi mulţumesc. 

— Pentru ce? 

— Pentru că nu eşti restrictivă în privinţa soţului tău. A 
fost foarte plăcut că l-am cunoscut la LA. Călătoriile pot fi 
singuratice, aşa că m-am bucurat să am ocazia să beau 
ceva cu un prieten nou. 

Aproape am ajuns în sală, iar eu sunt şocată de ce abia 
aşteaptă să-mi spună: că şi-a petrecut timpul cu Greg. O 
băutură. Un prieten nou. 

— Şi lui i-a făcut plăcere să te cunoască, spun. 

Elise se uită la mine de parcă nu-i vine să creadă - nu 
crede că ştiam? Nu crede că i-a făcut şi lui plăcere s-o 
cunoască? Apoi văd că e mai mult de-atât: pisica a dat 
iama în oala cu smântână. Smântână mea. 

Elisei îi place să-şi etaleze căsnicia deschisă, ca să arate 
cât de neconvenţională e ea faţă de noi, celelalte. De prisos 
să spun că Greg şi cu mine nu avem un astfel de 
aranjament. Mă gândesc la cât de ciudat s-a purtat mai 
devreme, cum m-a salutat la început, agitat şi prea 

afectuos. A crezut că-l trezesc ca să-l iau la rost în legătură 
cu Elise. 

Dintre toate femeile cu care ar fi putut să se culce, chiar 
trebuia s-o aleagă pe prietena-duşmancă? 

El nu s-ar fi dus s-o caute. Ea l-a ales, ca să mă poată 
umili. Asta încearcă să facă acum, iar eu nu pot să-i ofer 
satisfacția. 

Totuşi viața sexuală a lui Greg e ultima mea grijă. Elise a 
zis că au băut ceva, iar Greg n-a ţinut niciodată la băutură. 
E la categoria amatori şi, când bea, e gură-spartă. 

Imogen cade; apoi Aici zace Ruby Donovan; şi, în final, 
Elise şi Greg. Ce i-a spus Greg Elisei? Şi ce le-a spus ea 
celorlalte? 

Elise şi cu mine suntem deja în sală, lângă rândul unde 
mi-ar fi putut ţine cineva loc, numai că nu mi-a ţinut. 
Carolyn e cu soţul ei, bărbatul lui Elise şi-a pus haina pe 
locul ei, mai e un loc păstrat de soţul lui Bronnie, pentru că 
ea încă mai are treabă în culise, apoi sunt toţi fraţii lui Bel. 

— Scuze, spune Carolyn fără nicio remuşcare. Nu mai e 
loc. 

— Da, adaugă Elise, aveam nevoie de toate locurile 
pentru ai noştri. 

Adică toţi au pe câte cineva, iar eu n-am pe nimeni, mai 
ales de când Elise s-a servit cu soţul meu. 

— Oricum, îmi place în primul rând, le spun şi sunt 
sigură că nu mă cred - se uită unii la alţii, dar trebuie să 
găsesc o cale de scăpare. Ne vedem mai încolo. 

Mă îndrept spre primul rând, cu gândurile gonind în 
cap. Cineva ştie, a zis Ruby. Ne urmăreşte. 

Sigur aşa pare acum, dar parcă n-ar fi vorba doar despre 
Ruby. Eu nu sunt ceva secundar sau dat deoparte. Elise mă 
aştepta. Atacându-mă pe mine şi căsnicia mea. Ţintind 
spre Ruby şi secretele mele. 

N-ar trebui să fiu şocată că Elise e în stare de aşa ceva. 
Doar n-am crezut niciodată că suntem cu adevărat 
prietene. Doar prietenoase. Nu, amabile. Nu, nici măcar 
atât, pentru că Elise nu se ocupă cu politeţuri sociale. E 
greşeala mea şi acum va suferi şi Ruby împreună cu mine. 
N-ar fi trebuit să fac niciodată remarcile alea despre lipsa 
de talent a lui Sadie. Când Elise a pomenit că firma ei 
apăruse în Times sau Guardian, iar eu am făcut pe proasta 
şi am zis N-am văzut, mai citeşte cineva ziare?, când am 
încercat să-i rănesc orgoliul, nu m-am gândit niciodată... 

Cineva ştie. Dar ce anume ştie? Chiar dacă Elise a 
considerat că de la un bărbat poţi obţine cel mai lesne 
informaţii în pat - şi chiar trebuie să alung deocamdată 
imaginea lor în patul meu -, Greg nu prea e o sursă de 
încredere. Nu ştie ce s-a întâmplat de fapt cu Vee. 

Cortina încă nu s-a ridicat, dar pot să aud totuşi gălăgia 
din culise, cu probele de sunet şi vocalizele. Jess dă 
deoparte un colţ al cortinei ca un drăcuşor, ca să se uite la 
public şi le văd pe ea, pe Bel şi pe Sadie chicotind. Ruby nu 
e cu ele, dar nici Imogen nu pare să fie acolo. 

Ruby are genul de voce cristalină care se aude prin 
hărmălaie, la fel ca Jess, pe care acum o disting vorbind 
despre agenţi faimoşi şi producători din West End care 
speră să fie în public, apoi râsul entuziasmat al celor trei 
fete. 

Nu ştiu dacă Ruby se izolează singură sau o ostracizează 
ele. Oare a avut loc un schimb de apeluri telefonice între 
mame, care s-a extins şi la fete, iar una dintre ele - sau 
toate? — a scris Aici zace Ruby Donovan? 

Orice ar crede mamele că ştiu, nu mi-e uşor să aflu. 
Când mă întorc şi încerc să le prind privirea, nu se lasă. 
Sunt prea ocupate să râdă şi să discute între ele şi cu soţii 
lor, iar eu nu-mi pot alunga senzaţia că joacă rolul veseliei 

din vremurile bune, exact cum fac şi fetele lor în culise, 
astfel încât Ruby şi cu mine să ne dăm seama ce pierdem. 

N-o să le meargă cu mizeria asta. Nici mamelor, nici 
fetelor. 

Simt cum clocoteşte furia în mine şi mă scald în ea 
câteva minute înainte să urc cele patru trepte către scenă 
şi să trec prin partea laterală a cortinei, exact unde erau 
cele trei fete acum câteva minute. Cercetez culisele. E ca 
de obicei: fete care se pudrează la măsuţa lungă de toaletă 
sau înghesuindu-se să prindă loc la oglinda înaltă de la 
garderoba lui Bronnie (unde e Bronnie?), sporovăind care 
mai îmbrăcată, care mai dezbrăcată, unele mai îndrăzneţe, 
altele mai ruşinoase, iar atmosfera e încărcată de 
entuziasm şi anxietate. Însă n-o văd pe Ruby şi nu zăresc 
persoana pe care o caut. 

Apoi observ că Jess şi Sadie sunt pe jumătate ascunse 
după masa de toaletă, discutând aprins. Nu-i surprinzător 
din partea lui Jess, care are ceva din corectitudinea şi stilul 
bombastic al maică-sii, dar şi Sadie se poartă la fel. Mă 
bucur că am pantofi fără toc, aşa că mă pot apropia încet. 
Nu prea mult, ultimul lucru de care am nevoie e să fiu 
considerată genul de persoană care se furişează, dar aud 
frânturi de discuţie. Jess îi spune lui Sadie că trebuie să 
„recunoască deschis”. 

Sadie a fost întotdeauna diplomata. Din câte ştiu, nu s-a 
purtat niciodată fără milă faţă de Ruby. Mă rog, nu pe faţă. 

Dar nu mai pot să zăbovesc. Locul meu nu-i în culise şi 
atrag deja priviri din partea câtorva fete din apropiere. Mă 
îndepărtez de masa de toaletă şi o întreb pe una dintre ele 
dacă l-a văzut pe director. Fata clatină din cap, vizibil 
deranjată. 

— Era pe-aici, trebuie să se întoarcă repede. Ar face 
bine să nu întârzie spectacolul. 

De parcă ar fi servitorul ei. Copiii ăştia cred că au toate 
drepturile. Aşa vorbeşte oare şi Ruby când n-o aud? 

Mă gândesc încotro s-o iau, când o văd pe Imogen. E 
singură la bară, întinzându-şi languros şi senzual un picior. 
Îmi aruncă un zâmbet cu pleoapele lăsate. Parcă ar flirta 
sau ar fi drogată, ori ambele. 

Îi zâmbesc şi eu, dar sunt nedumerită. Instinctul mă 
trimite mai adânc în măruntaiele culiselor, spre bezna 
unde se află cablurile şi scripeţii, şi decorurile doar pe 
jumătate vopsite. Acolo îl găsesc pe domnul Racki. 

Împreună cu Bronnie. 

Ea e lipită de perete, iar el e cu spatele la mine. Adam îi 
şopteşte ceva la ureche. Şi nu-i vorba despre nimicuri 
dulci, după cum se vede în expresia ei chinuită. Deşi nu se 
ating, scena dă senzaţia de intimitate. Mă simt jenată că 
am dat peste ei şi, cum nu m-au zărit încă, pot să mă 
retrag ca şi cum nu i-aş fi văzut. Însă îmi trece prin cap că 
ar fi mult mai inteligent să-i las să afle că i-am văzut. Poate 
că o să am nevoie de un avantaj în discuţia pe care o s-o 
încep acum cu directorul sau în cele care urmează, cu 
Bronnie şi cu mamele. 

— Domnule  Racki, vreau să vorbesc ceva cu 
dumneavoastră. 

Amândoi sunt luaţi prin surprindere, deşi Racki se 
întoarce şi se adună rapid, binecuvântându-mă cu o 
expresie plăcută, fără nicio urmă de ruşine. Bronnie totuşi 
nu-i chiar aşa de versată în arta de a fi prinsă într-o poziţie 
aparent compromiţătoare. Dispare rapid, evitând să mă 
privească în ochi. Poate din cauză că e vinovată; poate din 
cauză că îşi închipuie că eu sunt vinovată. Orice zvonuri or 
fi circulat printre mame, sigur au ajuns şi la ea. 

Naiba să-i ia pe toţi! 

— Cu ce-ţi pot fi de folos, scumpo? întreabă domnul 

Racki pe un ton aşa de caracteristic, încât mă gândesc că 
poate m-a înşelat vederea. 

Poate că vorbea cu Bronnie despre costume sau alte 
probleme de şcoală şi voia să discute în particular. 

— Poate că ar trebui să stăm de vorbă în altă parte. La 
lumină. 

Eu o spun răutăcios, dar el nu face decât să încuviinţeze 
uşor. 

Oare chiar e posibil? Directorul şi Bronnie să aibă o 
aventură? 

E aproape de neînchipuit. Totuşi, dacă e adevărat, 
înseamnă că Bronnie nu e cine credeam eu că e. Niciuna 
dintre noi nu e. 

— Hai cu mine, te rog, spune domnul Racki, şi ai grijă pe 
unde calci. 

Mă conduce printr-un labirint întunecos, cu fire şi 
cabluri pe podea, şi apoi ieşim în lumina fluorescentă 
orbitoare a coridorului. Bănuiesc că ar fi trebuit să mă 
gândesc până acum că AOF e într-o clădire foarte veche şi 
s-ar putea să existe treceri puţin folosite, care permit 
infiltrări şi ieşiri nevăzute. Nu-i un gând liniştitor, ţinând 
cont de situaţia riscantă în care ne aflăm Ruby şi cu mine. 

Biroul domnului Racki e departe, în partea din faţă a 
clădirii, aşa că mă duce într-un spaţiu de repetiţii care nu e 
ocupat acum. Probabil că a fost folosit de curând de 
orchestră, pentru că suporturile sunt încă montate, unele 
dintre ele având partiturile deschise pe ele. 

— Am tot vrut să sun, spune el pe ton de scuză. Cu 
pregătirile pentru spectacol, n-am mai apucat. lar piesa-mi 
dă putinţa să-i prind în cursă!!, cum a zis Hamlet. 

Acum pricep de ce o înfurie pe Carolyn citatele. Asta nu- 


11 William Shakespeare, Hamlet, traducere, introducere și note de Dan Ame- deu 
Lăzărescu, Editura Pandora M, 2009, actul 2, scena 2. 

i piesă, e viaţa fiicei mele. 

— Dacă m-ai fi sunat, ce ai fi spus? 

— Petrecerea n-a fost în incinta scolii, aşa că nu e de 
fapt domeniul meu, dar, ţinând cont de evenimentele 
neobişnuite din ultima vreme, port nişte conversații 
neobişnuite. Pot să întreb ce a zis Ruby că s-a întâmplat? 

— Imogen a căzut. 

— Nu vreau să mă bag unde nu-mi fierbe oala. 

E în mod evident stânjenit şi şi-ar dori să scape de 
conversaţia asta. Să fie din cauza a ceea ce am văzut între 
el şi Bronnie? Sau poate vorbeau despre Ruby şi despre 
mine, iar Bronnie îi împărtăşea bârfele preferate ale 
Elisei? 

— Imogen a căzut, repet, deşi îmi tremură puţin vocea. 

— Îmi fac griji pentru Ruby. Iar au apărut tensiuni între 
fete. Nu la fel de rău ca anul trecut, din fericire, dar tot 
sunt. „Gata cu minciunile şi mincinoşii în casa asta, încuie 
uşa.” 

Mă holbez la el perplexă. Despre ce minciuni - şi ce 
mincinos - vorbeşte? 

— Pisica pe acoperişul fierbinte. 

— Am un citat pentru tine: „Aici zace Ruby Donovan” 

Banca aia e în curtea şcolii, iar el nu m-a sunat să-mi 
spună despre ea. Însă acum vorbeşte despre o petrecere 
care a avut loc în afara şcolii şi mă distrage cu citate 
teatrale. Încearcă să limiteze pagubele, asta e. Marea 
Britanie nu e la fel de înclinată ca Statele Unite spre 
rezolvarea problemelor prin procese, dar un director de 
şcoală neglijent tot poate avea o mulţime de necazuri. 

N-am de gând să-l las să scape de responsabilitate. 
Trebuie să-mi protejeze fiica. Asta am venit să-i spun, iar el 
mă deturnează destul de eficient. Dar n-o să-l las să scape. 

— Am curăţat banca, spune el, şi încercăm să aflăm cine 

a făcut-o. Între timp, poate că am putea programa o veghe 
de rugăciune. 

Nu-mi vine să cred că simt empatie pentru Carolyn în 
clipa asta. E cât se poate de exasperant. Aici e vorba de o 
problemă serioasă. 

— Cine a scris pe bancă ar putea fi aceeaşi persoană 
care a lăsat cutia muzicală în dulap. Ar putea fi cineva care 
duce o campanie de teroare. 

— Şi eu, care ziceam că eu sunt predispus la acţiuni 
dramatice! Iubire, te asigur că mă ocup. Doar că nu pot să 
mă ocup chiar în clipa asta. Şi aşa o să înceapă spectacolul 
cu întârziere. 

La naiba cu spectacolul lui de revistă! Nu pleacă 
nicăieri. 

— Ai zis că ai vrut să mă suni şi vreau să aud ce ai de 
zis. Ce o să faci ca s-o protejezi pe Ruby. 

— E sarcina mea să le protejez pe toate fetele de la 
Academie, spune el şi apoi ezită. Există insinuări că 
Imogen n-ar fi căzut pe scări. Că ar fi fost împinsă. 

— Împinsă? întreb şi rămân cu gura căscată la el. 

Imaginea devine îngrozitor de clară. Ruby era din nou cu 
fetele înainte de petrecere, iar acum e iar exclusă. Elise s-a 
dus să-l vadă pe Greg. Aici zace Ruby Donovan. 

— Lumea spune că Ruby a făcut-o? 

Nu vrea să răspundă. | 

Deci, da, cineva a zis-o. Insă dacă ştiau despre Vee, n-ar 
fi putut s-o împingă altcineva pe Imogen, ca să pară că a 
fost Ruby? Să-i însceneze totul? 

Privirea îi fuge spre uşă. 

— Îmi pare sincer rău că te-am supărat. M-am gândit 
doar că ai putea să lămureşti câte ceva din ce se întâmplă 
şi voiam să mă asigur că Ruby e bine. 

Să se asigure că e bine. Adică să se asigure că nu-i dusă 

cu capul. Adică nu pune cutii muzicale cu ameninţări în 
dulapuri şi nu împinge fetele pe scări. Că nu se întoarce la 
năravurile vechi. Sau că nu găseşte noi moduri de 
exprimare. 

Şi atunci am revelaţia: Elise s-a dus în State abia după 
petrecere. Singura persoană care se afla în casa Elisei în 
noaptea aceea şi ştia despre Vee era Ruby. 

Mama războinică din mine se topeşte. Mă gândesc la ce 
mi-a şoptit Ruby în taxi, când era prea tulburată ca să mai 
rămână peste noapte în casa Elisei: „Cineva ştie”. Am 
presupus că vorbea despre trecut, dar s-ar putea să fi 
vorbit despre ce tocmai făcuse. li era teamă că a văzut-o 
cineva împingând-o pe Imogen pe scări. 

N-am întrebat-o niciodată direct dacă a făcut-o. Nu 
credeam că e nevoie. Ar fi trebuit să fim pe aceeaşi undă, 
să fim de acord că nu vrem să ne mai întoarcem acolo. 
Ăsta era noul nostru început. Asta era legătura noastră. 

— Chiar trebuie să mă duc, spune domnul Racki. 

Se opreşte în prag. Probabil pentru că par supărată şi în 
pofida iritării de mai devreme, ştiu că e cu adevărat un om 
bun, iar oamenilor buni nu le place să aducă femeile în 
pragul lacrimilor şi apoi să dispară. 

Numai că îmi zice că Ruby nu e o fată bună şi habar n- 
are ce fel de femeie sunt eu. 

— Spectacolul trebuie să continue, nu? îi răspund sec. 

Îl văd cum se zbate dacă să mai spună ceva. Se pare că a 
câştigat conştiinţa. 

— Am cunoscut o mulţime de adolescente la Academie, 
dar Ruby e foarte complicată. 

Pare compătimitor, de parcă ar încerca să mă anunţe că 
n-ar trebui să mă învinovăţesc prea tare pentru ce a ajuns 
ea. 

— Cele mai complicate sunt cele ale căror dorinţe par 

cele mai simple, când îşi doresc un singur lucru. 

— Să fie cele mai bune. 

— Să fie iubite. Ar face orice pentru asta. 

Acum pare trist, de parcă ar şti deja care va fi soarta lui 
Ruby. A văzut la alte fete care au trecut prin Academie, 
cum se termină povestea ei. Cu acelaşi ton scăzut, mai 
spune: 

— Speranţe spulberate şi bune intenţii. „Bun, mai bun, 
cel mai bun, nebun”. Cui i-e frică de Virginia Woolf? 

Pur şi simplu nu se poate abţine să-mi facă educaţie, nu? 

— Ruby s-a rătăcit, iar scena, unde joci tot timpul pe 
altcineva, e un loc foarte nefericit pentru regăsire. 

Se aude o bătaie în uşă şi vocea unei fete: 

— Domnule director, avem nevoie de dumneavoastră! 

— Îmi pare foarte rău, îmi spune el şi nu ştiu dacă se 
referă la faptul că mă lasă în starea asta sau vrea să spună 
că-i pare rău pentru Ruby - pentru cum este acum, pentru 
ce o să se întâmple. 

Practic mă clatin şi mă las să cad pe un scaun. Ruby nu 
se simte iubită, asta spunea? Dacă e adevărat, atunci am 
dat greş în cea mai importantă misiune a unei mame. 
Domnul Racki n-a zis că ştie sigur că ea ar fi vinovată, dar 
am avut senzaţia că aşa crede. E genul de lucru pe care l- 
ar face o fată complicată ca Ruby. 

Ce nu înţeleg este ambiguitatea. Imogen a zis că a căzut 
sau a zis că a fost împinsă? Era prea speriată de ce ar fi 
putut face Ruby mai departe ca să spună că a fost împinsă? 
Sau a susţinut altă fată că a văzut, dar n-a vrut să declare 
oficial? 

Ruby nu-i vreo huligancă. Nu se fâţâie amenințând şi 
intimidând lumea. Nu-i deloc stilul ei. 


12 Eduard Albee, Cui i-e frică de Virginia Woolf?, trad. lonuţ Grama, actul 1. 

Însă poate fi impulsivă. Nu ştiu ce i-a zis Imogen la 
petrecere. Poate că a întărâtat-o, iar Ruby a cedat. Sunt 
sigură că i-ar fi părut rău după aceea. Ar fi fost chinuită. 
De-asta s-a purtat aşa. Şi apoi Imogen a ripostat cu Aici 
zace Ruby Donovan. 

Da, e logic. 

Nu, nu e. Ruby a făcut eforturi mari anul ăsta. Mergea 
totul foarte bine. 

Dacă ar fi împins-o pe Imogen, mi-ar fi spus. Ştie că 
poate să aibă încredere în mine. Nu m-aş întoarce 
împotriva ei, indiferent ce ar face. 

Ne-am dovedit-o deja una alteia. 

Indiferent ce s-ar întâmpla. Nu asta a şi zis puţin mai 
devreme? 

Totul e din vina mea. 

Trebuie să mă întorc în sală pentru musical. Oricât de 
rău mi-ar fi, trebuie să fiu acolo s-o văd pe Ruby jucând. 
Altfel, o să se simtă şi mai puţin iubită şi atunci cine ştie de 
ce e în stare. 

Nu. Imi cunosc copilul. 

Îmi aduc aminte cum, atunci când eram bolnavă, se 
ghemuia lângă mine, pe la 13 ani. Uneori, o prindeam 
chiar sugându-şi degetul. N-avea cum să fie prefăcătorie, 
deşi e actrită. 

Mă întorc complet amorţită la locul meu. Nu mă mai 
întorc spre ceilalţi. Nu vreau să le văd pe celelalte mame, 
care sunt aşa de sigure de ele şi de copiii lor. N 

Sala se întunecă şi se aprind reflectoarele. Incepe să 
cânte prima elevă. E o piţigăiată, pe bune. Nu-i nici pe 
departe de nivelul lui Ruby şi n-ar trebui să remarc asta, 
dar e ceva automat. E concurenţa. Vreau ca Ruby să obţină 
în cele din urmă rolul principal, ca să poată înceta să mai 
încerce să fie suficient de bună; să poată să ştie că este 

deja. Am încercat multă vreme s-o ajut să piardă elegant şi 
uite unde am ajuns. Aşa că trebuie să sper într-o victorie. 
Şi trebuie să sper că domnul Racki e doar blazat. O 
confundă pe Ruby cu vreo altă fată. 

E un loc liber lângă mine şi se aşază cineva. Arunc o 
privire, presupunând că e vreun părinte, sperând că e 
Bronnie, pregătită să dea explicaţii, dar e Imogen. Are flori 
împletite în păr, e încântătoare şi sfioasă. Mă gândesc la 
senzaţia pe care o transmitea când se întindea, la aerul ei 
seducător. Pare aproape altă persoană. Vorbeşte în şoaptă, 
ca să nu deranjeze spectacolul. 

— Eşti mama lui Ruby, nu? 

— Da. Şi tu eşti Imogen. 

Încuviinţează veselă, iar eu mă gândesc că nu arată ca o 
persoană care a fost împinsă de curând pe scări. În plus, o 
abordează pe mama potenţialei suspecte. Probabil că 
domnul Racki a auzit greşit sau fetele i-au jucat o farsă. 
Oare asta îi spunea Jess lui Sadie în culise? Că trebuie să 
recunoască deschis? Poate că trebuie să-i spună adevărul 
lui Racki - şi mamelor lor. 

Imogen îmi dă fiori. Are privirea fixată asupra mea şi se 
poartă prea copilăreşte. Nu mă convinge. Mi-aş dori să 
plece, ca să pot gândi limpede. 

— Nu trebuie să te pregăteşti? o întreb. 

Are şi ea un rol de interpretat în seara asta. 

— Nu-mi place să repet prea mult. Prefer să fie natural, 
ştii ce vreau să zic. 

Îmi vine s-o întreb de ce m-a căutat, ce s-a întâmplat la 
petrecere, care-i problema ei. Dar nu pot, nu aici, şi e ceva 
cu ea... Oricum n-aş crede nimic din ce i-ar ieşi pe gură. 

Îi adresez un zâmbet care să spună că discuţia s-a 
încheiat şi apoi mă întorc spre scenă, ca să mă pot preface 
că ascult. 

Însă privirile mi se întorc din nou spre Imogen. Cum se 
apleacă uşor spre mine, de parcă m-ar implora să întreb. 
Aici zace Ruby, aici stă Imogen. Mă aplec spre ea şi-i 
şoptesc: 

— Îţi place la şcoală? 

— Ah, da, foarte mult! îmi răspunde cu glas cântat. 

Câţiva părinţi se uită dezaprobator spre noi. Ea îmi 
aruncă o privire cochetă, de parcă am face năzdrăvănii 
împreună, apoi coboară vocea. 

— Toată lumea a fost foarte primitoare. 

— Te referi la gaşca de patru? 

Râde. 

— Aşa îşi spuneau? 

— Uneori. Nu prea des. 

— Păi, presupun că e tot o gaşcă de patru. 

Urmăreşte spectacolul, dar pricep ce vrea să spună: a 
înlocuit-o pe Ruby. 

— Da, tot aşa e, spun cu un ton iritat. Ruby, Jess, Sadie 
şi Bel. 

Îmi aruncă o privire piezişă. 

— Nu-i vina mea, să ştii. N-am nicio problemă cu o gaşcă 
de cinci. 

Adică nu ea o împinge pe Ruby din calea ei, e vina 
celorlalte fete. Dar e vorba de toate sau de una singură? 
Jess ar fi cel mai probabil făptaş, o mică răzbunare pentru 
anul trecut. 

— Ştii de ce e exclusă Ruby? 

Detest că-i cer părerea despre grup, dar la asta s-a 
ajuns. Ea m-a căutat când nimeni altcineva nu pare să vrea 
să stea de vorbă cu mine. 

— Habar n-am, îmi răspunde senină. 

— Dar zici că nu de la tine se trage? 

Îmi aruncă o privire inocentă. 

— Celelalte fete sunt cele care au avut probleme cu 
Ruby. 

E adevărat, dar n-am niciun motiv să am încredere în ea. 
Faptul că aruncă bănuiala asupra celorlalte ar putea 
însemna că e mai probabil să fie vinovată. 

— Care dintre fete pare să aibă ceva de împărţit cu 
Ruby? 

Se întoarce către scenă şi, cumva, mă bucur. Pentru că 
este de departe preferabil să fie Imogen o sociopată decât 
să fie Ruby. Desigur, ar fi cel mai bine pentru toată lumea 
să avem o şcoală fără sociopaţi, dar nu poţi să le ai pe 
toate. 

— Ce s-a întâmplat de fapt la petrecere, Imogen? 

— Doar chestii de fete. 

Am senzaţia clară că îi face plăcere să mă sâcâie. Cu 
siguranţă pot să înţeleg tentaţia de a o împinge pe scări. 

Nu că aş scuza gestul, dacă s-a întâmplat. Dar nu 
trebuie să fie neapărat Ruby. Imogen pare genul de 
persoană căreia îi place să scoată lumea din sărite şi ar fi 
putut-o lua în vizor pe oricare dintre fete în seara aia. 

Imogen nu s-a aşezat întâmplător lângă mine. E ceva ce 
vrea să aflu, poate că una dintre celelalte a împins-o şi apoi 
i-au pus povestea în cârcă lui Ruby. Imogen ar putea fi 
îngerul păzitor al lui Ruby. S-au întâmplat şi chestii mai 
ciudate de-atât. 

Arunc o privire în spate, spre Carolyn şi Elise. Mi se 
pare mie sau nu pare să le placă discuţia mea cu Imogen? 

— Cum ai ajuns la baza scărilor? întreb. 

Cine ştie, poate că Imogen apreciază francheţea. 

Pentru prima dată de când s-a aşezat lângă mine, pare 
neliniştită şi aruncă priviri în toate părţile. După cine se 
uită? De cine se teme? Sau de cine vrea să cred că-i e 
frică? 

Cu fetele astea, toate actriţe, e foarte greu să-ţi dai 
seama care e adevărul. 

Dar sunt şi adolescente. Impetuoase şi uneori nemiloase, 
dar nu sunt nişte inteligenţe criminale. 

— Am căzut, spune Imogen, parcă disperată s-o cred. 

— Aţi băut alcool, nu? 

Adică asta înseamnă o decizie de parenting proastă a lui 
Elise, nu a mea. Elise este cea care seduce bărbaţii altora, 
nu eu. Elise e cea în care nu poţi avea încredere, iar fiica 
ei trebuie să recunoască deschis ceva, nu a mea. 

Imogen nu răspunde. În loc de asta, întreabă veselă: 

— Şi ce mai face Ruby? 

— E în culise - poţi oricând să te duci s-o întrebi. 

Apoi simt un fior. N-am văzut-o pe Ruby când m-am dus 
să-l caut pe domnul Racki. Nu pot să văd ce face acum, cel 
puţin nu fără să ridic suspiciuni. 

— Nu cred că Ruby mă place prea tare, spune Imogen. 

— Ce te face să crezi asta? 

Imi piere rapid cheful să fac pe detectivul. Nu vreau să 
mai vorbesc cu fata asta; vreau s-o găsesc pe fata mea. 

— Sunt foarte bună în teatru pentru că ştiu să-i citesc pe 
oameni. Sunt foarte bună şi la mimă. Învăţ tot timpul de la 
cei din jurul meu. 

Imogen mă fixează cu privirea fără să clipească şi 
sângele meu, deja rece, îngheaţă. Spune că prefăcătoria e 
un joc cinstit. Ruby a atacat-o prima, iar acum Imogen 
contraatacă. 

— De ce-ai venit aici, Imogen? 

Ce joc face? De ce a venit la AOF? 

— Nu stătea nimeni lângă tine. M-am gândit că-ţi doreşti 
companie. 

Deja a terminat de cântat şi a doua fată. N-am auzit nici 
măcar o notă. Sunt prea concentrată asupra lui Imogen şi 

a întrebării dacă e un pericol pentru fiica mea sau lucrurile 
stau pe dos. Radarul meu îmi spune că e ceva în neregulă, 
dar, pe de altă parte, e destul de sensibil la dorinţele mele. 
Vreau să fie ea personajul negativ, nu Ruby. Oricine, 
numai Ruby, nu. 

— Unde-i tatăl lui Ruby? De ce nu-i aici? 

— E în State. 

— In Los Angeles, nu? Nu-i acolo epicentrul artelor 
spectacolului? 

Mă zbârlesc. 

— Nu al teatrului muzical. 

— De ce să nu încerce la şcolile din New York, ca să fie 
aproape de Broadway? 

O simt cercetându-mă cu atenţie. Sociopaţii reuşesc să 
imite foarte bine comportamentul firesc. Poate că asta îmi 
spunea acum câteva minute. Încearcă să înveţe, 
observând, să se poarte ca o persoană normală. 

Acum nicio săptămână, Elise punea întrebări despre 
şcolile din State şi, cu şi mai puţin timp în urmă, se 
împrietenea cu soţul meu. Şi azi Imogen vorbeşte despre 
Greg şi şcoli. Coincidenţă? 

— De ce n-a vrut Ruby să rămână în State, Kendall? 

— Nu-i treaba ta şi nu-mi spune Kendall. 

— Aşa te cheamă, nu? 

— Pentru tine sunt doamna Donovan. 

Le-am lăsat întotdeauna pe prietenele lui Ruby să-mi 
spună Kendall, dar în mod clar Imogen nu-i prietena lui 
Ruby şi nici a mea. 

Limbajul meu corporal spune că ar trebui să înceteze 
discuţia. Dar Imogen e de neoprit. 

— Trebuie să fie foarte dificil pentru căsnicia ta să fii 
atât de departe de soţul tău. Ştii, nu cred că m-aş muta pe 
alt continent decât dacă ar trebui să fug de ceva. 

Imogen îşi modifică atitudinea, aşa că acum e genul 
terapeut. Îmi închipui că a văzut ceva terapeuti la viaţa ei, 
iar acum îi imită şi o face perfect. M-am dus şi eu o vreme 
la un terapeut, după diagnosticul de cancer, şi a încercat şi 
Ruby câţiva. Nu-i plăcea să stea de vorbă cu ei; zicea că 
preferă să discute cu mine. 

Îmi trece prin cap un gând de-a dreptul dezgustător: 
doar pentru că Imogen e sociopată, nu înseamnă că Ruby e 
nevinovată. Nu trebuie să fie una sau cealaltă. Pot fi 
amândouă. S-au mirosit una pe cealaltă şi nu le-a plăcut. E 
o luptă pentru dominatie şi, pentru moment, Imogen e în 
frunte. 

Parcă aş fi nebună. Ruby n-a împins-o pe Imogen, îmi 
cunosc fiica. 

— Pun pariu că Ruby şi-ar dori să fie şi tatăl ei aici, 
spune Imogen. 

— Dar familia ta unde e? 

E o împunsătură. Ştiu că intelectual e o fată de 17 ani, 
dar pur şi simplu nu asta pare să fie. Şi nici eu nu mă simt 
eu însămi. Mă simt mai degrabă cum e Carolyn. De data 
asta, cineva n-are decât să creadă ce vrea despre mine. Nu 
mai am răbdare pentru management de imagine. 

Se întoarce din nou către scenă. 

— N-am mamă, iar tata e bolnav. 

O spune într-o monotonie straniu de asemănătoare cu 
felul în care vorbea mai devreme Ruby prin uşă. 

— E pe moarte. 

— Îmi pare rău, spun, dar nu reuşesc să o compătimesc 
sincer; în niciun caz acum. 

— Serios? 

Iar privirea aceea fixă. 

— Spune-o ca şi cum ai crede, Kendall. 

Neruşinarea. Nu pot să trec peste ea, când vine de la o 

fată. Pe de altă parte, a spus şi ea că n-o educă nimeni. O 
mamă care a murit, un tată bolnav. E practic 
nedomesticită. 

Îmi doresc să plece, dar nu pleacă. Probabil că se 
hrăneşte cu încordarea, de parcă din asta ar trăi. Imi spun 
că Ruby e bine, o să se transforme imediat ce păşeşte sub 
lumina reflectoarelor. Trăieşte pentru spectacol. 

Cântă următoarea fată şi apoi încă una. E insuportabil. 
Îmi vine să mă urc pe pereţi. Mă întreb dacă nu-l pot ruga 
pe domnul Racki să schimbe ordinea şi s-o mute pe Ruby 
mai devreme. Să-i spun că nu mă simt bine după discuţia 
noastră de mai devreme. E sensibil la chestiile de genul 
ăsta. Atunci aş avea o scuză să mă duc în culise şiosămă 
asigur că Ruby e bine. 

Domnul Racki nu crede că Ruby e bine. Crede că a 
împins-o pe Imogen. Vreau să fie imposibil, dar, din 
păcate, nu e. 

Reiau în minte discuţiile cu Ruby şi conversaţia cu Racki 
şi acum, cu Imogen. Ca să nu mai vorbim despre ce nu mi- 
a spus Greg mai devreme şi ce mi-a spus Elise. E prea 
mult. Nu ştiu ce - sau pe cine - să cred. 

Iese pe scenă Sadie, iar interpretarea ei e bine repetată, 
corectă din punct de vedere tehnic şi perfect adecvată, 
dar, ca întotdeauna, n-are pic de magie. Ştiu că o să fie 
trimisă în cor, ca de obicei. Mă uit în spate la rândul 
mamelor, sfidătoare. Dar Elise şi soţul ei (n-am făcut 
niciodată cunoştinţă şi nu-mi aduc aminte cum îl cheamă) 
privesc şi mă mir s-o văd că stă cu capul pe umărul lui, cât 
de conectaţi şi de mândri par. Imi vine să plâng. Apoi îmi 
vine să urlu, să-l întreb dacă ştie cine e în realitate soţia 
lui, ce a făcut în timpul plimbării la Los Angeles. Oare ştiu 
că îngeraşul lor de-acolo, de pe scenă, trebuie să 
recunoască deschis? 

Sunt cuprinsă de ură. Elise a fost, într-un fel sau altul, 

cu Greg şi trebuie să ştie că infidelitatea distruge 
căsniciile; se străduie să ne distrugă pe Ruby şi pe mine, 
încercând să-mi sfâşie familia, de ce? Spre deosebire de 
Carolyn, care cel puţin o protejează făţiş pe Jess, Elise a 
arătat limpede că lucrurile astea sunt sub demnitatea ei şi 
că nu se va lăsa prinsă în aiurelile adolescentine. Trebuie 
să existe alt motiv. Am văzut prin ea, chiar până în sufletu-i 
meschin, şi din acest motiv vrea să mă facă să plătesc 
folosindu-se de fiica mea. 
__ Clocotesc când intră în lumina reflectoarelor Annabel. 
Incă de la prima notă, Bel domină scena, domină sala. Mă 
întorc să văd dacă Elise îşi dă seama de contrastul dintre 
Bel şi Sadie şi observ că Imogen îşi cercetează unghiile, 
vizibil plictisită. Arată de parcă n-ar fi preocupată de cât 
de talentate sunt celelalte fete; e foarte sigură de ea sau 
chiar nu-i pasă deloc dacă o să primească un rol. Dacă 
mama ar fi moartă şi tata pe moarte, probabil că nici mie 
nu mi-ar păsa. 

Poate că Imogen înnebuneşte, dar e ceva temporar. Ar 
putea fi durerea. Furia că-şi pierde şi celălalt părinte şi se 
răzbună pe Ruby. Sau nu-i face nimic lui Ruby şi e doaro 
fată cu probleme de adaptare socială, iar eu am interpretat 
greşit toată această interacţiune. 

Bel îşi termină cântecul. Cari şi fraţii lui se ridică în 
picioare şi aplaudă. Nimeni altcineva nu şi-a aplaudat în 
picioare copilul şi nu-i un gest privit cu ochi buni, căci 
încercăm să tratăm pe toată lumea la fel, dar nimeni nu le- 
o poate lua în nume rău Richardsonilor. Sunt copleşiţi 
spontan de dragoste. E un impuls, dar în cel mai bun sens 
al cuvântului. Sunt mânaţi de dragoste, în timp ce Ruby e 
mânată de... nu-i ură, cel puţin nu cred. N-o urăşte pe Jess, 
care e una dintre cele mai bune prietene ale ei. Insă cu 

Imogen e cu totul altă poveste. 

Oare Cari ştie că Bronnie tocmai a avut o discuţie intimă 
cu directorul? 

E rândul lui Jess să vină în mijlocul scenei. Ca de obicei, 
fascinează dinainte să deschidă gura. Dar apoi începe 
muzica. 

E Castelul din nori, cântecul din cutia muzicală. Mă uit 
spre Carolyn, nu-mi vine să cred. Soţul ei ascultă, fără să 
aibă idee că e ceva nelalocul lui. Poate că nici nu ştie că a 
fost cântecul lui Jess de la audiție sau că e cel din cutia 
muzicală. AOF e domeniul lui Carolyn. Dar, pe de altă 
parte, ce nu e domeniul ei? 

Carolyn nu se întoarce spre mine, de fapt spre nimeni. 
Are ochii ţintuiţi pe scenă. Elise pare la fel de netulburată 
şi mă întreb dacă ştia ce urmează, dacă nu cumva ea şi 
Carolyn au plănuit totul, ameţite de propria inteligenţă. 

Jess e o fată puternică şi nu-i place să dea înapoi, dar de 
data asta probabil că lucrurile au fost puse la cale de 
Carolyn. Ca să arate că Jess nu poate fi intimidată, că o să- 
şi revendice cântecul de la audiție, dar spune şi că 
incidentul cu cutia muzicală n-a fost uitat. 

E un mesaj pentru Ruby. Nu, un mesaj pentru mine. La 
urma urmelor, eu sunt cea care stă singură. Aici zace 
Ruby. Aici zace Kendall, jucând rolul unei mame bune. 

Se termină prima strofă, iar mie mi se strânge stomacul. 
Nu vreau să aud versurile alea - Știu un loc unde nu se 
rătăceşte nimeni / Știu un loc unde nu plânge nimeni -, 
pentru că văd balerina mutilată învârtindu-se şi tot 
învârtindu-se, cu un braţ lipsă şi un picior schilodit. Observ 
că acum Carolyn nu mai zâmbeşte. Poate că tocmai şi-a dat 
seama că nu deţine în totalitate controlul şi că fiica ei îşi 
întărâtă torţionarul. Când Jess ajunge la versurile acelea, 
niciuna dintre noi nu ştie ce urmează să se întâmple, dacă 

nu cumva cutia muzicală n-a fost o ameninţare, ci o 
profeție. 

Chiar în clipa aceea se aude un țipăt înfiorător din 
culise. 

Cunosc vocea. O iau la fugă, iar Imogen ţine pasul cu 
mine. Parcă ar fi aşteptat să se întâmple, aşa de repede ia 
startul. Dar a fost lângă mine în ultimul sfert de oră. E 
scutită de bănuieli. 

Ajung în culise înaintea altor părinţi, pentru că stăteam 
în primul rând. Trec printre grupuri de fete ca să ajung la 
Ruby, care tremură din toate încheieturile. 

Bronnie e deja acolo, tulburată, dar nu s-a apropiat de 
Ruby. Toată lumea formează un cerc, o graniţă, de parcă 
fetiţa mea ar fi vreo leproasă. 

O iau în braţe, şoptindu-i că o să fie bine, că sunt alături 
de ea, întotdeauna. Indiferent ce se întâmplă. 

Mă uit în spate la părinţii care şi-au croit drum până 
acolo şi îmi fixez privirile pe Carolyn şi Elise. Carolyn e 
mai calmă ca oricând. Elise are o expresie undeva între 
curiozitate moderată şi confuzie. 

— Cine să facă aşa ceva? întreabă Bronnie, aproape 
năucită. 

— Vreun psihopat, răspunde Carolyn, iar eu observ că se 
uită la Ruby şi la mine. 

Însă Imogen e chiar lângă noi. E în interiorul cercului şi 
o mângâie pe Ruby pe spate. Are lacrimi în ochi şi, dacă n- 
ai şti, ai zice că e cu adevărat plină de compasiune. 

Nu mai ştiu nimic. 

Apoi văd ce a făcut-o pe Ruby să tipe aşa. Pe perete se 
află un sir de cuiere, unde sunt atârnate costumele înainte 
de spectacol. Toate sunt goale acum, mai puţin al lui Ruby. 
Agăţat de cuierul ei, ca un colier letal - o ameninţare şi o 
aluzie - se vede un ştreang. 

DUBLURA 

Sezonul 1, episodul 5 
Momentul adevărului 
Sophie Hannah 


SNAPCHAT: FITE FAZE 


Sadie: Ruby, fetiţă, eşti OK? Ce dracu'?? 

Bel: Chestia aia a fost al naibii de sinistră. De ce-i zice 
lumea treang? 

Jess: Ştreang;: cu ş. Pentru că asta era. 

Bel: Ce naiba e aia? 

Ruby: Sunt OK, mersi Sadie 

Imogen: Chiar eşti, Ruby? Nu-i mare brânză, şi eu aş fi 
OK dacă mi-ar pune cineva un ştreang la gâtul costumului. 

Ce chestie nasoală 

Jess: Pe bune Bel nu ştii ce-i ştreangul? E ce atârna la 
gâtul costumului lui Ruby. E ăla cu care spânzuri pe cineva 
sau te spânzuri singur. 

Imogen: Lol rip 

Ruby: Scuze fetelor putem să nu vorbim de asta 

Sadie: „Lol rip”? Pe bune, Imogen? 

Jess: Prea sensibil (Bel ştii ce înseamnă?) 

Imogen: încerc s-o înveselesc pe Ruby şi să destind 
atmosfera! 

Bel: Du-te naibii lol nu-i vina mea n-am auzit de ştreang 
până acum. Sadie eşti bine? 

Imogen: De ce n-ar fi? 

Sadie: Bine bel mersi 

Jess: Sadie ce naiba? De ce te întreabă? Aveţi un secret? 

Sadie: Niciun secret 

Ruby: Avea un fir de păr blond lung în jur 

Jess: Ştreangul? 

Ruby: Mda 

Jess: Ce fel de blond? Ca al meu sau al tău? 

Bel: Lol jess părul tău nu-i blond e castaniu 

Jess: E-al naibii de blond şi du-te naibii 

Bel: Lol doar râd de tine aş vrea să am părul tău sincer 
eu sunt aia cu păr castaniu fără haz 

Ruby: Blond ca al lui Imogen 

Bel: poate era pentru Imogen 

Imogen: încetează că mă sperii!! 

Jess: sau Imo l-a pus 

Imogen: Ce, doar că Ruby a zis un fir de păr cu 
culoarea mea? N-a văzut nimeni firul şi nu poate dovedi că 
era acolo. 

Ruby: L-am văzut eu 

Imogen: Ruby isuse zici că tu crezi că eu am făcut 

ştreangul? 

Sadie: Fetelor putem să ne gândim înainte să zicem 
tâmpenii. Nu ştie nimeni cine a făcut-o şi Ruby a avut o 
experienţă oribilă hai să nu agravăm. 

Imogen: Oricine a făcut ştreangul ţi-a dat peste cap 
cântecul Jess. Mare dramă chiar în mijlocul cântecului tău. 
De ce să facă aşa ceva? 

Ruby: iii... zici că eu aş face. Bună treabă, dă vina pe 
victimă 

Jess: Nu cred că ai făcut tu Rubes, sau cutia muzicală. 
Nu-i mare brânză, crede mama. Imogen, taci dracu' din 
gură. 

Imogen: Nu-i decât cuvântul lui Ruby că a fost un fir de 
păr şi era culoarea mea 

Notificare: Ruby a părăsit conversaţia 

Sadie: A plecat. 

Jess: Fir-ar, Imogen 

Imogen: Of Doamne nu înţeleg de ce e OK să mă acuze 
ea pe mine dar eu mi-o iau dacă zic că n-am fost eu? Jess 
ştii ce ţi-a făcut anul trecut 

Jess: Da şi tu nu aşa că du-te naibii. Eşti la AOF de 3 
minute. Ce dracu’ ştii tu? 

Imogen: cutia muzicală te face să crezi că începe iar cu 
probleme nu? 

Jess: Nu. A. Făcut. Ea. 

Imogen: zici tu 

Notificare: Jess a părăsit conversaţia 


CAROLYN 
Simt un amestec ciudat de încântare şi groază când 
toate patru - Elise, Bronnie, Kendall şi cu mine - ne 
strecurăm în separeul nostru. Am venit la unul dintre 


146 


restaurantele mele favorite: Gymkhana, de pe Albemarle 
Street. E o oază de eleganţă, cu o atmosferă sobră, 
aproape de taină: numai lemn închis, culori şterse şi voci 
înăbuşite - perfect pentru orice dezvăluire are să ne facă 
Elise. Încerc să mă conving că nu-mi pasă că nu ştiu 
dinainte, că n-am nicio problemă să aflu în acelaşi timp cu 
Bronnie şi Kendall. 

Cu cât am mai multe contacte cu Elise, cu atât mai puţin 
sigură sunt în legătură cu ea. Îmi place? Ea mă place? De 
ce mi-ar păsa? 

A fost ideea ei să ne întâlnim toate patru la prânz. Mi-a 
trasat mie sarcina să fac aranjamentele. Mesajul ei spunea 
aşa: Trebuie să discutăm urgent: tu, eu, K B. Am întâlniri 
toată ziua azi - poți să te ocupi tu? Prânz mâine sau cină. 
Chiar nu poate aştepta mai mult de atât. Sushi ar fi grozav, 
sau italienesc. N-O SĂ-ŢI VINĂ SA CREZI ce am aflat cât 
eram în America. 

Spune-mil! i-am răspuns eu. 

Nu în mesaj. E nevoie să ne vedem faţă în faţă, a venit 
răspunsul. 

Oare ştie ce face, m-am întrebat, şi e ceva deliberat: să 
dezvăluie ceva fără să dezvăluie de fapt, să mă aleagă ca 
să-mi ofere tratament special şi apoi să mă dea deoparte? 
Sau creez în mintea mea o dramă care pur şi simplu nu 
există şi în capul lui Elise? 

Nu mi-a plăcut aluzia că eu eram mai puţin ocupată 
decât ea, dar m-am conformat instrucţiunilor şi am făcut 
aranjamentele. Singurul meu act de rebeliune a fost 
alegerea restaurantului: indian de lux în loc de sushi sau 
italienesc. 

Mie-mi convine, dar poate vrei să clarifici nivelul 
aşteptărilor (Bronnie) ref costuri, pentru că pare scump, 
mi-a scris Elise. 

Am încreţit din nas şi mi-am permis o părere mai 
proastă despre ea, pentru că a folosit fără ironie expresia 
să clarifici nivelul aşteptărilor. O idee cu iz foarte puternic 
de manipulare. Totdeauna mi s-a părut derutant că unii o 
spun cu nonşalanţă. „Am vrut să-i explic care sunt 
aşteptările” e un mod mai politicos de a spune „Am vrut 
să-i controlez modul de gândire” E respingător. Mult mai 
bine să le spui tuturor adevărul şi să-i laşi să-şi gestioneze 
reacţia în faţa datelor. 

„Nu-ţi face griji, prânzul e din partea mea”, i-am răspuns 
dintr-un impuls, scrâşnind din dinţi. Jalnic, Carolyn, mi-am 
spus apoi. Elise se dă mare (oare? poate că doar încearcă 
să rezolve ceva pe fugă) şi eu mă las stârnită să fac la fel. 
lar acum va trebui să plătesc un prânz scump pentru trei 
femei care nici măcar nu-mi sunt prietene. 

Se dovedeşte că până la urmă Kendall e cea care spune 
„Uau, ce preţuri”, când răsfoieşte meniul. 

— Carolyn plăteşte, răspunde Elise. 

— Eşti sigură, Carolyn? mă întreabă Bronnie. Sunt 
dispusă să împărţim nota. 

— Sunt sigură, spun eu, gândindu-mă că a schimbat 
placa. 

Nu cu mult timp în urmă ţâţâia şi ofta la preţurile de la 
Caffe Nero, susţinând că nu-şi permite un taxi şi o să fugă 
până la metrou pe ploaie. Poate că profită de ocazie să 
pară generoasă fiindcă ştie că nu-i niciun pericol să-i 
accept oferta. 

— Ei bine, data viitoare e trataţia mea, spune ea 
zâmbind. 

Stă vizavi de mine şi din cauza asta separeul nostru pare 
dezechilibrat, înclinat într-o parte. Pe axa noastră 
tensiunea este vizibil mai scăzută. Kendall şi Elise, care 
stau faţă în faţă lângă perete, nu zâmbesc. Kendall pare 

agitată. Probabil că se întreabă de ce a fost din nou inclusă 
în grup, după ce ne-am îndepărtat toate de ea în Seara 
Ştreangului. Mi-aş dori ca denumirea să nu fie o aliteraţie 
aşa de tentantă - poate că atunci nu m-aş mai gândi la ea 
ca fiind Seara Ştreangului. 

— Mă tem că prânzul de azi n-o să fie nicio plăcere, 
spune Elise. 

— Este, pentru mine, glumesc eu. O să iau ca de obicei: 
carne tocată de capră cu garnitură de creier de capră. 

— Ih, e dezgustător, spune Bronnie. Vorbeşti serios? 

— Înm. E divin. Asta iau de câte ori vin aici. 

— Am nişte chestii destul de serioase de spus şi n-o să 
vă facă plăcere tuturor, insistă Elise. 

— Ce chestii? întreabă Kendall. De ce nu spui ce ai de 
spus în loc să tot arunci aluzii? La mine te referi, nu? Eu 
sunt cea căreia n-o să-i placă, indiferent despre ce-i vorba. 

— Nu comandăm înainte? propun eu. Sunt lihnită. 

— Şi eu, spune Bronnie. 

li fac semn chelnerului, care răspunde cu un gest din 
cealaltă parte a sălii. 

— Ne-ai spus câteva minciuni, nu-i aşa, Kendall? spune 
Elise. Şi tu, şi Ruby aţi minţit destul de mult. Vrei să ai 
ocazia să lămureşti lucrurile înainte să le spun tuturor ce 
am aflat? 

La început Kendall nu spune nimic, apoi aproape că 
şuieră: 

— Eşti foarte sigură, nu-i aşa? 

— Sigură de ce am aflat în America? Da. N-aş fi aranjat 
prânzul ăsta dacă aş fi avut îndoieli. 

— Foarte sigură că eşti mai bună decât mine. 
Superioară. 

— Ce se petrece? 

Bronnie se uită la mine, apoi la Elise, din nou la mine. La 

masă apare alt chelner, nu cel căruia i-am făcut semn. 

— Bună dimineaţa, doamnelor. Ah... îmi cer scuze. E 
deja bună ziua. Aţi mai luat masa la noi? 

N-a mai mâncat nimeni aici în afară de mine şi le ia 
frustrant de mult timp să comande. Kendall cere o Cola 
dietetică şi nimic altceva. 

După ce pleacă chelnerul, Elise spune pe ton sec: 

— Nu cred că sunt superioară nimănui. O să fie mult mai 
uşor să lămurim lucrurile dacă nu începem cu acuzaţii şi 
atacuri la persoană şi ne concentrăm asupra faptelor. 
Kendall... le spui tu sau le spun eu? Poate că ţi-ar fi mai 
uşor dacă aş vorbi eu, ceea ce fac cu plăcere, dar... trebuie 
să înţelegi că nu mai ai cum să eviţi povestea asta. 

— Să-mi spună şi mie cineva ce se întâmplă, intervin eu. 
Kendall îşi coboară privirea spre masă. 

— Păi, în primul rând, Ruby nu a primit oferte de la cele 
mai bune şcoli de actorie din Statele Unite, spune Elise. De 
fapt, n-a primit nicio ofertă de la niciuna. A fost exclusă de 
toate. De-asta a candidat pentru un loc la Academie şi a 
venit la Londra. Singura cale să găsească un loc decent a 
fost să plece din ţară. 

Bronnie se întoarce către Kendall. 

— E adevărat? 

— E adevărat, spune Elise ferm. Problema e că nici chiar 
Adam Racki, aflat tocmai în Anglia, n-ar fi primit-o pe Ruby 
dacă nu ar fi avut recomandări false - pe care i le-ai trimis 
tu, Kendall. 

— Cum ai aflat toate astea? şopteşte Kendall. 

— Stai... vrei să spui că e adevărat? o întreb. 

— Tocmai am zis că e adevărat, zice Elise repede. 

Evident că nu i-a trecut prin cap că s-ar putea să n-o 
cred necondiţionat. 

— Şi tu n-o să-ţi baţi capul să negi, Kendall? Sper că nu. 

— Javră arogantă ce eşti! se răsteşte Kendall. 

Elise ridică mâinile. 

— Îmi pare rău dacă a sunat arogant, dar hai să nu 
deturnăm discuţia. Ai falsificat recomandări bune - 
excepţionale - pentru Ruby ca să poată să intre la 
Academie. Aşa, i-ai anulat lui Adam Racki capacitatea de a 
le proteja pe celelalte eleve. Nu-i aşa? 

— Să le protejeze? întreabă Bronnie neliniştită. De... de 
Ruby? 

Apare o chelneriţă cu o tavă. Una câte una, ne aşază 
băuturile pe masă.. Sunt convinsă că îi ia mai puţin de zece 
ani, dar nu aşa pare. Mă întreb dacă poate simţi 
încordarea dintre noi. 

— Habar n-ai... n-ai niciun fel de idee, spune Kendall 
după ce pleacă. Ce ar fi trebuit să fac, să las pe toată 
lumea să creadă ce-i mai rău despre fata mea, când eu 
ştiam că e nevinovată? 

— Nevinovată de ce? întreb. 

Încăperea se clatină, simt că mă sufoc. Ce urmează să 
auzim? Totdeauna am crezut că e ceva în neregulă cu Ruby 
Donovan - mai mult decât răutăţile alea de adolescentă. 
Oare o să mi se confirme bănuielile? 

— Ruby a hărțuit o fată în America - la fel cum a hărțuit- 
o pe Jess anul trecut, spune Elise, cu ochii aţintiţi asupra 
lui Kendall. Şi într-o bună zi, fata asta - Vee o chema - era 
cu Ruby acasă la Kendall şi a murit. A căzut pe scări până 
în pivniţă. 

Uau! Oare Ruby a ucis pe cineva? Fără nicio dovadă, 
sunt sigură că da. Sunt sigură că Ruby Donovan eo 
ucigaşă. 

— Nu! hohoteşte Kendall, cu lacrimile şiroind. Ruby nu a 
hărţuit-o pe Vee - e o minciună. E o minciună, la naiba! 

Dintr-odată, restaurantul devine din liniştit, tăcut. Se 

întorc capete, apoi revin la loc stângaci şi se concentrează 
asupra mâncării. Toţi îşi văd ostentativ de treaba lor acum. 

Kendall coboară vocea. 

— Relaţia dintre Ruby şi Vee... era complet diferită de... 
Nu erau prietene. Ruby şi Jess sunt prietene şi da, Ruby 
era invidioasă pe Jess şi s-a purtat urât, dar Vee? Ruby n-ar 
fi avut niciodată de ce s-o invidieze. Era ciudată şi stranie 
şi... neatrăgătoare din punct de vedere fizic. 

— Neatrăgătoare? Ah, Doamne păzeşte! izbucnesc eu. 

Fata ta e o ucigaşă nenorocită. 

— Carolyn, spune Elise aspru, de parcă ar fi mama mea. 

— Vee s-a lipit de Ruby şi nu accepta că Ruby nu vrea 
să-şi piardă vremea cu ea. 

Kendall se uită doar la Elise în timp ce vorbeşte. 

— Părinţii lui Vee au hotărât să definească asta drept 
hărţuire - ca şi cum Ruby ar fi avut obligaţia să socializeze 
cu o fată pe care abia dacă o cunoştea şi care nu-i plăcea, 
o fată care avea o obsesie nesănătoasă pentru ea. Sunt 
doar tâmpenii. 

— Întoarce-te la partea cu „a murit”, îi spun lui Elise. 

Nu sunt în stare să vorbesc cu Kendall, deşi ştiu că nu 
trebuie să consider că e neapărat vina mamei dacă fata e 
diabolică. Nu pot să nu mă gândesc că putea fi Jess. Ruby 
ar fi putut s-o omoare pe Jess. Încă mai poate, dacă nu 
facem ceva. E suficient de inteligentă - să pună un ştreang 
unde ar fi trebuit să fie costumul lui Ruby, să scrie pe 
bancă, să facă în aşa fel încât să pară că ea e ţinta, iar 
când atacă adevărata ţintă - Jess - n-o bănuieşte nimeni. 
Oare, privind în urmă, cutia muzicală i s-a părut ceva puţin 
prea ostentativ? S-a răzgândit după aceea şi a schimbat 
abordarea? 

— Versiunea oficială a poveştii este că Vee a căzut pe 
scări, spune Elise. 

— Chiar a căzut, insistă Kendall. 

— Totuşi nimeni de la şcoala fetelor n-a crezut, continuă 
Elise. Toată lumea a crezut că Ruby a împins-o intenţionat 
pe Vee şi a omorât-o. Aşa cum toată lumea de la şcoală a 
crezut versiunea lui Vee despre hărţuire, nu pe a ta sau pe 
a lui Ruby. De-asta nu putea obţine recomandări şi de-asta 
n-o primeşte nicio şcoală din SUA. 

— Tu ce-ai fi făcut dacă i s-ar fi întâmplat lui Sadie? o 
întreabă Kendall. Dacă ai fi ştiut că nu e un monstru, cum 
părea să creadă toată lumea, şi ai fi vrut să aibă parte de 
un nou început, de o nouă şansă? Ai fi făcut şi tu ce am 
făcut eu! 

— Să falsific nişte recomandări extraordinare şi să-mi 
fac loc minţind într-o şcoală care e destul de departe ca să 
funcţioneze planul? 

Elise clatină din cap: 

— Nu, n-aş fi făcut aşa ceva. Am principii. 

Kendall încearcă să se ridice, apoi se prăbuşeşte la loc. 
În separeu nu-i destul loc să stai în picioare. Masa e fixată 
de podea, iar pernele de pe banchete ajung chiar până sub 
masă. Cu chipul schimonosit de furie, sau poate de durere, 
Kendall se răsteşte la Elise: 

— Ruby n-a hărţuit-o pe Vee, nici măcar n-a atins-o în 
ziua aia, şi cu siguranţă n-a omorât-o. Nu ştii nimic. 

Bronnie îşi prinde capul în mâini. 

— E absolut îngrozitor, spune. Nu pot să cred că purtăm 
discuţia asta. 

— Trebuie s-o purtăm cu Adam Racki, răspund eu. 

— Da, cât mai repede, e de acord Elise. E ceva serios. S- 
au întâmplat incidente grave şi n-am avut nicio reacţie 
adecvată din partea lui Adam. Acum, când ştim că Ruby a 
fost eliminată în America pentru că toată lumea în afară de 
mama ei crede că a omorât o fată, trebuie să ia măsuri 

rapid. E o problemă de siguranţă, dincolo de 
recomandările false. 

— Elise, te rog, nu-i spune lui Racki. 

Kendall o prinde de mână peste masă. 

— Trebuie, Kendall. Trebuie să înţelegi. Nu-mi propun s- 
o facem pe la spatele tău. De fapt, cred că trebuie să stăm 
toate de vorbă cu el. O să-l sun şi o să propun o întâlnire 
cât mai repede. 

— Şi te aştepţi să... să-ţi fac jocul? 

— Are vreo importanţă dacă vine sau nu şi ea la 
întâlnire? o întreb pe Elise. Adică Adam o s-o 
exmatriculeze pe Ruby, nu? Acum nu mai există altă 
variantă posibilă. Pot să înţeleg de ce Kendall nu vrea să 
facă faţă în prezenţa noastră consecinţelor lipsei ei de 
sinceritate şi ale faptului că ne-a pus fetele în pericol. De 
ce trebuie să fie şi ea acolo? 

— Chiar credeţi că Ruby o să fie exmatriculată? întreabă 
Bronnie. 

— Sigur că da, răspund cât de hotărât pot, ca şi cum, 
dacă o spun suficient de ferm, poate deveni realitate. 

Adevărul e că mă tem că n-o să se întâmple nici acum. 

— Cred că nu i se poate permite să rămână, adaugă 
Elise cam fără tragere de inimă, cu o undă de regret. 

— Dacă i se permite, o să iau legătura cu ziarele Mail şi 
Sun şi o să le spun despre moartea suspectă a lui Vee. 
Genul ăsta de publicitate negativă o să-l convingă repede 
pe Adam să scape de ea, spun. 

— Du-te naibii, Carolyn! zice Kendall cu glas scăzut. Du- 
te... naibii. Scuză-mă, Bronnie. N-o să stau aici... 

— Kendall, rămâi pe loc, comandă Elise. Carolyn, nu eşti 
de niciun ajutor: o întărâţi inutil pe Kendall, ameninţi să-l 
manipulezi pe Adam... 

— Bine, o să tac. 

Nu-s de ajutor? Nici nu încerc să fiu de ajutor. Elise o fi 
în stare să acţioneze strategic şi să gestioneze rezultatele 
permanent, dar eu nu pot şi nici nu vreau. Sunt o fiinţă 
umană, nu un departament de marketing al unei corporaţii 
multinaționale. Din clipa în care am aflat că Ruby e 
probabil o ucigaşă, am simţit un val de furie devastatoare 
care nu vrea decât să le zdrobească - pe ea şi pe maică-sa. 

Elise vorbeşte deja la telefon. 

— Bună, sunt Elise. Elise Bond, mama lui Sadie. Da. Aş 
vrea să stabilesc o întâlnire cu Adam Racki, te rog - e 
extrem de urgent. Ce? Mă tem că n-o să intru în detalii 
până nu ajung în aceeaşi încăpere cu el. Nu, nu fac asta. 
Îmi pare rău, dar e ceva foarte delicat. Vin la întâlnire şi 
Carolyn Mordue, Bronnie Richardson şi Kendall Donovan - 
dacă-i spui lui Adam, sunt sigură că o să-şi dea seama 
despre ce-i vorba. 

— Bronnie... dă-te deoparte, se răsteşte Kendall. Nu 
merg la întâlnirea voastră şi nici nu stau aici... Lasă-mă să 
ies, te rog. 

Bronnie se uită spre Elise în căutare de îndrumare. 
Dumnezeule, ce jalnică e! 

Elise încuviinţează când spune: 

— Mâine la 16? Asta-i cel mai devreme... Bine, atunci 
aşa rămâne. 

Bronnie iese din separeu. Imediat ce se dă deoparte, 
Kendall s-a şi ridicat, şi-a luat geanta şi se îndreaptă rapid 
spre uşă. 

— Kendall, te rog să vii la întâlnire mâine, strigă Elise 
după ea. N-are rost să fugi. 

Kendall a plecat. Bine. Nu vreau să iau prânzul cu ea 
mai mult decât vrea ea să ia prânzul cu mine. 

— Fără tabloide, Carolyn, spune Elise, ridicând din 
sprâncene spre mine. Nu e nevoie. Adam n-o s-o lase pe 

Ruby să rămână, nu după toate astea şi, dacă află presa de 
scandal, nu mai poate fi controlată. Crezi că n-o să se 
întoarcă împotriva ta? Ba da. Nu vrei s-o arate cu degetul 
pe Jess, nu? 

— Ce vrei să spui? 

— Dacă află că Ruby i-a făcut zile fripte aproape un an 
lui Jess, la cine crezi că s-ar gândi că ar putea să se ia de 
ea, cu mesaje răutăcioase şi ştreanguri? 

Elise zâmbeşte, ca şi cum n-ar vrea decât să fie de 
ajutor. Clarifică orizontul de aşteptare. 

— Principala victimă a lui Ruby: Jess. Sau mama ei: tu, 
Carolyn. 

Nu, n-are cum, îmi vine să spun. Sigur că nu ne-ar bănui 
nimeni pe Jess sau pe mine. Ne bănuieşte Elise pe vreuna 
dintre noi? Pe amândouă? 

La masă vine un chelner cu o tavă cu mâncare. Acum 
câteva clipe eram lihnită de foame. Acum mă întreb dacă o 
să fiu în stare să mănânc fie şi un singur dumicat sau dacă 
o să mai vin vreodată aici. 

A doua zi dimineaţă, după ce-mi prepar un mic dejun şi-l 
arunc neatins, mă hotărăsc să lucrez la musicalul meu şi să 
ignor treburile de care trebuie să mă ocup pentru 
universitate şi pe care ar fi trebuit să le rezolv de câteva 
săptămâni. Devine aproape o a doua natură să mă prefac 
că treaba pe care nu vreau s-o fac pur şi simplu nu există, 
ceea ce e un pic înspăimântător. 

Îmi spun pentru a suta oară că nu ne permitem să-mi 
pierd postul. Azi, pentru prima dată, observ că deşi e la fel 
de adevărat ca întotdeauna, o parte din mine nu e de acord 
cu linia oficială şi spune: Stii ceva? O să fie bine. 

Cu siguranţă am fi bine dacă mi-aş fi prezentat preavizul 
şi nu m-aş mai fi întors la Facultatea de Drept. Nu, nu-i 
aşa, îmi spun hotărât. Nicio parte din mine nu spune şi nici 
nu gândeşte asta. 

Detest să recunosc, dar aproape că pot să înţeleg cum a 
ajuns Kendall Donovan într-o stare de negare atât de 
profundă. Oare s-a convins singură că recomandările pe 
care le-a falsificat pentru Ruby erau reale, doar pentru că 
ea, ca mamă, ştia că are un copil bun? Pot să-mi imaginez 
cum s-a păcălit în felul ăsta. 

Dar nu asta fac eu cu Jess. Nu-i deloc acelaşi lucru. Știu 
că nu Jess e responsabilă pentru ştreang - n-am nicio 
îndoială. 

Alung gândurile astea şi mă concentrez asupra unui 
cântec neterminat din musicalul meu, care are nevoie de 
ceva vreme de o ultimă strofă. Le-am scris pe primele două 
astă-vară şi am încercat de cel puţin zece ori să scriu şi 
ultima strofă, dar am sfârşit de fiecare dată ştergând-o. 
Niciuna dintre variantele pentru strofa finală nu intensifica 
suficient cântecul şi nici nu-l ducea mai departe. Chiar 
voiam ceva care să iasă în evidentă şi să aibă un efect 
deosebit la final. 

Nu-i un cântec esenţial în musical; e cântat de un grup 
de personaje minore şi face parte dintr-o intrigă 
secundară, dar îmi place şi vreau să-l păstrez dacă reuşesc 
să-i găsesc finalul potrivit. Este cântecul care o să 
provoace controverse dacă spectacolul va ajunge vreodată 
pe o scenă sau în faţa unui public - poate de-asta îmi place 
aşa de mult, că sunt scandalagioaică de felul meu. Se 
numeşte Putem să vă drogăm? Un grup de profesori 
îngrozitori i-l cântă unui elev rebel (dar bun şi uşor eroic), 
care n-a greşit cu nimic în afara faptului că are idei şi 
păreri care lor nu le plac. Iar ei îi spun că nu-i dau drumul 

din detenţie decât dacă acceptă să fie drogat până se 
cufundă într-o obedienţă tăcută. Lumea o să creadă fără 
îndoială că e o aluzie la fenomenul ADHD şi Ritalin, dar nu- 
i aşa. E vorba despre cei care se află la putere şi care-i 
urăsc şi se tem de cei care gândesc. 

Lumea? Ce lume? Acceptă situaţia: n-o să vadă nimeni 
musicalul tău şi nici n-o să asculte cântecul. 

Îi spun vocii descurajante din capul meu să se ducă 
naibii şi rămân holbându-mă la monitor - la cele două 
strofe pe care le-am scris deja. Dintr-odată, îmi vine o idee: 
în general, adolescenţii nu trebuie convinşi de profesori să 
ia droguri. O fac ca să se distreze. 

Încep să scriu... 

Putem să te drogăm? 

Cu voie de la profesor, e OK. 

Te rog nu da din umeri! 

Adolescentii cool o fac de obicei. 

Când dai pe gât, te linişteşti, de stres te descotoroseşti. 

N-aş vrea să te deranjez nici atât, dar anul ăsta a fost 
greu. Rezolvăm dacă accepti, Zi „La naiba, de ce nu?”, 
înghite porcăria. 

Putem să te drogăm, putem, putem? 

Da. Îmi place. Chiar îmi place. Îi mai trebuie totuşi ceva 
la sfârşit. O înfloritură de final... 

Catatonia-i o splendoare! 

Doar zi „Mersi, duduie, da, e multumitoare” 

Putem să te drogăm, putem, putem? 

Aud paşi pe scări în faţa camerei şi închid Macbookul. 

Se deschide uşa. E Jess, cu telefonul în mâna dreaptă, 
aşa cum e aproape tot timpul în zilele când nu-i pe scenă. 

— Trebuie să discut cu tine despre Ruby, spune şi se 
încruntă. Ce faci aici? 

— Lucrez. 

Şi asta ar şi trebui să fac. Dintr-odată, mă simt groaznic 
- de parcă realitatea tocmai ar fi pătruns în cameră şi m-ar 
fi trezit. Dacă pierdem salariul meu, Dan va trebui să-şi 
închidă atelierul şi să-şi caute un job serios. Oricât mi-aş 
dori să se hotărască de la sine că asta-i ce vrea, nu vreau 
să fie obligat. 

Când ajungi unde mă aflu eu din punct de vedere 
profesional, e aproape imposibil să te dea afară, dar dacă o 
să tot neglijez treaba pentru care mă plătesc... 

Profesor de Drept la Universitatea Cambridge. Ține 
minte descrierea asta, pentru că asta eşti. Nu eşti Lin- 
Manuel Miranda. O mulţime de oameni ar da orice să aibă 
postul tău. 

— Dacă lucrezi, atunci de ce e închis laptopul? întreabă 
Jess  nerăbdătoare, de parcă demascarea minciunilor 
mamei ar fi pe primul loc pe lista ei plictisitor de lungă de 
lucruri de făcut. 

Trebuie să încep să fiu mai atentă. Antenele ei sunt 
ultrasensibile; nu-i scapă nimic. 

— Nu... pentru că te-am auzit venind încoace. 

— Poate că aveam doar o întrebare scurtă şi aş fi fost şi 
plecată până acum. De ce să-ţi închizi de tot computerul? 

— Nu l-am închis de tot, doar l-am închis. Pot să-l 
deschid într-o secundă, nu-i mare lucru. De ce mă 
interoghezi aşa? 

Jess mijeşte ochii. Vrea să ştiu că mă bănuieşte de ceva. 

— Ai o aventură? 

Râd. 

— Nu. 

— Şi atunci? Ai zis „nu” de parcă ar fi fost „Nu, nu-i 
asta” 

— Ăă? Am zis „nu” Doar un „nu” normal. 

— Mamă, de câte ori vin aici, trânteşti capacul de parcă 


159 


ai fi vreun soi de spion. Eşti spion? 

Îi bâzâie telefonul. Aruncă o privire, mormăie „Du-te 
naibii, Bel”, apoi se întoarce spre mine. 

— Fata aia e îngrozitor de grea de cap, fir-ar! Ah, nici 
măcar nu-mi pasă - n-ai decât să minţi, dacă vrei. Oricum 
toată lumea minte. 

— Ce vrei să spui? 

— Bel şi Sadie au în mod evident un secret pe care abia 
aşteaptă să ni-l arunce în faţă. Tot fac tâmpenia aia cu 
„Hai să vorbim mai încolo, când nu ne vede nimeni, despre 
chestia aia pe care o ştim doar noi” şi după aia neagă că 
ne-ar ascunde ceva. Nu-mi pasă, nu mă mai interesează. 
Ideea e... 

Jess oftează. 

— Tu nu mă asculţi niciodată şi trebuie ne-a-pă-rat să 
vorbim. Ştiu că tu crezi că Ruby a pus cutia muzicală în 
dulapul meu şi a făcut toate celelalte porcării, dar nu-i aşa. 
Chestia cu ştreangul... 

— Te referi la ştreangul care, întâmplător, ţi-a distrus 
cântecul şi a transformat-o pe Ruby într-o victimă care 
merită compasiune şi care deci nu poate fi făptaşul? 

Jess clatină din cap. 

— Tu te auzi ce spui? O urăşti atât de tare, că nici măcar 
nu poţi vorbi normal despre ea. Te aprinzi ca o maniacă. 
Chiar ţi se schimbă tonul. 

Ruby a ucis pe cineva. Ştiai? îţi schimbă asta viziunea? 
N-o spun, pentru că am stabilit cu Bronnie şi cu Elise că n- 
o să le spunem fetelor până nu vorbim cu Adam Racki. 
Poate că Jess n-o să fie nevoită să afle că a fost persecutată 
nu doar de o javră adolescentă, ci de o ucigaşă psihopată 
fără sentimente. Cu puţin noroc, mâine pe vremea asta 
Ruby Donovan o să fie într-un avion către America şi n-o să 
ne mai facem griji din cauza ei. 

Nu i-am spus nici măcar lui Dan despre ce a descoperit 
Elise în America. Sunt atât de obişnuită să mă consider cea 
care rezolvă problemele în familia noastră, că nu suport să 
expun ceva încă nesoluţionat. Sau poate că nu vreau să 
discut despre asta pentru că risc să-mi arăt toate temerile 
de care mi-e ruşine: că până şi acum Adam Racki o să-i ia 
partea lui Ruby, cum a făcut şi anul trecut. El ar zice că 
nu-i aşa, că a fost impartial şi a încercat doar să găsească 
o rezolvare paşnică - dar e o minciună. Putea şi ar fi 
trebuit s-o exmatriculeze pe Ruby pentru ce i-a făcut lui 
Jess, dar nu a exmatriculat-o. Din punctul meu de vedere, 
asta înseamnă că i-a luat partea. 

— Ce vrei să spun, Jess? Da, cred că a fost Ruby. Tot ce 
s-a întâmplat: cutia muzicală, inscripţia, ştreangul. Tu nu? 
Serios? Vreau să zic... despre cine ştim că e o persoană 
deosebit de dificilă? Ruby. Cine a dovedit că-i place să-ţi 
facă zile fripte? Ruby. A mers prea departe cu cutia 
muzicală şi toată lumea a fost şocată. Dintr-odată, s-a 
întâmplat ceva - a făcut ceva -, care nu era pasiv-agresiv, 
ci de-a dreptul agresiv, şi toată lumea a început cu „biata 
Jess”, oameni pe care nici măcar nu-i ştii prea bine au 
început să te îmbrăţişeze pe hol şi să-ţi spună ce minunată 
eşti - şi nu doar eleve. Şi profesori. Nu ţi se pare că e 
posibil ca Ruby, care a fost aşa de invidioasă în trecut 
încât a pierdut luni în sir încercând să te facă să te simţi 
de tot rahatul, să fie din nou invidioasă, să se gândească: 
„Ce-aş putea face ca să le pară rău pentru mine în locul lui 
Jess?” Şi de aici inscripţia, ştreangul... 

— Nu! Mamă, n-o cunoşti pe Ruby cum o cunosc eu. Da, 
poate fi javră, dar nu e nebună. Doar un nebun ar face 
chestia aia cu ştreangul. Ca... 

Jess se opreşte. 

— Ce? Ce altceva ar mai face un nebun? 

— Nu ceva. Cineva. 

— Cine? 

— Imogen Curwood. E nebună, mamă. 

— De ce? 

— Nu ştiu. Natura sau mediul, alege ce vrei. 

— Nu, voiam să... 

— Nu-şi dă nimeni altcineva seama, dar trebuie să fii orb 
să nu observi. Eu cred că ea e. Cu toate. Cutia muzicală a 
fost în ziua în care a venit la scoală. În aceeaşi zi. 

— Dar... Imogen încă nu te cunoştea când ai găsit cutia 
muzicală. Vă întâlniserăţi înainte? 

Jess clatină din cap. 

— Şi atunci, de ce să vrea să-ţi facă aşa ceva? De unde 
să fi ştiut care era cântecul tău? 

— Habar n-am. Dar e ceva în neregulă cu ea, mamă. E 
alunecoasă, ciudată şi... puţin... cum se zice? Morbidă. Are 
ceva morbid. Mă trec fiori doar când mă gândesc la ea. 

Jess se opreşte. Pare să se gândească dacă să-mi spună 
sau nu ceva. 

— Ruby spune că în jurul ştreangului era înfăşurat un fir 
de păr blond, zice în cele din urmă. Blond ca părul lui 
Imogen. 

— Chiar dacă e adevărat, un fir de păr poate să fi ajuns 
acolo de oriunde. Şi asta dacă e adevărat. Ţinând cont de 
sursă... 

Jess îşi dă ochii peste cap. 

— N-are niciun rost să discut cu tine pe tema asta. Eşti 
convinsă că Ruby e personajul negativ. Mamă, când a găsit 
ştreangul, nu mi-a distrus doar mie cântecul, a însemnat şi 
că ea n-a apucat să-l cânte pe al ei. Nici măcar n-a mai 
ajuns pe scenă. O cunosc pe Ruby. Tu, nu. Tu doar auzi 
despre ea de la mine, la mâna a doua. 

Și acum, şi de la Elise. Încerc să par receptivă. 

— Ruby ştia că în public era plin de agenţi şi producători 
de teatru, spune Jess. N-avea cum să se saboteze de una 
singură în halul ăsta. Adică eu abia aşteptam să cânt în 
faţa publicului ăluia, şi eu nu-s disperată să fiu vedetă de 
teatru muzical cum e Ruby. 

Și atunci de ce dracu’ plătim o avere ca să te pregăteşti 
să fii vedetă? 

Oare e vina mea? Poate că eu sunt cea care câştigă 
aproape toţi banii în casă, dar sunt oare şi cea de vină 
pentru că-i risipim? Am împins-o pe Jess spre teatrul 
muzical pentru că e lumea în care îmi doresc eu să trăiesc, 
dar nu pot? 

— Nu trebuie să fii disperată să ajungi vedetă, spun. 
Trebuie însă să-ţi dai seama că eşti cea mai talentată din 
anul tău şi că ai datoria fată de talentul tău şi fată de lume 
să... 

— Îh, nu-mi ţine iar discursul ăsta. Încerc să te conving, 
şi eşti cea mai încăpăţânată femeie din lume, că greşeşti în 
legătură cu Ruby. Cu cutia muzicală şi cu inscripţia, OK, n- 
aş băga mâna în foc, dar la povestea cu ştreangul n-a fost 
ea. Dincolo de toate celelalte, nu se leagă partea 
psihologică. 

După ce şi-a expus punctul de vedere, Jess coboară 
privirea spre telefon şi începe să trimită mesaje, mişcându- 
şi degetele atât de repede, de parcă asta ar fi limba ei 
maternă. 

— Care parte psihologică? 

— Stai puţin, trebuie să-i răspund lui Bel. 

Mai scrie o vreme, apoi ridică privirea. 

— Ruby. Pentru ea, totul e legat de statut. Asta o 
preocupă. Se teme mai mult decât de orice că o să-i scadă 
statutul - că o să iasă cu totul din schemă. Nu mă întreba 
ce e schema. Nu-i ceva real. Nu pot să-ţi explic. Ideea e 

aşa: Ruby se simte atât de nesigură, încât nu poate face 
faţă dacă nu e percepută drept cea mai influentă şi 
populară persoană din orice grup. De-asta s-a străduit luni 
întregi să-mi submineze încrederea. Păream mai influentă 
decât ea, numai că mie nu-mi pasă deloc de statut sau de 
ce crede altcineva despre mine. Ori am părut aşa până a 
început cu mizeriile şi după aia am fost nefericită şi 
nesigură o vreme, ceea ce era ce-şi dorea ea. Ştie că, dacă 
o persoană e victima oricărui bullying, asta-i afectează 
statutul. La tine la şcoală nu erau şi copii care ajungeau să 
fie hărţuiţi? 

Încuviinţez. 

— Bine. Şi nu erau copiii cu cel mai prost statut? Cei cu 
cea mai puţină influenţă, cu cei mai puţini prieteni? 

E un punct de vedere. Îmi amintesc cum am încercat să 
fiu cât de drăguță puteam cu Debbie Lynam, care fusese 
ostracizată de majoritatea fetelor din clasă, dar în acelaşi 
timp speram să nu ne vadă nimeni stând de vorbă, ca să nu 
mă atingă şi pe mine ceva din statutul ei de persoană 
inabordabilă social. 

— Cele mai multe dintre fetele de la Academie sunt 
populare sau foarte populare, spune Jess. Ruby ar prefera 
să moară decât să facă în aşa fel încât să pară cea mai 
urâtă fată de-acolo - singura căreia i se lasă un ştreang în 
locul costumului şi despre care apar inscripţii bolnave pe 
bănci. E cât se poate de umilitor. Nu şi-ar face niciodată 
singură aşa ceva. Nu milă îşi doreşte ea. Nu şi-a dorit 
niciodată. Vrea... capital de relaţii sociale. Sau asta voia. 
Nu sunt sigură ce-şi doreşte acum - probabil doar să afle 
ce descreierat îi face toate porcăriile astea. 

— Şi o bănuieşte pe Imogen? 

— Da. lar eu ştiu că e Imogen. Ea trebuie să fie. 

Jess se uită la telefon. 

— Şi iat-o, strigă triumfător. Dovada! Nu Ruby a pus 
ştreangul. Vezi? Ştiam eu. 

— Ce dovadă? 

Degetele lui Jess iar zboară pe ecranul telefonului: 90 de 
cuvinte pe minut cu doar două degete. E impresionant. 

După ce-şi trimite mesajul, bagă telefonul în buzunar şi 
spune: 

— Bel tocmai mi-a scris că mama ei a stat în camera 
costumelor toată seara, până a fost găsit ştreangul, mai 
puţin zece minute - şi în perioada aia a avut-o sub ochi pe 
Ruby. Am rugat-o să afle unde a fost Imogen în alea zece 
minute. Dacă Bronnie spune la fel şi despre ea -că a 
văzut-o efectiv tot timpul -, chestie de care mă îndoiesc, 
atunci... 

Jess ridică din umeri. 

Termin eu fraza în locul ei: 

— Atunci Ruby are un alibi, iar Imogen, nu. 

— Aş vrea să aud din gura lui Bronnie dacă e adevărat 
sau nu, apropo de alea zece minute esenţiale şi de faptul 
că a reuşit s-o vadă pe Ruby tot timpul, spune Elise după 
câteva ore. 

Suntem în maşina ei, spre întâlnirea cu Adam Racki. M-a 
sunat la prânz şi s-a oferit să treacă să mă ia, deşi nu stăm 
aproape. 

— Vreau să-ţi spun ceva înainte să ne vedem cu 
celelalte. 

Până acum, nu mi-a spus, iar eu n-am întrebat. Nu vreau 
să-i ofer nicio satisfacţie. Ultima dată, când am zis ca o 
idioată nerăbdătoare „Spune!”, am decis să n-o mai fac. 

— Poate că Bronnie a greşit, spun. Poate că nu-şi aduce 

aminte bine. Adică... vorbim despre Bronnie Richardson. 

Vreau să fie Ruby de vină pentru toate relele întâmplate. 
Am nevoie de cineva care să găsească dovada că ea a 
omorât-o pe Vee aia şi am nevoie să aud, în câteva luni, că 
e în închisoare în America. 

— E adevărat, răspunde Elise. Şi mai e adevărat şi că 
Jess are perfectă dreptate: Imogen Curwood este ciudată. 
A stat la mine acasă peste noapte, îţi aduci aminte? Toată 
noaptea aia a fost foarte bizară - şi a fost din vina lui 
Imogen. Şi Sadie e de acord. 

— Deci eşti de partea lui Jess la faza asta? o întreb. A 
fost doar Imogen, cu toate chestiile imprevizibile şi 
înspăimântătoare? Imogen, şi nu Ruby, potenţiala ucigaşă 
a lui Vee? 

Elise pare să stea puţin pe gânduri, apoi spune: 

— Nu. Tot zic că e Ruby. Sunt două probleme cu teoria 
că ar fi Imogen. Una: exact ca în America, s-a întâmplat ca 
Imogen să cadă pe scări când era cu Ruby. 

— Exact. 

Asta-i genul de raţionament care-mi place. 

— Două fete, în două ocazii distincte, ajung la baza unor 
scări, iar Ruby Donovan e la locul aşa-zisului accident de 
ambele dăţi, în două ţări diferite. O parte din mine crede 
că nu poate fi coincidenţă. 

— Şi numărul doi? 

— Mm? întreabă Elise încruntându-se. 

— Ai zis că sunt două probleme cu teoria că Imogen ar fi 
în spatele incidentelor. 

— Da. A doua e că Imogen Curwood nu există. 

Maşinile din faţă au încetinit, apoi s-au oprit; Elise înjură 
în barbă în timp ce frânează. 

— Poftim? 

— De-asta am venit să te iau, spune ea. Voiam să-ţi zic 

înainte să intrăm la întâlnirea cu Adam - am descoperit 
ceva şi s-ar putea să vreau să folosesc informaţia ca 
pârghie dacă e cazul, dacă nu-i dă papucii lui Ruby 
Donovan. Tu eşti jurist. Vreau opinia ta juridică despre cât 
de grave o să fie problemele mele dacă dezvălui ce am 
aflat. 

— Adică... în America? Povestea cu Vee? 

— Nu. Pe aia o s-o spun. De ce crezi că am vrut 
întâlnirea de azi? Povestea cu Vee, excluderea de pe lista 
şcolilor şi recomandările false sunt de la tatăl lui Ruby. N-a 
trebuit să încalc nicio lege ca să obţin informaţiile alea. 

— Tatăl lui Ruby? Soţul lui Kendall? 

Cine-i femeia asta? De ce mai e în stare? Dacă l-a căutat 
şi a vorbit cu tatăl lui Ruby Donovan... 

— Înm, răspunde ea. 

Maşinile din faţa noastră se pun din nou în mişcare şi 
prindem şi noi viteză. 

— N-a declarat-o, dar e clar că şi el crede că Ruby a 
împins-o pe Vee. Când am zis eu că asta crede, n-a negat, 
arăta doar foarte nefericit. 

— Deci... 

Gândesc cu furie, încercând să pricep totul, să scap de 
senzaţia că sunt manipulată. 

— Pentru ce ai nevoie de consiliere juridică? Apropo, 
sunt specializată în legislaţia internaţională de mediu. Nu 
sunt sigură că o să te pot ajuta. 

Da, e pe cât de plicticos sună. 

— Probabil că nu, dar poate ai o idee mai bună. 

— Fac tot ce pot. 

— În regulă, deci: Academia ţine registre ca toate 
instituţiile de educaţie, corect? în baza de date sunt 
informaţii despre elevi - nume, adrese, diverse. 

— Corect. 

— Ce-ai zice dacă ţi-aş spune că am obţinut acces la 
informaţiile astea? 

Elise pare mândră de ea. 

— Secret şi ilegal. 

— Cum? Ce ai găsit? o întreb, blestemându-mă că nu mi- 
am respectat hotărârea, în timp ce ea zâmbeşte enigmatic. 

— E mai mult despre ce nu am găsit. N-am găsit - n-am 
putut să găsesc - nicio informaţie despre Imogen Curwood 
ca elevă la Academia Oria Flynn. 

— Cum? E... dar este elevă acolo. Ştim că e. Stă cu 
fetele noastre în fiecare zi. 

— Mda, şi poate că n-ar trebui să fie acolo. Oficial, în 
şcoală nu există nicio Imogen Curwood. 

— Eşti sigură că... 

— N-am făcut nicio greşeală, n-am interpretat aiurea 
informaţiile, n-am verificat anul corect? Da. Sunt sigură. 
Sunt 46 de elevi în anul fetelor noastre. Imogen Curwood 
nu se numără printre ei. Ţi-a trecut prin cap că s-ar putea 
să fie ambele cu probleme - Imogen şi Ruby? 

Deschid gura să protestez, ar fi greu de crezut şi o 
coincidenţă prea mare, când mă pocneşte o idee, o altă 
posibilitate, tăindu-mi răsuflarea şi ameţindu-mă. 

Ambele... 

— Apropo, i-am tras-o. 

— Poftim? reuşesc eu să întreb. 

— Soţului lui Kendall. Greg. 

— Ai făcut sex cu tatăl lui Ruby? 

— Îhm. E sexy. Nu seamănă deloc cu Ruby. Ai obiecţii? 

— Nu. 

Nu-mi pasă cu cine se culcă Elise. De ce mi-ar păsa? Mi 
se pare puţin ciudat, fiindcă n-am avut niciodată suficientă 
energie emoţională ca să mă gândesc măcar să-l înşel pe 
Dan. Toată evadarea mea într-o viaţă secretă: musicalul şi 

fanteziile despre un show pe Broadway sau în West End. L- 
aş trage-o lui Cameron Mackintosh într-o clipă dacă aş 
crede că m-ar ajuta, dar e gay. 

— De fapt, i-am făcut un serviciu lui Kendall, zice Elise. 
Greg se gândea să divorţeze. Mă rog, nu doar se gândea. 
Urma s-o şi facă, imediat ce-şi aduna curaj să-i spună. L- 
am convins să se răzgândească. Magica Elise Bond i-a 
salvat căsnicia lui Kendall. 

Probabil că aşteaptă s-o întreb de ce şi cum, dar nu-mi 
pasă. Poate că Greg Donovan n-avea nevoie decât de o 
noapte pasională cu Magica Elise ca să revină pe calea cea 
bună. Cui îi pasă? Nu mă interesează triunghiul amoros 
Elise-Greg-Kendall. Nu vreau să mă gândesc decât la noua 
mea teorie. Cu cât mă concentrez mai mult asupra ei, cu 
atât pare mai probabilă. 

— Ai obiecţii, spune Elise. E în regulă. N-am nicio 
problemă când oamenii greşesc în privinţa mea. 

— Elise, e posibil să... 

— Stai, uite... ce... 

Ridic privirea să văd de ce e panicată. Elise ţipă. 
Deschid gura s-o întreb ce s-a întâmplat, dar nu-mi aud 
cuvintele, ci doar o bufnitură metalică, îngrozitoare, apoi 
alte ţipete. 

Dacă Elise ţipă, înseamnă că e bine. E în viaţă. 

Maşina se învârte într-o parte cu o viteză care pare să 
ajungă la 300 de kilometri pe oră. Dau din braţe după ceva 
solid de care să mă prind. : 

Nu ştiu cât trece până să ne oprim. Întâi, nu-mi vine să 
cred: nemişcarea. Elise râde ciudat, piţigăiat. Apoi spune: 

— Fugi, rahat fricos ce eşti! 

— Cine? 

Suntem pe trotuar, tot în maşină, tot pe patru roţi. Nu 
cred că sunt rănită, deşi îmi bate inima atât de tare, că 

pare o rană care îmi zvâcneşte prinsă în piept. Probabil că 
impactul ne-a aruncat aici. 

— Ăla care a intrat în noi. N-ai văzut? O maşină a venit 
direct spre noi - vreun băieţaş vitezoman. A accelerat din 
senin şi a intrat direct în spatele nostru, apoi a fugit. 

— L-ai văzut? Fata, vreau să zic. 

— N-am văzut nimic, spune Elise, respirând adânc. 
Geamuri fumurii. 

— Deci poate n-a fost un „el” 

— Scârţâitul cauciucurilor când a fugit era tipic de 
băieţaş vitezoman. Al naibii nemernic! Şi gata cu maşina 
mea - n-are cum să nu treacă în categoria rable. 

Pe cealaltă parte a străzii opreşte o maşină de poliţie, cu 
sirenele urlând. Mă cuprinde o oboseală copleşitoare. 
Curând o să fim prinse în rapoartele oficiale pentru 
accidente. Mi-aş dori să putem trece peste partea asta. Mă 
uit la ceasul de pe bord. E 15:46. Întâlnirea noastră cu 
Adam Racki e la 16:30. Mai ajungem la timp? Cât o să 
dureze interogatoriul poliţiei? 

Am un gol în creier, era ceva ce aproape că 
observasem... Aproape, dar nu chiar. Ce era? încerc să-mi 
aduc aminte, să refac traseul gândurilor. Asta e: ceasul de 
pe bordul lui Elise şi ora. Era 15:46. Mai precis, partea cu 
„46” 

— Ai zis că sunt 46 de elevi în anul fetelor noastre, spun 
încet, în timp ce din maşina parcată vizavi coboară un 
poliţist. 

— Fără Imogen, da, răspunde Elise. 

— Nu-i bine. Fără Imogen, sunt 37. Cu ea, 38. 

Elise oftează. 

— Uite ce e, eu sunt aia care şi-a băgat nasul prin 
arhive, îţi spun eu: sunt 46. 

— Dar nu sunt. Pur şi simplu, nu sunt. Ştiai toate 

numele? 

— Adică... nu, recunoaşte ea după o pauză. Nu ştiu pe 
nimeni după nume în afară de Jess, Ruby, Bel... prietenele 
lui Sadie. Atât. 

Cum poate să fie atât de dezinteresată? Au fost o 
mulţime de evenimente la scoală, cu celelalte eleve şi 
familiile lor. Şi atunci îmi dau seama: de obicei, Elise nu 
era de faţă - era în vreo delegaţie sau prea ocupată ca să 
ajungă. 

— De ce eşti aşa de sigură că sunt doar 37? mă întreabă. 

N-o să recunosc în niciun caz, nici în faţa ei, nici a 
altcuiva: ştiu numele fiecărui elev din anul lui Jess şi ştiu 
exact câţi sunt pentru că, în mintea mea tâmpită care 
halucinează, colegii ei formează distribuţia imaginară a 
musicalului meu la fel de imaginar. De multe ori, în 
ultimele luni, am scris o distribuţie, apoi am şters-o, am 
luat-o iar de la capăt, mutând câte un nume din ansamblu 
într-un rol minor şi de-acolo într-un rol principal şi înapoi, 
pe măsură ce le evaluez talentele şi dezvolt ideea 
spectacolului. 

— Pur şi simplu ştiu: 37, sunt 38 cu Imogen. 

Polițistul bate în plafonul maşinii, iar Elise coboară 
geamul. Din apropiere se aude glasul unui bărbat: 

— Cealaltă maşină era complet scăpată de sub control. 
Gonea prea tare şi a intrat direct în ele. 

— Suntem bine amândouă, mulţumesc, spune Elise spre 
mica mulţime care s-a adunat. Şocate, dar întregi. 

O las pe ea să vorbească în timp ce mă întreb de ce apar 
în sistemul AOF informaţii despre nouă elevi care nu 
există. Şi nimic despre Imogen. Strigoiul. Unde e acum? La 
o oră, stând poate lângă Jess? Gândul îmi dă fiori. Nu cred 
în fantome, dar se ştie că pot fi în două locuri în acelaşi 
timp. Poate să fi fost Imogen la volanul maşinii care... 

Nu. Asta-i o nebunie. N-avea de unde să ştie că Elise 
tocmai mi-a spus că nu există nicio informaţie despre ea în 
arhiva Academiei. N-avea niciun motiv să creadă că o 
bănuim. 

N-are cum să ştie... decât dacă... 

Nu. E caraghios. Morbid e doar un adjectiv. La naiba, 


Imogen Curwood nu-i stafie. 
XXX 


— E adevărat, Kendall? întreabă Adam Racki. 

E 17:30, cu o oră mai târziu decât fusese programat - 
din cauza accidentului - şi suntem toate în biroul lui. La 
început am fost surprinsă că am găsit-o pe Kendall aici 
când am ajuns, dar, serios, cum ar fi putut să stea 
deoparte? Oricât de mult şi-ar dori să nu ne mai vadă 
niciodată pe mine şi pe Elise, simte că e de datoria ei să-i 
ia apărarea lui Ruby. 

— Nu-i adevărat că Ruby a omorât-o pe Vee, spune 
încet. Nu cu intenţie şi nici accidental. N-a făcut-o, 
indiferent ce spune oricine. Ştiu că toată lumea o 
bănuieşte, dar toţi greşesc. E doar din cauză că părinţii lui 
Vee le-au spus tuturor la scoală o versiune deformată... 

— Şi restul? o întrerupe Adam. Recomandările 
excepţionale ale lui Ruby, şcolile artistice din SUA care o 
vor cu disperare? 

— Numai minciuni, îi spun eu. 

Nu mă bagă în seamă, fixând-o pe Kendall. 

Ea încuviinţează. 

— În afară de asta, tot ce-a spus Elise e adevărat - totul 
în afară de partea cu Ruby care a împins-o pe Vee pe scări. 
Am scris eu recomandările acelea. Nu erau reale. Voiam ca 
Ruby să aibă o şansă. Nu m-am gândit că e greşit, că fac 
rău cuiva. Nu mă interesa decât fata mea şi cum să îndrept 

lucrurile. 

— E foarte grav, spune Adam. 

— Cred că o să-i ceri lui Ruby să părăsească imediat 
Academia, intervine Elise. 

Adam se întoarce cu spatele. Dumnezeule, nu-i bun de 
nimic. Ce mai aşteaptă? O să-şi dea vreodată seama că ele 
şeful aici şi să ia în sfârşit o decizie? în ritmul ăsta, s-ar 
putea să fiu nevoită să mă duc la Sun şi Mail. Nu mi-e 
teamă de nicio întrebare pe care ar putea s-o pună. Nu-mi 
vine să cred că mi-a fost vreo clipă teamă. Cum de am 
lăsat-o pe Elise să-mi bage în cap temerea asta? 

Pentru prima dată, mă întreb dacă nu cumva Elise se 
teme de genul ăsta de atenţie îndreptată asupra ei. Dacă e 
dispusă să intre ilegal în arhiva şcolii şi să se culce cu soţul 
altcuiva, ce altceva ar mai fi dispusă să facă şi nu-şi 
doreşte să se afle? 

— De ce? o întreabă Kendall. De ce trebuie să plece 
Ruby imediat de la Academie? 

Nu e furioasă şi speriată cum era la Gymkhana; azi nu 
plânge şi e calmă. 

— Pentru că am adus-o aici pretinzând că e altcineva sau 
din cauză că s-au întâmplat lucruri ciudate? 

— Ambele, aş fi zis. 

Elise se uită la Racki, care a hotărât să se comporte de 
parcă nici n-am fi aici, privind pe geam ca şi cum ar fi 
singur în încăpere. 

— Eu n-aş zice, urmează Kendall. Acuma, că Adam a 
văzut cu ochii lui cât de bună este Ruby, ce importanţă are 
că i-am falsificat recomandările? E fără îndoială suficient 
de talentată ca să înveţe aici. 

— Kendall, nu e vorba de talent, răspunde Elise. Nu 
neagă nimeni că Ruby e o actriţă şi o cântăreaţă 
înzestrată. E vorba despre firea ei şi despre siguranţa 

celorlalte eleve. 

— Ştreangul şi tot ce s-a întâmplat în ultima vreme nu a 
fost din vina lui Ruby, spune Kendall. Altcineva a făcut 
toate astea. Bronnie, spune-le de unde ştii că Ruby nu avea 
cum să pună ştreangul acolo. 

— Nu cred că avea cum, Adam, răspunde Bronnie după o 
scurtă ezitare. Am fost în camera cu costumele toată 
seara, în afară de câteva minute - şi am văzut-o pe Ruby 
tot timpul. Dar... 

— Dar ce? întreb. 

— Îmi pare rău că trebuie să spun, Kendall, dar... 
Imogen mi-a zis că Ruby a împins-o pe scări. Acasă la 
Elise, în noaptea cu petrecerea. 

— Poftim? întreabă Elise încruntându-se. Mie mi-a zis 
exact pe dos: că n-a împins-o nimeni. Chiar a insistat. De 
fapt, îmi aduc aminte că a zis cumva cu dublu înţeles. A 
fost ciudat. Putea să spună doar „Am căzut pe scări”, dar a 
părut mai degrabă că insista să spună că a căzut, n-a 
împins-o nimeni. 

— Adică insista că n-a împins-o nimeni în aşa fel încât să 
pară că de fapt o împinsese cineva? întreb. 

Îmi imaginez exact cum trebuie să fi sunat. 

Elise încuviinţează. 

— Acum, că stau să mă gândesc, a părut să protesteze 
prea mult - e posibil s-o fi acoperit-o pe Ruby. 

În cele din urmă, intervine şi Adam. 

— De ce s-o protejeze pe Ruby, dacă tocmai o împinsese 
pe scări? 

Ridic din umeri. 

— Habar n-am. Probabil că încerca să sugereze că Ruby 
o atacase, dar îi era prea teamă să spună cu voce tare. 
Poate că Ruby îi spusese „Dacă spui cuiva, eşti moartă” 

Kendall e pe pilot automat, clătinând din cap. 

— Dacă te împinge cineva pe scări, eşti în pericol fizic - 
aş zice că e destul de înspăimântător, spune Elise. Cu 
siguranţă că ai vorbi. 

— Şi a şi făcut-o în cele din urmă, intervine Bronnie. Mi- 
a spus mie. Poate că în clipa aia, acasă la Elise, nu era 
sigură ce să facă. După aceea s-a gândit şi şi-a dat seama 
că trebuia să spună cuiva. Dar... de ce m-a rugat să nu mai 
spun nimănui? 

— Nu luaţi în seamă ceva evident, le spun. 

Trag adânc aer în piept şi mă pregătesc să le 
împărtăşesc teoria mea, riscând să-mi spună că sunt 
nebună. Cum ar putea fi greşită? N-are cum. Nu există nici 
o altă explicaţie logică. 

Elise îmi aruncă o privire tăioasă, l-am promis că nu 
spun nimic despre mica ei aventură de hacker. 

— Cred că Imogen nu e cine pretinde că e, spun. 

— Ce naiba vrei să spui? întreabă Adam. 

— Cred că nu o cheamă de fapt Imogen Curwood. Cred 
că accentul ei britanic, oricât de convingător ar fi, e fals. 
Probabil că e americancă - aşa ca Vee, fata care a murit. 
Trebuie să existe o legătură: întâi cade pe scări şi moare 
Vee, apoi cade Imogen şi dă vina pe Ruby... Şi dacă 
Imogen e vreo rudă de-a lui Vee sau... cineva trimis, 
cumva, de familia ei? Poate că nu le-a plăcut ideea că Ruby 
a scăpat după ceea ce ei consideră uciderea cuiva drag şi a 
venit în Anglia să înceapă o viaţă nouă, să primească o a 
doua şansă. 

Toată lumea se uită la mine. 

— Gândiţi-vă un pic. Jess bagă mâna în foc că Ruby n- 
avea cum să pună cutia muzicală în dulapul ei, pentru că 
au fost împreună toată dimineaţa. Şi atunci, cine a făcut-o? 
Cutia a apărut în prima zi de şcoală a lui Imogen - chiar 
atunci, în momentul acela, Imogen n-o ştia pe Jess. N-avea 

niciun motiv s-o atace. Dar dacă nu Jess era victima pe 
care o viza? Dacă scopul ei era să facă în aşa fel încât să 
pară vinovată Ruby, poate chiar să fie exmatriculată? N-a 
funcţionat - nu ştiu de ce nu exmatriculezi tu agresorii, 
Adam -, aşa că şi-a adaptat planul şi s-a întors direct 
împotriva lui Ruby: a apărut înscrisul, apoi ştreangul. Şi 
dacă a venit aici ca s-o atace pe Ruby, ce motiv ar putea 
avea? Dacă e cine susţine că e - Imogen Curwood, 
proaspăt venită în şcoală -, încă n-o cunoaşte suficient de 
bine pe Ruby ca să vrea să-i facă vreun rău. Cu siguranţă, 
n-o cunoştea în prima zi, când a fost incidentul cu cutia 
muzicală. Faptul că se află aici, tot ce a făcut până acum 
trebuie să aibă o legătură cu răzbunarea pentru Vee - e 
singurul scenariu care are noimă. Cu prima ocazie, 
petrecerea de la Elise, dă fuga pe scări, se întinde în capul 
lor, începe să strige şi se preface că a împins-o Ruby - doar 
sugerând, apoi spunându-i lui Bronnie şi cerându-i să nu 
mai zică nimănui. 

— Cred că trebuie să le ascultăm pe ambele fete, spune 
Adam. Ruby şi Imogen. Aşteptaţi aici. 


XXX 


După câteva minute se deschide uşa. Intră Adam, cu 
Ruby şi Imogen în urma lui. Ruby plânge şi tremură un pic. 
Imogen priveşte drept înainte, cu ochii mari şi limpezi, de 
parcă s-ar uita în cealaltă parte a încăperii, la cineva care 
nu-i acolo. 

Îţi dă fiori. Morbid. 

— Vă mulţumesc că aţi venit să stati de vorbă cu noi, 
fetelor, spune Adam, ca şi cum ele ar fi avut de ales. Am 
vrea să ne spuneţi ce s-a întâmplat acasă la Sadie, când aţi 

fost toate acolo. Imogen, i-ai spus doamnei Richardson că 
Ruby te-a împins pe scări? 

Imogen pare şocată. 

— Nu, n-am spus aşa ceva. Nu m-a împins nimeni. 

Se întoarce către Elise. 

— Doamnă Bond, v-am spus de-atunci, mai ţineţi minte? 
Am căzut. A fost un accident. 

— Imogen, nu asta mi-ai spus mie, protestează Bronnie. 
Adam, pe cuvânt, mi-a spus că a împins-o Ruby. 

— N-am împins pe nimeni, spune Ruby plângând. Nici n- 
am atins-o. 

— Aşa e, nu m-a împins, insistă Imogen. 

Se duce spre Ruby, îşi pune braţele în jurul ei şi o 
îmbrăţişează. 

— E în regulă, Rubes. Noi două ştim că n-ai făcut nimic, 
chiar dacă nu vor să ne creadă. 

Ruby se trage de lângă ea. 

Nu mai suport circul ăsta. Mă ridic înainte să mă 
gândesc. 

— Scoate-le de-aici, acum! întindeţi-o, amândouă. 

— Carolyn, mă avertizează Elise. 

Adam se uită la ea, căutând parcă indicaţii. Cum Elise 
nu reacţionează, zice: 

— În regulă, vă mulţumesc, fetelor. Asta-i tot, 
deocamdată. 

După ce pleacă, îi spun lui Adam: 

— Dacă aştepţi să-mi cer scuze, greşeşti. Vreau să le văd 
plecate, de tot. Ai motive să le exmatriculezi pe amândouă. 
Fă-o naibii sau o să... 

— N-am motive s-o exmatriculez pe Imogen, spune 
Adam. Nu există nicio dovadă că ar fi făcut ceva. 

— Eşti nebun? mă răstesc la el. Ea a făcut totul. Ea a 
fost. 

— A minţit, Adam, spune Bronnie. Despre ce mi-a zis. 

Adam oftează. 

— Cred că trebuie să-l chem pe taică-su. Nu e corect, voi 
sunteţi toate aici, în discuţia asta, iar Derek Curwood nu 
ştie nimic. 

— Nu poate să vină, spune Kendall. E pe moarte. 

— Cum? întreabă Adam. Nu e pe moarte. L-am văzut 
zilele trecute. A adus-o pe Imogen la şcoală. Mi-a făcut 
semn cu mâna înainte să plece. Părea în regulă. 

— Imogen mi-a zis că e într-un azil şi e pe moarte, 
adaugă Bronnie. 

— Alte minciuni! zic eu. 

— O să-l chem pe domnul Curwood, insistă Adam, 
hotărât. Şi trebuie să discut şi în consiliu înainte să iau 
orice măsură. 

— Până atunci, ai putea... vreau să zic, poţi s-o trimiţi pe 
Imogen acasă? întreabă Kendall. Poţi s-o suspenzi? Sunt 
destul de sigură că fiica mea e într-un pericol grav - 
presupunând că n-o s-o exmatriculezi pe loc. Tu cum te-ai 
simţi dacă ar fi găsit copilul tâu ştreangul? 

Imediat ce rosteşte cuvintele, Kendall îşi duce mâna la 
gură. 

— Ah, Doamne, nu m-am gândit... îmi pare rău. 

— E în regulă, răspunde Adam, deşi a pălit puţin. Nu ştiu 
niciodată câtă lume a aflat... Unele dintre voi nu ştiu, 
pentru că nu povestesc foarte des. Am avut un copil care a 
murit de LAM - leucemie acută mieloidă. De aceea n-aş 
trece niciodată cu vederea peste problemele de-aici. Fiţi 
sigure că iau totul foarte în serios. O să discutăm în 
şedinţa de consiliu. Trebuie să solicit şi o opinie juridică 
privind poziţia şcolii. Sunt lucruri pe care nu le ştiţi despre 
Imogen. Probabil că n-ar trebui să vă spun, dar... mă rog, 
are antecedente de automutilare. 

— Bandajul de pe încheietură, zice Elise uitându-se la 
mine. 

— Nu-mi pasă, răspund eu. 

Sunt deja în picioare şi mă îndrept spre uşă. Se pare că 
deocamdată Ruby şi Imogen rămân în şcoală şi nu suport 
să-l mai privesc în faţă pe Adam Racki nicio secundă. 

— Unde te duci? strigă Elise după mine. 

Nicăieri. Vreau doar să evadez, înainte să mai scuip şi 
alte cuvinte urâte. les din birou, trântesc uşa şi mă sprijin 
de ea, închizând ochii. 

Când îi deschid după câteva clipe, e acolo. Imogen. Stă 
de cealaltă parte a coridorului, privindu-mă cu o expresie 
ciudată pe chip şi cu braţele atârnându-i nefiresc pe lângă 
corp. Scot un sunet şi încerc să mă trag înapoi, dar n-am 
cum; în spatele meu se află uşa. 

— E în regulă, Carolyn. N-o să-ţi fac niciun rău. Sunt o 
fată ca oricare alta. Ca Jess. 


XXX 


Mi-a făcut plăcere să născocesc povestea cu „tatăl pe 
moarte” Ciudat e că mare parte e adevărată. Aproape 
toată, mai puțin partea cu tatăl pe moarte. Totuşi ce 
contează detaliile? Adevărul emoţional e cu mult mai 
important decât faptele plicticoase. Pot să mă sugestionez 
să încep să plâng în cinci secunde gândindu-mă la 
pierderea cuiva drag? Da. N-am nevoie de un tată în 
stadiul terminal al bolii ca să-mi închipui cum ar fi. Ştiu 
totul despre cum e să pierzi pe cineva şi, dacă păstrezi 
doar esențialul... asta-i ce vrea publicul: experienţa frustă, 
elementară. Suferinţa arhetipală. Dacă o obțin însoţită de 
descrierea unei încăperi zugrăvite în galben dintr-un azil 

care nu există, cui îi pasă? Nici măcar n-am spus nimănui 
că încăperea e zugrăvită în galben. Poate nici n-o să spun 
vreodată. Totuşi e important să ştii toate detaliile poveştii 
tale, chiar şi pe cele pe care s-ar putea să n-ai niciodată 
nevoie să le spui. Trebuie să ai totul limpede în cap. 
Detaliile contează. Şi faptele contează, sigur, dar unul e de 
departe mai important decât celelalte: nimeni nu înţelege 
agonia pierderii până nu o trăieşte pe propria piele. Ca să-i 
ajut s-o trăiască mă aflu aici. Nu peste multă vreme o să-i 
fac şi pe cei mai neimplicaţi dintre ei să înţeleagă. 


DUBLURA 

Sezonul 1, episodul 6 
Dezvăluiri 

B.A. Paris 


SNAPCHAT: BEL, SADIE, JESS 


Bel: Hei ştie cineva de ce şi-a şters Ruby contul? 

Sadie: Şi pe Instagram 

Jess: Vinovăţie 

Bel: Credeţi că a împins-o pe Imo pe scări? 

Jess: Îhî! 

Bel: Şi tu, Sades? 

Sadie: Nu ştiu. Nu vreau să cred că Rubes ar face aşa 
ceva 

Jess: Aş vrea să fi fost în biroul lui Adam mai devreme. 
Mama ta a zis ceva, Bel? 

Bel: Nu, doar că n-ar trebui să judecăm 

Jess: Sună corect 

Bel: Du-te naibii. Dar mama ta? A fost şi ea acolo 

Jess: Varianta politicoasă - Rubes minte de îngheaţă 


180 


apele. 
Sadie: Şi Imo? Aveţi încredere în ea? 
Jess: Pân' la genunchiul broaştei 
BRONNIE 


Îmi pocneşte capul până ajung acasă, cu Bel. În mod 
normal pălăvrăgim pe drum, dar pare şi ea la fel de 
preocupată. Deşi abia aştept să discut totul cu Cari, mă 
bucur că nu s-a întors, pentru că am nevoie de o pauză. 
Întâlnirea din biroul lui Adam a fost cea mai tulburătoare 
din viaţa mea, nu doar pentru că ne-a povestit despre fiica 
lui. Bag capul pe uşa livingului unde Toby se uită la 
televizor şi vorbim despre ce-a făcut azi. In mod normal, i- 
aş zice să se apuce de lecţii, dar în seara asta îl las în pace. 

— Un ceai? o întreb pe Bel în timp ce-mi scot pantofii. 

— Nu, mersi, mamă, am treabă. 

Mă uit surprinsă la ea, pentru că întotdeauna bem 
împreună o ceaşcă de ceai când ajungem acasă. Dar deja s- 
a întors cu spatele. Amintindu-mi cât de tăcută a fost pe 
drum, îmi vine s-o întreb dacă e totul în regulă, apoi decid 
că nu vreau să ştiu răspunsul - cel puţin, nu încă. Nu cred 
că mai pot face faţă şi la altceva; încă nu mi-am revenit 
după ce ne-a spus ieri la prânz Carolyn, despre motivul 
real pentru care au plecat Kendall şi Ruby din State. 

Umplu ceainicul şi, cât aştept să fiarbă apa, simt cum 
mă înfurii tot mai tare. Nu-mi vine să cred cum ne-a minţit 
Kendall pe toate. Nu pot să pricep: dacă moartea lui Vee 
chiar a fost un accident, de ce nu ne-a povestit? Oricine ar 
fi înţeles că avea nevoie să plece după ce se petrecuse 
ceva atât de îngrozitor în casa ei. Închipuie-ţi cum e să stai 
într-o casă unde a murit cineva! Dacă aş fi fost Kendall sau 
Ruby, n-aş mai fi fost niciodată în stare să cobor la subsol, 
n-aş mai fi putut să mă uit la scările alea fără s-o văd pe 

biata Vee zăcând jos. Mă mir că n-au hotărât să vândă 
casa. 

M-am simţit groaznic când Carolyn a insinuat că Ruby ar 
avea de-a face cu căzătura lui Vee, pentru că nu-mi pot 
scoate din minte ce mi-a spus Imogen, despre cum a 
împins-o Ruby pe scări. Nu le-aş fi spus niciodată lui 
Carolyn şi Elise şi, deşi o parte din mine ar fi vrut, nu-mi 
doream să mai pun paie pe foc. Dar, când Adam le-a adus 
pe Imogen şi pe Ruby în biroul lui, Imogen a ajuns să le 
spună chiar ea tuturor. Abia mă mai puteam uita la ea; nu- 
mi venea să cred că m-ar fi minţit în legătură cu ceva aşa 
de grav ca boala lui taică-su. M-am simţit ca o idioată - 
slavă Domnului că n-au făcut celelalte mame mare caz. 
Carolyn a ratat o ocazie minunată, dar, din fericire, 
moartea lui Vee a fost mai importantă decât naivitatea 
mea. Sunt furioasă pe Imogen. Ce fel de om minte spunând 
că are tatăl grav bolnav? Bietul ei părinte cum s-ar simţi 
dacă ar şti ce spune fiică-sa? Cât despre Kendall, nu 
înţeleg de ce a minţit Imogen. Poate ca să-mi câştige 
simpatia, să fiu mai înclinată să cred ce mi-a spus despre 
Ruby. Ei bine, nu-mi pasă ce-a zis Adam despre 
automutilate, n-o să capete niciun pic de simpatie din 
partea mea! 

Sunt foarte recunoscătoare că Bel nu ne-a dat niciodată 
vreun motiv de îngrijorare. Nici nu pot să-mi imaginez cum 
e să fii în pielea lui Kendall şi să ştii că fata ta îşi 
hărţuieşte colegii, sau a lui Carolyn, să ştii că există cineva 
care îţi urăşte fiica. În locul lor, n-aş mai putea dormi. Şi e 
clar că e ceva în neregulă cu Sadie, deşi probabil că îmi fac 
mai multe griji decât Elise. De fapt, mă îndoiesc că Elise a 
băgat măcar de seamă. 

Fac ceaiul, punând un pliculeţ direct în ceaşcă şi 
turnând deasupra apa fierbinte. De obicei, folosesc un 

ibric, dar situaţiile de criză impun măsuri de criză. Îmi duc 
ceaiul la masă şi mă aşez, gândindu-mă la întâlnire. Nu mi- 
a plăcut că după ce Adam ne-a spus de fata lui a urmat 
doar o scurtă întrerupere a ostilităţilor - dar asta-i 
Carolyn, n-ai ce-i face. Când crede că a mirosit ceva, nu se 
mai uită pe unde calcă. 

— Mamă? 

Ridic privirea şi o văd pe Bel stând în faţa mea. 

— Putem vorbi o clipă? 

Arată de parcă ar duce pe umeri povara întregii lumi şi 
mă simt imediat vinovată. Ştiam că o preocupă ceva. Ar fi 
trebuit s-o întreb ce e în loc să pun pe primul loc nevoile 
mele. 

— Sigur, îi spun şi îi trag un scaun lângă mine. 

Se aşază. 

— E vorba de Sadie. 

— Ciudat, chiar la ea mă gândeam. 

— Sunt foarte îngrijorată pentru ea! 

Izbucneşte ca apa dintr-un stăvilar rupt şi, când i se 
umplu ochii de lacrimi, îmi dau seama că problema lui 
Sadie nu e numai că se uită la prea multe seriale noaptea. 
Dă, Doamne, să nu fie însărcinată, îmi zic, punându-mi 
braţul în jurul lui Bel şi trăgând-o mai aproape de mine. 

— De ce nu-mi spui despre ce e vorba? o întreb cu 
blândeţe. Orice-ar fi, sunt convinsă că putem rezolva. 

— Cred că ia droguri, mamă. 

Am nevoie de ceva timp până să pricep cuvintele şi, 
când le pricep, îmi dau seama că e una dintre zilele alea în 
care tot primesc pumni în figură. Bel nu se mai poate 
controla, încep să-i curgă lacrimile şi o simt cum îi tremură 
din corpul. 

— Droguri? 

Abia reuşesc să rostesc cuvântul. 

— Bel, eşti sigură? 

— Cât se poate de sigură. 

Întinde mâna, ia un sul de şervete de hârtie, rupe unul 
şi-şi suflă nasul. 

— Ai observat, nu? Ai observat ce îngrozitor arată. Abia 
dacă mai mănâncă, iar când am întrebat-o ce a păţit, a zis 
că nu vrea să discute. 

— Dar asta nu înseamnă neapărat că ia droguri. Ai zis şi 
tu că are voie să stea târziu seara. Poate că i s-a dereglat 
ceasul biologic sau ceva de genul ăsta. 

Bel scutură din cap, iar părul negru i se revarsă pe 
umeri. 

— Azi, la prânz, a plecat fără mine - a zis că are nevoie 
să fie singură. Eram foarte îngrijorată, am aşteptat-o la 
poartă. Stătea cu capul în jos şi citea o hârtie, dar imediat 
ce m-a văzut a băgat repede în geantă, ca să nu văd ce era. 
Când nu se uita, am scos-o să văd. 

Bagă mâna în buzunar şi scoate o broşură lucioasă 
îndoită, genul pe care-l vezi prin centrele de sănătate. 

— Uite, spune şi despătureşte hârtia. 

Şi mă uit. E o poză cu nişte cutii de medicamente, o 
seringă şi cuvintele Primul pas este să accepti că ai o 
problemă. 

— E groaznic, Bel. 

Pentru o clipă, mă simt complet depăşită. Aş fi putut 
crede că Jess ia droguri, ori Ruby - dar Sadie? E chiar mai 
echilibrată decât Bel. 

— Pur şi simplu, nu-mi vine să cred. Adică de ce? Şi 
cum? 

„Cum” e simplu, mamă. Drogurile sunt uşor de 
obţinut la Academie, dacă ai bani, iar Sadie are. Mama ei îi 
tot strecoară bancnote de 20 de lire, uneori şi de 50. Ii dă 
bani ca să se simtă mai puţin vinovată, zice Sadie. De-asta 

e şi mai dificil. 

— Spuneai că resimte presiunea. Ar putea fi din cauza 
asta? 

— Da, dar nu la şcoală. În ultima vreme nu pare 
interesată să joace. Am căutat pe Google - dispoziţia 
schimbătoare, atitudinea retrasă, incapacitatea de a 
mânca şi de a dormi sunt semne clasice ale dependenţei de 
droguri. 

Se uită la mine chinuită, cu ochii ei căprui imenşi încă 
strălucind din cauza lacrimilor. 

— Ce facem, mamă? 

— Va trebui să-i spun lui Elise, zic descurajată. 

Bel încuviinţează. 

— N-o să-i spui domnului Racki, nu? Ar putea fi 
exmatriculată, ca elevele alea de anul trecut, şi nu vreau 
să se întâmple aşa ceva. 

— Nu, nu-ţi face griji. Sadie are nevoie de ajutor, nu să 
fie exmatriculată. 

— Când o să vorbeşti cu mama ei? 

— Cât de repede se poate. 

Mă gândesc o clipă. N 

— Mai bine îi spun între patru ochi, nu la telefon. li dau 
un mesaj acum şi o întreb dacă putem să ne vedem mâine- 
dimineaţă, înainte să se ducă la serviciu. Eu pot să mă duc 
mai târziu. 

Bel se apleacă şi mă pupă. 

— Mersi, mamă. Mulţumesc că mă sprijini întotdeauna. 
Cred că asta-i problema lui Sadie. N-are pe nimeni care să- 
i fie alături cu adevărat. 

Îi fac o ceaşcă de ceai, vreau să mă asigur că se simte 
bine. Până pleacă să-şi facă temele, e într-o stare de spirit 
mai bună. Mă uit ce face Toby, căruia nu-i vine să creadă 
ce noroc a dat peste el de are voie să se mai uite la 

televizor, şi-mi scot telefonul din geantă. 

Elise, pot să trec pe la tine mâine-dimineaţă, la orice oră 
îţi convine? Adaug E urgent, în cazul în care o să-şi 
închipuie că e vorba despre strângerea de fonduri. 

Trebuie să aştept până aproape de ora 10 seara ca să-mi 
răspundă. 

Dacă e vorba de strângerea de fonduri, o pun pe 
asistentă să facă un transfer mâine. 

Nu, nu e vorba de strângerea de fonduri! răspund 
indignată. Nu vreau să-i spun că trebuie să discut cu ea 
despre Sadie. E ceva mult mai grav. 

Ce-ai zice de luni dimineaţă? 

Ce-ai zice de mâine-dimineaţă? ripostez eu. 

Ocupată toată dimineaţa. Pot să ajung acasă la 12. 
Trebuie să plec la 12:30. E bine? 

Vreau să-i spun că o să am grijă să vorbesc repede, dar 
probabil că ar răspunde Bine. 

Aşa că scriu: Da. Mulţumesc, Elise. 


XXX 


Nu-mi vine să mă duc la serviciu a doua zi dimineaţă, 
ceea ce e o premieră pentru mine. Îmi zic că mi-ar fi de 
ajutor dacă mi-aş pune rochia mea minunată de mătase, 
pentru că de obicei mă face să mă simt de milioane şi azi 
am nevoie să fiu puternică, dacă e să-i spun Elisei despre 
Sadie. Nu că ar avea vreo importanţă cu ce sunt 
îmbrăcată, fiindcă imediat ce dau ochii cu supereleganta 
Elise o să mă simt de doi bani. 

Trebuie să vorbesc cu Adam, dar mi-e groază că o să 
amintească de întâlnirea de ieri. Nu ştiu nici dacă ar trebui 
să spun ceva despre fiica lui; dacă nu zic nimic, ar putea 
părea că nu-mi pasă. În timp ce merg pe coridor, îl văd 

dispărând în biroul lui şi zăresc ceva galben. Încetinesc 
pasul, încercând să mă împac cu faptul că poartă o eşarfă 
galbenă. Pare cumva în neregulă. 

— Ah, Bronnie! spune el vesel când mă vede zăbovind 
nesigură în prag. Chiar omul pe care voiam să-l văd. Intră! 
— Bună dimineaţa, Adam, îi răspund pe un ton formal. 

— O să afişez lista după-masă, îmi zice zâmbind. 

Văzându-mi expresia nedumerită, izbucneşte în râs. 

— Lista cu distribuţia pentru musicalul de la sfârşitul 
trimestrului! Am hotărât să facem Poveste din Cartierul de 
Vest, dar să nu spui nimănui, spune el, bătându-se cu 
degetul pe nas. 

— Nu spun. 

Musicalul e ultima mea grijă. 

— Adam, trebuie să plec mai devreme la prânz. Sper că 
e în regulă. 

— La-ţi cât timp liber vrei tu, Bronnie. Academia o să fie 
tot aici când te întorci. 

Reuşesc să zâmbesc palid. 

— Sper că da. Mulţumesc, Adam. 

— Nu, eu îţi mulţumesc, Bronnie. N-aş putea să mă 
descurc fără tine. 

Sesizând aluzia, roşesc până în vârful urechilor. 

— Adam, aş... 

Însă mă întrerupe. 

— Voiam să zic că Academia n-ar putea să se descurce 
fără tine, spune senin. Şi nici tu n-ai putea să te descurci 
fără Academie, nu-i aşa, Bronnie? 

Mă uit la el fără să spun nimic. 

— Ce frumoasă e rochia, zice mai departe. E de mătase? 

— Exact ca multele tale eşarfe, Adam, mă răstesc eu şi 
brusc zâmbetul îi dispare. 

XXX 


Nu pot să continui aşa, îmi zic în timp ce mă îndepărtez 
de biroul lui Adam. Nu merită riscul. Sunt în pericol să 
pierd totul; Cari nu m-ar ierta niciodată dacă ar afla şi nu 
sunt sigură că aş putea conta pe Adam să rămână cu mine. 
Am fost proastă că m-am băgat; ştiam că nu-i bine, dar am 
fost prea slabă, iar Adam a fost prea convingător. Dar, pe 
bune, nu pot să dau vina decât pe mine. Când am ajuns la 
concluzia că nu îmi mai ajungea ce aveam înainte? Sună de 
intrare, iar eu o iau spre cancelarie, convinsă că n-o să fie 
nimeni acolo. Beau o ceaşcă de cafea pe care nu mi-o 
doresc de fapt, întrebându-mă ce să fac până plec la Elise. 
Totdeauna se găsesc costume de reparat, iar eu reuşesc să 
cos fără să mă gândesc prea mult la ce fac, aşa că vărs în 
chiuvetă restul de cafea şi ies. Elevii ar trebui să fie deja în 
clase - n-are nimeni liber la prima oră -, aşa că atunci când 
văd pe cineva ieşind pe furiş devin imediat suspicioasă. 

— Ei, fir-aş a naibii, mormăi, dându-mi seama că e 
Imogen. Unde dracu' crede că se duce? 

Pornesc după ea, vrând s-o întreb dacă se duce în vizită 
la tatăl ei bolnav, doar ca s-o văd zvârcolindu-se. Adam 
spune că taică-su e optician, dar mă îndoiesc că se duce la 
el, cel puţin nu la ora asta. Și atunci, ea unde stă? mă 
întreb în timp ce grăbesc pasul în urma ei. Cu taică-su sau 
cu bunicii? Are măcar bunici sau a fost şi asta tot o 
minciună? 

Mă ţin după ea în curtea interioară, încercând să-mi 
sincronizez paşii cu ai ei, ca să nu mă audă. Iese pe poarta 
din faţă şi ajunge în stradă, apoi traversează în fugă, 
evitând la limită un autobuz. Claxonând furios, autobuzul 
trece în viteză şi, când opreşte într-o staţie din apropiere, 
mă pregătesc să traversez şi eu. Insă Imogen a dispărut. 

Mă uit năucită în jur, încheindu-mi jacheta, pentru că e 
răcoare. Cum face chestia asta, să fie acum într-un loc şi în 
secunda următoare să nu mai fie? Era chiar în faţa mea 
acum câteva clipe. Nu-i multă lume în jur, aşa că ar trebui 
să fie uşor de zărit - totuşi nu pot s-o văd. Şi atunci, chiar 
când autobuzul e pe punctul de a pleca, îi văd părul blond 
legănându-i-se pe spate în timp ce traversează imperiala. 
Fără să mă gândesc, traversez în fugă şi sar în autobuz, iar 
uşile aproape că mă strivesc când se închid. 

— A fost cât pe ce! spune şoferul jovial. 

— Scuze, îi răspund fără suflare, scotocind în geantă 
după card. Unde mergeţi? Vreau doar să mă asigur că am 
luat autobuzul bun. 

— Brixton. 

Brixton? Oh, Doamne. Mă duc în spate, trecând peste 
picioare întinse şi sacoşe de cumpărături. Cari ar fi 
îngrozit dacă ar şti că mă îndrept spre Brixton - e una 
dintre cele mai rău famate zone din Londra. Mă înghesui 
lângă un bărbat de trei ori cât mine. Nu vreau să scap 
momentul când coboară Imogen, iar ăsta e singurul loc cu 
vedere bună spre scări. Nu-mi vine să cred că o urmăresc. 
În primul rând, presupun că e ilegal şi, în al doilea, ce mă 
fac dacă mă vede? îmi dau seama că niciuna dintre 
celelalte mame n-ar avea reţineri. Şi încă ceva - singurul 
motiv pentru care nu mă deranjează foarte tare ce fac este 
că, atunci când o să le spun, o să fie şi ele măcar o dată 
impresionate de mine. Dacă n-aş mai tânji aşa după 
admiraţia lor, viaţa mea ar fi mai uşoară, însă în tot ce fac, 
chiar dacă e doar ceva simplu, fie şi o prăjitură, mă 
compar continuu cu celelalte mame. Ce-ar zice despre 
prăjitura asta pe care mă pregătesc s-o bag la cuptor? Ce- 
ar zice despre rochia pe care sunt cât pe ce s-o cumpăr? 
Ce-ar zice despre cartea pe care o încep acum? Ca să 

folosesc una dintre expresiile lui Bel, e de-a dreptul toxic. 

Sunt atât de absorbită de scena din mintea mea, cea în 
care Carolyn îmi spune că am fost uluitoare pentru că am 
făcut ce am făcut, încât trece o vreme până să-mi dau 
seama că habar n-am unde sunt. Autobuzul opreşte într-o 
staţie şi sunt tentată să cobor cât încă mai am o şansă să 
găsesc drumul spre Academie. Pe scări apar nişte picioare 
în blugi şi dau să mă ridic, răsuflând uşurată. Dar, spre 
disperarea mea, nu-i aparţin lui Imogen. Posesorul 
picioarelor şi alţi pasageri coboară, iar autobuzul porneşte 
mai departe. Mă uit pe geam. Ce zonă e asta, cu magazine 
cu vitrinele bătute în cuie şi grupuri de tineri strânşi la 
colţul străzii? Acum n-aş mai îndrăzni să cobor decât dacă 
aş vedea un taxi care mă aşteaptă să mă ducă direct la 
Academie. Însă prin zonă nu par să fie deloc taxiuri. 

Autobuzul încetineşte şi se opreşte. Mă întorc dinspre 
fereastră la timp ca s-o văd pe Imogen coborând. Sar în 
picioare. 

— Scuzaţi-mă, scuzaţi-mă, spun agitată, făcându-mi loc 
să cobor. 

Imogen a fost singurul pasager care a coborât şi uşile s- 
au închis deja. Mă cuprinde panica. 

— Uşile, vă rog! Trebuie să cobor! 

Temându-se că o să vomit pe ei, pasagerii adunaţi lângă 
uşă se dau în spate şi încep să strige la şofer. 

— Deschideţi uşile! 

— E o femeie care trebuie să coboare! 

— Deschide naibii uşile, frate! 

Slavă Domnului, uşile se deschid şi, înainte să-mi dau 
seama, sunt pe trotuar, nu foarte sigură cum am ajuns 
acolo, dar uşurată că nu trebuie să merg până în Brixton. 
Mă uit în jur, dacă ar veni un autobuz din cealaltă direcţie 
aş traversa în fugă şi aş sări în el, pentru că nu m-am mai 

simţit niciodată atât de nelalocul meu. În afară de Imogen, 
care merge la vreo 20 de metri înainte, imună la frig în 
tricoul ei mulat, în jur sunt numai bărbaţi. Şi felul cum se 
uită la mine când merg în grabă în urma ei îmi face pielea 
de găină. Nu fi proastă, Bronnie, sunt doar nişte bărbați, 
nu sunt criminali. 

— Nu aşa repede. 

Un bărbat iese dintr-un portic şi se opreşte în faţa mea, 
înalt, ameninţător şi duhnind a alcool. Instinctiv, îmi 
strâng geanta la piept. 

— Unde te grăbeşti? 

— Fiica mea e acolo, în faţă. Trebuie s-o prind din urmă. 

Mă priveşte lung. 

— Nu vrei să stai un pic cu mine înainte? 

— Nu, nu tocmai. 

— Ai auzit, Kyle? 

Se întoarce spre cineva care stă în pragul uşii. 

— N-a fost foarte politicos, nu? 

— Scuză-mă. 

Incerc să-l ocolesc, dar se mişcă în acelaşi timp cu mine, 
blocându-mi calea. Inima începe să-mi bată mai repede. Nu 
vreau să-l provoc, dar Imogen se îndepărtează tot mai 
mult. Ce să fac? Carolyn. Gândeşte-te la Carolyn. 

— Dă-te naibii din calea mea! 

Mijeşte ochii. 

— Ce-ai zis? 

— Am zis să te dai naibii din calea mea! 

Duce mâna la buzunarul din spate şi păşeşte mai 
aproape. Mirosul îmi întoarce stomacul pe dos. 

— Nu-ţi pierde vremea, Daz, îi zice tărăgănat amicul din 
prag. E bătrână şi urâtă cu spume. 

Furioasă, mă întorc spre el. 

— Du-te naibii şi tu! 

Sunt aproape la fel de şocată ca ei. Habar n-am de unde 
mi-a venit. Parcă aş fi posedată de Carolyn. Din fericire, lui 
„Daz” i se pare amuzant şi, când se îndoaie de mijloc 
râzând ca o hienă, trec pe lângă el, mânia făcându-mă să 
merg cu paşi mari în loc să alerg. Şi poate că din cauza 
mersului, care transmite un fel de mesaj de nu-te-pune-cu- 
mine, nu mă mai abordează nimeni cât o urmăresc pe 
Imogen. 

Reuşesc să reduc distanta dintre noi chiar înainte să 
facă brusc stânga pe o străduţă lăturalnică îngustă. O 
urmez prudent; ambele părţi ale străzii sunt mărginite de 
case înşiruite dărăpănate, iar Imogen traversează către 
una dintre cele mai apropiate. Mă retrag în grabă după 
colţ, cu inima bubuindu-mi în piept. N-am venit până aici şi 
nu m-am lăsat speriată de moarte ca să ajung să mă vadă 
Imogen acum. Mă simt îngrozitor pentru că m-am îndoit de 
ea. Din ce-am întrezărit pe strada aia, e foarte posibil ca 
într-un loc de felul ăsta să stea bunicii ei. Poate că s-au 
mutat când s-au căsătorit şi de-atunci stau aici. Căsuţa ar 
fi fost mândria şi bucuria lor până când vârsta şi bolile au 
început să-i împiedice să mai facă faţă. Cercetez cu grijă 
strada, întrebându-mă deja cum pot să dau o mână de 
ajutor, de la o prăjitură pe care să i-o dau lui Imogen să le- 
o aducă şi până la serviciile lui Cari pentru repararea 
fațadei, şi o văd pe Imogen aşteptând răbdătoare în prag. 

Deschide un bărbat. Nu-i bunicul ei; pare prea tânăr. 
Trebuie să fie taică-su - nu, n-are cum, nu îmbrăcat aşa, cu 
blugi zdrenţăroşi şi un tricou fără mâneci jegos şi cu 
tatuaje pe toată lungimea braţelor. Simţurile îmi intră 
imediat în alertă; ceva pare în neregulă. Nu pot să mă 
gândesc decât că Imogen a greşit casa sau a fost 
ademenită aici şi e cât pe ce să intre în vreo capcană. Fac 
un pas, dar, înainte să apuc să fac ceva, se apleacă şi-l 

sărută pe bărbat pe gură. Clipesc de câteva ori, 
întrebându-mă dacă am halucinaţii. Mă mai uit o dată şi-l 
văd pe bărbat punându-i mâinile pe obraji şi trăgând-o 
spre el, până dispare în casă. Pe stradă se lasă o tăcere 
stranie, întreruptă doar de bufnetul răsunător al uşii. 

Pe lângă mine trece un bărbat, împingându-mă în umăr. 
Mă răsucesc, crezând că urmează să fiu atacată, dar el nici 
nu pare să bage de seamă că sunt acolo. Zăresc nişte ochi 
sticloşi şi coaste ieşite pe sub tricoul cu care e îmbrăcat, în 
pofida frigului. Braţul lui gol e plin de semne de înţepături 
de ac. Mi se întoarce stomacul pe dos. Sunt atât de 
departe de zona mea de confort, că nu-mi doresc decât să 
mă întorc la Academie. În timp ce mă îndrept spre strada 
principală, arunc o privire în urmă şi-l văd pe bărbat 
dispărând în casa unde e şi Imogen. Mi se face rău şi frică 
în acelaşi timp - n-am cum să plec acum, sunt prea 
îngrijorată pentru ea. Trebuie s-o scot de-acolo. 

Fără să stau prea mult pe gânduri, traversez strada, mă 
duc la uşă şi bat cu putere. E deschisă aproape imediat de 
bărbatul care a tras-o pe Imogen în casă. De aproape arată 
şi mai rău, cu semne de vărsat pe piele şi ochii înfundaţi. 

— Ce vrei? mă întreabă răstit. 

— Imogen, spun, tremurând. 

— Imogen? 

— Da. 

— N-am auzit niciodată, răspunde el şi dă să închidă uşa. 
Nu găseşti aici. 

Întind mâna, ca să blochez uşa. 

— Nu plec fără Imogen, îi spun cu mai multă siguranţă 
decât simt în realitate. 

— Tocmai ţi-am zis că nu vând. Încearcă la celălalt azil. 

— Ştiu că e aici. 

— Cine? 

— Imogen. 

— Eşti dusă rău, cucoană. Dacă nu vrei ce vând, dispari, 
îmi trânteşte uşa în nas şi, furioasă, ridic mâna să bat din 
nou, pregătită să-i spun că el e dus, pentru că Imogen nu e 
un lucru, e o fată. Şi atunci mi se aprinde un beculeţ. 
Dându-mi seama care a fost de fapt subiectul discuţiei - 
din punctul lui de vedere -, mă întorc şi o iau la goană pe 
alee, apoi pe străduţă şi înapoi pe strada principală, cu 
inima bătându-mi aşa de tare, că abia mai pot să respir. E 
exclus să mă întorc cu autobuzul - mă uit împrejur şi văd 
un taxi pe cealaltă parte a drumului. O iau la fugă spre el, 
aproape că mă loveşte un biciclist în goana mea, şi deschid 
uşa din spate. Dau acolo peste un bărbat uriaş şi scot un 
țipăt înainte să-mi dau seama că nu face decât să încerce 
să coboare din maşină. Mă trag într-o parte ca să-l las să 
treacă şi apoi mă arunc pe bancheta din spate înainte să 
apuce să demareze maşina. 

— Sunteţi liber? întreb cu glas pierit. Ă 

— Aşa se pare, răspunde şoferul morocănos. Încotro? 

Sunt cât pe ce să-l rog să mă ducă înapoi la şcoală, când 
îmi dau seama că aş putea foarte bine să mă duc direct 
acasă la Elise. li găsesc adresa pe telefon şi mă uit la ceas. 
E abia 10:50, aşa că o să ajung prea devreme. N-are 
importanţă, pot să găsesc vreo cafenea. 

Durează ceva vreme până să-mi revină pulsul la normal, 
dar mă macină îngrijorarea. Poate că ar fi trebuit să mai 
încerc s-o văd pe Imogen. Însă după ce mi-am dat seama 
că bărbatul e dealer de droguri, nu voiam decât să plec de- 
acolo. Cum e posibil să fie iubitul ei? Probabil că are cel 
puţin 30 de ani. Şi dacă a făcut-o dependentă de droguri? 
Dacă o foloseşte pe Imogen ca intrare în Academie? Ce-a 
zis Bel aseară? Că e uşor să faci rost de droguri la 
Academie. E posibil oare ca Imogen să fi fost cea care i-a 

oferit acces la droguri lui Sadie? Aducându-mi aminte cum 
le-am văzut adunate una într-alta acum câteva săptămâni, 
îmi dau seama că trebuie să vorbesc rapid cu Elise. Şi cu 
Adam, pentru că trebuie să afle despre Imogen. 

Traficul e aglomerat, încât ajung cu doar 20 de minute 
mai devreme la Elise. Mă plimb prin cartier, repetând ce şi 
cum o să-i spun. Reşedinţele sunt uluitoare - palate uriaşe, 
cu faţadă dublă, cu patru etaje, zugrăvite în alb - şi mă 
întreb cum se simte Elise având una dintre cele mai mici 
case de pe stradă. O văd venind, ţăcănind cu tocurile pe 
asfalt, şi îi ies în întâmpinare. 

— Sper că n-ai aşteptat mult, ţi-am zis că nu ajung până 
la 12, se încruntă ea. 

— Doar câteva minute, îi răspund, întrebându-mă de ce 
trebuie să fie mereu aşa repezită. 

Intru după ea în casă. Nu mă simt niciodată confortabil 
la Elise. Parcă e un showroom şi mi-e teamă să nu sparg 
ceva sau să las vreo amprentă pe o suprafaţă lucioasă, că 
devin o epavă nevricoasă. Îmi displace mai ales bucătăria, 
spre care ne îndreptăm acum. Îmi face semn spre unul 
dintre scaunele de bar caraghios de înalte. 

— Ceai? mă întreabă în timp ce mă cocoţ. 

— Te rog. 

— Turmeric sau fenicul? 

— De fapt, poţi să-mi faci o cafea? 

În timp ce se foieşte prin bucătărie ocupându-se de 
cafea, imaginea ei e reflectată la nesfârşit de suprafeţele 
cromate. 

— Presupun că nu putem merge în salon, nu? o întreb. 

Face ochii mari de surprindere, de parcă aş fi un comis- 
voiajor care vrea să intre pe uşa principală, şi simt cum 
cedează ceva în mine. 

— Scaunele astea de bar or fi ultima modă, dar sunt al 

naibii de incomode! Şi poate că ţie îţi place să te vezi 
reflectată de 100 de ori, dar mie, nu! 

Se încruntă. 

— Scaunele chiar sunt incomode? 

— Da! Parcă ai sta cocoţat pe o nenorocită de prăjină. 
Şi, înainte să întrebi, bucătăria ta e aşa de imaculată, 
parcă eşti într-un spital! 

— Ah! 

Scoate o sticlă cu apă din frigider, îşi toarnă un pahar, 
apoi ia cafeaua mea din espressor. 

— Păi, dacă aşa ţi se pare, haide. 

Alunec de pe scaunul de bar şi o urmez în salonul imens. 
Sunt patru canapele uriaşe şi îmi închipui cum arată serile 
lor în familie - Elise, Nick şi Sadie stând la câţiva kilometri 
unul de altul, fiecare cu locul lui; asta, dacă petrec vreo 
seară în familie. 

— Despre ce e vorba? întreabă Elise, aşezându-se pe una 
dintre canapele. 

— Sadie... spun, întrebându-mă dacă ar trebui să mă 
aşez lângă ea sau pe cel mai apropiat fotoliu. 

Dar e aşa departe, că ar trebui să strig ca să mă audă. 

— Sadie? 

— Da, răspund, aşezându-mă lângă ea. 

Oftează exagerat. 

— Nu e vorba de faptul că bea din când în când câte un 
pic de alcool, nu? întreabă ea plictisită. 

Cât m-am plimbat în sus şi în jos aşteptând-o, am 
încercat să găsesc o cale să-i spun cu blândeţe. Dar 
atitudinea ei îmi alungă orice intenţie de-a o trata cu 
mănuşi. 

— Nu, se droghează! spun furioasă. 

Se uită la mine năucită. 

— Droguri? 

— Da. Sigur ai observat ce îngrozitor arată. 

Elise clatină din cap. 

— N-am... 

— N-ai cum să nu fi observat cearcănele alea uriaşe de 
sub ochi, insist eu, înfigând un pic mai adânc cuțitul 
parentingului greşit. Bel spune că abia dacă mai mănâncă 
şi mai doarme. 

— Sadie n-are cum să se drogheze, spune ea, netezindu- 
şi de câteva ori fusta, semn că şi-a mai pierdut din 
siguranţa de sine. E prea... raţională. 

Se poticneşte căutând cuvântul. 

— Îmi pare rău, Elise, dar se văd toate semnele. Partea 
bună e că e conştientă că are o problemă şi pare să vrea să 
o rezolve. 

— Ce, ai vorbit cu ea? 

— Nu, dar Bel a găsit asta în geanta ei. 

Scot broşura şi i-o întind. O ia încet şi se uită la ea un 
minut, privind poza şi titlul: Primul pas este să accepți că 
ai o problemă. I se scurge sângele din obraji. Întinde mâna 
după pahar şi soarbe îndelung, ca să câştige puţin timp. 

— A... a vrut să stea de vorbă cu mine aseară, a zis că 
trebuie să-mi arate ceva. Dar după aia n-a găsit ce-i 
trebuia şi i-am spus că nu contează, oricum eram ocupată, 
şi a început să plângă. Am întrebat-o ce s-a întâmplat, dar 
a urcat la ea. 

— Nu te-ai dus după ea, s-o întrebi ce-o supără? 

li revine sângele în obraji, iar pielea îi devine stacojie. 
Scutură puţin din cap, iar eu o privesc dezaprobator. 

— Nu e Sadie, spune ea răguşit. Nu e Sadie. 

— Nu, ştiu că nu ea distribuie drogurile. Cred că ştiu 
cine e distribuitorul, adaug sumbru. 

— Nu. 

Elise scutură din cap atât de violent, încât unul dintre 

cercei aproape că-i intră în ochi. 

— Nu Sadie are o problemă - eu am! 

Ridică privirea chinuită spre mine. 

— Nu credeam că a observat, dar nu-i proastă. Pentru 
mine a luat broşura, Bronnie. 

Mă holbez la ea. 

— Ah, Elise, spun şi mi se strânge inima. 

Caută un şerveţel şi, cum nu găseşte, scot eu unul din 
geantă. 

— E curat, îi spun. Puțin mototolit, dar curat. 

— Mulţumesc. 

Se şterge la ochi, îşi suflă nasul şi aproape că-şi 
recapătă controlul. 

— Ştiu că probabil mă judeci, Bronnie, dar n-aş face faţă 
jobului, n-aş putea munci atât de mult dacă n-aş avea un 
viciu. Pur şi simplu nu poţi rezista multă vreme. 

— Chiar merită? Eşti dependentă de alcool, Elise! 

Tresare. 

— Nu-s dependentă! 

— Păi, nu ştiu mare lucru, îi răspund tăios. Dar vodcă la 
prânz mie îmi sună a dependenţă, mai ales că bănuiesc că 
nu e prima. Trebuie să ceri ajutor, Elise. Ştiu că-ţi place 
jobul tău, dar îţi iubeşti mai mult fiica. 

Sunt sigură că doar mi-am închipuit o uşoară ezitare. 

— Ai dreptate, sigur că da. Biata Sadie, trebuie să fie 
tare îngrijorată. 

— Vorbeşti cu ea diseară? încuviinţează. 

— Vin s-o iau de la scoală. 

— O să pleci de la serviciu la timp? 

— Nu mă mai întorc după-masă. Cred că trebuie să-mi 
rezolv propriile probleme înainte să mă bag într-ale altora. 

— E un început bun. Ştiu că poate sună aiurea, dar mă 
bucur că tu ai problema asta, şi nu Sadie. O să se bucure şi 

Bel. 

Fac o pauză. 

— Te deranjează dacă-i spun? Doar pentru că Sadie s-ar 
putea să aibă nevoie de cineva cu care să stea de vorbă, 
iar ea şi Bel sunt foarte apropiate. 

— E în regulă câtă vreme nu spune mai departe. Te rog, 
mulţumeşte-i că are grijă de Sadie. 

Mă îmbrăţişează puţin stângaci, dar e o îmbrăţişare 
adevărată. 

— M-ai ajutat. 

— Ei, asta-i o premieră, îi răspund. 

— Nu te mai tot subestima, Bronnie. Ştii că toate te 
invidiem. 

Mă uit surprinsă la ea. 

— Aşa e. Ai făcut bine cel mai important lucru din lume: 
ai fost o mamă bună. Eu am fost totdeauna cumplită la 
capitolul ăsta. 

— Dar o să fii mai puţin cumplită de-acum, îi spun şi o 
fac să râdă. Mai bine plec, Elise. Am lipsit de la şcoală 
toată dimineaţa. 

Imi aduc brusc aminte că nu i-am zis despre Imogen - 
dar nu e momentul potrivit. 


XXX 


Sunt atât de cufundată în gânduri când mă întorc la 
Academie, că nu cobor la statia mea şi trebuie să mă întorc 
pe jos. Aproape că am ajuns, când o văd pe Kendall în faţa 
mea pe stradă. 

— Kendall! 

Se întoarce. 

— A, bună, Bronnie, spune ea fără chef. 

Mă bucur că nu mă poate privi în ochi. 

— Bem o cafea? 

— N-ar trebui să fii la serviciu? 

— Nu. 

Ne îndreptăm spre cea mai apropiată cafenea, care - din 
fericire - are o masă liberă lângă fereastră. Trebuie să ne 
strecurăm pe lângă cărucioare şi să păşim peste câini ca 
să ajungem la ea. 

— Ce mai faci? o întreb după ce ne comandăm cafelele. 

— Bănuiesc că bine. 

— De ce nu ne-ai spus adevărul? atac eu direct 
subiectul. 

— Pentru că ştiam că o să vă gândiţi la ce e mai rău. 

— ...doar pentru că ai dat impresia că ascunzi ceva. 

— Uite ce e, îmi pare rău. Aş vrea să fi făcut altfel. Dar 
acum am lucruri mai importante la care să mă gândesc. 
Imogen, pentru început. 

Trag aer în piept. 

— Apropo de Imogen, am văzut-o plecând azi-dimineaţă 
de la Academie, când ar fi trebuit să fie la ore, aşa că am 
urmărit-o. 

— Unde? La magazinul de frânghii? întreabă ea 
sarcastică. 

— Nu, undeva spre Brixton. 

Nu că n-aş fi băgat de seamă sarcasmul ei, dar mă 
grăbesc să spun povestea. 

Kendall mă măsoară din priviri. 

— Nu-i un fel de încălcare a legii... ştii tu, să urmăreşti 
un elev? 

— Probabil. Dar tot am făcut-o. N-o să ghiceşti niciodată, 
Kendall - s-a dus în zona aia mizerabilă, plină de drogaţi... 
aproape că am fost atacată, dar m-am gândit la Carolyn şi 
i-am înjurat... a intrat într-o casă, a deschis un tip oribil şi 
Imogen La sărutat! 

Kendall ridică din umeri. 

— Deci are un iubit. Dar sunt de acord, n-ar trebui să 
chiulească de la şcoală ca să se vadă cu el. 

— Pierzi din vedere esenţialul! în primul rând, e mult 
mai mare decât ea; probabil că are cel puţin 30 de ani. Şi... 

Arunc rapid o privire în jur şi cobor vocea. 

— Cred că vinde droguri. 

— Vinde droguri? 

Nu-i prima dată când îmi doresc să fi învăţat-o cineva pe 
Kendall să vorbească în şoaptă. 

— Da. Dar vorbeşte mai încet. 

— De ce crezi că e dealer de droguri? 

— Pentru că aşa arată! Şi după aia a venit un tip care 
arăta periculos, clar era drogat, şi a intrat în casă. 
Groaznic! Ştiam că nu pot să plec fără să vorbesc cu 
Imogen, aşa că am bătut la uşă. A deschis iubitul ei şi a 
fost foarte ciudat - când am zis că vreau să vorbesc cu 
Imogen, a crezut că voiam să cumpăr droguri. A crezut că 
Imogen e un drog! 

— Făcea mişto de tine, spune Kendall, amuzată. 

— Nu, asta e, că nu făcea. Parcă nu mai auzise niciodată 
cuvântul „Imogen”. 

Kendall tace o clipă şi îi las timp să vină cu o explicaţie. 

— Elise ţi-a zis ceva despre vizita ei în State? mă 
întreabă. 

Mă uit atent la ea. 

— Kendall, tu ai auzit măcar un cuvânt din ce ţi-am 
spus? Cred că iubitul lui Imogen s-ar putea să se 
folosească de ea ca să bage droguri la Academie! 

— Atunci trebuie să-l avertizezi pe Adam. 

— Da. Voiam doar să văd ce crezi tu. 

— Eu? 

Îmi zâmbeşte forţat. 

— Ah, eu nu mai ştiu nimic. 

Deschid gura să-i spun că ar trebui să mă ia în serios şi 
îmi dau seama cât de nefericită e. 

— S-a întâmplat ceva? o întreb. 

Îşi învârte ceaşca de cafea. 

— Mi-aş fi dorit să nu-l caute pe Greg. 

— Pentru că acum a aflat toată lumea despre Vee? 

— Nu. Pentru că nu ştiu ce a fost între ei. 

— Insinuezi ce cred eu că insinuezi? 

— Ştii că Elise şi Nick au o căsnicie deschisă, da? 

— Dar chiar şi aşa! 

Kendall se uită tintă în ceaşcă. 

— L-ai întrebat pe Greg? 

— Zice că au băut ceva împreună. 

— Şi nu-l crezi? 

— Nu ştiu ce să cred. 

Nici noi nu ştim, Kendall, îmi zic. Nici noi. 

Nu mai stau mult cu Kendall, pentru că e mai 
preocupată de posibilitatea ca Elise să se fi culcat cu soţul 
ei decât de drogurile de la Academie. Nu pot s-o acuz; 
dacă ar fi fost vorba despre Cari, m-aş fi purtat la fel. Nu 
că el s-ar fi uitat vreodată la Elise - deşi, dacă află 
vreodată ce-am făcut eu, s-ar putea să ajungă să se uite şi 
el în altă parte. Singura mea consolare este că nu-i 
suficient de sofisticat pentru Elise, aşa că nu-i niciun 
pericol. 

Totuşi pericolul există, dar în altă parte. Dintr-un 
impuls, îmi scot telefonul şi o sun pe Carolyn. 

— Bună, Bronnie, spune ea vesel. 

— Nu te deranjez, nu? 

— Nu, e în regulă. Care-i treaba? 

— Mă întrebam dacă poliţia a aflat cine v-a lovit ieri. 

— Păi, au reuşit să identifice maşina, dar era închiriată, 
aşa că încă nu au şi un nume. Însă au o fotografie făcută 
de o cameră imediat după aceea. Era o femeie. 

— O femeie? 

— Da. Imaginea e prea neclară ca să i se vadă faţa, dar 
ce să vezi - are părul blond, lung. 

Are un ton triumfător. 

— Măcar au un punct de pornire, răspund eu. 

— Bronnie, nu te-ai prins. Păr blond lung - pe cine ştim 
noi cu păr blond lung? 

— Ăă... 

— Imogen! 

— Cum... crezi că Imogen a încercat să vă scoată în 
decor? 

— De ce nu? Am stabilit deja că e nebună. 

— Dar de ce? Ştie măcar să conducă? 

— Are 17 ani, nu? Nu ştiu care-i mai rea, Ruby sau 
Imogen? Ambele sunt al naibii de periculoase, dacă mă 
întrebi pe mine. 

— I-ai spus lui Adam? 

— Nu încă, poliţia abia a sunat-o pe Elise şi o să aştept 
până au şi numele persoanei care a închiriat maşina. Fără 
el, Adam Nenorocitul o să spună doar că trag concluzii 
pripite, că am ceva cu Imogen, bla, bla. Dar, într-un fel sau 


altul, o să mă ocup eu de jăvruţa aia, Bronnie. 
XXX 


Până ajung la Academie, e trecut de ora 15. Mă duc 
direct la Adam, sperând că n-o să-mi scoată ochii că am 
lipsit aproape toată ziua. _ 

Nu-i în birou, aşa că mă duc să-l caut. În timp ce mă 

îndrept spre cancelarie, îmi cade privirea pe biletul prins 
pe panoul din holul central, care anunţă Si câștigătorul 
este... POVESTE DIN CARTIERUL DE VEST!!! 

Mă duc repede spre panou, cu inima bătând nebunește. 
Dacă Jess a obţinut rolul principal, n-o să mai aibă 
importanţă că n-a ales My Fair Lady. Carolyn tot o să fie 
îngrozitor de încrezută. Doamne, te rog, fă să nu fi luat 
Jess rolul Mariei! Mă uit la distribuţie şi rămân cu gura 
căscată. E Bel! Bel a obţinut rolul Mariei! Mă cuprinde un 
val de fericire, urmat de unul de triumf pentru toată 
munca grea care şi-a căpătat răsplata. Mor de nerăbdare 
să-l sun pe Carl, dar asta-i o veste pe care trebuie s-o dea 
Bel, nu eu. 

Mă uit repede pe restul listei şi văd că dublura lui Bel e 
Sadie, nu Jess sau Ruby. De fapt, nici Jess, nici Ruby nu au 
vreun rol important, pentru că în rolul Anitei a fost 
distribuită Imogen. Mă încrunt, întrebându-mă care au fost 
motivele lui Adam. Se bazează pe scuza că numărul lui Jess 
din spectacolul de revistă a fost întrerupt, iar Ruby n-a mai 
ajuns să cânte deloc? Detest ce-mi trece prin cap. Pare 
lipsă de loialitate faţă de Bel. Dar dacă a primit rolul 
Mariei doar pentru că Ruby şi Jess ieşiseră din cărţi? Ştiu 
că distribuirea rolurilor nu depinde de interpretarea de la 
spectacol, dar îmi închipui că unii aşa o să vadă lucrurile. 
Sau - şi mai rău - dacă Adam i-a dat rolul lui Bel ca să-mi 
mulţumească mie? 

— Nu-i cazul să fii aşa sumbră, Bronnie! 

De pe coridor se aude glasul jovial al lui Adam. Ţinând 
cont ce am să-i zic despre Imogen, poate e mai bine că e 
vesel. 

— Cine te vede ar crede că nu eşti mulţumită că Belo s- 
o joace pe Maria. 

— Bineînţeles că sunt mulţumită, e minunat! 

Aştept să se apropie, apoi îi zic direct: 

— Numai că nu mi-ar plăcea să fi primit rolul pentru 
că... mă rog, ştii tu. 

— Categoric nu e cazul, răspunde el cu fermitate. Ştii la 
fel de bine ca mine că Bel va fi remarcabilă în rolul Mariei. 

— Dar pentru că Jess şi Ruby n-au apucat să dea o probă 
propriu-zisă, poate că ar trebui să mai dea una. 

— Nu e cazul. 

Îşi pune o mână grea pe umărul meu. 

— Îţi faci prea multe griji, Bronnie. Ştiu că Jess şi Ruby o 
să fie dezamăgite, iar mama lui Jess o să aibă ceva de zis. 
Am dat rolurile unor eleve despre care ştiu că o să le 
acorde atenţia cuvenită - şi care ar trebui răsplătite pentru 
bună purtare. 

Acum mă întreb dacă a exclus-o pe Ruby ca sancţiune 
pentru hărţuire, iar pe Jess, ca s-o pedepsească pe maică- 
sa pentru acelaşi lucru. Simt cum mă apucă durerea de 
cap şi mi-aş dori să fi putut amâna discuţia despre Imogen. 

— De fapt, Bronnie, voiam să vorbim. Ai o clipă? 

— Sigur, spun, iar inima începe să-mi bată mai repede. 

Mă duc după el în birou, pregătindu-mă psihic. Aşteaptă 
până mă aşez de cealaltă parte a biroului. 

— Din nefericire, n-am reuşit să lămuresc povestea aia 
urâtă cu ştreangul, spune, iar eu oftez uşurată. Ştiu că te- 
am mai întrebat, dar eşti sigură că n-ai văzut pe nimeni în 
garderobă în timpul spectacolului? 

— Sunt sigură, răspund eu, dându-mi seama că viaţa 
mea ar fi mult mai uşoară dacă aş putea acuza pe cineva. 

— Tu le cunoşti mult mai bine decât mine. Crezi că e 
posibil să-l fi pus acolo chiar Ruby? 

— Presupun că da, îi răspund fără tragere de inimă. 

Îşi duce mâna la bărbie. 

— Dar mesajul de pe bancă? Dacă-mi aduc bine aminte, 

ai zis că ai plecat de la şcoală pe la ora 17. Ai văzut pe 
cineva în curtea interioară? 

— Nu. 

— Şi nu era nimic scris pe bancă? 

— Nu. 

— Deci e posibil ca Ruby să fi scris chiar ea pe bancă? 

— De ce să facă asta? 

— Ştim că are nişte probleme, din cauza 
comportamentului de anul trecut. Nu i-ar fi fost greu să ia 
un tub cu vopsea din dulapul din depozit şi să scrie pe 
bancă. Aşa cum tocmai ai confirmat, nu era nimeni în 
curtea interioară la ora 17, pentru că orele se termină la 
16:30. Teoretic, Ruby ar fi putut să scrie cuvintele pe 
bancă - nu era nimeni prin apropiere s-o vadă - şi apoi să 
tipe ca din gură de şarpe când ai apărut tu cu Bel. 

— Era deja isterică atunci când am ajuns, îi răspund, 
întrebându-mă de ce încearcă atât s-o prezinte pe Ruby 
drept făptaş. 

— Exact! spune triumfător. 

— Nu înţeleg. 

— Ruby a zis că mesajul era deja pe bancă la ora 17, 
când a ajuns ea. 

— Aşa e. 

— Şi încă mai plângea după jumătate de oră? Nu se 
leagă. De ce să stai acolo plângând jumătate de oră, în loc 
să te duci să spui cuiva? Eu eram în birou, putea să vină la 
mine. 

Lui Adam i-ar trebui câţiva copii, mă gândesc eu 
descurajată. Ar înţelege cum e posibil ca o adolescentă să 
plângă fără pauză o jumătate de oră din cauza hărţuielii şi 
să nu-i spună directorului ce s-a întâmplat, unui director 
despre care ştie că o consideră o sursă de scandal. Apoi 
îmi amintesc că a avut un copil şi mă detest că am uitat. 

— Şi Imogen? 

— Imogen? se încruntă el. 

— Da. 

— Ce-i cu ea? 

— Păi, cum a spus mama lui Jess, totul a început în ziua 
în care a venit Imogen. 

Mă uit cu înţeles la el. 

— Cât de multe ştim despre ea? 

— Câte ştim despre oricare elev. 

Coboară privirea spre o scrisoare de pe birou, cu un gest 
care spune nu mai discut pe tema asta. 

— De fapt, nu ştim. Trebuie să-ţi spun ceva, Adam. Am 
văzut-o pe Imogen plecând de la şcoală azi, aşa că am 
urmărit-o. 

Adam ridică brusc capul. 

— Cum adică ai urmărit-o? Unde? 

— Pe drum spre ceea ce credeam că era casa bunică-sii. 
Mi-a zis că stă cu bunicii şi sunt bolnavi, am crezut că are 
vreo urgenţă, dacă pleacă de la şcoală fără bilet de voie. 

Mă aştept să-mi spună că el a învoit-o, dar nu o face. 

— Numai că la uşă a răspuns un bărbat, prea tânăr ca să 
fie bunicul sau tatăl ei. 

— Imogen are un iubit, spune el, ridicând din umeri. 
Sunt sigur că multe eleve au. 

— Da, dar ăsta e cu cel puţin zece ani mai mare, poate 
chiar mai mult. Însă nu-i doar asta. Cred că e dealer de 
droguri. 

— Crezi tu? 

— Ştiu. 

— Cum? 

— Pentru că m-am dus la uşă şi am zis că vreau cu 
Imogen, dar nu părea să ştie despre cine-i vorba şi a zis că 
dacă nu vreau să cumpăr ce vinde el, să mă duc naibii. 

— Asta nu înseamnă că vinde droguri. Poate că era 
vorba de televizoare, telefoane... orice altceva. 

— Nu, ştiu că e dealer de droguri. 

Îl fixez cu privirea. 

— De ce nu vrei să crezi? Imogen ar putea fi în pericol! 

I se întunecă chipul şi mă bucur că am reuşit în sfârşit 
să-l fac să asculte. 

— Aş putea să te sancţionez pentru asta, Bronnie. 

Rămân cu gura căscată. 

— Pentru că mă preocupă soarta unei eleve? Dacă l-ai fi 
văzut pe bărbatul care o săruta în prag, cred că şi tu ai fi 
fost îngrijorat! 

Nu ştiu cine e mai surprins de tonul meu - el sau eu. 

— Oricum, ce ai făcut tu poate fi considerat hărţuire. 

— Nu şi dacă m-am ţinut după ea o singură dată. 

Se uită la mine, provocându-mă să-i ripostez şi, pentru o 
clipă, îi susţin privirea. 

— Am zis că trebuie să-ţi spun, asta-i tot. 

— Şi acum mi-ai spus. 

Imi adresează un zâmbet scurt, ca să mai tempereze 
duritatea cuvintelor. 

— Lasă totul în seama mea, Bronnie, mă ocup eu. Nu 
uita să vezi cui aparţin obiectele pierdute, adaugă el, 
punându-mă la locul meu. Unele dintre eleve sunt în 
pauză, de ce nu te duci pe la ele cu coşul? 


XXX 


Plec din biroul lui Adam, tot chinuită de îngrijorare. A 
fost o prostie să-l scot din sărite, dacă vrea, poate să-mi 
facă viaţa grea. 

Găsesc coşul cu obiecte pierdute şi mă duc în curtea 
interioară. Câţiva băieţi îşi recunosc bluzele de trening, 

unul ia o pereche de adidaşi jegoşi de care mă bucur să 
scap. 

— Colanţii mei! spune Ruby încântată, luându-i din cos. 

Se uită şi Jess. 

— Sutienul meu! 

Îl flutură triumfătoare şi mă întreb cum de nu şi-a dat 
seama că nu-l are, ţinând cont de dimensiunile sânilor. 

— Imogen, nu-i nimic de-al tău pe-aici? o întreb, 
încercând să-mi păstrez calmul, pentru că mi-e greu s-o 
privesc, ţinând cont de ce am aflat despre ea. 

Mă fixează cu ochii ei albaştri, ca şi cum m-ar cântări, 
făcându-mă să mă întreb dacă iubitul i-a spus despre 
femeia care a venit s-o caute pe „Imogen”, iar ea a făcut 
legătura. 

— Grăbeşte-te, îi spun, împingând coşul spre ea. N-am 
toată ziua la dispoziţie. 

Scotoceşte fără grabă printre lucruri şi găseşte până la 
urmă o gleznieră. Sunt pe punctul să mă mut la următorul 
grup, când ia repede o perie de păr care se afla acum 
deasupra grămezii din coş şi o ascunde sub gleznieră, de 
parcă ar vrea să n-o vadă nimeni. Nu mă mai mir de 
comportamentul ei straniu, sunt mai îngrijorată de iubitul 
care vinde droguri. 

Sună de intrare, iar clopoţelul pune capăt eforturilor 
mele de a scăpa de obiectele pierdute. Las coşul în 
cancelarie, hotărând că ar fi mai eficient să mă duc cu el la 
poartă mai târziu şi să-i prind pe elevi la plecare. Dorindu- 
mi cu disperare un pic de linişte, mă îndrept grăbită spre 
atelierul meu. Când sunt aproape, aud voci ridicate din 
vestiarul de alături. 

— Tu chiar crezi că mi-aş risca propria audiție, idioata 
naibii? ţipă Ruby. Bel, spune-le! Mama ta era în culise, m- 
ar fi văzut dacă puneam eu ştreangul acolo, nu? 

— Cui îi spui idioata naibii? răsună glasul lui Jess. 

— Ei! spune Ruby cu vocea tremurând de furie. Ciudata 
naibii de-acolo! Haide, recunoaşte, javra dracului! Tu faci 
toate astea, nu eu! 

Se aude un zgomot de încăierare, urmat de ţipătul de 
durere al lui Imogen. Năvălesc în vestiar şi văd o 
încălceală de braţe şi picioare, dintre care unele îi aparţin 
lui Bel. 

— Of, Doamne! strig. Fetelor! FETELOR! 

Bel se întoarce şi, spre uşurarea mea, văd că ea şi Sadie 
nu se bat, ci încearcă s-o tragă pe Ruby, dezlănţuită, de 
lângă Imogen, care s-a ghemuit pe una dintre bănci, 
suspinând şi gâfâind. Mă duc repede spre ele. 

— Ce naiba se întâmplă? întreb, băgându-mă între ele. 
Ruby, ajunge! RUBY! 

Mă priveşte palidă de furie. 

— E o mincinoasă nenorocită! încearcă să mintă că eu 
sunt de vină pentru ştreang şi că am împins-o pe scări! 

— M-ai împins pe scări! 

Ruby izbucneşte în plâns. 

— O urăsc! Mi-a tot trimis mesaje... 

Plânge aşa de tare, că nu mai poate vorbi. 

— Ce mesaje? întreb eu, încercând s-o fac să se aşeze. 

— De ce n-o întrebi pe ea? izbucneşte Ruby. E nebună! 

— Râde ciob de oală spartă, mormăie Jess. 

— Vezi! strigă Imogen triumfătoare. Până şi prietenele 
tale cred că eşti ticnită! 

Ruby se uită împrejur, dar niciuna dintre prietenele ei 
nu o priveşte în ochi, nici chiar Bel. 

— Javră nenorocită! Javră mincinoasă nenorocită! 

Ruby se smuceşte de lângă mine şi sare la Imogen. 

— Şi tu, ce-i cu minciunile pe care le-ai spus, despre 
taică-tu care-i pe moarte, când el e bine mersi! Şi te 

automutilezi, nu? Păi - Ruby e ieşită din minţi de furie -, 
NU CRED NICIUN CUVANT! 

Înainte să apuc s-o prind, întinde mâna şi smulge 
plasturele de pe braţul lui Imogen. 

— Ruby! 

Dar mă uit nu la o rană, ci la tatuajul care fusese ascuns 
de plasture - Cerul deasupra mea, pământul sub mine, 
focul în mine. 

— Au! ţipă Imogen, acoperindu-l repede, în timp ce 
celelalte se reped spre ea. 

Jess îi dă mâna deoparte, dar, cu un strigăt furios, 
Imogen o împinge şi fuge din vestiar. 

— Vezi? spune Jess triumfătoare. Mama avea dreptate. A 
zis că faza aia cu Imogen care se automutilează era 
vrăjeală. 

— Vezi cum vorbeşti, spun, cu gândul la tatuaj. 

L-am mai văzut undeva. 

— Dar de ce să pretindă că se automutilează? întreabă 
Bel nedumerită. 

— Ca să atragă atenţia. E nebună. 

Jess îşi duce degetul la cap, făcând un semn care 
sugerează ţicneala. 

— Ai văzut cum plângea când Ruby abia dacă a atins-o? 

— Totuşi e un tatuaj foarte drăguţ, spune Sadie. Mi-ar 
plăcea unul la fel. 

Mă uit în jur. 

— Unde-i Ruby? 

— Nu ştiu, îmi răspunde Jess ridicând din umeri. Să mă 
duc s-o caut? 

— Nu, mă duc eu. Şi nu spuneţi ce s-a întâmplat aici, vă 
rog. N-am vrea să ajungă la urechile lui Adam, nu-i aşa? 
adaug cu asprime. 

Le las şuşotind şi mă întreb ce o să se mai întâmple până 
diseară. Aş da orice pentru o ceaşcă de ceai, dar 
prioritatea e s-o găsesc pe Ruby. Era foarte supărată. Nu-s 
de acord cu comportamentul ei - nimeni n-ar trebui să 
recurgă la violenţă fizică, indiferent de provocare -, dar nu 
pot să n-o compătimesc. Probabil că se simte foarte 
singură, părăsită de toată lumea. 

Verific cele trei toalete - nici urmă de Ruby. Mă duc spre 
curte, cu gândul la tatuajul lui Imogen şi încercând să-mi 
amintesc unde l-am mai văzut. Era cu câţiva ani în urmă. 
Poate la vreo petrecere sau la coafor. Coafezele au de 
multe ori tatuaje, nu? Oriunde o fi fost, m-a impresionat. 
Îmi plăcuse imaginea pe care o evocau cuvintele, un spirit 
liber care cutreieră pământul, fără să răspundă faţă de 
nimic şi nimeni, şi mă gândisem că, dacă mă hotărăsc 
vreodată să-mi fac un tatuaj, acesta va fi. Nu că aş fi fost 
vreodată un spirit liber. Nici că o să fiu, ceea ce e destul de 
trist, pentru că uneori, doar uneori, mi-ar plăcea să le spun 
tuturor - lui Adam, mamelor, chiar şi lui Cari şi copiilor - 
să se ducă naibii. 

Ajung în curtea interioară şi o văd pe Ruby stând pe 
banca unde fusese scris Aici zace Ruby Donovan. Cuvintele 
nu se mai văd, au dispărut cu ajutorul unui dizolvant, al 
unui burete de sârmă şi cu efortul fizic al lui Bob. 

Chiar şi de la distanţă îi văd lacrimile şiroind pe obraji. 
Mi se rupe inima pentru ea şi mă grăbesc s-o iau în braţe. 

— E cineva pe acoperiş! 

Glasul lui Imogen răsună în toată curtea şi aş fi zis că e 
iar vreuna dintre minciunile ei, dacă nu i-aş fi auzit tonul 
panicat. Ridic privirea şi văd o placă de ardezie căzând 
direct spre banca unde stă Ruby. 

— Ruby! 

Când mă aude, ridică privirea. Dar pentru că nu înţelege 
cât e de periculos, nu se mişcă. Piatra vine în viteză spre 
ea şi, încordându-mi toţi muşchii, mă arunc spre bancă. 


DUBLURA 

Kendall: I s-a întâmplat ceva lui Ruby. 

Greg: Alte hărţuieli? 

Kendall: Nu-i doar hărţuire. Când o să pricepi? 

Greg: Cum să pricep? Nici nu vorbeşti cu mine. 

Kendall: Nu-i vorba despre noi, e vorba despre Ruby. A 
avut loc un accident. Nu ştiu detalii, directorul a fost 
circumspect la telefon. Mă duc acum la scoală. 

Greg: A păţit ceva? 

Kendall: A zis că nu-i grav, dar e supărată. 

Greg: Să-mi spui dacă ai nevoie de mine. 

Kendall: Asta a fost sarcasm? 

Greg: Dumnezeule, Kendall, ce părere ai tu despre 


213 


mine? 

Kendall: îţi scriu mai încolo, când aflu ce se petrece. 

Greg: De ce-mi scrii acum, când n-ai informaţii sigure? 
Să mă stresezi? Să mă pedepseşti? 

Kendall: Pentru că tot tatăl ei eşti. 

Greg: Şi încă sunt şi soţul tău. Nu mă mai evita. Nu mă 
mai ignora. 

Kendall: Tu eşti cel care mă evită. Te-am întrebat ce ai 
făcut cu Elise şi nu mi-ai răspuns. 

Greg: Sunt convins că ţi-am răspuns. 

Kendall: Nu, ai întors totul împotriva mea. M-ai acuzat 
că am plecat cu Ruby. De parcă e vina mea că ţi-ai tras-o 
cu prietena mea. 

Greg: Nu mi-am tras-o cu prietena ta! 

Kendall: Ţi-ai tras-o cu prietena mea care mă 
duşmăneşte. În fine, îţi scriu mai încolo despre Ruby. 


KENDALL 


Nu-i nici pe departe ora de vârf şi taxiul se târăşte ca o 
ţestoasă. Ar fi trebuit să iau metroul. Totdeauna trebuie să 
iei metroul. Ce nu trebuie să faci e să-i scrii soţului 
fustangiu când te-apucă panica. Nu se termină niciodată 
bine. 

De ce n-a putut Adam Racki să-mi spună la telefon ce i s- 
a întâmplat lui Ruby şi în ce stare e? Practic mi-a închis 
telefonul, deci înţeleg că-i era frică. 

Şi chiar e cazul să-i fie. Inscripţia de pe bancă a apărut 
în şcoala lui, n-a făcut nimic în legătură cu Imogen, iar 
acum Ruby a avut un „accident”. Adam Racki n-o să scape 
de data asta. Şi nici cine o terorizează pe Ruby n-o să 
scape. Nu există accidente. 

Începem să mergem cu o viteză decentă, pe una dintre 
benzile pentru taxiuri. Durează cam zece secunde, după 
care ne taie calea o bicicletă. Îmi vine să urlu. Mi-ar trebui 
o escortă de poliţie. Trebuie să ajung la fetiţa mea. Poate 
că e rănită, cu siguranţă e necăjită şi are nevoie de mine. 
Nu vreau să fie nimeni altcineva cu ea acolo. Nu e sigur. 
Cine ştie ce ar putea spune? 

— Mergi cât de repede poţi? îl întreb pe şofer. Mă 
grăbesc. 

— Da, doamnă. 

E un domn mai în vârstă şi are o răbdare studiată, care 
transmite că toată lumea se grăbeşte tot timpul. 

— Nu, vreau să spun că e o urgenţă. Fiica mea a păţit 
ceva. 

— Câţi ani are? 

Pare mai implicat acum, deşi nu îmi propusesem să 
deschid o conversaţie pe tema asta. 

— Şaisprezece. 

— Şi ce-a păţit? 

— Nu ştiu exact. 

Îmi aruncă o privire ciudată în oglinda retrovizoare. 
Cum să nu ştii? întreabă din sprâncene. 

Îmi vine să-i spun, în stil britanic, să se ducă învârtindu- 
se. Înainte, mi se păreau fermecătoare argoul, accentele, 
ceaiul de la ora 5, grădinile îngrijite, clădirile din cărămidă 
de peste tot. Când am ajuns aici, ziceam chestii de genul 
„Problema LA-ului e că n-are istorie”. Dar acum nu văd 
decât cenuşiul şi tot ce ating e umed. Fata mea e la şcoală, 
înconjurată de maniaci, iar eu sunt blocată în traficul ăsta 
blestemat. 

— Sunt sigur că e bine, îmi spune şoferul, iar eu 
încuviinţez, ca să tacă. 

Dar o parte mine e de acord cu privirea care mă judeca. 

E copilul meu, nu e deloc bine şi e vina mea. Ar fi trebuit s- 
o retrag deja de la şcoală, aşa cum tot ameninţă Carolyn că 
face cu Jess. Ar fi trebuit s-o duc înapoi în State. Nu, n-ar fi 
trebuit s-o aduc deloc la Londra. N-are Greg dreptate în 
multe privinţe, dar de data asta s-ar putea să fi avut. Totuşi 
pe-atunci nu se putea vorbi cu mine. Eram plină de 
înţelepciunea post-cancer, convinsă că un nou început 
poate repara toate relele. Un mediu nou ar fi trebuit să 
însemne o Ruby cu totul nouă. Era un loc de încercare 
pentru noul meu eu. 

După ce ne-am mutat, am simţit că am avut dreptate. S- 
a împrietenit cu alte fete, au format o gaşcă de patru şi 
părea foarte fericită. Şi eu m-am împrietenit cu alte mame. 
Apoi, în doar câteva luni, Ruby şi-a reluat vechile năravuri, 
luând-o în vizor pe Jess, iar acum e chiar ea luată în vizor. 

Celelalte mame pot fi foarte convinse de propria 
superioritate, luând fărâme din ce-şi închipuie că ştiu 
despre Vee şi creând un scenariu despre Ruby. Bineînţeles 
că a trebuit să susţin în continuare că Vee a suferit un 
accident. Nu pot să am încredere să le spun adevărul. 
Trebuie să sper că Ruby o să-şi dea seama că trebuie 
aplicată aceeaşi regulă şi cu fetele lor. , 

Ruby a luat-o mult mai uşor cu Jess decât cu Vee. Asta a 
şi fost, în parte, motivul pentru care am sărit în apărarea 
ei anul trecut, în faţa domnului Racki. Pentru că, oricât de 
rău ar fi părut în ochii lui şi ai celorlalte mame, mai ales ai 
lui Carolyn, eu ştiam că de fapt era o îmbunătăţire. Ruby a 
încercat mai puţin s-o influenţeze şi a dat dovadă de mult 
mai mult autocontrol decât cu Vee. A ales o victimă mult 
mai puternică de data asta. Jess poate să se descurce 
foarte bine de una singură. 

Poate că despre asta e vorba: Jess contraatacă şi nu se 
joacă, iar Ruby e cea care se află în pericol. 

Taxiul trage în faţa AOF şi îi dau şoferului mult prea 
multe bancnote înainte să urc treptele câte două, ca să 
ajung mai repede în clădire. Mergând în grabă pe coridor 
spre birou, mă opresc brusc când văd cine e la recepţie. Ce 
caută Bronnie la computer? E chiar aşa de disperată să 
stea pe lângă Adam Racki? îmi vine în minte momentul 
când am dat peste ei în culise, în timpul spectacolului de 
revistă, şi-mi amintesc că mi-am zis că fie erau cât pe ce să 
se îmbrăţişeze, fie tocmai se desprinseseră dintr-o 
îmbrăţişare. 

Bronnie arată îngrozitor. Are părul ciufulit (oare pentru 
că Adam tocmai şi-a trecut mâinile prin el?), faţa roşie şi 
plină de pete (pentru că şi-a apăsat barba pe obrazul ei?). 
Expresia ei poate fi cel mai bine descrisă drept un amestec 
de şoc şi vinovăţie. Când deschide gura să vorbească, nu-i 
iese niciun cuvânt de pe buze. 

— Ce cauţi aici? întreb, mai aspru decât am avut de 
gând. 

Sau poate exact cât de aspru voiam, nici nu mai ştiu. 

— Doar, ştii tu... 

Se uită în jur de parcă speră că o să intervină cineva 
(iubitul ei?). 

— Introduceam nişte date. 

Deci aşa se spune acum? 

Domnul Racki apare din refugiul biroului său, iar 
Bronnie iese în grabă. Directorul e de obicei impecabil 
dichisit, dar acum are părul puţin deranjat, ca şi eşarfa de 
tweed, de altfel. Când îmi prinde mâna, îi simt palma rece 
şi umedă şi parcă neînsemnată. Am înţeles: n-are forţa 
necesară pentru postul ăsta. Nu poate face faţă. Carolyn a 
ştiut de la bun început. 

Anul trecut, fata ei era hărţuită, iar acum e a mea. 
Coincidentă? 

Nu există coincidenţe, după cum nu există nici 
accidente, oricât de mult mi-aş dori. 

— Doamnă Donovan, spune el şi observ formalismul 
exprimării. 

Azi nu spune scumpo sau dragă. 

— O să vă duc la Ruby, dar voiam să vă spun întâi 
despre accident. 

— Puteţi fi concis, vă rog? 

Mai bine să încep politicos. Dacă e cazul să fiu 
răutăcioasă mai încolo, aşa să fie. Ucide-i întâi cu 
amabilitatea. 

— Şcoala intenţiona să facă nişte reparaţii la acoperiş. 
Evident, vom urgenta şi o să le începem imediat. 

Ruby a căzut de pe acoperiş, asta încearcă să-mi spună? 

— S-a desprins o placă de ardezie. 

Am senzaţia că a ales cuvântul „desprins” cu oarecare 
grijă. 

— Suntem toţi recunoscători că era Bronnie acolo şi a 
reuşit s-o pună la adăpost pe Ruby. Fără Bronnie, ar fi 
putut fi mult mai rău. E genul de angajat curajos, care 
gândeşte repede, pe care avem foarte mult noroc să-l avem 
la Academie. 

Da, el are foarte mult noroc s-o aibă, sigur. 

Ţinând cont de această informaţie, comportamentul lui 
Bronnie pare şi mai ciudat. De ce a dat fuga afară fără să 
spună nimic despre ce i s-a întâmplat lui Ruby, când chiar 
fusese de faţă? Nu s-a comportat ca o eroină; a părut că 
are ceva de ascuns, de parcă nu m-ar fi cunoscut sau şi-ar 
dori să nu mă fi cunoscut. 

Şi acum Adam Racki o foloseşte ca să încerce să-şi 
asigure spatele, pretinzând că Ruby n-a fost pusă în pericol 
la şcoală - nu, chiar dimpotrivă! A fost protejată de 
angajatul preferat al directorului. 

În timpul ăsta, Ruby trebuie să fi fost îngrozită. Aproape 
că a fost zdrobită de o placă de ardezie. Ar fi putut să 
moară, asta îmi spune domnul Racki. 

— Cum de aţi permis să se întâmple aşa ceva? 

Dă să întindă mâna spre mine, apoi se răzgândeşte şi o 
lasă să cadă pe lângă corp. 

— Îmi pare sincer rău. Dar vă asigur, nimic de felul 
acesta... 

— Trebuie să-mi văd fiica! 

— Da, sigur. 

Numai că nu se mişcă. 

— Chiar îmi pare... 

— Nu dau doi bani pe ce vi se pare. Trebuie să-mi văd 
fiica! 

— Înţeleg ce simţiţi. Mai mult decât vă daţi seama. O să 
vorbim mai încolo. Uşa mea vă e întotdeauna deschisă, 
doamnă Donovan, şi pentru Ruby, la fel. 

Mă conduce pe coridor şi bate la o uşă. Asistenta care o 
deschide poartă o uniformă absurd de apretată, stereotipul 
perfect; o văd pe Ruby la marginea unui pat, cu tălpile 
lipite de podea, spatele perfect drept, nemişcată. Din 
unghiul ăsta nu-mi dau seama dacă e straniu de calmă sau 
catatonică. E nefirească, nu-i deloc ea însăsi. 

— A venit mama ta, spune asistenta, iar Ruby revine la 
viaţă. 

Se repede în braţele mele suspinând, iar asistenta 
pleacă. Mi se umplu şi mie ochii de lacrimi. Nu sunt doar 
de compasiune, pentru că sentimentele ei mă străbat şi pe 
mine. Fiecare spaimă a ei, fiecare durere au fost 
întotdeauna şi ale mele, într-un circuit închis, într-o 
legătură indestructibilă. 

Sunt uşurată că e în viaţă şi în siguranţă şi că mă lasă s- 
o ţin mai strâns decât m-a lăsat de nici nu mai ştiu când. 

Apoi îşi trage capul pe spate şi-i văd faţa. Icnesc fără să 
vreau la vederea bandajului de pe obrazul drept. Domnul 
Racki îmi spusese că n-a fost rănită „grav”. Asta nu-i grav? 
E actriţă! 

— Când a căzut placa, s-a spart, explică el. Au fost nişte 
aşchii. Paramedicii au fost deja aici şi m-am asigurat că 
ştiu ce fel de şcoală e asta. Au pus copcile cu foarte mare 
grijă- 

— Copci? 

Puse de paramedici, nu de un chirurg plastician? Mă 
cuprinde groaza. Tăietura are cel puţin 10 centimetri, 
ţinând cont de lungimea bandajului, dar nu pot să-mi dau 
seama cât e de lată; e suficient de adâncă încât să aibă 
nevoie de sutură. 

Fetiţa mea o să aibă o cicatrice pe faţă. 

Cariera ei. Viaţa ei. Pentru o fracțiune de secundă, le 
văd pe ambele făcute praf. 

Apoi observ că Ruby se uită la mine şi-mi dau seama că 
trebuie să mă controlez. Trebuie să fiu puternică, pentru 
ea. 

— Sunt foarte recunoscătoare că n-a căzut pe tine placa 
şi că nu ţi-a intrat în ochi nicio aşchie. Toate rănile vor fi 
superficiale. 

Râde cu o asprime neaşteptată. 

— Cine se uită dincolo de suprafaţă, mamă? 

Se îndepărtează de mine şi se aşază pe patul asistentei. 
Stă adusă de spate, de parcă ar vrea să se ghemuiască în 
ea însăşi. Vrea să dispară. 

In sfârşit, o văd din cap până în picioare. Probabil că a 
sângerat destul de mult - partea de sus a costumului mulat 
de balet, albastru-deschis, e pătată cu roşu. 

Of, Doamne, e exact ca în cutia muzicală! Cum de nu mi- 
am dat seama mai devreme? Albastru-deschis e culoarea 

lui Ruby, nu a lui Jess. Balerina aia nu îi era destinată lui 
Jess; a fost de la bun început pentru Ruby. Orice s-o fi 
întâmplat azi, a fost ceva declanşat cu săptămâni în urmă. 
Poate chiar luni. 

Ce adolescent ar fi putut planifica aşa? Niciunul dintre 
cei pe care-i ştiu eu, nici chiar Ruby. 

Dar Imogen n-a părut niciodată adolescentă. Totdeauna 
pare fie mai mică, fie mai mare. Şi are ceva aproape... de 
pe altă lume. Nu e chiar în locul unde se petrec lucrurile; 
are alibiuri (cum a fost când stătea în public, lângă mine) 
şi totuşi e întotdeauna pe-aproape, chiar lângă rama 
tabloului. 

— Vă las singure, îl aud pe domnul Racki, parcă de 
foarte departe, însă ştiu că e doar la câţiva metri în spate. 

Când pleacă, închide uşa. 

Ruby începe iar să plângă, în tăcere, umezind bandajul 
cu lacrimi. Părul ei castaniu a scăpat din cocul de la ceafă 
şi pare ciufulit. Suferă foarte tare şi aş vrea să ştiu ce să 
spun, cum s-o scap de durere. 

Mi se rupe sufletul. Ştiu că temerile legate de înfăţişarea 
ei nu se datorează doar profesiei, ci se bazează şi pe nişte 
îndoieli profunde. Întotdeauna a fost extrem de preocupată 
de frumuseţea ei, de percepţia că-i lipseşte. 

Le împingea pe cele mai drăguţe fetiţe de pe tobogan 
sau din locul de joacă. În clasa a treia a scris un basm 
despre o fetită urâtă cu o mamă frumoasă, la finalul căruia 
fetita se îneca în mare. Profesoara a recomandat terapie, 
dar Ruby a insistat că n-avea nicio legătură cu ea şi cu 
mine, iar eu am crezut-o. Chiar şi atunci, era o actrită 
foarte bună. 

S-a străduit din răsputeri anul ăsta să nu se simtă 
inferioară lui Jess şi să se asigure că, dacă s-ar simţi, n-o 
să reacționeze. O cunosc. O să facă o fixaţie asupra 

cicatricei, chiar dacă o să fie micuță. Ochii ei albaştri, 
asemănători cu ai mei, o să se oprească direct pe ea, o s-o 
caute, şi-a localizat întotdeauna cu precizie toate 
imperfecţiunile. 

— Sunt distrusă, spune ea înecându-se. 

— Nu, nu eşti. 

Mă aşez pe pat, vrând s-o iau iar în braţe, dar ceva din 
atitudinea ei îmi spune că nu e cazul să încerc. 

— Nu te preface, mamă. Ştii şi tu. Ai fost dezgustată 
când te-ai uitat prima dată la mine. 

De ce nu m-a avertizat măcar domnul Racki unde e rana 
aşa-zis minoră? Atunci mi-aş fi putut controla expresia; mi- 
aş fi pregătit cuvintele. Ruby e foarte sensibilă, iar acum 
poartă povara imaginii cu prima mea reacţie. 

N-am fost îngrozită de ea; am fost îngrozită de ce ar 
putea însemna asta. Dar nu pot să-i spun, pentru încă nu 
ştiu ce înseamnă. Nu ştim cât de rău o să fie. 

— Eram furioasă pe şcoală că a permis să se întâmple 
aşa ceva, asta-i tot. N-aş putea fi niciodată dezgustată de 
tine. 

Nu-mi răspunde. Nu mă crede. 

— Trebuie să fie greu să gândeşti limpede când eşti încă 
în stare de şoc după accident. 

— N-a fost un accident. A fost cineva pe acoperiş chiar 
înainte să cadă placa exact unde stăteam eu, pe bancă. 

Mă gândisem că situaţia era dubioasă, că nu era doar un 
accident, dar, cumva, nu-mi imaginasem aşa ceva. Dacă a 
împins cineva deliberat placa, ştiind că Ruby era chiar 
dedesubt... 

Cineva a încercat s-o omoare. 

— Cine era? 

— Imogen nu şi-a dat seama. S-a întâmplat prea repede. 

— Imogen era acolo? 

Adică era martor, nu suspect? 

— A strigat că e cineva pe acoperiş şi atunci doamna 
Richardson m-a împins din calea plăcii. Imogen mi-a salvat 
viaţa. 

Mi-aş dori să nu pară aşa de mohorâtă din cauza asta. 

Dar putem să ne ocupăm mai încolo de povestea asta. O 
să doarmă cu mine în pat, o să ne uităm la filme, o să 
mâncăm ce-i place ei de la fast-food şi o să-i fac unghiile. 
Deocamdată, am nevoie de detalii. 

— A mai văzut şi altcineva persoana de pe acoperiş? 

— Doar Imogen. Directorul Racki a vrut să sune la 
poliţie şi Imogen a dat înapoi. A zis că a întrezărit doar 
ceva cu coada ochiului, n-a văzut o persoană. 

Deci Imogen n-a vrut să vină poliţia. Nu m-ar mira să 
aibă cazier. E o fată care se distrează spunând că tatăl ei 
perfect sănătos e pe moarte. Dar e şi fata care i-a salvat 
viaţa lui Ruby. Nu totdeauna îţi alegi eroii. 

— Totuşi nu contează. Puteam foarte bine să şi mor. 

Ruby arată spre obraz. 

— Nu spune aşa ceva! Viaţa ta înseamnă mult mai mult 
decât înfăţişarea. 

— Ce agent de casting o să se mai uite la mine acum? 

— S-ar putea să nici nu rămână cicatrice. Dacă o să fie, 
mergem la cel mai bun chirurg plastician din LA. Se poate 
rezolva cu laser. O să găsim noi o soluţie, îţi promit. 

Şi uite cum o arunc direct înapoi în tărâmul lucrurilor 
superficiale. 

— Eşti talentată şi muncitoare. Eşti o persoană 
afectuoasă. Asta contează. 

Imi aruncă o privire piezişă, dispreţuitoare. 

— Îmi pare tare rău dacă ţi-am dat senzaţia că... 

Nu ştiu cum să spun mai departe. l-am dat oare impresia 
că nu are nicio valoare decât dacă este plăcută, drăguță, 

talentată şi are succes? Ştiu că n-am zis niciodată aşa 
ceva, dar poate că asta a văzut la mine, pentru că şi eu 
credeam că asta e singura mea valoare. 

— Te iubesc, Ruby, mai mult decât orice. Singurul lucru 
care contează este să fii lângă mine. 

— Ţi-am văzut fata. 

— Mi-am dat seama că o să fii supărată, asta-i tot. 

— Nu mai minţi! se răsteşte ea. Deja eram urâtă, acum o 
să fiu un monstru. 

— Nici că se poate să fii mai departe de adevăr. Chiar şi 
dacă o să fie o cicatrice mică, o să afli că în viaţă aşa ceva 
îţi dă caracter. Vremurile grele sunt cele care ne 
modelează. Învăţăm din cicatricile noastre. 

— Nu vreau să fiu o actriţă de caracter! Vreau rolul 
principal. Oricum nu eram distribuită, iar acum n-o să se 
mai întâmple deloc. Dacă tot cred toţi că sunt un monstru, 
de ce să nu şi arăt ca un monstru? 

— Nimeni nu crede aşa ceva. 

— M-au întrebat despre Vee. 

— Cine? 

— Jess, Sadie, Bel. Habar n-au ce s-a întâmplat cu Vee 
sau cel puţin zic că nu ştiu, dar o să afle destul de curând. 
Deja se uită la mine ca la o... ca lao... 

Glasul i se pierde din nou printre lacrimi, iar eu o strâng 
de umeri, însă se trage din mâinile mele: 

— Mă urăsc şi au dreptate să mă urască. 

— Nu, nu te urăsc. 

— Şi atunci, unde sunt? 

Se uită demonstrativ în jur. 

— N-a venit nimeni să vadă ce fac. 

— Poate că nu ştiu ce s-a întâmplat. Domnul Racki îţi 
asigură intimitatea. 

Până şi eu îmi dau seama cât de jalnic sună, aşa că mai 

încerc o dată. 

— Poate îşi închipuie că te-au dus la spital. 

— Nu le pasă dacă trăiesc sau mor. Sau, dacă au vreo 
preferinţă, ar fi să mor. 

— Nu vrea nimeni să mori, îi spun, dar după incidentul 
cu placa e o afirmaţie ridicolă. 

Era cineva pe acoperiş. Cineva a încercat s-o omoare pe 
fiica mea. 

Ce ar trebui să fac? Sunt sigură că nicio carte de 
parenting n-a abordat scenariul ăsta. Să sun la poliţie? 
Domnul Racki n-a crezut că are rost, pentru că, de fapt, 
nimeni n-a văzut nimic. Cu excepţia lui Imogen, iar ea a 
retractat deja. Pe de altă parte, directorul are un motiv să 
nu vrea să se implice poliţia. Atunci ar afla toţi părinţii - 
chiar şi cei cărora nu le spun nimic copiii -, dar şi media. 
Iar el are multe de apărat. Mă gândesc la ce mi-a spus la 
spectacol. Când a descris-o pe Ruby ca fiind „complicată”, 
eu am auzit „periculoasă” Poate că nu crede că o fată ca 
Ruby merită riscul. 

Aş putea suna eu la poliţie, dar Ruby nu e chiar genul de 
victimă care să inspire compasiune. Şi, în cazul puţin 
probabil în care poliţia din Londra ar lua legătura cu 
omologii din LA, am da de bucluc. 

Deci suntem pe cont propriu. 

— Pur şi simplu, nu mai pot, spune Ruby. Minciunile, 
disimularea. 

— Şi care-i alternativa? 

Rostesc cuvintele pe un ton puţin furios. Suntem în 
aceeaşi oală, ăsta-i pactul nostru. Nu putem renunţa. Nu 
putem ceda. Nu ne poate supune nimeni prin intimidare. 

— Ce crezi că ar face dacă ar şti adevărul? 

Am senzaţia că simt cum i se scurge energia din crop. 

— Poate că nu-mi pasă. Poate că nu vreau decât să mă 

eliberez. 

Eram în bucătărie, făceam ceai - când eşti la Londra faci 
ce fac britanicii - şi atunci am auzit. Mi-am dat seama 
imediat ce era şi totuşi am reuşit să fiu şi surprinsă în 
acelaşi timp. 

Ironia? Tocmai terminasem de scris un mesaj pentru 
Greg, în care-i spuneam că Ruby o să fie bine. Da, avea o 
tăietură pe faţă, dar o s-o duc la un chirurg plastician din 
Londra şi o să mă asigur că se vindecă bine. Nu era cazul 
să ştie cât de deprimată fusese Ruby, toată discuţia despre 
cum o urăşte toată lumea, cât de lipsit de vlagă îi simţisem 
trupul. Nu, trebuia să ştie ce voiam eu să cred: că totul o 
să fie bine cumva. O să fac să fie, prin puterea voinţei. Am 
învins cancerul, o să înving şi asta. Nu te dai niciodată 
bătut. 

Atunci s-a auzit bufnitura. 

Am luat-o la fugă prin apartament, bucuroasă de data 
asta că e aşa de mic, pentru că însemna că ajung repede la 
ea. Era pe podeaua camerei ei şi hohotea, cu ştreangul 
încă în jurul gâtului. Din fericire, fusese unul de la 
recuzită, aşa că n-avusese cum să-i susţină greutatea şi o 
lăsase să cadă pe jos. 

Ştiam că avusese de gând s-o facă - că nu era un strigăt 
de ajutor, ci dorinţa sinceră de a muri -, pentru că a fugit 
spre bucătărie şi a încercat să smulgă un cuţit din suport. 
Dacă n-aş fi urmărit-o, dacă n-aş fi doborât-o, ar fi putut 
să... nici măcar nu pot să pronunt. 

N-o să uit niciodată momentul acela, chinul de a trebui 
să mă las cu toată greutatea peste fiica mea care plângea 
şi se zvârcolea în timp ce mă implora să-i dau drumul, mă 

implora s-o las să termine cu toate, să facă ceea ce 
promitea biletul ei de sinucigaş: 

A venit vremea să le dau oamenilor ceea ce-şi doresc. 

Nu era tot ce spunea. Vorbea despre cum a împins-o pe 
Vee pe scări şi despre cum voia să mă scape de toate 
poverile. Spunea că nu mai putea trăi cu atâtea secrete. 
Ați câştigat, scria. Probabil că li se adresa torţionarilor ei. 
Era dispusă să renunţe. Dar eu n-o să-i las să câştige. 

Acum, Ruby e într-un spital de psihiatrie, într-o secţie 
izolată. Cel puţin peste noapte ştiu că e în siguranţă şi că 
se odihneşte. Au sedat-o puternic, era foarte supărată că a 
supravieţuit. Să mă judece cine vrea, dar nu puteam să 
stau lângă patul ei toată noaptea. Aveam ceva de făcut. 
Trebuie să aflu cui i se adresa fiica mea, tulburată până la 
limita sinuciderii, când a scris cuvintele Aţi câștigat. 
Pentru că în viitorul nu prea îndepărtat va ieşi din spital şi, 
când va veni acasă, va trebui să mă asigur că este cu 
adevărat în siguranţă, pe termen lung. Asta înseamnă că 
nu pot să aştept, trebuie să acţionez. 

Ceva îmi spune să caut prin camera lui Ruby, sunt 
lucruri pe care nu mi le-a spus şi care ar putea fi indicii. 
Deschid fiecare sertar, mă uit sub pat, dau deoparte toate 
hainele împrăştiate pe jos în şifonier şi iată-le - trei bucăţi 
de carton. Trei bilete anonime. 

Nu ştiu în ce ordine au venit, deşi pot să bănuiesc că ar 
fi asta: 

Știu ce ai făcut 
Știu ce eşti 
TE CUNOSC 

Le aşez pe jos, încercând să văd dacă indiciile poartă la 
rândul lor indicii. Oricine le-a trimis a tăiat literele din 
reviste şi le-a lipit pe carton. E o treabă de amator, ca un 
desen animat, dar de o cruzime deosebită, ceva ce ar face 

o adolescentă şi a reuşit, nu? Ruby a ajuns să-şi dorească 
să moară. Dacă ar fi folosit un ştreang adevărat, acum ar fi 
moartă. 

Nu ştiu cum sau când au fost trimise, dacă vreunul o 
aştepta pe undeva după ce a căzut placa şi dacă asta a 
împins-o pe Ruby pe marginea prăpastie!. Oare a intrat 
cineva în apartament, lăsându-le în camera lui Ruby? 
Atunci, nu s-ar fi simţit niciodată în siguranţă; nu s-ar fi 
simţit niciodată liberă, cum s-a exprimat chiar ea. S-ar fi 
simţit vânată. 

Dar, dacă au fost aduse acasă, s-ar putea să nu-i fi fost 
adresate lui Ruby. Să-mi fi fost oare adresate mie şi, 
ascunzându-le, Ruby să fi încercat să se asigure că eu 
eram cea eliberată? 

Dacă vreau răspunsuri, trebuie să le caut, să încep cu 
persoana care are cele mai puţine motive să mintă. Este 
cea care categoric n-avea cum să facă toate astea. Nu-mi 
vine să cred, dar se pare că e Imogen. 

Pot să-i mulţumesc că a salvat-o pe Ruby şi să aflu dacă 
nu cumva ştie pe cine a văzut pe acoperiş, dar, din vreun 
motiv oarecare, îi e prea teamă să le spună poliţiştilor. Nu- 
mi pasă care e motivul, iar ea trebuie să afle asta. N-am 
nevoie decât de adevăr şi sunt dispusă să plătesc pentru 
el. 

Nu pot să nu mă gândesc că, dacă situaţia ar fi fost alta, 
Ruby ar fi putut fi Imogen. Ruby ar fi putut fi cea care să 
nu aibă mamă. Ar fi putut fi cea fără îndrumare şi cu prea 
puţine de pierdut, pradă unor bărbaţi mai în vârstă şi 
periculoşi. Poate că o pot ajuta cumva pe Imogen sau 
măcar să-i spun că îmi dau seama că are un suflet bun sub 
exteriorul ciudat. Mă rog, măcar că are un suflet. 

La AOF, repetițiile pentru spectacolul de la sfârşitul 
trimestrului încep imediat şi nu sunt suspendate decât în 

cazul celor mai serioase urgenţe. O placă de ardezie care 
aproape a zdrobit-o pe Ruby nu îndeplineşte criteriile. 
Imogen e în Poveste din Cartierul de Vest, ceea ce 
înseamnă că e probabil la şcoală. 

Sunt în taxi, uitând din nou lecţia despre metrou, şi sper 
din toată inima să nu fi plecat toate. În ultima vreme n-am 
prea avut noroc, dar de data asta o nimeresc. Fetele ies 
din clădire câte două, câte trei sau câte patru şi nu le văd 
pe Jess, Bel şi Sadie, dar o văd pe Imogen, singură. Şi-a 
scos uniforma şi e îmbrăcată într-o rochie scurtă şi 
strâmtă. Are părul strâns la spate şi o tonă de machiaj, 
inclusiv un ruj roşu-aprins. Probabil că asta-i place 
iubitului ei periculos. Îmi pare rău pentru ea. E doar o 
adolescentă care s-a rătăcit, atâta tot. 

Îi fac semn să vină la mine, în umbra de lângă scările 
largi de piatră. Se uită în jur agitată şi apoi spune: 

— Hai să stăm de vorbă aici. 

Aşa că urc treptele spre ea. Nu trebuie decât să vorbesc 
încet. 

— Voiam să-ţi mulţumesc pentru ce ai făcut ieri pentru 
Ruby. Dacă n-ai fi strigat tu, Ruby ar fi putut avea mult de 
suferit. 

Tot suferă, bineînţeles, în spitalul de psihiatrie, dar n-o 
să-i spun asta lui Imogen, cel puţin până nu mă asigur că 
pot avea încredere în ea. 

— Mda, bine. 

Imogen îşi scutură o scamă de pe rochie, de parcă asta-i 
măsura în care-i pasă ei de Ruby. Pentru ea, Ruby e doaro 
firimitură. Hotărăsc să nu iau în seamă gestul şi 
implicaţiile lui. 

— Îţi mulţumesc din inimă. Înţeleg scena asta pe care o 
joci şi nu-i nevoie. 

Surâde batjocoritor. 

— Serios? Mă înţelegi? 

— E ca atunci când mă momeai în seara spectacolului. E 
o parte din strategia ta de a ţine oamenii departe, ca să nu 
ştie cum eşti tu în realitate. Toate lucrurile care-ţi fac rău. 

— Asta ai scos-o din vreuna din cărţile tale de self help? 

De unde ştie ce citesc? A fost în apartamentul meu? Nu, 
mai degrabă trebuie să fie ceva ce o fi pomenit Ruby sau 
ceva de care râd fetele când vorbesc despre mine. Nu-i 
cool să-ţi pese de nimic. 

Vorbesc mai departe, cu încăpățânare. 

— Când ai ajutat-o pe Ruby, mi-ai arătat ce fel de om eşti 
în realitate. 

Zâmbetul i se şterge de pe chip, de parcă, în loc de un 
compliment, i-aş fi dat o lovitură dureroasă. 

— De ce nu te dai naibii din drumul meu? 

— Nu ştiu ce am spus ca să te supere, dar nu asta am 
vrut. 

Am nevoie de ea. S-ar putea să fie singura care-mi poate 
spune cine era pe acoperiş, cine se află în realitate în 
spatele celor care i s-au întâmplat lui Ruby. Când se 
întoarce acasă de la spital, vreau să îi pot spune că toată 
nebunia din jurul ei va înceta, că o să fie în sfârşit totul în 
regulă. Imogen ar putea fi cheia. 

— Speram că putem să ne ajutăm una pe alta. 

— Şi cam cum am putea face asta? 

Işi împinge şoldul în afară. Mă gândesc că e pe jumătate 
sfidare, pe jumătate o atitudine de genul fă-mi-o-ofertă. 
Ceea ce e perfect. 

— Poate că ţi-ar prinde bine nişte bani în plus. 

Incerc să fiu delicată. 

— În timp ce mie mi-ar prinde bine nişte informaţii. 
Dacă ai zărit cine era pe acoperiş, pentru mine e foarte 
important. Nu sugerez să te duci la poliţie şi să spui, dacă 

nu ţi-e la îndemână, dar, dacă poţi să-mi spui mie, aş 
aprecia foarte tare. 

Devine insuportabil de jenant. Sigur că aşa e. N-am 
încercat niciodată nici măcar să-i strecor şefului de sală 
bani ca să obţin o masă bună într-un restaurant şi acum 
încerc să transform o adolescentă într-un informator. Mă 
simt ca un proxenet. 

Insă ea pare să se gândească la ofertă. Apoi mă priveşte 
direct în ochi şi spune, rar şi apăsat: 

— Habar n-ai ce mi-ar prinde mie bine, doamnă 
Donovan. 

Asta-mi pune capac: accentul asupra numelui, 
insinuarea unei insulte despre statutul şi căsnicia mea, 
aluzia că nu sunt ceea ce par. Când dă să plece, o prind de 
braţ şi o întorc spre mine. Totdeauna am fost mai 
puternică decât o arăt şi, cât strâng muşchii lui Imogen, 
mă bucur de străfulgerarea ei de frică. 

— Ce se petrece aici? 

Ridic privirea şi îl văd în capul scărilor pe Adam Racki. 
Mă întreb de când stă şi priveşte, hotărând când să-şi facă 
intrarea. Cine e actor actor rămâne. 

li dau drumul lui Imogen, care-şi freacă vizibil braţul. 
Teatral. 

Racki coboară treptele şi o întreabă pe Imogen cu glas 
scăzut, aproape conspirativ: 

— Eşti bine? 

De parcă aş fi ameninţat-o! Ea e cea care tocmai mă 
înjura. 

Dar. E adevărat, am bruscat-o. S-ar putea chiar să-i fi 
lăsat semne. Mă înspăimântă valul de furie care m-a 
cuprins în secunda când controlam situaţia şi eram scăpată 
de sub control, câtă plăcere mi-a făcut că am fost văzută. 
Dacă rămân urme? Ce-ar putea face Racki? 

Ruby aproape că a murit azi. De două ori. Nu sunt în 
apele mele. Adam Racki ar înţelege cu siguranţă. A fost 
întotdeauna un tip rezonabil. 

— Sunt bine, spune Imogen. Vreau doar să mă duc 
acasă. 

Vorbeşte cu vocea ei de fetiţă. Sigur că domnul Racki nu 
se lasă păcălit, nu? Dacă ne-a ascultat discuţia, atunci ştie 
cum îmi vorbea Imogen. Poate că a făcut ce trebuia mai 
devreme, când a fost vorba de Ruby, dar tot e un copil 
distrus. Eu sunt un adult responsabil. Nu poate să-i ia 
partea în faţa mea. 

Pe de altă parte... poate, dacă vrea să scape de Ruby şi 
de mine, dacă am devenit o povară. 

O bate pe Imogen pe spate. 

— În regulă, scumpo. Du-te acasă, fă o baie cu spumă. 
Răsfată-te, bine? 

Imogen coboară scările fără să arunce nicio privire în 
spate. Domnul Racki se întoarce către mine. 

— Doamnă Donovan, îmi spune cu răceală. Aş fi zis că 
sunteţi acasă şi aveţi grijă de fiica dumneavoastră. Chiar 
vrea să stea singură, ţinând cont ce zi a avut? 

Mi-am jucat cu succes o mulţime de cărţi cu el până 
acum. Aş putea s-o joc pe cea cu sinuciderea. 

— Ruby e în spital. 

— Dar credeam că...? 

li piere glasul şi rămâne nedumerit. Presupune că mă 
refer la placa de ardezie. _ 

— Spitalul de psihiatrie. A încercat să se sinucidă. In 
clipa asta e închisă într-un salon, sedată. 

Arată de parcă ar fi fost plesnit peste faţă. Dar îşi revine 
repede şi chipul i se umple de compasiune. Nu, nu doar 
compasiune. Empatie. A, sigur, a avut şi el o fată. 

Aştept să-mi spună că înţelege, ştie prin ce trec, speră 

ca Ruby să aibă parte de ajutorul de care are nevoie, că e 
de partea noastră... Ceva demn de un director de şcoală, în 
loc de asta, mă strânge în braţe cu o tandreţe intensă, 
încât încep să plâng. E prima dată când reuşesc să mă 
eliberez de stresul ultimei zile, al ultimelor săptămâni şi nu 
e deloc ceva sexual, dar există o legătură. Este o 
conştientizare la nivel celular a faptului că el e bărbat şi eu 
sunt femeie, şi am nevoie de aşa ceva. A trecut prea mult 
timp. 

— „Cum aş putea să te strâng destul de tare?”, îmi 
şopteşte el la ureche. O casă de păpuşi!? 

Pentru o clipă, cred că îmi dă un indiciu. Îmi imaginez 
braţul lipsă al balerinei care seamănă cu o păpuşă şi apoi 
îmi dau seama că de fapt cita numele piesei. 

Cumva, asta mă trezeşte suficient ca să nu-mi mai curgă 
lacrimile, dar nu mă desprind. 


XXX 


După o vizită la spital, unde o sărut pe Ruby pe frunte 
(nu că s-ar mişca măcar, aşa e de plină de sedative), mă 
urc din nou în taxi, urmându-mi al saselea simt. Încă nu m- 
a dus pe căi greşite. Şi iată-le, celelalte trei mame, Elise 
probabil deja la al treilea gin tonic. E generoasă să 
plătească băutura pentru toată lumea, când ce-şi doreşte 
ea de fapt e să ţină şi celelalte pasul. 

Localul preferat al lui Elise este - ce altceva? — barul 
unui hotel. li plac suprafeţele lucioase care reflectă 
imaginea, numai onix şi argint, îi place să se privească, îi 
place să controleze locul unde se întâlnesc toţi. Dacă l-ar 
seduce pe soţul prietenei ei, nu e de neînchipuit să-i facă 


13 Henrik Ibsen, O casă de păpuşi (1 879), actul IIl. 

rău şi fiicei acelei femei. 

— Bună, Kendall, spune sec, de parcă m-ar fi aşteptat 
până acum, de parcă n-aş fi fost exclusă intenţionat de pe 
lista cu invitaţi. Mă bucur să te văd. 

— Kendall! spune şi Bronnie, puţin nedumerită de 
apariţia mea neaşteptată, ridicându-se să mă îmbrăţişeze. 
Ce face Ruby? 

Probabil că vrea să ştie ce face Ruby după incidentul cu 
placa. N-au de unde să ştie despre tentativa de sinucidere, 
pentru că n-am spus nimănui, iar informaţiile despre 
pacienţi sunt confidenţiale. 

O parte din mine ar vrea s-o îmbrăţişeze pe Bronnie din 
toată inima, s-o învăluie în recunoştinţă pentru că şi-a 
riscat viaţa ca s-o ferească pe Ruby, căci Bronnie ar fi 
putut fi ea zdrobită, dacă ar fi ezitat fie şi numai un pic. 
Dar mă şi întreb: cum de s-a nimerit chiar acolo, pregătită 
şi dispusă să facă pe eroina? Aproape ca şi cum ar fi fost 
un aranjament, parcă ar fi încercat să se dea bine pe lângă 
Adam Racki. 

Mă hotărăsc să nu răspund la întrebarea despre Ruby şi, 
în loc de asta, spun cu răceală: 

— Mulţumesc că ai avut grijă de ea azi. 

— Aş vrea să fi putut face mai mult. 

Are ochii limpezi. 

— Adică mi-aş dori să nu se fi ales cu tăietura aia pe 
faţă. 

— Îi urăm toate să-şi revină curând, spune Carolyn, de 
parcă ar vrea să termine cât mai repede cu toată povestea 
asta plicticoasă. Tocmai vorbeam despre Imogen, că fata 
asta nu-i în toate minţile. 

M-am săturat să o tot scoată pe Imogen ţap ispăşitor. Ce 
țintă comodă a fost, o cale de a se preface nevinovate şi de 
a pretinde că n-a fost niciuna dintre ele şi nici vreuna 

dintre fetele lor. Scot mesajele pe cartoane din geanta 
mare de la picioarele mele şi le arunc pe masă. 

— La naiba, Kendall! bolboroseşte Elise. Mi-ai vărsat 
băutura. 

— Ia-ţi alta. 

Mă uit urât de jur-împrejur. 

— Credeţi că Imogen e şi în spatele ăstora? 

Se uită toate la mesaje, Carolyn cât se poate de 
interesată. Ridică privirea spre mine, cu ochii strălucitori. 

— De unde le ai? 

— Le-am găsit ascunse în dulapul lui Ruby. 

— Ruby nu ţi-a spus despre ele? întreabă Bronnie. 

— N-avem aceeaşi relaţie ca tine şi Bel. Nu sunt genul 
de mamă care eşti tu. 

— Nu la asta mă refeream. Voiam doar să zic că trebuie 
să-ţi fi fost greu să dai peste ele. Ce ţi-a răspuns când ai 
întrebat-o? 

— Nimic, pentru că e închisă într-un spital de boli 
mintale. 

Le privesc pe rând, urmărindu-le reacţia. 

— A încercat să se sinucidă astăzi, crezând că asta vreţi 
voi - şi fetele voastre. 

Bronnie este vizibil şocată şi zguduită. Carolyn e 
surprinsă, dar rezervată, în timp ce Elise e impasibilă, 
dând pe gât restul de gin tonic. 

— E bine? reuşeşte să întrebe Bronnie. 

— Sigur că nu e bine, îi răspund. 

Cât de toantă poate să fie? 

— Voiam să zic... fizic e bine? Cum a...? 

— A încercat să se spânzure. Din fericire, n-a reuşit. 

Acum lui Elise îi strălucesc ochii, deşi mai degrabă de 
amuzament decât de curiozitate. Cumva, în pofida a orice, 
nu mi-am imaginat că poate fi atât de nemiloasă. 

— Stai, lasă-mă să ghicesc. A folosit un ştreang de la 
recuzită? Şi - ce să vezi - n-a reuşit? 

Simt că-mi vine să sar la ea peste masă. 

— N-a ştiut că n-o să reuşească. Chiar a vrut să moară 
din cauza voastră şi a fetelor voastre. Vreau să ştiu cine a 
împins-o aici, cu cutia muzicală, cu ştreangul şi cu 
mesajele astea. 

— Stai, cutia muzicală? Aia era pentru Jess, spune 
Carolyn. 

— Costumul de balet albastru-deschis, răspund eu. E 
culoarea lui Ruby. Jess nu poartă niciodată aşa ceva. Când 
m-am dus s-o iau azi pe Ruby de la şcoală, era pătat de 
sânge. Din cauza tăieturii de pe faţă. Totul a fost îndreptat 
împotriva lui Ruby. Totul a fost pus la cale ca să-i facă rău 
sau s-o facă să pară că ea a făcut rău altcuiva. Totul e legat 
de Ruby. 

— Ai vorbit ca o adevărată mamă de narcisic, spune 
Elise. Te-ai gândit vreodată la posibilitatea foarte reală ca 
Ruby să-şi fi făcut singură toate astea? A îmbrâncit-o pe 
Imogen. A atârnat ştreangul ca să atragă simpatie. Apoi s-a 
prefăcut că se sinucide cu acelaşi ştreang, ca şi cum ar fi 
fost împinsă s-o facă. A lăsat mesajele ca să le găseşti tu. 
Care-i numitorul comun? Orice ar vrea să facă Ruby, acolo 
a ajuns. 

— Mesajele erau ascunse! N-a vrut să le găsesc. 

Mă uit la Bronnie şi la Carolyn. Chiar au de gând să tacă 
în faţa acuzațiilor dezgustătoare şi imorale ale Elisei? Fata 
mea e în spital! A vrut să moară. Când îşi revine, probabil 
că tot asta o să vrea. Nu ştiu ce pot face în acea privinţă, 
aşa că încerc să aflu adevărul, să caut dreptatea. 

— Hai să fim cinstite, spune Elise. Ruby e obsedată să 
atragă atenţia. O să facă orice în scopul ăsta. Ca şi alţii pe 
care-i cunoaştem. 

Mă ţintuieşte cu privirea, e clar ce vrea să spună. Crede 
că aşchia nu sare departe de trunchi. 

— Hai să ne calmăm, spune Carolyn. Kendall, eşti 
furioasă. Dar înţeleg. Adică nu înţeleg, pentru că Jess n-a 
avut niciodată tendinţe de-astea, însă pot să-mi imaginez 
cât de tulburător trebuie să fie. Şi, Elise, nu pricep ce spui. 
Ruby a fost oarecum imprevizibilă de când a venit la AOE 

— Pur şi simplu nu putem exclude nimic, asta-i tot, 
spune Bronnie aparent împăciuitoare, dar sunt şocată de 
trădare. 

— Nu putem exclude? Tu chiar crezi, sincer, că Ruby şi- 
ar fi făcut toate astea singură? 

Aproape că ţip. Oamenii de la alte mese întorc privirea 
spre noi. Nu-mi pasă absolut deloc. _ 

— Cred că a fost un strigăt de ajutor, spune Bronnie. li e 
greu să discute despre sentimentele ei, le exprimă prin 
comportament. Chiar tu mi-ai zis. 

În ea am avut cea mai mare încredere, i-am făcut 
confesiuni şi acum îmi foloseşte cuvintele împotriva mea? 
Mi se împăienjeneşte vederea de furie. 

— Oricum, ce mama naibii ştii tu? Eşti aşa de 
preocupată de Adam Racki, că n-ai înţelege adevărul nici 
dacă ţi-ar sări în ochi. Cine a mai auzit să introducă 
garderobiera date în computer? Ai face orice, numai să fii 
pe lângă el. 

— Date în computer? 

Elise ciuleşte urechile, de parcă asta ar fi partea cea mai 
interesantă din tot ce-am spus. N-o s-o înţeleg niciodată pe 
femeia asta. Nu că mi-aş dori. 

Am încercat din greu să nu-mi închipui ce-ar fi putut să 
vadă Greg la ea. În cel mai bun caz, a ales opusul meu. Am 
încercat şi să nu-mi închipui ce s-a întâmplat - dacă s-au 


237 


întâlnit întâi la barul unui hotel ca ăsta sau dacă Elise a 
ajuns în patul meu. 

Trebuie să rămân concentrată. Aici nu-i vorba de Greg 
sau trădarea lui, ci despre trădarea lui Bronnie. 

— Erai acolo când a căzut placa de pe acoperiş. Cum 
poţi s-o salvezi pe Ruby şi tot să te mai îndoieşti de ea? 

Bronnie nu se uită la mine şi nu sunt sigură dacă de 
ruşine sau de furie. Tocmai i-am dezvăluit mica ei... ce-o fi 
cu Adam Racki. 

— Cred că ţi-ar prinde bine ceva de băut, Kendall, spune 
Carolyn. Îţi aduc un scaun. 

Cât e plecată Carolyn, Elise şi Bronnie mă ignoră 
complet. Personajul meu sub formă de înger răzbunător 
dispare ca prin farmec şi nu ştiu sigur cu ce să-l înlocuiesc. 
Kendall cea care spera mereu că o să placă, deşi se pare 
că niciuna dintre ele nu m-a plăcut vreodată? Kendall cea 
renăscută după cancer? Kendall cea care voia să creadă 
toată lumea că are o căsnicie solidă şi putea să se plimbe 
prin toată lumea? Kendall cea care n-a reuşit să fie o mamă 
bună pentru biata ei fetiţă cu probleme? 

Am o mulţime de motive să mă simt vinovată, dar le-am 
tinut în frâu bătând oraşul, anchetând, nerealizând nimic. 
Şi acum mă copleşesc în forţă. 

Carolyn se întoarce cu scaunul. Mă cocoţ pe el şi mă 
gândesc că nu i-am dat lui Greg ultimele veşti. Nu ştie că 
Ruby e în spital. 

N-a fost o omisiune. Nu i-am spus de teamă că o să se 
urce în primul avion şi acum nu pot să-i fac faţă. Nu după 
ce a făcut cu Elise; nu când o să mă acuze pentru situaţia 
în care a ajuns Ruby şi s-ar putea să aibă dreptate. Încă 
mai aud cuvintele din scrisoarea ei de adio. Nu era nicio 
urmă de acuzaţie în ele şi asta doare cel mai tare. 

— Deci ce trebuie să facem acum e să recapitulăm 

dovezile cât mai calm şi mai raţional cu putinţă, spune 
Carolyn. 

Bronnie încuviinţează, în timp ce Elise şi cu mine ne 
uităm la ea de parcă a luat-o razna. Într-un moment ca 
ăsta, să pari raţional s-ar putea să fie cea mai nebunească 
chestie. 

— Niciuna dintre noi nu vrea să existe vreun psihopat în 
libertate, adaugă Carolyn. Niciuna dintre noi nu vrea să fie 
luată în vizor sau să fie luate în vizor fetele noastre. Aşa că 
trebuie să ne punem minţile la contribuţie şi să ne 
lămurim. 5 

S-ar putea să aibă dreptate. In orice caz, îmi dă ocazia 
să le supraveghez pe toate. Nu ştiu dacă în momentul ăsta 
îmi ţin prietenii aproape sau duşmanii şi mai aproape. Însă 
Ruby e în siguranţă peste noapte şi n-am de mers în altă 
parte. Am prea multă adrenalină în mine ca să mă duc 
acasă şi să mă culc. Nu că aş vrea să dorm; n-aş suporta să 
visez. 

Carolyn recapitulează toate evenimentele de la cutia 
muzicală şi conchide: 

— Kendall are dreptate când spune că toate fie duc la 
Ruby, fie au fost îndreptate împotriva ei, cu excepţia zilei 
în care Elise şi cu mine am fost lovite de maşină. 

— Ceea ce ar fi putut fi ceva întâmplător, zice Elise. 

— Doar pentru că nu se potriveşte în tipar nu înseamnă 
că e întâmplător, ripostează Carolyn. Cea mai bună teorie 
a mea e asta: e Imogen, cu un complice. Ne dăm toate 
seama că Imogen e dezechilibrată cu totul altfel decât 
Ruby. Fără supărare, Kendall. 

N-am cuvinte. 

Carolyn loveşte cu palma în masă. 

— M-am prins! Iubitul periculos al lui Imogen e 
complicele ei. 

— Şi mobilul? întreabă Elise. 

— Ruby a fost cu iubitul lui Imogen, aşa că Imogen e 
furioasă pe Ruby, pentru că fetele sunt uneori foarte 
proaste, crezând că de vină e cealaltă fată, nu băiatul. 
Pentru că el a vrut să scape de belele, a fost de acord s-o 
ajute pe Imogen s-o hărţuiască pe Ruby. 

— Ruby n-ar avea de-a face cu vreun dealer de droguri 
în devenire, spun eu. 

Are un interes şi o experienţă limitate cu băieţii; nu de 
asta-i arde acum. Chiar dacă s-ar fi răzgândit, n-avea cum 
să fie cu bărbatul pe care l-a descris Bronnie. 

— Asta-i o fantezie curată. 

Carolyn e de neclintit, iar Elise pare că s-ar putea lăsa 
convinsă de teoria asta. Ce părere proastă au despre Ruby! 
însă mie mi se pare că acum Carolyn se agaţă de un fir de 
păr, de parcă ar încerca să arunce bănuiala în altă parte şi 
să se protejeze pe ea şi pe Jess, când tocmai femeile din 
familia Mordue au cele mai serioase motive dintre toate. 
Poate că ele îi trimiteau lui Ruby mesajele, sperând că o să 
se retragă; când au văzut că nu funcţionează, au slăbit 
placa de ardezie ca să se desprindă. 

Totuşi Bronnie e cea al cărei soţ repară acoperişuri. 
Poate că într-adevăr nu era nimeni pe acoperiş. Bronnie a 
slăbit placa în aşa fel încât să cadă şi apoi i-a venit mintea 
la cap în ultimul moment. 

Chiar o suspectez pe Bronnie că a încercat s-o ucidă pe 
Ruby? 

Sunt ametită. Nu ştiu dacă am mâncat ceva de la micul 
dejun şi cu fiecare clipă pierd contactul cu realitatea. 

— Suntem toate de partea ta, Kendall, spune Bronnie cu 
blândeţe. Toate vrem să aflăm cine a făcut toate astea. 

— Ce ziceţi de asta? Imogen voia locul lui Ruby în grup, 
propune Carolyn, şi Dubiosul s-a hotărât s-o ajute să-l 

obţină. 

— Nu puteau să fie toate prietene? întreabă Bronnie. N- 
ar fi fost mai simplu? 

Carolyn clatină din cap, sugerând că Bronnie este o 
naivă incurabilă. 

— Nu-i loc pentru toată lumea. Academia n-o să fie 
niciodată o mare comunitate hippie, indiferent câte 
adunări de declarare a iubirii o să organizeze Adam. 

— Dar Imogen îi luase deja locul în grup înainte de 
ştreang. De ce să continue? întreb eu. 

— Ca să se asigure că Ruby n-o să se strecoare înapoi. 

E o nebunie să crezi că e profesor de drept. Carolyn 
pare să n-aibă nicio problemă să condamne oameni fără 
dovezi solide. Sau poate că n-are nicio problemă să 
îndepărteze de ea şi de Jess orice suspiciune. 

Sau doar de Jess. Poate crede că fata ei e implicată în 
toate astea şi lansează o muşamalizare preventivă. Avocaţii 
apărării nu-şi întreabă niciodată clienţii dacă sunt vinovaţi; 
nu vor să ştie. Acelaşi lucru s-ar putea spune şi despre 
mame. 

— Presupunând că Imogen e în spatele întregii poveşti, 
de ce să se lege de Ruby? întreb. 

— Imogen a atacat-o pe Ruby pentru că aceasta o 
atacase înainte pe Jess - adică, în mintea lui Imogen, Ruby 
o merita, răspunde Carolyn. 

— Nu uita, cutia muzicală fusese deja pusă în dulapul lui 
Jess în ziua când a venit Imogen, spune Bronnie. Imogen 
nu era la şcoală anul trecut, aşa că de unde să fi ştiut toate 
astea şi să fi avut şi timp să facă o cutie muzicală cu o 
balerină care să semene cu Jess şi cu cântecul lui Jess de 
la audiție? 

— Să zicem că asta a fost mâna altcuiva, poate a lui 
Ruby, dar după aceea ea şi-a dat seama de greşeală şi tot 

restul a fost mâna lui Imogen şi a Dubiosului, inclusiv 
partea cu maşina. 

— În sufletul meu, nu cred că e Imogen, zice Bronnie. E 
o fată de 17 ani, disperată să-şi facă prieteni. Aşa că 
împrăştie nişte minciuni ca să atragă atenţie şi simpatie... 

— A zis că tatăl ei e pe moarte! izbucneşte Carolyn. 

E limpede că n-o să lase să treacă niciun argument în 
apărarea lui Imogen. 

Spre lauda ei, Bronnie nu renunţă. 

— A spus nişte minciuni, dar nu era în culise când a fost 
pus ştreangul. Stătea în public, cu Kendall. Apoi, când a 
căzut placa de ardezie, nu era pe acoperiş; ea a fost cea 
care a strigat ca s-o salveze pe Ruby. 

— Probabil că slăbise înainte placa de pe acoperiş, 
spune Carolyn. A aranjat-o să cadă şi avea de gând să 
strige astfel încât să pară un gest eroic şi să pretindă că 
era un om pe acoperiş ca să îndrepte bănuielile în altă 
parte, dar nu s-a gândit că o să fie cineva suficient de 
aproape ca s-o salveze pe Ruby. 

— Stai, tu chiar crezi că Imogen e o ucigaşă cu sâng- 
rece? întreabă Elise. 

Carolyn încuviinţează cu hotărâre. 

— Da. Mă rog, e la nivel de tentativă şi depinde de noi s- 
o oprim. Trebuie s-o apărăm pe Ruby. 

Acum e de-a dreptul absurdă. Probabil că acoperă pe 
cineva. Fie se protejează pe ea şi pe Jess, fie pe Elise şi pe 
Sadie. La urma urmelor, Jess îi spunea lui Sadie în culise 
că trebuie să recunoască sincer, iar Elise mă urăşte 
suficient de mult cât să încerce să-mi seducă soţul. Aceste 
două perechi mamă-fiică sunt suspectele principale - nu că 
Bronnie ar fi scăpat de bănuieli, dar Elise şi Carolyn au 
părut mult mai apropiate în ultima vreme. 

— Hai să punem cărţile pe masă, spun. Niciuna dintre 

voi nu vrea de fapt s-o protejeze pe Ruby. Nu vă pasă ce se 
întâmplă cu ea sau cu mine. 

— Nu poţi să crezi aşa ceva, protestează Bronnie. 

— De ce să nu cred? 

— Of, biata Kendall, spune Elise cu glasul încărcat de 
sarcasm. Ea şi scumpa ei fiică pot face cu rândul pe 
victima. 

— Nu ţi-ai bătut niciodată capul să ajungi să ne cunoşti 
pe niciuna dintre noi, îi spun. Aşa că ai putea să taci naibii 
din gură. 

Bineînţeles, Elise face exact invers. 

— Ai venit astă-seară aici în forţă, folosind faptul că 
Ruby e în spital ca să preiei controlul, cerând răspunsuri. 
Dar tu nu ne-ai dat niciun răspuns, nu-i aşa? 

Nu spun nimic. 

— Mă refer la Vee, bineînţeles. Aiureala aia pe care ne- 
ai servit-o, cum a căzut pe scări şi Ruby a fost acuzată, i-a 
fost aşa de greu, a devenit o paria, bla, bla, la naiba bla. 

Îi sclipesc ochii. Ce i-am făcut? De ce mă urăşte aşa de 
tare? 

— Până şi soţul tău crede că Ruby e o psihopată care 
împinge fete pe scări. Cum crezi că a ajuns aici? 

— Du-te naibii! 

— Foarte inteligent. 

Elise rânjeşte, de parcă ar controla situaţia. 

— E important să lăsăm deoparte tâmpeniile, Kendall, 
spune Carolyn. Trebuie să fim sincere ca să ne asigurăm 
că fetele noastre sunt în siguranţă. 

— Toate fetele voastre sunt în siguranţă. Doar Ruby nu 
e. Se pare că, într-un fel sau altul, fata mea o să moară. 

Gata, am spus-o. Cea mai mare spaimă a mea. Mă uit fix 
la masă, încercând să nu plâng. N-o să aibă parte de 
lacrimile mele. 

Bronnie întinde mâna şi mă atinge pe braţ. 

— Îmi pare foarte rău pentru tot ce s-a întâmplat. Dar 
trebuie să fiu de acord cu celelalte. Trebuie să ne spui 
adevărul. Cum altfel putem fi de ajutor? 

Ruby voia să-şi spună povestea. A zis-o chiar ea, în 
biletul de adio şi mai devreme, în cabinetul asistentei 
medicale. Vrea să fie liberă. Nu fac decât să-i împlinesc 
dorinţele. 

Fără întârziere. E momentul să înceapă spectacolul. 

— Aveţi dreptate, n-am fost pe deplin sinceră şi i-am 
spus şi lui Ruby să păstreze secrete. N-am vrut să aveţi 
idei preconcepute şi eram sigură că trecuserăm deja peste 
ce era mai rău. Dar e evident... 

Strategic, îmi las cuvintele să se piardă, sperând să 
obţin compasiune. Dar până şi cu Bronnie se pare că va 
trebui să muncesc. 

— În primul rând, trebuie să înţelegeţi nişte lucruri în 
legătură cu Vee, spun mai departe. N-am crezut că e 
posibil s-o cheme chiar aşa, dar mai târziu, după ce i-am 
cunoscut părinţii, am aflat că aşa era. Erau şi ei oameni de 
teatru şi voiseră, nu ştiu de ce, un nume cu V, şi atunci au 
zis: „Dar cum sună Vee?” Erau oameni pe care era greu să- 
i iei în serios, aşa cum era şi fata lor. 

Citesc în ochii lui Elise un Treci mai departe. 

— Vee şi Ruby nu s-au plăcut iniţial, dar apoi s-au 
împrietenit. Nu era cea mai calmă prietenie, pentru că, 
fiind boboci la o şcoală privată de elită de arte ale 
spectacolului, erau în competiţie. Erau cele mai bune, 
uneori câştiga Vee şi alteori câştiga Ruby. Vreau să spun 
că exista o anumită rivalitate. 

Acum citesc mesajul în ochii lui Carolyn: Treci mai 
departe. 

Dintr-odată, e prea mult - durerea, ruşinea, nesiguranța 

legată de ce urmează să se întâmple, groaza pură de mâine 
- şi izbucnesc în lacrimi. Bronnie se agită, iar Carolyn şi 
Elise se îmblânzesc un pic, dar n-au de gând să devină 
sentimentale. Încă mai aşteaptă să audă povestea înainte 
să decidă ce să creadă despre mine şi Ruby. 

— Îmi pare rău că am minţit, spun printre lacrimi, dar 
am vrut ca Ruby să aibă parte de un nou început la AOF. 
De-asta am fost dispuse să ne mutăm atât de departe de 
casă. 

— De-asta şi pentru că nicio şcoală din zonă nu voia s-o 
primească, nu se poate abţine Elise. 

— Da, a fost respinsă de alte şcoli, dar nu era corect. O 
respingeau pe baza unor zvonuri, nu a unor fapte. Doar că 
nu mă puteam duce în faţa tuturor comisiilor de admitere 
să le explic, aşa că a fost respinsă, ceea ce a distrus-o. 
Gândiţi-vă cum s-ar fi simţit fetele voastre. 

— Şi ce anume s-a întâmplat? întreabă Carolyn. 

— Vee era la noi acasă, aşa cum se întâmpla de multe 
ori, şi a căzut pe scări. 

— Serios, Kendall? Asta-i versiunea ta şi o menţii? 
întreabă Elise dezgustată. 

— Asta am spus poliţiei, spun eu, şi-mi dau sincer 
lacrimile când îmi aduc aminte. 

A fost îngrozitor pentru Ruby şi pentru mine. 

— Am spus că eram amândouă în bucătăria de la parter 
şi am auzit-o pe Vee căzând. Aveam un covor sus şi l-am 
mutat ca să pară că Vee a alunecat. 

Bronnie se uită îngrozită la mine; celelalte două sunt 
impasibile. 

— Ştiu cum sună, dar trebuie să vă gândiţi cum ar fi 
arătat lucrurile. Vee şi Ruby avuseseră nişte suişuri şi 
coborâşuri şi n-ar fi crezut nimeni că spunem adevărul. 

— Şi care era? întreabă Elise. 

— Că Vee şi Ruby s-au certat în capul scărilor, iar Vee 
era cea care ataca. Era furioasă şi a pus mâna pe Ruby. 
Ruby s-a smucit, cum ar fi făcut oricine, şi cumva Vee a 
căzut. A fost autoapărare - Ruby era speriată, a crezut că 
Vee ar putea s-o împingă pe scări -, dar ne-a fost teamă că 
poliţia n-o să ne creadă. Am crezut că e mai bine să 
spunem că a fost pur şi simplu un accident, că nu eram pe- 
aproape de Vee. 

— Aţi crezut că e cel mai bine să minţiţi poliţia? 

Carolyn şi mutra ei încrezută. De parcă ea n-ar fi făcut la 
fel sau mai rău de-atât. 

— Da, răspund, cât pot de umilă. Retrospectiv, tot nu 
ştiu dacă a fost decizia corectă. Poate că ar fi fost mai bine 
dacă o ancheta poliţia şi o disculpa, pentru că toţi de la 
şcoală au fost foarte dornici să-şi lase imaginaţia să 
zburde. La urma urmelor, era o scoală dramatică. Aşa că 
au născocit tot felul de poveşti despre ce fel de om era 
Ruby şi îi tot spuneau criminală. Dacă ar fi auzit poliţia şi 
ar fi acuzat-o pe nedrept pe Ruby? Dacă ar fi ajuns în 
închisoare pentru o crimă pe care n-o comisese? Gândiţi-vă 
ce aţi fi făcut voi dacă era una dintre fetele voastre. 

— Înţeleg care-i dilema ta, spune Bronnie, cu o expresie 
plină de compasiune. | 

— Deci asta-i tot? întreabă Elise. Asta-i tot adevărul? 

— Ăsta-i adevărul, răspund. 

— Înţeleg cum s-ar fi putut întâmpla toate şi îmi dau 
seama şi cum ar fi putut crede ceilalţi elevi că Ruby a 
împins-o, spune Carolyn. 

Nici chiar în cea mai plină de compasiune stare Carolyn 
nu poate rezista să nu fie sarcastică. Mi-aş dori să fi văzut- 
o toate mamele pe Ruby în nopţile alea de după moartea 
lui Vee, când plângea îngrozită. Habar n-au cum e să-şi 
ţină copiii în braţe şi să-i aline noapte de noapte, zi de zi, 

în timp ce zvonurile tot circulau. N-au fost niciodată 
nevoite să fugă dintr-o ţară doar ca să nimerească într-un 
alt cuib de vipere. 

E foarte uşor să judeci când fata ta e cea care obţine 
rolurile, nu cea care şi le doreşte; când fata ta n-a fost 
nevoită să-şi vadă bunicul pe care-l iubea murind în timp 
ce mama ei se lupta cu cancerul; când copiii lor n-au trecut 
prin ce a trecut Ruby şi n-au văzut ce a văzut ea. Şi, sigur, 
ele nu ştiu tot ce a făcut Ruby, dar nici eu nu ştiu totul 
despre ele şi fetele lor şi nu mă deranjează. N-o să le 
scotocesc gunoiul şi nici n-o să mi-o trag cu soţii lor ca să 
aflu. Există limite dincolo de care n-o să trec niciodată. Ar 
putea şi ele să spună acelaşi lucru? Una dintre ele s-ar 
putea să fi încercat să omoare un copil. Copilul meu. 

Trebuie s-o salvez pe Ruby. Cu orice preţ. Asta-i ce ne 
spunem întotdeauna Ruby şi cu mine, dar nu sunt doar 
cuvinte. Noi chiar le-am trăit. Ruby ştie că o să fiu 
întotdeauna alături de ea, indiferent ce se întâmplă. Am 
dovedit-o. Şi ea a dovedit-o. 

Asta-i povestea pe care a vrut ea s-o spun. Astea sunt 
minciunile care sper s-o ţină în viaţă. Atunci, de ce mă mai 
simt aşa de vinovată? 

Presupun că aşa sunt mamele. 

Folosesc un şerveţel de masă şi-mi întind rimelul. E 
extenuant să plângi în faţa javrelor ăstora. 

— A apărut la Londra cineva din povestea asta? întreabă 
Elise, întotdeauna prima care revine la subiectul discuţiei. 

Însă acum nu mă deranjează. Măcar caută alţi suspecți, 
în loc s-o acuze iar pe Ruby. Înseamnă că a crezut ce am 
spus. Pentru prima dată în seara aia, îmi vine să zâmbesc. 
Dar nu fac decât să clatin din cap. 

— Părinţii lui Vee sunt tot în LA şi, din câte ştiu, au fost 
convinşi de rezultatele anchetei care a stabilit că a fost un 

accident. Vee nu era foarte iubită la şcoală. Ruby era 
singura ei prietenă. Nu-mi vine în cap nimeni care să vrea 
s-o răzbune. 

— Se pare că ne-am întors de unde am pornit, spune 
Elise. Doar dacă nu considerăm că Imogen e de vină. Asta 
credem? 

Carolyn ridică mâna. Bronnie şi Elise par nesigure. Deci 
practic n-am obţinut nimic. 

— Nu ştiu ce să fac, zic. Când iese Ruby din spital, o 
aduc înapoi la şcoală, la locul crimei? Fetele voastre o să 
se poarte frumos cu ea sau o s-o evite? O să-i zâmbească în 
faţă şi o s-o sfâşie pe Snapchat? Oricum o să rămână pe 
dinafară, pentru că mâine toată lumea îşi face pozele 
pentru programul spectacolului, iar ea o să fie tot închisă 
într-un spital de psihiatrie... 

— Asta e, mă întrerupe Bronnie. Ştiu unde am văzut 
tatuajul lui Imogen! 

— Fir-ar să fie, Bronnie, ce naiba ai aici? 

Kendall o ajută pe Bronnie să tragă cufărul mare de sub 
fereastra bucătăriei, unde e aşezat pe post de masă între 
două fotolii ponosite, cu braţele tocite. Tragem scaune de 
la masa de pin negeluit şi ne aşezăm în jurul cufărului, iar 
eu îmi amintesc perioada în care eram la şcoală: cum 
venea un pachet de la părinţii de peste Ocean şi veneraţia 
cu care era despachetat fiecare obiect. Ciocolată, haine, 
băuturi... dulciuri exotice erau trecute din mână în mână 
după ce se stingeau luminile, pentru a alina dorul de casă. 
După revelaţia lui Bronnie ne-am anulat toate programul 
zilnic, pentru că ea refuzase categoric să rezolvăm în seara 
precedentă. 

— Carl doarme pentru că trebuie să se trezească 
devreme mâine-dimineată. 

Doamne fereşte să nu-şi facă soţul lui Bronnie somnul de 
frumuseţe... lată-ne pe toate, la un afurisit de ceai, 

scotocind printre nimicuri, în speranţa că o să aflăm unde 
a mai văzut Bronnie tatuajul lui Imogen. 

Carolyn deschide cufărul. 

— Vrei să spui ce nu are aici, zice ea, fluierând încetişor. 

Cufărul e mare şi uzat, cu resturi zdrenţuite de curele de 
piele care se strângeau cândva în jurul lui. Colţurile sunt 
îndoite şi fiecare bucăţică e plină de abţibilduri, de la 
destinaţii de vacanţă până la declaraţii împotriva 
fracturării hidraulice, personaje Disney şi etichete de 
mandarine. Mi-o şi imaginez pe Bel sau pe vreunul dintre 
băieţi luând un fruct din bol şi dezlipind neatent abţibildul, 
apoi lipindu-l pe cufăr. Mă întreb dacă Bronnie nu observă 
sau pur şi simplu nu-i pasă. Bucătăria e mare - iniţial erau 
două camere, după grinda de deasupra noastră - şi plină 
de culoare. Unul dintre bufete geme de porţelanuri, multe 
dintre ele făcute şi pictate de copii, toţi pereţii sunt 
acoperiţi cu cărţi poştale, fotografii şi tot soiul de 
certificate înrămate, de la diplome de facultate la menţiuni 
pentru concursuri de înot. 

— E cufărul meu cu amintiri, spune Bronnie. 

Tonul ei are ceva defensiv. E un talmes-balmes, îmi zic. 
La un moment dat, cufărul a avut compartimente - se văd 
urmele planşelor care îl împărțeau în trei -, însă acum tot 
ce e înăuntru se împrăştie dezordonat. Un teanc de hârtii e 
răsfirat printre bucățele de plastic - jucării din pachete 
Happy Meal şi ochelari 3D de la cinema. Tăieturi din ziare 
mototolite printre fotografii, broşuri Naţional Trust şi 
excursii cu trenul cu aburi. Benzi elastice mâncate de timp 
care se iţesc dintre pachete învelite în folie de aluminiu şi 
teancuri peste teancuri de etichete de cadouri de la zile de 
naştere şi Crăciunuri. Parcă ar fi o ladă pentru reciclare. 

— Şi crezi că aici ai văzut tatuajul? o întreb, descurajată 
de amploarea misiunii care ne aşteaptă. 

Cufărul ăsta - lada asta ca un container de gunoi -nue 
ce mi-am închipuit când a spus Bronnie că ştie unde a 
văzut tatuajul lui Imogen Curwood. Nu asta aveam în 
minte când, contaminate de entuziasmul lui Bronnie, am 
venit în grabă la ea acasă, punându-i întrebări pe drum. 

— Nu ştiu! a spus ea în cele din urmă, exasperată de cât 
o tot întrebaserăm dacă tatuajul era identic sau doar 
asemănător; într-o fotografie sau o descriere; pe pielea 
unei persoane reale, a unui personaj sau... 

— Ştiu doar că e undeva în cufărul din bucătărie. 

Când ne-a oferit ceai, am zis că n-are rost - sigur n- 
aveam să stăm aici suficient cât să-l şi bem -, dar când mă 
uit la mormanul de lucruri din faţa noastră, mă bucur de 
ceainicul de Earl Grey, care se iţeşte din husa lui tricotată, 
şi de farfuria cu biscuiţi făcuţi în casă pe care i-a scos 
Bronnie dintr-o cutie veche de tablă în care au fost cândva 
bomboane de Crăciun. 

— Era într-o fotografie, cred, spune Bronnie. 

Nu pare foarte convinsă. Încă ne mai uităm la grămada 
de amintiri, neştiind de unde să începem. Cel puţin, trei 
dintre noi. Kendall e cu mintea în altă parte, cu ochii 
bântuiţi de tot ce s-a întâmplat. Am o senzaţie nefamiliară. 
Îmi pare rău pentru ea, îmi dau seama, în pofida 
minciunilor pe care ni le-a spus. 

Ce altceva ne-a mai ascuns? Mă întreb ce secrete au 
celelalte - acum nu m-ar mai mira nimic. Încăperea asta e 
plină de adevăruri ascunse. Carolyn ştie că se petrece ceva 
cu registrele şcolare, iar Kendall ştie că Bronnie are acces 
la sistemul informatic, dar numai eu ştiu de ce aceste două 
lucruri ar putea fi importante. 

Oare Bronnie a creat dosare pentru elevii care nu 
există? Are vreo legătură cu faptul că Imogen Curwood nu 
a fost înscrisă la scoală? 

— Categoric era o piesă de teatru, spune Bronnie şi apoi 
ezită. Sau o emisiune de televiziune. Ori era de la un film... 
dar sigur era o actriţă. 

O actriţă - ai zice că ştii totul despre aşa ceva, nu? 
Mironosiţa Bronnie Richardson... ar putea fi o şarlatancă? 
Şi, dacă da, care ar fi scopul? Doar dacă nu primeşte o 
mărire de salariu în cazul în care sunt mai mulţi elevi... dar 
n-ar avea nicio noimă. Mă întreb dacă Racki ştie sau nu 
cumva lucrează împreună. 

— Haide, zice Carolyn, suflecându-şi mânecile. 

— Există vreun sistem de organizare? întreb eu plină de 
speranţă. 

Carolyn pufneşte. Eu oftez. 

— Atunci, hai să ne apucăm. 

Îi dăm drumul, fiecare alegând obiecte şi punând pe 
masa de bucătărie orice ne-ar putea fi de ajutor. Programe 
de teatru, numere vechi din The Stage, tăieturi din ziare, 
bilete de cinema prinse cu capse de recenzii din reviste. 
Orice altceva, punem pe podea. Bucătăria arată ca o plajă 
după furtună, cu resturi aduse de valuri şi rămase pe țărm. 
Iau din cufăr o furculiţă mică din lemn. 

— De ce? o întreb pe Bronnie. 

Zâmbeşte timid. 

— Whitstable, mai 2005. Bel avea patru ani. Era prima 
dată când vedea marea. Am băut limonadă şi am mâncat 
peşte cu cartofi prăjiţi pe plajă, iar copiii au căzut în valuri 
şi s-au udat până la piele. 

Mă uit la celelalte, aşteptându-mă să le văd dându-şi 
ochii peste cap, dar m-am înşelat. 

— Nimic nu-i mai bun decât peştele cu cartofi prăjiţi pe 
plajă. 

— Ce amintire frumoasă! 

Ochii lui Kendall sclipesc şi e evident că se gândeşte la 

Ruby şi la vacanţele lor în familie. 

— O să fie bine, spune Bronnie încet. 

Kendall încuviinţează. 

Zâmbetul batjocoritor mi se şterge de pe buze. Îmi 
imaginez cum ar fi să mănânc peşte şi cartofi prăjiţi pe 
plajă, cu Nick şi Sadie, în loc să ne retragem fiecare în 
camera lui, cu o farfurie de mâncare lăsată de Yuliya în 
frigider. Poate o să le propun, când se întoarce Nick de la 
Glasgow. Aproape că pot să-mi imaginez nedumerirea de 
pe chipul lui. De ce să facem aşa ceva, Elise? 

Îmi închipui că bem limonadă la un picnic, în loc de gin 
tonic la doză. Imi imaginez încântarea produsă de plajă, în 
locul celei produse de pilule. Mă năpădeşte ruşinea când 
mă gândesc că Sadie s-a simţit vinovată, ascunzând 
secretul murdar pe care eu credeam că l-am disimulat. 

— De cât timp ştii? am întrebat-o. 

Bronnie plecase, Sadie se întorsese de la şcoală şi eu 
ştiam că nu mai pot amâna nicio clipă. Tremuram în timp 
ce aşteptam să-i aud cheia în yală şi am avut nevoie de 
toate resursele mele ca să nu iau ceva care să-mi 
contrabalanseze adrenalina. 

— Cred că... dintotdeauna. 

Sadie avea lacrimi în ochi şi părea dintr-odată mai mică 
decât ar trebui la vârsta ei. Nu - m-am oprit. Pare dintr- 
odată să aibă vârsta ei adevărată. O adolescentă. Nu 
adultul în care am transformat-o Nick şi cu mine, cu 
atitudinea noastră lejeră faţă de ora de culcare, de 
televizor şi de alcool. Sadie trebuise să fie adultă, îmi dau 
seama. Una dintre noi trebuia să fie adultă. 

— O să mă opresc, i-am spus lui Sadie. 

Şi ştiu că pot. O să abordez problema ca pe o provocare: 
cu planificări, obiective şi planuri de atingere a lor. 
Operaţiunea Dezintoxicarea Elisei începe acum. N-am 

făcut încă nimic cu broşura pe care mi-a dat-o Bronnie - 
primul pas este să recunoşti că ai o problemă -, dar o să 
fac. 

Revin în prezent şi iau o chitanţă, l-o arăt lui Bronnie, 
care se gândeşte o clipă. 

— Iulie 2015, spune în cele din urmă. Festivitatea de 
absolvire a lui Jon. L-am închiriat roba şi toca, dar, când 
ne-am dus să le ridicăm, încurcaseră comenzile şi i-au dat 
un costum de corist. Ne-am dat seama când am ajuns la 
facultate şi s-a dus să se schimbe. 

Râdem toate şi, dintr-odată, în loc să fiu frustrată de cât 
durează - de cât timp stau departe de birou şi de cât de 
nepotrivită e cafeina când nu e însoţită de Xanax -, simt 
cum mă cuprinde un val de căldură. Nu ştiu prea multe 
despre prietenii - nu cât Sadie. Spun ce nu trebuie, încerc 
să fiu de ajutor, dar ajung să jignesc. Aşa că nu-mi bat 
capul. Îmi spun că n-am nevoie de prieteni. Îi am pe Nick, 
pe Sadie şi pe colegii care ştiu exact de unde vin - şi nu se 
simt jigniţi când le vorbesc fără menajamente despre 
munca lor. Dar asta... e ceva drăguţ. Muşc dintr-un biscuit 
uns cu gemul făcut în casă al lui Bronnie. 

Mi-e greu să împac imaginea femeii ăsteia care găteşte, 
bricolează şi ţine un cufăr plin cu amintiri de familie cu a 
celei care s-ar putea să fi inventat dosare pentru elevi- 
fantomă. Îmi trece brusc prin minte că poate a obligat-o 
Adam Racki. Însă mi-l imaginez îmbrăcat cu maletele şi 
eşarfele de fante şi-mi vine să râd. Adam Racki nu-i în 
stare nici să-şi lege şireturile singur. 

Răsfoiesc un teanc de picturi cu degetele şi le pun pe 
podea. 

— Ştii că poţi să le scanezi pe majoritatea, nu? 

Îmi scot telefonul. 

— Uite, e o aplicaţie. 

Răsfoiesc pe telefon operele de la creşă ale lui Sadie. 

— Le organizează în ordinea datei sau poţi să foloseşti 
diverse teme - natură, familie, lucru manual şi aşa mai 
departe. Nu-i nevoie să păstrezi originalele. 

— Nu cred... 

— E uşor, pe cuvânt. Îţi trimit un link. 

Simt din nou valul acela de căldură, în pofida tuturor 
celor petrecute. Aşa fac prietenii, nu? Se ajută unii pe alţii. 
Bronnie e probabil puţin intimidată de ideea de viaţă 
digitală, dar, odată ce prinde gustul, n-o să mai privească 
înapoi. 

Prieteni. Poţi fi prieten cu cineva despre care ştii că 
minte? lată-ne pe toate stând în bucătăria confortabilă a 
lui Bronnie de parcă am fi cele mai bune prietene, toate 
având secrete de ascuns. Toate prefăcându-ne, jucând un 
rol. Cât o să dureze până cedează cineva? 

— Eu arunc lucruri de două ori pe an, spune Kendall 
ridicând un tricou semnat şi împăturindu-l de parcă ar 
lucra la GAP. 

Am aruncat o privire în garderoba ei din Pacific 
Palisades, când s-a dus Greg la baie. Toate hainele sunt 
aşezate pe culori, iar şifonierul arată ca o paletă în 
degrade. Iar jos, stativele cu pantofi alunecă fără zgomot 
ca să-şi prezinte conţinutul. 

— 'Ţineam după mine o grămadă de energie negativă, 
spune ea. Aruncatul lucrurilor mă ajută să privesc înainte, 
nu în urmă. 

Mă gândesc la cărţile de self help ale lui Kendall din 
biblioteca din California; fără îndoială că există acolo o 
zonă dedicată pentru casa curată, minte curată... Gândul 
la casa lui Kendall mă face să roşesc şi mai scotocesc prin 
cufăr ca să îmi ascund faţa. Am încălcat regulile când m- 
am culcat cu Greg. Fără poze, fără detalii personale, fără 

continuări. Fără soţi ai prietenelor. 

— Dar tu, Carolyn? întreabă Kendall. Tu strângi lucruri? 

De câte ori mă uit la Kendall, am o senzaţie de vinovăţie. 
Eram într-o misiune secretă, îmi spun din nou. Pun pariu 
că James Bond nu e chinuit de remuşcări. Cu toate 
acestea, amintirea atingerii pielii lui Greg stăruie neplăcut 
în mine, ca o indigestie sau o aşchie. 

— Biroul meu dă pe dinafară, spune Carolyn. Dar nu-i 
neapărat vorba de strâns lucruri, ci de faptul că nu arunc 
nimic. 

Cât am scotocit prin cufăr (chiar l-am organizat un pic), 
Carolyn a citit grămada imensă de programe de teatru de 
pe masa de bucătărie. Nici măcar nu sunt convinsă că s-a 
uitat după fotografia cu tatuajul. 

— Mă tot gândesc că ar trebui să fac odată o curățenie 
mare şi să arunc de toate, dar totdeauna apare ceva mai 
important de făcut. Ah! Cred că am văzut spectacolul ăsta 
cu Annie 

Răsfoieşte programul, apoi izbucnește în râs. 

— Sigur l-am văzut. Îmi aduc aminte că m-am gândit că 
orfanii nu prea păreau hămesiţi. 

Arată poza unui copil gras care se sprijină de un mop, cu 
o expresie tristă pe fața dolofană. Râdem toate. 

— Crăciunul din 2010, spune Bronnie. Eu nu lucram pe- 
atunci, iar Cari îşi punea în fiecare seară toate monedele 
într-un borcan mare de murături, aşa că am avut bani de 
bilete. Nu le-am zis copiilor până am plecat spre teatru - 
merita să le vezi fetele! 

— Ai o familie minunată, zice Kendall. 

Îi strălucesc ochii şi vocea îi tremură. O strânge de braţ 
pe Bronnie. Mă gândesc la cât de relaxat cumpărăm noi 
bilete la Traviata, Hamlet, Moartea unui comis-voiajor şi la 
nenumăratele dăţi când a trebuit să renunţ la câte un 

spectacol pentru că aveam de lucru şi n-a mai folosit 
nimeni biletele. Mă gândesc la Bronnie, care lucrează cu 
jumătate de normă la şcoală şi cu normă întreagă ca mamă 
pentru Bel şi fraţii ei. 

— Chiar aşa e, spun încet, iar Bronnie ridică privirea 
surprinsă. 

Dintre toate mamele, Bronnie şi cu mine avem cele mai 
puţine lucruri în comun şi de-asta nici n-am încercat s-o 
cunosc. Dar acum mă întreb dacă nu cumva Bronnie nu e 
la fel de hotărâtă ca mine. Singura diferenţă e că, 
întâmplător, se îndreaptă în altă direcţie. O cercetez o 
clipă, cât mă hotărăsc. Chiar vreau să fac asta, riscând să 
stric totul, tocmai când ne înţelegem toate atât de bine? 

— Jobul tău de la Academie te-a mai ajutat probabil cu 
banii. 

O simt pe Carolyn cu ochii pe mine, curioasă de 
schimbarea de ton, şi văd cum pe chipul lui Bronnie trece 
o undă de nelinişte. 

— D-da. 

Bronnie întinde mâna după ceva - orice - din cufăr. 

— Cred că asta e de la... 

Dar n-o las să scape aşa uşor. 

— Deşi nu-mi închipui că o garderobieră cu jumătate de 
normă e prea bine plătită. Doar dacă, desigur, nu mai faci 
şi... altceva? 

Risc, sugerând că aş şti mai multe. 

— Făcând dosare pentru elevi, de exemplu... 

Ar trebui să simt un val de adrenalină din jocul ăsta, dar 
lipseşte ceva. Mi se pare că e un rol, dar nu pun suflet. Imi 
lipseşte avantajul dat de pastile sau ce? 

E chipul lui Bronnie. 

Instinctele mele au fost corecte, dar ea nu e nici 
defensivă, nici supărată. E rănită. Şi nu mai arată ca un joc 

- suntem un lup care sfâşie o căprioară. Pare necinstit. 
Pare hărţuire. 

Renunţ la tonul fals inocent. 

— Ai făcut dosare false, nu-i aşa? 

Bronnie se prăbuşeşte cu mâinile la faţă, suspinând 
zgomotos. Kendall se duce imediat lângă ea, mângâind-o 
pe spate. 

— Ce vrei să spui? Ce dosare? 

— Ah! 

Carolyn se prinde repede. 

— Sunt mai mulţi elevi în acte decât sunt efectiv în 
scoală, spune ea concis. Presupun că Bronnie a făcut 
dosarele. 

— Cum? De ce? 

Kendall n-o mai mângâie pe spate. O aşteptăm pe 
Bronnie să-şi controleze suspinele. 

— Şcoala... primeşte... fonduri... începe ea. 

Se opreşte şi respiră adânc şi întretăiat înainte să 
continue, ceva mai liniştită. 

— ...pe baza numărului de elevi din acte. 

— Şi ai băgat în buzunar banii în plus? întreabă Carolyn. 

— Nu, n-aş face niciodată aşa ceva! 

Se uită înnebunită prin cameră. 

— N-am luat niciun bănuţ. Totul a mers la scoală. Ştiţi în 
ce stare îngrozitoare e clădirea, iar noi nu câştigăm 
suficient ca să acoperim cheltuielile. Adam a zis că nu 
facem rău nimănui - erau fonduri de la Consiliul pentru 
Arte, folosiţi pentru artă... a zis că şcoala s-ar închide fără 
banii ăştia. 

— Şi tu cu ce te alegeai? 

Bronnie îşi muşcă buza de jos. 

— Ai dreptate: o garderobieră cu jumătate de normă nu 
e prea bine plătită. Am primit ceva în plus la salariu. 

Sunt pe punctul să mai pun o întrebare, când Bronnie 
ridică privirea, sfidătoare. 

— Aveam nevoie de bani. Nu suntem ca voi. Am stat 
acasă cu copiii când erau mici, Cari nu câştigă foarte mult 
şi avem o ipotecă uriaşă. Am făcut ce trebuia! 

Bronnie tace şi parcă ar fi dezumflat cineva un balon. 
Oare Carolyn şi Kendall au aceeaşi senzaţie, că toate astea 
ar fi contat acum un an - înainte de Imogen, de mesaje, de 
ameninţări şi de Ruby zăcând într-un spital -, dar acum nu 
mai contează? 

E frauda mai bună decât înghiţitul pilulelor sau e mai 
rea? Mai bună decât să bei o sticlă de vin în fiecare seară? 
Mai bună decât să laşi menajera să se ocupe de prima 
menstruaţie a fiicei tale? Nici eu nu prea am şanse în 
concursul pentru mama anului. 

— Bingo. 

Ne întoarcem să ne uităm la Carolyn şi orice ar fi urmat 
să se întâmple e alungat de un singur cuvânt, spus încet, 
dar pe ton triumfător. Bingo. 

— Ce-i aia? 

— Ai găsit ceva? 

— Ce-ai văzut? 

Vorbim toate trei în acelaşi timp, iar Carolyn ne priveşte 
victorioasă, cu un program de spectacol în mână. Broşura 
e închisă, dar Carolyn îşi ţine degetul pe post de semn, iar 
teatrul pe care-l joacă e ca o ispită, aproape batjocoritor. 
Imi dau seama că-i face plăcere. li place să ştie ceva ce noi 
nu ştim - actorul care mai are o ultimă scenă de jucat - şi, 
pentru o clipă, mă gândesc că vrea să ţină doar pentru ea 
ce a aflat. Dar nu-i aşa - sigur că nu-i aşa. Până la urmă, 
suntem toate în aceeaşi barcă. Treptat, coboară programul 
până îi ajunge în poală. Îşi trece degetele peste pagini, dar 
tot nu-l deschide. 

— Ei bine? 

Până şi Kendall începe să-şi piardă răbdarea cu teatrul 
lui Carolyn. 

— Albă ca zăpada, oftează Bronnie. Crăciunul din 2013. 
Băieţii n-au vrut să vină, aşa că am mers doar cu Bel şi... 

— Asta-i tatuajul? întreb punând capăt brusc incursiunii 
nostalgice a lui Bronnie. 

Carolyn ridică privirea. Zâmbeşte şi deschide programul 
atât de încet, că mă abţin cu greu să nu i-l smulg din mână. 
Ne adunăm în jurul ei ca nişte copii cărora urmează să li 
se citească o poveste. Broşura e de proastă calitate; piesa 
e tot o reprezentaţie de mâna a doua, undeva între 
spectacol de amatori şi teatru experimental. Pagina unde a 
pus Carolyn semnul e cea cu distribuţia, iar pozele cu 
feţele actorilor ocupă mai mult loc decât lista pieselor în 
care au jucat. 

O vedem toate în acelaşi moment. Părul lung, răsucit 
peste umăr. O expresie reţinută, cu o urmă de zâmbet. 
Bărbia sprijinită de mână, cu cotul aşezat pe ceva care nu 
se vede în poză. Şi acolo, pe încheietura vizibilă... cerul 
deasupra mea, pământul dedesubt, focul în mine. 

Albă ca zăpada - explicaţia de deasupra numelui actriţei. 
Lisa Daisley. 

— Cine-i Lisa Daisley? întreabă Bronnie. 

Numele mi se pare familiar - mă sâcâie ca un copil care 
te trage de mână. Lisa Daisley... Nu-l pot plasa nicăieri. 

— E acelaşi tatuaj, şopteşte Kendall. 

— E aceeaşi fată, adaugă Carolyn, netezind o îndoitură 
de pe pagină şi ridicând poza la lumină. 

Părul arată altfel, dar Carolyn are dreptate: fata din 
poză e clar Imogen Curwood. 

— Poate că foloseşte un pseudonim pentru activităţile 
profesionale, spune Bronnie. 

Carolyn ridică dintr-o sprânceană, iar Bronnie se uită de 
la Kendall la mine, căutând sprijin. 

— Multe actrite fac aşa. 

— Sigur că da, dar asta nu-i tocmai Broadway! îi 
răspunde Carolyn, fluturând programul de proastă calitate. 

Zăresc durerea din ochii lui Bronnie. Mă gândesc la ea şi 
la Bel plănuindu-şi seara în oraş, alegându-şi ţinutele, 
stând la coadă la bilete, cumpărând îngheţată la pauză, ca 
pe o delicatesă pe care nu şi-o permit. Studiind acelaşi 
program pe care Carolyn îl dispreţuieşte acum, apoi 
punându-l cu grijă în cufărul din bucătărie. Adunând 
amintiri. 

— Bronnie are dreptate, spun. Lisa Daisley ar putea fi un 
pseudonim. 

Însă chiar în clipa când pronunţ cuvintele - şi Carolyn 
mijeşte ochii la mine şi-mi aruncă o privirea gen De când 
eşti tu în tabăra Bronnie? —, trebuie să le retractez. 

Pentru că îmi amintesc brusc unde am mai văzut 
numele. 

— Ar putea fi un pseudonim... dar nu e. Lisa Daisley e 
numele de pe cutia cu medicamente pe care am găsit-o în 
trusa de toaletă a lui Imogen. 

— Şi acum ne spui?! izbucneşte Carolyn. N-ai fi putut să 
ne anunti dinainte? 

Tipic pentru Carolyn - dă vina pe mine. 

— V-am zis că am găsit pastilele... 

Roşesc când pomenesc de pastile, întrebându-mă cine 
mai ştie, cui i-a mai spus Bronnie. Dar când îi prind 
privirea clatină aproape imperceptibil din cap. Nimeni. N- 
am mai spus nimănui. 

— N-ai zis că scria „Lisa Daisley” pe etichetă... 

— N-am crezut că e important! Am crezut că erau ale 
bunicii sau că le-a şutit ori le-a cumpărat de pe internet. 

Oricum - ridic tonul înainte să apuce Carolyn să deschidă 
iar gura - nu eu sunt cea judecată aici! 

Urmează un moment de tăcere, în timp ce eu şi Carolyn 
ne duelăm din priviri. Până la urmă, Kendall detensionează 
situaţia, deşi fără să vrea. 

— Aici scrie că Lisa Daisley are 17 ani, arată ea spre 
biografia actriţei. Ceea ce înseamnă că acum are... 

Numără pe degete. 

— Acum are 21 de ani. 

Revoltată, ridică tonul. 

— Nu pot să cred că ne-a mințiti 

Bronnie roşeşte, pentru că şi propriile ei afaceri 
necurate tocmai au fost demascate. lar Carolyn se 
strâmbă: 

— Râde ciob de oală spartă. 

Pe chipul lui Kendall nu se citeşte nicio expresie. 

— Cine aruncă primul piatra? îi sugerez, dar nu prinde 
sarcasmul. 

Surprinzător, o face Bronnie: 

— Kendall, cred că vor să spună că şi tu ai fost mai mult 
decât zgârcită cu adevărul. 

Cine ar fi crezut - Bronnie Richardson şi cu mine să 
avem ceva în comun? 

N-am ştiut că o persoană se poate înroşi aşa de tare. 
Dinspre gulerul cămăşii lui Kendall se revarsă un val 
stacojiu-închis, care urcă până pe frunte. Deschide gura, o 
închide la loc, apoi repetă mişcarea. Un peşte pe uscat. 

— Bine, ne-am pierdut suficient timpul. 

Carolyn loveşte cu programul de coapsă, lăsând-o pe 
Kendall să scape şi punându-ne pe toate în mişcare. 

— Imogen Curwood - Lisa Daisley sau cum naiba o 
cheamă - ne-a luat de proaste cea mai mare parte a 
trimestrului, iar acum e momentul să întoarcem roata, 

spune ea cu un zâmbet întinzându-i-se încet pe faţă. Şi ştiu 
exact cum. 

— Cum? 

Carolyn n-o ia în seamă pe Bronnie, ci îşi scoate 
telefonul şi loveşte cu furie în ecran, înjurând de fiecare 
dată când scrie ceva greşit. Apare imaginea familiară a 
unui motor de căutare, dar când mă apropii să văd mai 
bine, Carolyn îndepărtează telefonul. Îmi face cu ochiul. 

— Toate la vremea lor. 

Iar începe: disperată să fie în centrul atenţiei... 

Bronnie pune din nou ceainicul pe foc, iar Kendall umple 
carafa cu lapte. În timp ce Carolyn scrie pe telefon, stăm 
toate la masa de pin, bem ceai şi mâncăm fursecuri. 
Minimalizăm minciunile pe care le-am spus, ca nişte 
politicieni care îngroapă veştile proaste. Vorbim despre 
şcoală, iar eu sunt de acord că, da, poate că BONDical ar 
putea sponsoriza un spectacol pentru strângerea de 
fonduri destinate reparării acoperişului. Deviem de la 
subiectele legate de şcoală şi trecem la haine şi de ce e 
imposibil să găseşti pantofi care să fie şi comozi, şi 
eleganti. 

— Şşşşt! se aude pe neaşteptate Carolyn. 

Ridicăm toate trei privirile, luate prin surprindere. 

Îşi duce telefonul la ureche, cu un deget de la cealaltă 
mână ridicat în semn de avertisment şi cu un zâmbet 
răutăcios pe față. Se lasă tăcerea. 

— A, buu-năă! 

Vocea lui Carolyn e schimbată. Cu o octavă mai jos, 
profundă şi răguşită, de parcă ar fuma două pachete de 
ţigări pe zi. 

— Am plăcerea să vorbesc cu agentul Lisei Daisley? 

Kendall şi cu mine ne uităm una la alta. Bronnie îşi duce 
mâna la gură, de parcă ar risca să-i scape ceva. 

— Este absolut fantastic, sunt aşa de încântată că v-am 
prins! toarce Carolyn. Am cel mai minunat rol pentru care 
ştiu că Lisa ar fi perfectă, dar e foarte-foarte din scurt. 
Musical, buget mare, West End, de durată, regizează Leo 
Douglas... 

Ascultă o clipă. 

— Excepţional! Azi la... 

Carolyn se uită la ceas. 

— Amiază? 

Îmi ţin răsuflarea. 

— Serios? Nu-i nevoie să vorbiţi cu Lisa? 

Chipul lui Carolyn e complet lipsit de expresie - mi-ar 
prinde bine în şedinţele de consiliu. 

— E de-a dreptul fantastic. Ştiţi unde e Mews Studios? 
A, a mai făcut repetiţii acolo? Minunat! Ne vedem cu ea 
atunci. 

Carolyn pune telefonul jos, îşi lasă capul în piept şi 
întinde ambele braţe, ca o primadonă care anticipează 
buchetele pe care le va primi când va fi chemată la rampă. 

— Bum. 

Ridică privirea. 

— Doar n-ai... 

Bronnie e căzută în admiraţie. Lui Carolyn îi sclipesc 
ochii. 

— Să fiu a naibii dacă nu. 

— Unde e Mews Studios? întreabă Kendall. 

I-a dispărut roşeaţa din obraji şi acum e nerăbdătoare să 
fie implicată. Cred că, dacă n-ar fi fost Ruby în spital, n-am 
fi trecut atât de uşor peste ce a făcut. În definitiv, ne-au 
minţit mai mult de un an. Însă acum problema cu Imogen 
Curwood e mai importantă decât dramele oricui. Din 
fericire pentru Kendall şi pentru Bronnie. Presupun că şi 
pentru mine. Mă întreb distrată care or fi secretele lui 

Carolyn. 

— E un spaţiu pentru repetiţii în Camden - e al unei 
prietene. N-o să fie nicio problemă să-l folosim vreo oră. 

Se ridică. 

— Ei bine, ce mai aşteptaţi? Avem treabă. 


XXX 


Mews Studios se află într-o clădire care ar putea fi luată 
cu uşurinţă drept sediul unor contabili, nu al unor actori, 
dacă n-ar fi afişele care împodobesc uşa de la intrare. Dacă 
nu sari niciodată, cum o să ştii dacă poți zbura? scrie pe 
unul dintre ele. Carolyn introduce nişte numere pe o 
tastatură şi deschide uşa. 

Spre deosebire de Academia Oria Flynn, unde băieţii şi 
fetele baletează pe coridoare şi pe scări cu o frecvenţă 
enervantă, holul care ne întâmpină este dezolant şi rece. 
Patru usi lucioase sunt numerotate Studio 1, 2, 3 şi 4, iar 
eu arunc o privire în primul şi văd o cameră pătrată, 
nemobilată. Pe o latură se află o bară; peretele de vizavi e 
acoperit în întregime de oglinzi. 

—  Subînchiriază unor profesori, spune Carolyn, 
conducându-ne spre capătul coridorului. Balet, step, 
dansuri moderne... 

Văd pe un panou câţiva fluturaşi cu reclame pentru 
cursuri şi poante de vânzare, precum şi un anunţ pentru 
concursul de hip-hop din regiunea de sud-vest, care le 
reaminteşte elevilor că TREBUIE SĂ SE ÎNSCRIE PÂNĂ 
VINERI!!! Peretele îngust din fundul holului este ocupat de 
o uşă dublă, flancată de două intrări nu foarte late, pe care 
scrie Scenă stânga şi Scenă dreapta. 

Linişte dincolo de acest punct! avertizează sever un 

mesaj imprimat cu caractere îngroşate şi subliniate cu 
roşu, care stă lipit pe fiecare dintre uşile laterale. 

Carolyn deschide uşile duble şi apasă mai multe 
comutatoare de pe un panou din stânga ei. Luminile se 
aprind una câte una. Suntem într-o sală de teatru. E mică - 
are cam 150 de locuri -, dar e o sală de teatru. În spatele 
scaunelor, exact în mijloc, este panoul de lumini. Carolyn 
se duce drept spre el şi-şi trece o mână peste butoane. 
Pentru o clipă e cufundată în gânduri, apoi îşi îndreaptă 
atenţia asupra noastră. 

— Avem o oră. Kendall, caută nişte hârtie şi creioane şi 
încropeşte nişte afişe. Audiții sau ceva de genul ăsta. 

Carolyn numără pe degete sarcinile, iar Kendall 
încuviinţează nerăbdătoare, dornică să se reintegreze în 
grup. 

— O să avem nevoie de o foaie cu programul pentru 
audiții - inventează nişte nume, ca să creadă că stăm aici 
toată ziua - şi ceva care să-i îndrume pe candidaţi spre 
scena dreaptă. Sau stângă, nu contează. Şi un afiş mare pe 
uşile astea duble, pe care să scrie Accesul interzis. 

Kendall pleacă în grabă, iar Carolyn se uită la mine. 
Ridic doar un pic bărbia. Haide, mă gândesc. Încearcă 
numai să-mi dai şi mie ordine aşa. Să vedem cum merge... 
De parcă mi-ar fi citit gândurile, îi trece o umbră de 
zâmbet peste buze şi îşi relaxează un pic umerii. 

— Cred că ne trebuie o repetiţie cu costume. Ce-ai zice 
s-o joci pe Imogen Curwood? 

Face un gest în direcţia scenei. 

— Aş fi încântată. 

— Şi eu? întreabă Bronnie, ca un copil lăsat pe dinafară. 
Eu ce vrei să fac? S-o ajut pe Kendall cu afişele? Lucram o 
grămadă de chestii cu copiii, aş putea... 

— Am nevoie de tine pentru ceva mult mai important, 

răspunde Carolyn întrerupând-o, şi jur că Bronnie se înalţă 
pe loc cu cel puţin doi centimetri. 

Carolyn zâmbeşte viclean. 

— Lisa Daisley e actriţă, iar actrițele merită să aibă 
public. 

— Vrei să aduc nişte oameni? 

Încrederea în sine a lui Bronnie se clatină. Îmi trece 
brusc prin faţa ochilor imaginea ei pe Camden High Street, 
cu panouri de om-sandvici şi o săgeată de polistiren uriaşă. 
Pe aici, către spectacolul de teatru gratuit... îmi înăbuş 
râsul şi mă duc spre scenă, pentru „repetiţia cu costume” 

— Nu oameni, spune Carolyn enigmatică. O persoană. 

Îşi pune un braţ în jurul umerilor lui Bronnie şi o 
conduce afară din sală, dându-i indicaţii cu glas scăzut, 
care se stinge cu totul când uşile duble se închid în urma 
lor. Imi dau ochii peste cap, deşi nu e nimeni să mă vadă. 
Carolyn e în elementul ei: face planuri, dă ordine slugilor 
(evident, nu mă includ printre ele), lasă să-i scape 
informaţiile cu picătura, ţine pe toată lumea ca pe ghimpi. 

În partea din faţă a sălii nu sunt trepte, iar scena îmi 
ajunge deasupra taliei. Mă sprijin în braţe - yoga a făcut 
minuni pentru muşchii mei -, sar pe scenă şi mă duc în 
centrul ei. Partea din spate şi intrările laterale sunt 
ascunse de draperii negre. 

Am fost odată un copac într-o reprezentaţie cu Vrăjitorul 
din Oz, în care singura mea sarcină era să mă întorc spre 
stânga şi să-i blochez drumul lui Dorothy cu ramurile pe 
care le ţineam în mâinile întinse. Numai că, atunci când s- 
au apropiat Dorothy şi Toto - un terrier scoţian rău, care 
era al intendentei franţuzoaice -, l-am zărit pe tata în 
public, uitându-se la ceas. Ar fi cazul să meargă bine, îmi 
spusese ceva mai devreme. Am refuzat o cină la Grucho ca 
să vin. Am încremenit. 

Dorothy a tuşit. Mi-a tras un ghiont. A aruncat o privire 
disperată spre dreapta, unde stătea sufleurul, cu scenariul 
în mână. Dar eu tot n-am mişcat. Până la urmă, a trebuit să 
mă răsucească Dorothy şi să-mi ridice braţul. 

— Copacul e viu! a strigat. 

— Eşti sigură? De-aici pare cam înlemnit! s-a auzit din 
public. 

Am fugit de pe scenă în râsetele celor 200 de oameni 
amuzaţi de gluma tatei. Tresar când se deschid uşile duble 
şi intră Carolyn, mulţumită de sine. 

— Capcana e pregătită! spune ea dramatic. Acum hai să 
vedem cum o să i se pară Lisei. 

— O să ne vadă de cum intră. 

Traversez scena şi apoi mă întorc imediat, ca şi cum aş 
intra din lateral. Mă uit la rândurile de scaune cu şezutul 
ridicat ca la cinema; pupitrul de lumini, Carolyn... 

— O să găsească vreo scuză, o să fugă ori... 

Mă opresc când Carolyn apasă un întrerupător şi ne 
cufundăm în beznă. 

E un fel de întuneric pe care-l poţi simți; genul de 
întuneric care-ţi atinge pielea şi te învăluie aşa de strâns, 
încât nu îndrăzneşti să faci nici măcar un pas. Încerc să-mi 
aduc aminte cât de departe sunt de marginea scenei şi în 
ce direcţie mă uitam. Mi se accelerează pulsul. 

— Carolyn? 

Tăcere. Unde e? Simt nişte degete atingându-mi şira 
spinării şi mă răsucesc, cu mâinile ridicate în faţă, fără să 
prind nimic cu ele. 

Şi apoi lumină. Fierbinte, albă, strălucitoare. Atât de 
intensă, că trebuie să-mi duc mâna la ochi. 

— Mă vezi? 

Privesc în direcţia de unde vine glasul lui Carolyn, către 
mijlocul sălii, unde ştiu că se află pupitrul de lumini. Nu se 

vede nimic. Nimic în afară de un reflector alb strălucitor, 
îndreptat spre mijlocul scenei. 

— Nu văd absolut nimic, îi răspund, cu un glas subţire şi 
strident. 

— Atunci suntem gata. 


KKK 


La 11:45 se aud zgomote de cealaltă parte a uşilor 
duble. Se deschid brusc, iar Bronnie intră în sală pe 
jumătate panicată, pe jumătate uşurată. In urma ei, 
continuând o remarcă furioasă, vine Adam Racki. 

— Pentru ultima dată, Bronnie, vrei, te rog, să-mi spui ce 
se întâmplă? Am oră de coregrafie la 13:15. 

Se uită în jur nedumerit, apoi priveşte de la Carolyn la 
mine şi la Kendall, ale cărei afişe au fost lipite cu grijă pe 
uşi. 

— Doamnelor, spune Adam, bunele maniere învingându-i 
frustrarea. Asta chiar e o surpriză! „Nicicând măsura 
cumplit-a firii n-a fost depăşită în chipu-acesta!”!4 

Râde de parcă ar fi făcut o glumă, uitându-se în jur în 
speranţa că o să-i explice cineva, dar Carolyn se 
mulţumeşte să zâmbească. 

— Ne aşezăm? întreabă ea. 

Poate că încrederea ei în sine îl împiedică pe Adam să 
pună întrebări sau poate că au scăpat cumva în atmosferă 
balonaşele de anticipare care fâsâie şi se sparg în mine. 
Oricare ar fi motivul, Adam nu se opune. Le urmează pe 
Kendall şi pe Bronnie până la rândul din faţa pupitrului de 
lumini, la Carolyn. Se aud foşnete cât ne aşezăm şi 
aproape că aştept să răsune un avertisment să ne 


14 William Shakespeare, Macbeth, traducere, introducere și note de Dan Amedeu 
Lăzărescu, Editura Pandora M, 2016, actul 2, scena 3. 

închidem telefoanele mobile şi să nu folosim dispozitive de 
înregistrare sau aparate foto cu bliţ. 

— Linişte, şopteşte Carolyn. 

Dinspre hol se aude un sunet înfundat. Se închide o uşă. 
Paşi. Ea să fie? Imogen? Carolyn stinge luminile din sală şi 
aprinde reflectorul, creând un cerc perfect în mijlocul 
scenei. Se mai aud nişte paşi, o fluturare a draperiilor 
negre, apoi intră în scenă Imogen Curwood. Lângă mine, 
Adam scoate un sunet - începutul unei exclamaţii pe care i- 
o întrerup trăgându-i un cot în coaste. 

Nu trăda jocul prea devreme. Las-o să-şi taie singură 
craca de sub picioare... 

— In mijlocul scenei, te rog, scumpo! spune Carolyn. 

Foloseşte vocea pe care a mimat-o când a vorbit la 
telefon cu agentul Lisei. Imogen traversează ascultătoare 
scena şi se opreşte în lumina reflectorului. Clipeşte şi, deşi 
ştiu că nu ne poate vedea, mă fac mică pe scaun. 

— Care-i cântecul pentru audiție? 

— Castelul din nori, spune Imogen - Lisa. 

Aud cum cineva trage aer în piept lângă mine şi, în 
pofida întunericului, pot să-mi închipui revolta de pe chipul 
lui Carolyn. E piesa lui Jess. Urmează o pauză, apoi 
Carolyn vorbeşte din nou. 

— Când vrei tu. 

Vocea lui Imogen e limpede şi puternică şi, pentru o 
clipă, uit de ce suntem aici. Închid ochii şi las notele să 
plutească în aer. Stiu un loc unde nu se rătăceşte nimeni / 
Știu un loc unde nu plânge nimeni... Mă gândesc la ziua în 
care a venit Imogen la AOF şi cutia muzicală a apărut în 
dulapul lui Jess. Mă gândesc la ziua în care au început 
toate astea. 

Asta să fie ultima zi? 

Probabil că şi Carolyn se gândeşte la acelaşi lucru, 

pentru că întrerupe brusc cântecul lui Imogen cu un 
„Mulţumesc, scumpo, asta-i tot”, urmat imediat de 
„Numele complet şi vârsta, te rog”. Imi ţin răsuflarea. 

Privirea lui Imogen e neclintită. Se uită direct în lumină 
- direct la noi. N-are cum să ne vadă, îmi spun, dar am 
pulsul atât de puternic, încât mă mir că nu-l aude toată 
lumea. 

— Mă cheamă Lisa Daisley şi am 21 de ani. 

Apoi totul se întâmplă foarte repede. Se stinge 
reflectorul şi se aprind luminile din sală. Toţi sunt în 
picioare, Adam mormăie Ce dracu’ se întâmplă?, iar 
Carolyn ţipă la Imogen - Lisa - Javră mincinoasă ce eşti! 
Bronnie imploră pe toată lumea Hai să stăm jos şi să 
discutăm, ce ziceţi? Şi, în mijloc, Lisa Daisley, cu gura 
căscată. 

Mă întreb dacă nu cumva Carolyn se aşteaptă s-o 
urmărim în caz că fuge şi hotărăsc că n-are decât să vrea - 
dar Lisa nu se mişcă. E vizibil şocată, dar, încet, închide 
gura şi-şi recapătă controlul. Oftează plictisit şi îşi 
încrucişează brațele la piept, ca o adolescentă 
nemulțumită. 

— Cred că e momentul să ne spui ce joc faci, zice 
Carolyn. Imogen. 

Lisa se uită la Adam, aşteptându-se fără îndoială s-o 
apere, cum a făcut tot trimestrul, dar el rămâne cufundat 
într-o tăcere perplexă, şocat şi palid. Mă gândesc că l-a 
păcălit cum ne-a păcălit pe noi şi aproape că mi-e milă de 
el. Îi întind programul din cufărul cu amintiri al lui 
Bronnie, deschis la pagina cu biografia Lisei. 

— Nu e elevă, e actriţă profesionistă. 

Îl văd cum cercetează pagina, cu gura mişcându-se, dar 
fără să scoată niciun cuvânt. În cele din urmă, se uită la 
Lisa şi iese încet de pe rândul de scaune, îndreptându-se 

spre scenă. 

— Ai de dat nişte explicaţii, domnişoară. De ce ai minţit 
în legătură cu vârsta şi cu numele? 

Începe să vorbească normal, dar volumul creşte treptat, 
până ajunge să urle. 

— „Ce preţ are un nume?”, spune Imogen - Lisa -, pe un 
ton încărcat de sarcasm. „Un trandafir, oricum i-ai spune-ţi 
dă acelaşi scump parfum...”15 

— Cum îndrăzneşti? 

Nu e clar dacă Adam se referă la prezenţa Lisei în şcoala 
lui sau la îndrăzneala de a-i maimuţări predilecţia pentru 
citate teatrale, dar nu l-am mai văzut niciodată aşa de 
furios. A ajuns la scenă şi se uită în ambele părţi, probabil 
sperând să găsească treptele. Deci nu e pasionat de yoga. 

— Ce dracu' cauţi în şcoala mea? 

În ochii Lisei se zăreşte o licărire de durere şi îşi 
coboară umerii. 

— Voiam să mai încerc o dată, şopteşte. 

— Vorbeşte mai tare, strigă Carolyn. La urma urmelor 
eşti actrită. 

Lungeşte cuvântul, răutăcioasă ca fiică-sa, în timp ce se 
îndreaptă spre Adam. Bronnie, Kendall şi cu mine o 
urmăm, apoi rămânem uitându-ne în sus spre scenă, ca şi 
cum Lisa ar fi o statuie aşezată pe un piedestal. 

Ochii Lisei se umplu de lacrimi. 

— N-am fost la şcoala de actorie. Am vrut, dar nu ne 
puteam permite taxele - mama era singură şi avea două 
joburi doar ca să avem un acoperiş deasupra capului. Aşa 
că am plecat de la şcoală la 16 ani, am lucrat la 
McDonald's şi m-am dus la absolut toate audițiile din The 
Stage până am primit un rol. 


15 William Shakespeare, Romeo și julieta, trad. Șt. O Iosif, ediţie revizuită, in- troducere și 
note de Dan Amedeu Lăzărescu, Editura Pandora M, 2009, actul 2, scena 3. 

— Mi se rupe inima, mormăie Carolyn. 

— Am găsit o agentă şi aveam un card de membru în 
asociaţia actorilor, iar situaţia a început să mi se 
îmbunătăţească. Se părea că şansa mea cea mare e lao 
aruncătură de băt - că o să obţin ceva de durată sau cu 
vizibilitate şi o să pot avea grijă de mama. 

Lisei îi strălucesc ochii şi aud un smiorcăit înfundat 
dinspre Bronnie. 

— Dar n-a fost aşa. 

Işi lasă capul în jos. 

— După Albă ca zăpada audițiile s-au rărit şi agenta nu 
m-a mai sunat. A zis că lumea voia „talente noi” şi eu nu 
mai eram „nouă”. 

Acum plânge de-a binelea, cu lacrimi mari care-i şiroiesc 
pe obraji şi se scurg pe tricou. 

— Aşa că ai minţit în legătură cu vârsta şi te-ai înscris la 
şcoala mea? 

In glasul lui Adam se simte o notă de incredulitate. Lisa 
încuviinţează. 

— Totdeauna am arătat mai tânără - la 1 7 ani jucam 
roluri de copii de 12 ani. E bine-cunoscut calibrul agenţilor 
pe care-i aduci la spectacolele tale de sfârşit de an - aici, 
Adam se umflă în pene - şi m-am gândit că, dacă aş reuşi 
să ajung în faţa lor, poate ar crede că sunt talentată şi... 

Işi înghite cuvintele, încărcate de lacrimi. 

— Şi poate că o să am o a doua şansă la singurul lucru la 
care sunt bună. Cel pe care am visat toată viaţa să-l fac. 

Mărturisirea ei se pierde în hohote de plâns. 

— Ai pus cutia muzicală în dulapul lui Jess ca să creadă 
toată lumea că Ruby o hărţuieşte, spune Carolyn. 

Nu e o întrebare. Lisa încuviinţează. 

— Trebuia să fiu cea mai bună din scoală. Aveam nevoie 
ca Ad... domnul Racki, se corectează imediat, să mă 

propună pentru audiții, să vorbească despre mine cu 
agenţii. 

Coboară privirea spre noi, implorând o înţelegere pe 
care n-o găseşte. În orice caz, nu la mine. Poate să plângă 
până nu mai poate. 

— Ruby e foarte bună la orice, spune Lisa. M-am gândit 
că, dacă îşi face griji pentru şcoală, dacă o să creadă că o 
urmăreşte cineva, aş putea să-i distrug încrederea în sine 
şi... 

Îşi pierde vocea. 

— Tu. L-ai. Dat. Fiicei. Mele. Un. Ştreang. 

Kendall scuipă cuvintele ca pe nişte gloanțe. 

— L-ai trimis toate mesajele alea îngrozitoare! 

— N-am avut niciodată de gând să-i fac rău 

— Ai scris Aici zace Ruby Donovanl strigă Kendall, iar 
acuzația răsună în sală. 

Acum, Lisa tremură. Arată jalnic singură pe scenă, cu 
faţa mânjită de rimei. Şi gata cu noul talent. 

— Poţi să-ţi imaginezi cum s-a simţit fetiţa mea văzându- 
şi numele pe bancă, de parcă ar fi fost un mormânt? Şi 
acum zace în spital, după ce a încercat să se sinucidă! 

Acum plânge şi Kendall, iar Bronnie se apropie să o 
îmbrăţişeze. 

— Ce ţi-a făcut ţie Ruby? întreabă Bronnie. 

— Era concurenţa, răspunde Lisa, frecându-se cu podul 
palmei la ochi. 

Carolyn se burzuluieşte. 

— Şi Jess nu era? 

Aproape că izbucnesc în râs. Numai Carolyn poate fi în 
stare să se simtă neglijată pentru că fata ei nu e 
considerată demnă de ameninţări cu moartea. Simt o 
nevoie bruscă şi nefamiliară de a fi lângă Sadie, de a-mi 
scoate fata nedemnă-de-ameninţări-cu-moartea din mediul 

ăsta toxic. Faptele Lisei mă dezgustă. Poate că şi eu elimin 
concurenţa în afaceri, dar joc corect. Aici nu e un joc 
cinstit. 

— Mamei tale i-ar fi ruşine, domnişoară, spune Bronnie, 
declanşând încă o serie de lacrimi din partea Lisei. 
Ştreangul a fost suficient de rău, dar placa de pe acoperiş? 
Putea s-o omoare pe Ruby! 

Lisa încetează brusc cu plânsul. Îi aruncă o privire 
panicată lui Adam şi mă întreb dacă asta e - momentul 
care o să-l facă să cheme poliţia, să ceară dreptate, să facă 
ceva. Dar e cataleptic, cu ochii căscaţi de şoc şi tremurând 
din toate încheieturile. Incerc să-mi imaginez cum ar fi să 
descopăr ceva atât de toxic la BONDical şi hotărăsc că e 
posibil să rămân împietrită şi incapabilă să funcţionez. Zici 
că îţi controlezi firma, că-i cunoşti pe oamenii cu care 
lucrezi. Dar cât de bine ne cunoaştem, de fapt, colegii? 
Prietenii? Copiii? 

— N-am împins eu placa de pe acoperiş, spune Lisa, dar 
nu sunt sigură că o cred. 

Vorbeşte prea tare, prea hotărât. 

— Mincinoaso! sare Kendall. 

— Stai o clipă, spune Bronnie. Imogen a fost cea... 

Se opreşte şi se corectează. 

— Scuze, Lisa a fost cea care a strigat că a văzut pe 
cineva pe acoperiş. Lisa n-a încercat s-o omoare pe Ruby - 
a salvat-o. 

Ne uităm una la alta. N-are nicio logică. 

— Am văzut cum aluneca placa, spune Lisa. Era prinsă 
în ceva, dar vedeam că o să cadă, aşa că am strigat că e 
cineva acolo. Am crezut că Ruby o să sperie... o să aibă 
senzaţia că o urmăreşte cineva... 

— Cineva chiar o urmărea, intervine Kendall. Tu. 

Nu mai ţipă, însă are vocea plină de ranchiună, şi cine ar 

putea s-o acuze? 

— Este... începe Adam,  căutându-şi cuvintele. 
Monstruos, reuşeşte el să încheie. 

Da. Este monstruos. Mă uit la Lisa Daisley, la silueta ei 
subţire, părul blond, ochii ei albaştri uluitori. Răul se 
manifestă în multe forme. Iar fiara...18, îmi zic, aducându- 
mi aminte de lecturile de la clasă din Furtuna. Îi arunc o 
privire lui Adam. Obiceiul lui nenorocit cu citatele e 
contagios. 

Directorul are pumnii strânşi pe lângă corp şi pe gât i se 
vede zvâcnind pulsul. 

— Ar trebui să chem poliţia. 

Urmează o pauză. Lisa îl ţintuieşte cu privirea. Acum are 
ochii uscați - privirea lor e ură pură -, iar eu nu pot să nu 
mă întreb dacă nu cumva cascada de lacrimi n-a fost decât 
un rol, iar toate astea sunt doar un mare spectacol. 

— Şi să lăsăm poliţia să afle că ai fraudat Consiliul 
pentru Arte? 

Bronnie scoate un mic țipăt. 

— De unde ştii? 

— Ah, ştiu o mulţime de lucruri. 

Lisa zâmbeşte cu îngâmfare, iar eu simt un val de furie 
dinspre Kendall, care stă lângă mine. 

— Cum îndrăzneşti să stai acolo, zâmbind batjocoritor, 
de parcă ai fi făcut ceva inteligent? Fata mea putea să 
moară! 

Kendall pune mâinile pe marginea scenei şi sare dintr-o 
singură mişcare. Mă întreb dacă i-ar plăcea să discutăm 
despre cursul meu de Ashtanga. Pe chipul Lisei apare o 
expresie de alarmă când Kendall se ridică pe scenă, cu 
răgetul unei tigroaice care-şi apără puiul. 

16 William Shakespeare, Furtuna, trad. Leon D. Leviţchi, în Opere complete, voi. 8, Ediţie 
îngrijită și comentată de Leon D. Leviţchi, Editura Univers, București, 1988, actul V, scena 

O s-o omoare, îmi zic şi sar pe scenă - nu pentru că mi- 
ar păsa de Lisa Daisley, ci pentru că descopăr că îmi pasă 
de Kendall. Şi n-am niciun fir de încredere în Lisa. Lângă 
mine, se caţără cu greu şi Carolyn, ca o femeie însărcinată 
care iese din piscină, urcă şi Bronnie şi Adam, ne mai 
lipsesc torţele şi furcile. 

Lisa o ia la fugă, bâjbâind înnebunită prin draperiile 
negre din spate până reuşeşte să găsească despărţitura 
din mijloc. 

— După ea! ţipă Carolyn când Lisa dispare după 
draperii. 

Suntem la doar câteva secunde în urma ei şi simt cum 
îmi zvâcneşte sângele în urechi când prind draperiile şi le 
trag cu forţă spre scenă, numai că... 

— Unde dracu' e? întreabă Kendall, privind nedumerită 
în jur. 

— Era chiar aici, răspunde Bronnie. 

Partea din spate a scenei e înconjurată de pereţi plini, în 
fund e sprijinită o bucată de placaj, vopsit, iar pe podea 
strânge praful un colac de frânghie. Dar în rest, scena e 
pustie. 

Lisa Daisley a dispărut. 

FElevi-fantomă, îmi spun  înfiorându-mă. Apoi aud 
zgomotul unor paşi grăbiţi de undeva din măruntaiele 
teatrului şi bufnitura uşii din faţă, răsunând pe coridor. 

— Ce dr... 

Şi după aceea o văd. Prietena  magicianului. 
Deschizătura din podea, care duce la spaţiul strâmt de sub 
scenă, şi, de acolo, spre libertate. 


XXX 


Banca din curtea AOF a fost curățată, dar tot se mai 

vede o urmă vagă a inscripţiei. Aici zace Ruby Donovan. 
Mă trec fiorii. Nu voiam decât să ne luăm fetele de la 
scoală azi. Trebuia. A venit până şi Kendall, înainte să se 
întoarcă la spital, la Ruby. Tot la câteva secunde, tăcerea e 
marcată de Bronnie, de Kendall sau de mine, care ne 
adresăm întrebări fără răspuns. 

— Cum a putut? 

— Ce-a apucat-o? 

— Ar fi trebuit să ne dăm seama mai devreme? 

Numai Carolyn tace. Stă la câţiva paşi de noi, parte din 
grup, dar cumva desprinsă. Are o expresie întunecată şi, 
din când în când, i se mişcă muşchii feţei, de parcă ar 
purta o conversaţie în minte. 

— Ce-o să le spunem fetelor? întreabă Bronnie. 

— Adevărul, răspunde Kendall ferm. Dacă îi minţi pe 
copii, cum să înveţe în cine să aibă încredere? în plus, 
copiii noştri sunt isteţi - o să-şi dea seama şi dacă nu le 
spunem noi. 

De data asta, Kendall şi cu mine suntem de acord. 
Bronnie pare agitată, dar dă încet din cap. 

— Presupun că n-o pot cocoloşi veşnic pe Bel. 

li arunc o privire uimită lui Carolyn, dar e tot în lumea 
ei, fixând şcoala de parcă ar avea vedere cu raze X. Mi se 
pare ciudat că a fost atât de afectată de mărturisirea Lisei 
- la urma urmelor, ea a găsit poza şi i-a pregătit podiumul 
de pe care să cadă. Mă întreb dacă nu cumva se gândeşte 
cum a acuzat-o pe Ruby că simulează amenințările pe care 
le primea; cum a hărţuit-o Ruby pe Jess anul trecut şi cum 
Jess ar fi putut fi cea împinsă la sinucidere, şi nu invers. 

Se întoarce spre noi, dar spune cu totul altceva: 

— Nu o cred. 

Ne holbăm la ea. 

— De ce să nu existe niciun dosar şcolar al lui Imogen? 

Dosarele false aveau un scop, dar, dacă Lisa a depus 
solicitarea sub identitatea falsă a lui Imogen, de ce nu 
există un dosar? 

Ne uităm toate la Bronnie. 

— N-am nicio legătură, jur! Nici măcar n-am ştiut că nu 
există un dosar al lui Imogen - adică Lisa - până nu ne-ai 
spus tu, Elise! 

De jurăminte-mi pare c-a depăşit măsura...! 

N-am timp să stărui asupra afirmației lui Bronnie, 
Carolyn ţine un discurs. 

— De unde a ştiut Lisa că Ruby e „concurenţa”? 

Face cu mâinile semnul de ghilimele şi nu aşteaptă un 
răspuns, deşi nu cred că vreuna dintre noi ar avea. De 
unde a ştiut Lisa? 

— Şi de ce Ruby? întreabă Carolyn. De ce nu Bel? Să 
recunoaştem, are mai multă prezenţă scenică la degetul 
mic decât restul scolii luat la un loc. 

Bronnie roşeşte mândră. Carolyn face câţiva paşi, apoi 
se întoarce - o actriţă în rol principal cu un public pe care-l 
ţine în palmă. 

— De unde a ştiut Lisa că Jess a cântat la audiție 
Castelul din nori? 

Curtea e străbătută de o rafală puternică de vânt, care 
mişcă pe dalele de beton o cutie goală de Cola. Imi trag 
gulerul hainei în timp ce încerc să găsesc un răspuns. E 
posibil să fie postate online piesele de audiție? Să fi venit 
Lisa la un spectacol de revistă anul trecut, când au cântat 
toate fetele? Carolyn încă se mai plimbă în sus şi-n jos, 
formulând întrebări cu severitatea unui avocat. 

— Cutia muzicală a fost pusă în dulapul lui Jess în ziua în 


17 William Shakespeare, Hamlet, traducere, introducere şi note de Dan Amedeu 
Lăzărescu, Editura Pandora M, 2009, actul 3, scena 2. 

care a venit Lisa la AOF. 

Se întoarce, împungând cu degetul spre noi. Bronnie 
tresare. 

— In aceeaşi zi. Cum e posibil? Cum e posibil să fi făcut 
orice din toate astea? 

Carolyn aşteaptă să pătrundem sensul cuvintelor. Dar n- 
a terminat şi simt un nod în piept, pentru că ştiu exact ce 
urmează. 

— Numai dacă, bineînţeles, n-a avut ajutor. 

Cutia goală de Cola se izbeşte de zid cu un zăngănit. 
Vântul se roteşte prin curte, zidurile înalte scoțând un 
geamăt bizar pe care nu l-am mai auzit până acum. Ridic 
privirea spre acoperiş. A fost oare un accident? Sau Lisa 
chiar a văzut pe cineva sus? Cineva care voia să-i facă rău 
lui Ruby? Cineva care o ajuta pe Lisa să obţină ce-şi 
dorea... 

— Din partea cui? întreabă Kendall. 

Se uită înnebunită prin curte, de parcă ar putea să apară 
brusc un grup de potenţiali suspecți. Incerc să combin 
piesele unui puzzle; am colţurile şi marginile, dar lipseşte 
mijlocul, e amestecat şi neclar. Mă uit la Carolyn. Privirea 
meditativă a dispărut, acum are o sclipire în ochi. Mă 
cuprinde o senzaţie neplăcută. Tu ai fost de fiecare dată, 
mă gândesc. Prima la locul unde se întâmpla, prima care a 
descoperit indiciile... 

— Cineva care o cunoaşte pe Ruby, spune Carolyn. Care 
o cunoaşte pe Jess. Cineva care putea să-i dea informaţiile 
Lisei. Cineva care nu voia să se murdărească pe mâini. 

Bronnie icneşte. 

— Doar nu insinuezi că a fost una dintre fetele noastre, 
încă o piesă din puzzle se aşază la locul ei. 

— Nu, spun eu rar, cu ochii aţintiţi asupra prietenei 
noastre comune. Nu cred. 

Senzaţia neplăcută se înteţeşte până ajunge să mă apese 
greu pe piept. 
— Cred că insinuează că a fost una dintre noi. 


XXX 


Am dat un spectacol remarcabil, nu crezi? Demn de un 
rol principal, de un bis, de o ieşire solo la rampă. O 
producţie de premiu Tony, cu mine în rolul starului şi cu 
toți neînsemnaţii din cor la picioarele mele. Toate cred că 
sunt una dintre ele, cântând aceeaşi partitură, dansând 
aceiaşi paşi, dar a fost doar un rol. Tot timpul mi-am urmat 
propriul scenariu. Propria agendă. Și aproape că a venit 
vremea pentru ultimul act... 


DUBLURA 

Sezonul 1, episodul 9 
În căutarea lui Grace 
Sophie Hannah 


CAROLYN 


Bronnie şi Kendall se uită la mine, cu gura căscată şi în 
stare de şoc. Schimb o privire cu Elise şi ştiu că se 
gândeşte şi ea la acelaşi lucru: Oare chiar sunt atât de 

naive? 

— Una dintre noi? întreabă Bronnie în cele din urmă, iar 
glasul i se frânge la ultimul cuvânt. Nu, nu cred... Nimeni 
nu crede c-ar fi posibil aşa ceva. 

— Eu, da, îi răspund. 

Elise mă susţine. 

— Nu există niciun motiv să nu poată fi una dintre noi. 

— Ce vrei să spui? Eu nu conspir cu nimeni. 

Kendall pare panicată. Se uită la Elise, apoi la mine, apoi 
din nou la Elise. 

— Dar tu, Elise? 

— Nu, dar dacă aş face-o nu ţi-aş spune. Aşa merg 
lucrurile. 

— Şi tu, Bronnie? o întreb. Vreo uneltire de declarat? 

— Te rog, nu spune la poliţie, şopteşte ea, cu faţa 
schimonosită. 

— Cum? 

Nu poate să fie chiar aşa de simplu. 

— Recunoşti că tu ai fost? Ai complotat cu Lisa de la bun 
început? 

N-are cum să fie tocmai Bronnie Richardson. Sau...? 

Bronnie pare buimăcită. 

— Nu, nu asta... nu. N-am scris eu mesajul ăla îngrozitor 
despre nimeni şi n-am făcut nici chestia cu ştreangul. 

— Eşti sigură? întreb. Tu te ocupi de costume. Pentru 
spectacole ca Oklahoma! şi Oliver! în care apar ştreanguri. 

— Credeţi că eu am pus ştreangul...? Nu. Jur, Carolyn, n- 
am fost eu. Doar un monstru ar face aşa ceva. Credeam că 
te referi... 

— La ce? întreb eu răstit. 

Elise se duce încet spre ea. 

— Ai zis „Nu asta”. Dar ai făcut altceva, nu-i aşa? Şi 
altceva decât dosarele pentru elevi care nu există, vreau să 

zic. Ce-ai făcut, Bronnie? Spune tot. Pari vinovată ca naiba. 
Ai ştiut că nu există nicio înregistrare despre Imogen în 
sistem? Ai ştiut că era de fapt Lisa Daisley? 

— Nu! 

Bronnie îşi şterge ochii şi nasul. 

— Carolyn, pe cuvânt, pe viaţa mea, n-am ştiut nimic 
despre toate astea şi n-am pus nimic la cale cu Lisa, nici să 
facem ceva, nici să hărţuim pe nimeni. 

— Sigur că nu, spune Kendall, ţintuindu-mă cu o privire 
furioasă, de parcă aş fi comis o stângăcie îngrozitoare. 

— N-am luat niciodată nici măcar o amendă de parcare, 
ripostează Bronnie. Sunt un om bun - doar o soţie şi o 
mamă care încearcă să se descurce cât mai bine şi, da, 
uneori mai face şi greşeli. 

Fir-ar a naibii de treabă. Nu mă aştept din partea lui 
Bronnie să fie inspectorul Morse sau pe-aproape, dar chiar 
nu s-a uitat niciodată la televizor, n-a văzut niciun film? Nu 
ştie că o persoană aparent inofensivă, din clasa mijlocie, 
poate să fie în secret un psihopat cu probleme psihice? 

Bronnie tocmai a mărturisit că a luat parte la o fraudă 
gravă. E foarte posibil să fi făcut şi lucruri mai rele, pe 
care nu e încă dispusă să le recunoască. lar Kendall nu 
înţelege că o persoană cu charismă, care se dedă la 
manipulări, poate să pară şi mai şocată şi mai inocentă 
decât toţi oamenii inocenți din jurul ei, care nu îşi dau 
silinţa chiar aşa de tare? 

Aproape că-mi vine să râd la ideea că Bronnie 
Richardson ar fi charismatică. lar Elise pare la fel de 
bănuitoare ca şi mine. Legătura care păruse să existe între 
noi patru în bucătăria lui Bronnie, nu cu mult timp în 
urmă, se destramă rapid. 

— Dintre noi toate, tu eşti cea căreia i-ar fi fost cel mai 
uşor să-şi clocească planurile cu Lisa Daisley, îi zic lui 

Bronnie. Nu te acuz, prezint doar nişte realităţi. Lucrezi la 
Academie - te ocupi de chestii administrative, dar şi de 
garderobă, după cum ne-ai spus. Tu ştiai că Imogen cea 
contrafăcută vine la scoală în trimestrul de toamnă? Eu 
habar n-aveam. Nici Elise şi nici Kendall nu ştiau, din câte 
îmi dau eu seama. Dar tu trebuie să fi ştiut. Cine a obţinut 
rolul principal în musical? Fata ta. Şi de ce? Pentru că, să 
vezi ce nimereală, nici Ruby, nici Jess n-au mai ajuns să-şi 
interpreteze cântecele în seara aia, din cauza episodului 
dramatic cu ştreangul. 

— Cine se afla în cea mai bună poziţie să pună ştreangul 
în locul unde ar fi trebuit să fie costumul lui Ruby? se 
alătură şi Elise interogatoriului. Ne-ai spus chiar tu: ai fost 
în încăperea aia cea mai mare parte a serii. 

— Şi tocmai tu ai fost cea care avea, întâmplător, o 
legătură în trecut cu Lisa Daisley, spun eu. S-ar putea să fi 
fost o cacealma dublă deşteaptă când ai spus pe 
neaşteptate „Stai! Ştiu unde am mai văzut tatuajul ăla” şi 
aparent ai contribuit la rezolvarea misterului. 

— Eşti o javră de primă clasă, Carolyn Mordue, spune 
Kendall agitată. Un animal de pradă nemilos şi fără suflet! 

— La naiba, Kendall, fata ta e în spital. Încerc să aflu 
cine e de vină. N-ai decât să crezi ce vrei despre mine 
totuşi - sincer, nu dau doi bani. 

— O cacealma dubla? izbucneşte Bronnie, ştergându-şi 
lacrimile cu dosul palmei. Vorbeşti serios? Pe ce lume 
trăieşti? 

— Aceeaşi ca şi tine. Una în care adolescentele sunt 
hărţuite atât de mult, încât unele dintre ele fug de-acasă, 
iar altele încearcă să se sinucidă. 

— Dar... dar vreau să... dacă s-ar fi gândit cineva la o 
dublă cacealma, nici măcar nu sunt eu principalul suspect! 
spune Bronnie. 


284 


Şi chiar arată cu degetul. Nu spre mine, ceea ce aş fi 
înţeles, ci spre Kendall. 

— Ce ziceţi de ea? 

— Kendall? întreb râzând. Adică tocmai cea a cărei fată 
a încercat să se sinucidă? Bănuiesc că planul ei a luat-o 
razna, dar... 

— Da, s-ar putea, pentru că a mers prea departe. 

— Bronnie, de ce anume mă acuzi pe mine? întreabă 
Kendall, părând nedumerită. 

— Anul trecut, pe cine ura cel mai tare toată lumea de la 
AOF? 

Bronnie are o privire sălbatică pe care n-am mai văzut-o 
până acum. 

— Pe Ruby, nu? Se aflase cum se purta cu Jess. Carl şi 
cu mine ne spuneam tot timpul: „Slavă Domnului că nu-i a 
noastră. Poţi să-ţi închipui cum e să ai aşa o fată? Ai muri 
de ruşine” 

Acum îi curg lacrimile lui Kendall. 

— Şi după aia, anul ăsta - trimestru nou, un nou început 
-, ce se întâmplă? Apare escroaca Imogen - un adult care 
se preface că e adolescent, o impostoare care se dă elevă - 
şi încep să i se întâmple cele mai îngrozitoare lucruri cu 
putinţă... lui Ruby. Şi dintr-odată toată lumea simte că-i 
pare rău pentru ea. Dintr-odată e „biata Ruby” şi, ah, uite, 
Imogen se poartă în mod evident ca o ciudată cu acte-n 
regulă şi toate încep exact în ziua în care a început ea 
cursurile la AOF. 

Bronnie se opreşte să-şi tragă sufletul, roşie la faţă. 

— Deci teoria ta e că... o îmboldeşte Elise. 

— Kendall ar fi putut s-o angajeze pe Lisa Daisley şi să-i 
plătească o căruţă de bani ca să vină şi să joace rolul 
Impostoarei Imogen, pe post de javră şi mai mare decât 
Ruby. Atunci, toate fetele şi-ar fi strâns relaţia, împotriva 

duşmanului comun şi, brusc, Ruby n-ar mai fi părut aşa de 
îngrozitoare, pentru că ar fi existat o psihopată 
înfricoşătoare adevărată în rolul de personaj negativ. 

— E posibil, dar nu pare foarte probabil, spune Elise pe 
un ton sec. Deşi s-ar putea să fie mai probabil decât 
cârdăşia Bronnie-Lisa Daisley. 

— De ce? 

Eu tot pe Bronnie pariez. E panicată până dincolo de 
poate, abia poate sta locului. Cred că ea e. 

— Dacă placa de pe acoperiş a fost împinsă de un 
complice misterios, n-avea cum să fie Bronnie. Şi ea, şi 
Lisa erau în curte când a căzut şi aproape a ucis-o pe 
Ruby. 

— Dar tu, Elise? întreabă Bronnie. 

— Ce-i cu mine? ripostează Elise, cu un zâmbet vag. 

— 'Ţie îţi pasă cel mai puţin de toate astea. Încă de la 
început ai avut un aer superior - de parcă tu ai fi deasupra 
tuturor, de parcă nu vă afectează cu nimic pe tine sau pe 
Sadie. 

— Serios? Presupun că aşa e. Totuşi întreabă-te dacă aş 
avea „aerul” ăsta, cum îi spui tu, dacă eu aş fi vinovatul. N- 
aş încerca să mă integrez în peisaj, provocând cât mai 
multă isterie cu putinţă, aşa cum faci tu permanent? 

— Dar Carolyn? întreabă Kendall. Nu poate nega nimeni 
că probabil o urăşte pe Ruby suficient de mult ca să-şi 
dorească s-o împingă la sinucidere. 

Se întoarce către mine. 

— Tu şi teoriile tale, ah, ce deştepte, despre dubla 
cacealma! 

Îmi ajunge pe obraz o picătură de salivă şi mă şterg cu 
mişcări exagerate. 

— Cea mai deşteaptă cacealma dublă ar fi să pozezi în 
persoana dornică să investigheze şi să afle adevărul, când 

de fapt tu eşti în spatele tuturor faptelor. 

— E o teorie bună, recunosc eu. Din nefericire pentru 
tine, eu am un alibi pentru ziua cu acoperişul. Solid. În 
ziua aia eram la Universitatea Bristol, la audierea tezei de 
doctorat Modele legale bazate pe acţiunea agenților în 
reglementarea complexă a comerţului. A fost pe cât de 
distractiv sună. 

li întorc spatele, îmi iau geanta de jos şi mă duc spre 
uşă. 

— Aşa n-ajungem nicăieri. Putem să trecem de la 
acuzaţii la apărări toată ziua şi n-o să obţinem nimic. 

— Ce ai de gând? strigă Elise după mine. 

— Să iau nişte măsuri, în loc să stau doar să vorbesc şi 
să mă cert la nesfârşit, îi spun. Să iau măsuri singură, 
adaug doar pentru mine imediat ce ies din încăpere şi n-au 
cum să mă mai audă. 

Există o persoană care poate să-mi spună cine e aliatul 
de la Academie al Impostoarei Imogen şi care o să-mi şi 
spună, chiar dacă va trebui să recurg la violenţă ca să 
obţin răspunsul: ea însăşi. 

Păzea, Lisa Daisley! 


XXX 


Un sfert de oră mai târziu, sunt într-un internet cafe 
întunecos aflat într-un subsol, cu o cafea în pahar de 
polistiren lângă mine, căutând absolut tot despre Lisa 
Daisley. Nu mi-am luat laptopul cu mine şi am nevoie de 
un ecran mai mare decât al telefonului pentru ceva aşa de 
important. Jess ar zice că e un semn de bătrâneţe. 

La celelalte trei computere se află bărbaţi tineri, toţi cu 
un aspect nefericit. Oropsiţi, deprimaţi, ponosiţi. Niciunul 
dintre ei nu pare să fie conştient de prezenţa celorlalţi sau 

a mea, ceea ce este ideal. 

Site-ul agentului Lisei o menţionează pe aceasta, dar nu 
prea oferă informaţii utile. E evident că n-a prea jucat, nu 
apar multe despre adevărata Lisa Daisley, alias 
impostoarea Imogen Curwood. 

Nu pot găsi decât un singur rezultat util, pe un site care 
se cheamă mandy.com. Acesta îmi spune că acum trei ani 
Lisa a jucat rolul Feliciei Montealegre într-o piesă 
intitulată Len şi Ezra, la Bromley Little Theater din Kent. 
Mai aflu şi că, în 2016, a jucat într-un spectacol care se 
numea Un bărbat, doi boşi, unde a avut rolul unui personaj 
pe nume Rachel Crabbe. 

Imi termin cafeaua, îmi mai cumpăr una de la bărbatul 
cu privirea pierdută şi părul ţepos din spatele tejghelei şi 
mă aşez înapoi la calculator. Pentru că nu sunt în stare să 
mă gândesc unde să caut mai departe, rămân pe 
mandy.com şi încerc să aflu mai multe despre cele două 
spectacole în care a jucat Lisa Daisley. 

Mi se pune un nod în gât când încep să citesc despre 
Len şi Ezra, care se dovedeşte a fi o piesă despre doi 
bărbaţi care încearcă să compună împreună un musical. 
Idioată mai eşti, Mordue. Nu poți nici măcar să citeşti 
cuvântul musical fără să ţâşnească şi să se scurgă invidia 
în tine - dacă musicalul cu pricina e mai bun ca al tău, are 
mai mult succes sau ambele? 

Nici măcar nu e un musical autentic; e unul inventat, 
care e subiectul unei piese. N-are cum să fie mai bun sau 
să aibă mai mult succes ca al meu. Totuşi nu mă pot abţine 
să citesc prezentarea piesei, ca să văd dacă pot să-mi dau 
seama cât de bun ar fi musicalul inexistent din Len şi Ezra 
dacă ar exista. 

Ah, pe bune. E incredibil cu ce mizerii pot să vină 
oamenii. Pare așa de prost - ceea ce îmi încântă inima 

dornică să intre în competiţie, dar îmi confirmă şi 
convingerea că nu există dreptate. O piesă îngrozitoare, 
despre un musical îngrozitor şi imaginar, şi tot a ajuns să 
fie montată la un teatru autentic. 

Citesc din nou rezumatul, ca să verific dacă nu mi-am 
imaginat doar cât de prost era: „A trecut multă vreme de 
când Poveste din Cartierul de Vest a cucerit lumea, iar 
compozitorul de teatru muzical Leonard Bernstein se teme 
că zilele lui de glorie au apus de mult. Invidios pe succesul 
lui Andrew Lloyd Webber cu musicalul Cats, se hotărăşte 
că trebuie să colaboreze cu un poet modernist ca să 
dovedească faptul că nu e un «fost». Il abordează pe Ezra 
Pound, al cărui poem «Meditatio» începe cu versul «Când 
mă gândesc la obiceiul curios al câinilor...» şi îi sugerează 
să încerce, împreună, să repete formula de succes a lui 
Lloyd Webber şi T.S. Elliot. În loc de Cats, musicalul lor, 
având la bază poezia lui Pound, se va numi Dogs. Apare o 
singură problemă.  Afilierile politice dubioase ale lui 
Pound...” E 

Nu mai suport să citesc. Închid pagina şi apăs pe linkul 
spre celălalt spectacol al Lisei Daisley, Un bărbat, doi boşi. 
Derulând lista cu distribuţia, dau peste un nume 
neobişnuit, care mi se pare familiar: Khye Munton. 
Unde...? 

Înainte să termin de pus întrebarea, am deja răspunsul. 
Închid pagina, mă întorc la Len şi Ezra şi apăs pe 
Distribuție. 

Aici era: Khye Munton a jucat şi rolul lui Ezra Pound. A 
jucat în două spectacole cu Lisa Daisley. Mă întreb cât de 
bine o cunoaşte. Oamenii de teatru n-ar trebui să bea 
împreună după spectacol, până la ore mici din noapte? 

Mă întorc la Google şi scriu numele lui Khye Munton. 
Apar destul de multe rezultate la căutare. A jucat câteva 

roluri importante, după cum arată. Nu-mi trebuie mult să 
aflu cine e agentul lui. Din fericire, nu-i acelaşi care o 
reprezintă şi pe Lisa Daisley; e altul, care n-are niciun 
motiv să fie bănuitor. 

Îl cheamă Simon Lowings. Agenţia pentru care lucrează 
se numeşte Independent Talent. Notez numărul în telefon, 
apoi închid computerul, îmi iau geanta şi ies. 

Aştept până trec două camioane mari, unul după altul. 
Apoi sun. Simon Lowings nu e la birou, dar reuşeşte să-l 
găsească un coleg. Până să-şi spună numele şi să mă 
întrebe cu ce mă poate ajuta, m-am hotărât deja să fiu 
sinceră. 

— Mă cheamă Carolyn Mordue, îi spun. Bănuiesc că 
sunteţi agentul lui Khye Munton. 

— Aşa este, răspunde el, părând mulţumit de situaţie. 

— Trebuie să vorbesc destul de urgent cu domnul 
Munton, despre o cunoştinţă comună: Lisa Daisley. 

— Mă tem că nu pot... 

— Ştiu că nu-mi puteţi da numărul lui de telefon, dar 
speram că i-l puteţi da lui pe al meu şi l-aţi putea ruga să 
mă sune. E foarte important. 

— Păi... 

— Vă rog. Dacă nu vrea să ia legătura cu mine, evident 
că nu e obligat. Vă rog doar să-i daţi posibilitatea să mă 
ajute. 

— Cine sunteţi? 

— Carolyn Mordue, îi răspund, rostind cuvintele rar, ca 
să poată să scrie. 

— Nu, vreau să zic... 

Lowings lasă propoziţia neterminată. 

— A, vreţi să întrebaţi cine sunt eu în lumea 
showbizului? Dacă sunt cineva important? Nu. 

Îmi înăbuş pornirea de a-i cere agentului lui Khye 

Munton să mă ajute să schimb situaţia şi să mă reprezinte 
pe mine şi musicalul meu neterminat. 

— Nu sunt nimeni. De fapt, sunt profesor de drept la 
Cambridge. 

— Ah! 

Lowings îşi drege vocea. 

— În regulă, o să-l sun pe Khye - trebuie să iasă de lao 
repetiţie chiar acum. O să-i transmit numărul şi solicitarea 
dumneavoastră. 

— Vă mulţumesc foarte mult, îi răspund. 

După zece minute îmi sună telefonul. Pe ecran apare 
Număr necunoscut. Începe să-mi bată puţin mai tare 
inima. Ar putea fi apelul la care sper? Ar putea să fie chiar 
aşa de uşor? 

Imitându-l pe Simon Lowings, răspund şi-mi spun 
numele în loc de alo, ceva ce n-am mai făcut până acum. 

— Sunt Khye Munton. 

— A, bună. Mulţumesc mult că m-ai sunat. 

— Nu-i bai. Vrei să vorbim despre Lisa? 

— Da. 

— E în regulă? 

— Da, e... Nu sun pentru că i s-a întâmplat ceva. 

— Nu-mi pasă. 

— Poftim? 

— N-o cunosc prea bine. Nici acum, nici în trecut. 

— Dar ai jucat în două spectacole cu ea, nu? Len şi Ezra 
şi un bărbat, doi boşi? 

— Aşa-i. 

— Deci o cunoşti măcar un pic? insist eu. 

Cum poate să aibă un actor o voce aşa de lipsită de 
expresie? Poate că-şi păstrează talentele pentru când e pe 
scenă. 

— Nu prea. Am vorbit cu ea de câteva ori. De ce te 

interesează? 

Ce se poate întâmpla dacă-i spun adevărul? Mă hotărăsc 
că nimic. Presupune că va fi o discuţie plicticoasă de rutină 
despre o femeie care nu înseamnă nimic pentru el; aş vrea 
să-i zdruncin această convingere. 

— Începând din septembrie, Lisa Daisley minte în 
legătură cu vârsta şi identitatea ei. Sub un nume fals - 
Imogen Curwood -, s-a înscris la Academia Oria Flynn, o 
şcoală de arte ale spectacolului din Londra, şi susţine că 
are 1 7 ani. A făcut o grămadă de chestii sinistre - s-a 
aruncat pe scări şi a susţinut că a fost împinsă, a 
ameninţat alte eleve cu ştreangul, chestii de-astea. 

— Rahat, şopteşte Khye Munton. Pe bune? 

— Înm. 

— Nu mi-o imaginez făcând aşa ceva pe Lisa pe care o 
ştiu eu. 

Imi dau ochii peste cap, bucuroasă că nu mă vede. 

— De ce nu? 

De ce nu poate nimeni în afară de mine să-şi imagineze 
pe cineva cunoscut făcând lucruri îngrozitoare şi de ce pot 
eu aşa de uşor să-mi imaginez că oricare dintre cunoscuţii 
mei ar putea face aşa ceva? 

— Era întotdeauna... sună dur, dar n-avea niciun haz. Nu 
prea stătea de vorbă cu restul la repetiţii. Şedea într-un 
colţ şi se holba la telefon mai tot timpul. N-o văd având 
destulă imaginaţie încât să se gândească la o identitate 
falsă şi toate mizeriile alea. 

— Deci la ambele spectacole în care aţi jucat împreună 
Lisa n-a socializat cu ceilalţi? 

— Nu prea. De multe ori, pleca repede la diverse alte 
joburi. La bar, chestii de-astea. Totdeauna o ducea mai 
prost ca noi. Şi, chiar şi când ieşea la băut cu noi, era 
ciudat. 

— Cum adică? 

— Odată a zis povestea aia stranie despre prietena ei 
care s-a sinucis - adică deja îmi părea rău pentru ea, dar 
Lisa o tot ţinea pe-a ei şi povestea ce furioasă a fost, şi că 
nu s-a gândit prietena ei la cum o să se simtă ea, adică 
Lisa? 

— Îţi aminteşti ceva, orice care să mă ajute să aflu mai 
multe? Familie, trecut, oameni care s-o ştie bine sau cel 
puţin mai bine decât tine? 

— Îmi pare rău. Ţi-am zis tot ce ştiu. A... mă rog, nucă o 
să-ţi fie de ajutor, dar ştiu că a fost la aceeaşi şcoală cu 
internat ca Adrianna de Miquel. Mândră mai era. Voia să-i 
pună asta în biografia din programul de la Len şi Ezra, şi a 
făcut o criză cu şuierături când i-au zis că nu era loc. 

N-am auzit niciodată de Adrianna de Miquel. După ce-i 
mulţumesc lui Khye Munton pentru ajutor, o caut pe 
telefon. E unul dintre starurile din The Filter— o dramă de 
televiziune despre care am auzit, dar la care nu m-am uitat 
niciodată. Şi găsesc şi numele şcolii cu internat de fiţe la 
care a fost: Villiers, din Kent. 

Cine cunoaşte mai bine adevăratul caracter al cuiva şi al 
familiei cuiva, decât profesorii care-l văd zi de zi în anii de 
gimnaziu? Chiar dacă n-are 1 7 ani, nici mult peste 20 de 
ani nu are. Probabil că majoritatea profesorilor ei încă mai 
sunt la Villiers. Şi e o scoală cu internat, aşa că, dacă plec 
acum, o să mai fie încă destul de mulţi profesori acolo când 
ajung. 

Poate că n-am aflat multe de la Khye Munton, dar măcar 
ştiu încotro mă îndrept. Deocamdată, e suficient. 


XXX 


Nu-mi vine să cred că asta-i scoală. Adică ştiu că e, 

datorită indicatoarelor de pe porţile mari, dar cu siguranţă 
nu pare să fie şcoală. Dacă n-aş fi ştiut, aş fi fost convinsă 
că sunt pe terenul vreunui parc imens sau pe moşia 
vreunui aristocrat, cu câmpuri, un drum mărginit de 
copaci şi dealuri domoale în depărtare - şi totul e 
înconjurat de ziduri înalte şi trainice. 

Când ajung, începe să se întunece. Cobor din taxiul pe 
care l-am luat din gară, îi plătesc şoferului şi intru pe 
porţile imense de fier. În depărtare se zăresc câteva 
clădiri, pierdute în mijlocul verdeţii. Nu ştiu spre care să 
mă îndrept. Merg câteva minute, cred că pe drumul 
principal de acces al şcolii, până ajung la un stâlp cu 
câteva indicatoare pe el, arătând în direcţii diferite, către 
mai multe alei. Citesc câteva şi tot habar n-am: Darville, 
Elstow, Coundry. Ce dracu’ sunt astea? Din fericire, unul 
dintre indicatoare arată către Recepţia principală. 

O iau pe aleea indicată şi, după aproape zece minute de 
mers, ajung la o clădire mare cu portic. Are o uşă de stejar 
masiv, care pare să aibă vreo 30 de tone şi să nu poată fi 
deschisă decât de o armată. Nu reuşesc s-o conving cu 
clanţa. 

Apăs pe soneria din dreapta şi aştept. 

După vreo jumătate de minut, deschide uşa o femeie de 
vârstă mijlocie, cu ochelari cu ramă de baga atârnaţi cu un 
lănţişor în jurul gâtului şi o cască de păr argintiu. 

— Pot să vă ajut cu ceva? mă întreabă cu un zâmbet 
precaut. N 

Poartă un costum bleu, cu un pulover cu guler larg. In 
jurul gâtului are două şiraguri de perle care par naturale. 
Pantofii, perfect asortaţi cu restul ţinutei, sunt negri, cu 
fundiţe albastre. 

Îmi fug imediat gândurile la o problemă pe care încă n-o 
am şi probabil că nici n-o s-o am vreodată: cum o să se 

îmbrace Carolyn Mordue libretista? O să aibă nevoie de o 
garderobă diferită de Carolyn Mordue profesoara de drept, 
care nu s-a mai coafat la salon de ani buni, care poartă 
pantaloni negri, pantofi fără toc negri şi scâlciaţi şi prima 
bluză care cade din şifonier. Profesoara Carolyn nu dă doi 
bani pe felul cum arată, dar vreau să-mi încep noua 
carieră, presupunând că o să am o nouă carieră, arătând 
perfect pentru rol, ca femeia asta care stă în faţa mea. Nu 
ştiu cine e sau ce face, dar totul, părul, ţinuta şi 
comportamentul, îmi spune că e cineva cu funcţie 
importantă şi că i-ar fi aproape imposibil să fie altceva sau 
să se afle în altă parte. Ce poartă Andrew Lloyd Webber în 
viaţa de zi cu zi? Poate că dacă aş... 

Pentru numele lui Dumnezeu, femeie, adună-te! 

— Mă numesc Carolyn Mordue, spun zâmbind. 

— Încântată de cunoştinţă. Sunt Audrey Mebeath, 
director adjunct la Villiers. Cu cine trebuie să vă întâlniți? 

— Mă tem că am venit fără să am niciun fel de 
programare, în speranţa că o să pot sta de vorbă cu cineva 
- nu cineva anume, doar cineva care să mă poată ajuta - 
despre una dintre fostele dumneavoastră eleve. 

— Ah! Adrianna de Miquel, fără îndoială. 

— Nu. Nu ea. 

— Serios? întreabă Audrey Mebeath ridicând din 
sprâncene. Deci nu sunteţi ziaristă? 

— Nu. Profesor de drept, Universitatea Cambridge. Mult 
mai plicticos. 

Titlul avusese efect la Simon Lowings. Nu pot să cred că 
directoarea adjunctă de la Villiers va fi imună la efectul 
„profesor la Cambridge” 

— Şi care dintre eleve vă interesează? Avem destul de 
multe care au devenit faimoase, deşi niciuna la fel de 
remarcabilă ca Adrianna. 

— Lisa Daisley. Vă spune ceva numele? 

— Desigur, spune cu blândeţe Audrey Mebeath. Rareori 
le uităm pe fetele noastre, mai ales pe cele care vin aici cu 
burse complete, ca Lisa. Familia ei era săracă lipită, cum 
se spune, dar Lisa era - este - extrem de inteligentă. Mi-o 
amintesc. 

— Cât a învătat aici? 

— Toată şcoala. 

Și tie nu ţi-a plăcut. 

Nu ştiu de ce sunt aşa de sigură că am dreptate. Audrey 
Mebeath n-a făcut şi n-a spus nimic neprofesionist sau 
nepotrivit. Totuşi mă încred în instinctele mele. 

— Şi asta ce înseamnă? De la 11 sau 12 ani până la 16? 
Sau 18? 

— Nu, fetele noastre încep în anul 9. Şi majoritatea, deşi 
nu toate, rămân până la sfârşitul liceului. Lisa a rămas. A 
plecat după anul 1 3. 

— Deci la 18 ani? 

— Aşa este. De ce te interesează Lisa? 

— Îţi spun cu plăcere, dar e o poveste destul de lungă. 
Am putea...? 

Fac un semn spre holul de intrare ca o peşteră, cu dale 
de piatră, din spatele ei. 

— Sigur că da. Intră. 

Deschide mai larg uşa şi se trage în spate. 

— Ce nepoliticos din partea mea să vă ţin la uşă! Mă tem 
că biroul meu e plin în momentul ăsta cu scările 
muncitorilor. Ah, nu întrebaţi, s-ar putea să mă apuce 
plânsul. 

Face exact opusul şi izbucneşte în râs. 

— Ar fi trebuit să termine acum două săptămâni. Pe 
aici... mergem mai bine în biroul lui Deryn. 

Mă ţin după ea pe două coridoare cu lambriuri de lemn. 

Pe pereţi sunt agăţate desene şi picturi înrămate, 
majoritatea de o sută de ori mai originale şi mai bine 
realizate decât nimicurile banale şi non-arta cu pretenţii 
pe care le văd în ferestrele de la Cambridge şi ale 
galeriilor de artă din Londra. 

— E clar că aveţi elevi talentati. 

— Hm? Ah, tablourile! Da, arta e unul dintre punctele 
noastre forte. De fapt, suntem la fel de buni şi la ştiinţe, 
dar nu putem să le punem pe pereţi. Ha! 

Mă întreb dacă Lisa Daisley era talentată la arte şi dacă 
se află pe pereţi şi vreuna dintre picturile ei. În timp ce 
merg alături de Audrey Mebeath, îmi imaginez cum ar fi să 
ridic un colţ şi să văd un portret în ulei al Impostoarei 
Imogen şi al lui Bronnie Richardson, ţinându-se de braţ. 
Autoportret cu cea mai bună prietenă de comploturi 
diabolice. 

Clatin din cap în faţa propriei nebunii, chiar când 
Audrey spune: 

— Am ajuns! 

Pe plăcuţa aurie de pe uşă scrie Deryn Simmons, 
Director. Coridoarele fiind aşa de frumoase, mă aştept la 
lucruri mari din partea încăperii în care sunt pe punctul de 
a intra. 

Nu sunt dezamăgită. Are bovindouri mari cu menouri, 
care dau spre o peluză verde dreptunghiulară fără niciun 
cusur. Doi pereţi sunt acoperiţi din podea până în tavan de 
cărţi aşezate pe rafturi dintre care multe sunt încovoiate, 
în faţa lor se află fotolii aşezate în semicerc şi, în cealaltă 
parte a camerei, un fişet cenuşiu înalt, un birou cu blatul 
îmbrăcat în piele şi un scaun cu spătar înalt, tot de piele. 
Dincolo de toate astea, câteva rânduri înghesuite de 
fotografii oficiale ale şcolii, fiecare arătând de parcă ar 
include toată populaţia şcolară, profesori şi elevi, toţi 

aşezaţi pe rânduri. Te ia puţin ameţeala uitându-te la ele: 
multe feţe ca nişte punctuleţe. 

— Lisa Daisley e în vreuna dintre astea? o întreb pe 
Audrey, arătând din cap către poze. 

— Probabil că în câteva. A stat aici mulţi ani. Vreţi ceai 
sau cafea? 

— Nu, mulţumesc. 

Când se sprijină de marginea biroului, în loc să se aşeze 
în spatele lui sau pe vreunul dintre fotoliile comode, 
hotărăsc că nu mi-am imaginat tonul foarte subtil de 
descurajare din glasul ei când m-a întrebat dacă vreau ceai 
sau cafea. Voia să spun nu. A fost perfect prietenoasă, dar 
vrea să plec cât mai repede. 

De ce? Pentru că e ocupată sau pentru că mă 
interesează Lisa Daisley? 

— Povestiţi-mi despre Lisa. 

— Ce anume vreţi să ştiţi? E foarte inteligentă şi vine 
dintr-o familie care practic n-are bani. De ce vă 
interesează Lisa? A... 

— Dacă a făcut ceva? 

Întrebarea mea e întâmpinată cu un zâmbet destul de 
disperat. 

— Mă întrebam doar cum aş putea să ajut, atâta tot. 

Nu văd niciun motiv să mai amân. 

— S-ar putea să dureze o vreme, o avertizez. 

Se apropie şi se aşază pe un scaun lângă mine. 

— Am puţin timp, răspunde. 

— Au fost nişte probleme la şcoala fetei mele, care au 
început când a venit o elevă nouă, Imogen. 

Îi povestesc despre cutia muzicală, despre cutia cu 
medicamente cu alt nume pe ea, căzătura pe scări, 
inscripţia de pe bancă, ştreang, placa de ardezie de pe 
acoperiş şi toate remarcile ciudate pe care le-a făcut 

Imogen. 

— Directorul şcolii nu ne-a ajutat deloc, spun cu 
ranchiună. Noi - eu şi celelalte trei mame - am descoperit 
că Imogen nu era cine pretindea că e. Noi am fost cele 
care am trimis-o de-acolo. 

În caz că Audrey nu s-a prins încă, adaug: 

— Era Lisa Daisley. 

— Am înţeles, spune ea. 

— Vă vine în minte vreun motiv pentru care să fi făcut 
aşa ceva? 

— Nu. Nu, deloc. 

Aştept să spună mai multe. Ar face bine să nu fie asta tot 
ce are de spus. 

Până la urmă, văzând că aştept, adaugă: 

— Nu pot spune că o ştiam pe Lisa extraordinar de bine 
când era aici - şi actorul cu care aţi discutat are dreptate, 
într-un fel. Nu era o fată pe care să ajungi s-o cunoşti. 
Părinţii ei... Cum spunem întotdeauna eu şi colegii mei: îi 
cunoşti pe părinţi şi poți să înţelegi copilul. 

— Cum adică? 

— Mama Lisei era destul de repezită şi critică. Iar tatăl 
era un inadaptat social. De fapt, amândoi. O familie bizară. 
Ei, asta e! spune şi îşi loveşte uşor mâna de coapsă. 

E semnalul să plec, după ce şi-a satisfăcut curiozitatea. 

— Îmi mai puteţi spune ceva care mi-ar putea fi de folos 
despre Lisa? 

— De folos pentru ce? Nu prea înţeleg... Spuneţi că a 
venit la şcoala fiicei dumneavoastră prefăcându-se că e 
altcineva, aşa că... probabil a fost exmatriculată şi n-o să 
mai facă probleme? 

— Vă spune ceva numele Ruby Donovan? o întreb. 

— Nu. Deloc. Cine e? 

— Sunteţi sigură? 

— Da. 

— Dar Bel - Annabel Richardson? Sau Bronnie 
Richardson? 

— N-am auzit de niciuna dintre ele. 

— Elise sau Sadie Bond? 

— Nu. Imi pare rău. 

— Cineva a ajutat-o pe Lisa să le facă lucruri 
îngrozitoare celorlalte fete şi m-am gândit că, dacă 
recunoaşteţi poate vreun nume şi are vreo legătură cu 
Lisa... dar e clar că nu, aşa că... 

Mă opresc cu un oftat din rărunchi. 

— Ca să fiu sinceră, nu ştiu de ce sunt aici. Doar că... s- 
au întâmplat toate chestiile astea derutante şi vreau să 
încerc să descâlcesc iţele. 

Mă ridic, mă duc la fereastră şi mă uit la iarbă. Când mă 
asigur că Audrey nu-mi vede deloc faţa, las în voce un 
tremurat, ca să-i dau impresia că s-ar putea să plâng. 

— M-am gândit că dacă pot găsi pe cineva care să fi 
cunoscut-o pe Lisa, poate aş înţelege ce motivații are... 

— Înţeleg foarte bine, spune Audrey, dar mă tem că... 

— Ah, nu-i vina dumneavoastră. Doar că fata mea a fost 
hărţuită anul trecut, cea care a hărţuit-o a scăpat basma 
curată, iar acum se întâmplă şi asta: Lisa se preface că e 
Imogen şi face toate astea, iar eu n-am nicio idee de ce... 

Îmi trag nasul şi mă-nfior, se pare că-mi cam place 
actoria. 

— Am o idee, spune Audrey Mebeath, cu glasul ceva mai 
blând decât înainte. De ce nu mă aşteptaţi aici, cât fac un 
ceai şi găsesc nişte şerveţele? Deryn are de obicei pe 
birou, dar nu le văd. 

Incredibil. E o conspiraţionistă a ceaiului tare. Ţi-a 
distrus casa un război nuclear? Bea o ceaşcă de ceai bun şi 
tare! Rezolvă orice! 

Mormăi ceva despre cât de jenată sunt că m-am dat aşa 
în spectacol şi, în scurt timp, braţul lui Audrey mă 
cuprinde pe după umeri, iar ea îmi promite să-mi spună 
când se întoarce cu ceaiul tot ce-şi poate aminti despre 
Lisa Daisley. In cele din urmă, după ce cu siguranţă m-am 
calificat pentru câteva Oscaruri, mă lasă singură în biroul 
directoarei. 

Te rog, fă să nu fie încuiat fişetul. 

Observasem broaştele din colţul din dreapta sus al 
sertarelor încă din clipa când intrasem în încăpere. 
Niciuna n-are cheia în ea, aşa că dacă sunt încuiate... 

Nu sunt. Foarte neplăcut, nici nu conţin dosare pline de 
adrese şi date confidenţiale. În sertarul de sus sunt nişte 
pantofi de sport Reebok şi mingi de tenis. Al doilea e plin 
de sticluţe de parfum: Shalimar, Caleche, Amber de la Jo 
Malone şi Lavender, unul de care n-am auzit niciodată - 
Subterfuge şi miroase puternic a lămâi şi fără să deschizi 
sticluţa. 

Unul după altul, toate sertarele mă dezamăgesc. Asta e. 
Nu mai am unde să caut - biroul n-are sertare. Se pare că 
până la urmă va trebui să mă bazez pe poveştile lui Audrey 
Mebeath despre Lisa pe care a cunoscut-o ea şi să sper că 
o să-mi spună ceva care să-mi ofere vreun indiciu. 

Trebuie să ştiu. Care dintre ele a ajutat-o? 

Imi doresc să găsesc o cale să dovedesc că a fost 
Bronnie, în pofida alibiului ei solid pentru incidentul cu 
placa de pe acoperiş. Mă tem că s-ar putea să fi fost Elise 
şi n-aş vrea să fie. Oricât de mult încerc, nu pot să-mi dau 
seama de ce să fi vrut Elise s-o atragă pe Lisa Daisley s-o 
ucidă pe Ruby sau s-o sperie pe Jess sau să facă ceva din 
toate astea. 

Dar Kendall? Dacă vrea, în taină, să-şi omoare fiica? N- 
aş prea putea s-o acuz. La urma urmelor, fata ei e Ruby 

Donovan, superjavra. Poate Kendall a fost cea care s-a 
apropiat, peste o masă de bar, de Lisa şi i-a şoptit: „Bine, 
uite cum o să facem. Întâi o s-o speriem de moarte pe Jess 
Mordue. Am cutia asta muzicală...” 

Imi trece prin cap ceva la care nu m-am mai gândit până 
acum: oricine a angajat-o pe Lisa Daisley să facă aceste 
servicii în beneficiul terorii şi al discordiei şi-a dorit din 
toată inima ca ea să se poarte ca o ciudată. Lisa n-a 
încercat să se integreze sau să se comporte ca un om 
normal. Din ziua în care a ajuns la AOF, s-a purtat ca o 
maniacă, trăgând cât de multe semnale de alarmă a putut. 

Astfel încât toată lumea să creadă că incidentele cu 
substrat de ameninţare sunt produse de ea. 

Planul, probabil, era să fim toate sigure că Imogen era 
oaia neagră. De ce? Pentru ca atunci când Ruby ar fi fost 
ucisă de placa de ardezie căzută de pe acoperiş şi ar fi fost 
clar că n-avea cum să fie de vină Imogen, toată lumea s-o 
bănuiască tot pe ea? „Trebuie să fi fost cumva tot ea”, am 
fi spus toţi. „Probabil că ea a pus la cale totul.” Însă n-am fi 
putut să dovedim. Şi, între timp, adevăratul făptaş, cel 
care a angajat-o pe Lisa Daisley, ar fi scăpat de orice 
acuzaţie. 

Injur în barbă. N-ajung nicăieri cu speculaţiile astea. Mă 
uit la fotografiile cu elevi de pe pereţi. Sub fiecare poză, în 
interiorul ramei, apar data şi lista cu numele profesorilor şi 
elevilor. 

Când a urmat Lisa cursurile? Estimez cât de exact pot şi 
găsesc o poză cu data care sper să fie bună. Cercetând de 
aproape feţele, nu durează mult până s-o găsesc pe 

Impostoarea Imogen. Are părul mult mai scurt şi este 
puţin mai împlinită, dar fără îndoială ea este. Deşi sunt 
sigură, vreau să verific. Mă uit la lista cu numele elevilor 
din al doilea rând, lat-o: Lisa Daisley, în mijlocul unui şir 

de nume. 

Clipesc şi fac un pas în spate. Nu se poate... 

Nu numele Lisei m-a dezechilibrat. Ci cel de alături. 
Fata care stă în dreapta Lisei, probabil. Da: legenda de sub 
poză spune de la stânga la dreapta. 

Mă uit la fata de lângă Impostoarea Imogen. Nu 
zâmbeşte. Poartă ochelari rotunzi cu rame de sârmă şi are 
părul des, castaniu-roşcat, strâns într-o coadă lungă adusă 
peste umăr. 

Numele ei, potrivit listei la care mă holbez, este Imogen 
Curwood. 

— Ar fi trebuit să vă spun direct, zice Audrey în timp ce 
ne bem ceaiul. De fiecare dată când mă întrebaţi dacă 
recunosc vreun nume, mi-era teamă că o să întrebaţi şi de 
Imogen Curwood. Numele ăsta e foarte important la 
Villiers. Şi aţi zis că numele elevei pe care o juca Lisa era 
Imogen, deşi n-aţi pomenit niciun nume de familie, apoi aţi 
întrebat despre tot felul de oameni de care n-am auzit 
niciodată. 

Ar fi trebuit să întreb şi despre Imogen Curwood. De ce 
n-am întrebat? 

— De ce e importantă Imogen Curwood pentru Villiers? 

Nu Lisa Daisley. 

— Nimănui de-aici nu-i face plăcere să discute despre 
subiectul ăsta, pentru că ne-a pătat reputaţia altminteri 
foarte bună, răspunde Audrey. Oficial, nu suntem vinovaţi, 
dar nici n-am făcut destule ca să-i punem capăt. Dacă am fi 
fost mai hotărâți, mai puţin naivi... 

— În legătură cu ce? Lisa Daisley i-a făcut vreun rău lui 
Imogen Curwood? 

E ireal. Oare sunt pe punctul de a afla că Lisa a ucis-o pe 
Imogen şi apoi i-a furat identitatea? 

— Nu. Nu ştiu de ce a folosit numele lui Imogen. Mai 
ales că... 

Se opreşte. 

— Ce-i? Pentru numele lui Dumnezeu, spuneţi-mi odată. 

— Imogen Curwood avea probleme. Din punct de vedere 
şcolar, era strălucită. Insă avea un spirit de competiţie 
patologic şi, dacă i se părea că i-a greşit cineva, se pornea 
împotriva lui şi... în fine, îl pedepsea. Nu pot să descriu 
altfel situaţia. Aşa că atunci când o altă fată, Grace, a 
îndrăznit s-o depăşească, a fost luată în vizor. 

— Imogen a hărţuit-o? 

— Oribil. Iar Grace era o fată sensibilă. A cerut ajutorul 
unui profesor şi cred că a avut loc o discuţie cu Imogen, 
dar n-a pus capăt hărţuielilor. A fost suficient de 
inteligentă să găsească alte metode, mai subtile, ca s-o 
terorizeze pe Grace. 

Ca Ruby. 

— În cele din urmă, Grace s-a sinucis, spune Audrey, 
aproape în şoaptă. A fost o tragedie îngrozitoare. O fată 
care avea toată viaţa înainte, încântătoare, amabilă, 
talentată... 

Audrey tace şi-şi acoperă gura cu palma. 

Dacă o să fiu vreodată diagnosticată cu o boală 
incurabilă, jur pe Dumnezeu că o să-mi petrec ultimele luni 
vânând adolescenţi diabolici şi împuşcându-i. 

Ruby o să fie în fruntea listei. 

— Ce s-a întâmplat cu Imogen Curwood? 

Ea o să fie următoarea pe listă dacă nu s-a ocupat deja 
cineva de ea. 

— Familia ei s-a mutat în America, să-i ofere şansa unui 
nou început 

Din nou: seamănă cu Ruby. Să treci Atlanticul ca să 
scapi de un trecut îngrozitor şi încărcat de vinovăţie. Ruby 
a venit încoace, Imogen Curwood a plecat în sens invers... 

— Numele ei n-a fost niciodată legat în mod public de 
moartea lui Grace Racki, dar toată lumea care are legătură 
cu Villiers ştia şi... 

— Ce-aţi zis? 

Sar de pe scaun, iar ceaşca îmi zboară în celălalt capăt 
al încăperii. 

— Grace Racki? R-A-C-K-l? 

Audrey încuviinţează. Totul se învârte în jurul meu. Fac 
un efort să respir. De pe degetele de la mâna dreaptă mi 
se scurg picături de ceai. 

— Cum îl chema pe tatăl lui Grace, vă amintiţi? reuşesc 
să rostesc cumva. 

— Da, răspunde Audrey. Bietul om, a fost complet 
distrus. Toată familia a fost, desigur, dar el în mod special. 
Adam îl chema. Adam Racki. 

Există peste tot în jurul nostru crime odioase şi 
infracţiuni grave, pe care cândva nu le-aş fi crezut posibile. 
De exemplu: poți fi tatăl îndurerat al unei adolescente care 
s-a sinucis şi tot ţi se spune că sunt anumite lucruri pe 
care n-ar trebui să le pronunţi despre sinucidere, pentru 
că sunt lipsite de sensibilitate şi vor stârni lumea. 

Nu poți să spui că, dacă o adolescentă este hărţuită fără 
încetare s-ar putea să se spânzure, cum a făcut draga mea 
Grace, pentru că s-ar putea să le dai idei şi altor 
adolescente victime ale bullyingului. Alt pericol, în caz că 
subliniezi acest lucru, este că şi alţi agresori o să-şi spună: 
„Aah, dacă îi fac zile fripte, o să se spânzure şi eu câştig”. 

Ca să evite riscul dublu de a incuraja sinuciderile şi pe 
agresori, un tată care şi-a pierdut fiica în acest mod 
înspăimântător nu poate spune  „Agresorii provoacă 
sinucideri“ 

Chiar aşa e: nu poți spune că agresorul este de vină 
pentru sinuciderea iubitei tale fiice. Chiar dacă ştii că e 
adevărat, lumea o să stea la coadă să-ţi spună că nu. Si n-o 
să-ți spună doar duşmanii sau străinii, ci şi oamenii cei mai 
apropiați şi mai dragi (cei care nu s-au spânzurat). Când 
spui că Imogen Curwood a hărțuit-o şi a ucis-o pe Grace a 
ta, o să se încrunte şi o să zică „Păi...”, „Hm... nu sunt 
sigur” şi „Ah, dar vezi tu, un alt copil aflat în situaţia fiicei 
tale ar fi zis «du-te naibii», după care şi-ar fi văzut de 
treabă. Și, mă rog, n-aţi trecut de curând tu şi soția ta 
printr-un divorț urât? Şi... nu că şi-ar dori cineva să te 
gândeşti că tu eşti de vină, dar...” 

Dar, dar, dar... singurul tău copil tot mort e. Şi nimic nu 
va schimba vreodată acest lucru. 

Sigur că poți să ucizi diavolul care ţi-a împins copilul să 
se sinucidă. N-o să ţi-o readucă la viaţă pe scumpa ta 
copilă, dar te-ar ajuta să te simţi al naibii de bine. Măcar s- 
ar face dreptate. Numai că a fugit peste Ocean şi nu mai ai 
cum să ajungi la ea. Şi chiar dacă ai urmări-o şi ai ucide-o 
în Arizona în loc de Kent sau Londra, ai fi condamnat la 
moarte. Arizona e un stat unde se aplică pedeapsa cu 
moartea. 

Atunci, ce te faci când nu poţi face niciunul dintre 
lucrurile oarecum logice care te-ar ajuta să te simţi mai 
puţin mort pe dinăuntru? Mi-ar plăcea să spun că realizezi 
vreo manevră inteligentă care să îndrepte toate aceste 
nedreptăți, dar nu pot. Visezi că te duci în America şi 
prinzi monstrul, dar ştii că n-o să se întâmple niciodată. 
Aşa că încerci să-ţi accepti soarta: nesfârşita nefericire şi 


306 


durerea, sentimentul arzător al nedreptăţii, care nu 
dispare niciodată. Accepţi totul şi încerci să trăieşti mai 
departe viaţa pustie, chinuitoare, care ţi-a mai rămas, 
sperând că într-o bună zi durerea va începe să se 
îmblânzească, fie şi numai un pic. 

In acelaşi timp, ai de făcut o grămadă de lucruri: în 
principal să-ţi ascunzi adevăratul eu, care dă pe dinafară 
de ranchiună. Dacă ai lăsa fiara în libertate, nu i-ar plăcea 
nimănui ce ai devenit, aşa că trebuie s-o ascunzi în spatele 
unei fațade de teatru. 

Și apoi, într-o bună zi, se schimbă totul. Dintr-odată, 
imposibilitatea de a face ce tânjeşti să-i faci lui Imogen 
Curwood, agresoarea-ucigaşă, nu mai contează aşa de 
mult, pentru că în viaţa ta intră o altă fată - tot o 
agresoare, tot diabolică; la fel de dezgustătoare ca 
Imogen. Ba chiar şi mai bine: e din America! Imogen s-a 
dus acolo şi, în schimb, Soarta a trimis-o pe fata asta în 
Anglia. La tine. 

Noul monstru se numeşte Ruby Donovan... 

Străbat în fugă drumul din curtea de la Villiers până la 
şoseaua principală. După ce ies pe porţi scot telefonul din 
geantă. Am 23 de mesaje noi: unul de la Dan, unul de la 
Jess şi toate celelalte de la Elise, Bronnie şi Kendall. 

Unde eşti? 

Ce se întâmplă? 

E o nebunie! 

Trebuie să ne întâlnim şi să vorbim, toate. 

Carolyn, nu poţi să dispari pur şi simplu. 

Chiar nu pot? 

Le trimit un mesaj lui Dan şi lui Jess şi le spun Nu vă 

faceţi griji, toate bune. Vin mai încolo, vă explic atunci. 
Apoi caut numărul lui Adam Racki şi îl sun pentru prima 
dată. Mi-a dat numărul anul trecut, când a dus un grup de 
elevi, din care făcea parte şi Jess, la New York, pentru o 
săptămână de ateliere cu profesionişti de pe Broadway. 

— Adam Racki. 

E un nume pe care înainte îl auzeam şi nu-mi spunea 
nimic, făcea parte din viaţa mea de zi cu zi. Acum sună 
foarte diferit. Nu mai ştiu ce înseamnă „Adam Racki”. 
Când îl aud pe bărbatul căruia îi aparţine spunându-l cu 
voce tare, după tot ce tocmai am aflat, simt că se clatină 
pământul sub mine. 

E numele unui bărbat care a luat o cutie muzicală 
obişnuită şi a lucrat zile în şir, sau poate chiar săptămâni, 
ca s-o transforme în batjocura grotescă pusă mai târziu în 
dulapul lui Jess? E numele unui director de şcoală care ar 
fi trebuit să-şi apere elevii, făcând tot ce poate ca să le 
asigure siguranţa şi binele, în timp ce, în secret... 

Ce? 

Încerc să-mi pun în ordine povestea în cap - cea mai 
probabilă variantă. Fata lui Racki, Grace, a murit după ce 
a fost hărţuită la Villiers de Imogen Curwood. Imogen n-a 
fost niciodată pedepsită. În schimb, a început o nouă viaţă 
în America. 

Apoi, după ani, Ruby Donovan vine din America, unde n- 
a reuşit să intre la nicio şcoală de arte pentru că şi ea e un 
copil dificil şi s-a aflat. Dar... de unde ştia Adam Racki? 
Oare Kendall şi Ruby ne-au minţit pe toate, dar lui i-au 
spus adevărul despre moartea lui Vee şi despre bănuielile 
privind rolul lui Ruby? 

Stai. Nu, n-a fost aşa. Ştiu că n-a fost, pentru că am tras 
cu urechea la o discuţie între Racki şi Kendall pe care n-ar 
fi trebuit s-o aud. Era anul trecut, după ce făcusem a doua 

plângere despre comportamentul dezgustător al lui Ruby 
faţă de Jess. Mă chemase Racki la o discuţie - una dintre 
multele întâlniri inutile în care debita platitudini de genul 
„Sunt sigur că putem rezolva problema, amândouă sunt 
nişte fete adorabile”, iar eu ţipam despre cum le merge 
bine celor răi când oamenii buni nu fac nimic. 

Întârzia în ziua aceea, aşa că m-am aşezat şi am aşteptat 
în faţa biroului. Am auzit prin uşă cadenţa unui accent 
american şi m-am întrebat... să fie oare mama superjavrei 
Ruby? M-am apropiat de uşă şi mi-am lipit urechea. Cum 
mă aşteptam, era Kendall. Racki debita tâmpenii, 
spunându-i că n-are nicio îndoială că Ruby avea intenţii 
bune, că era minunată şi talentată, cu recomandări 
strălucite, pe care o voiau toate şcolile de teatru din 
America. Şi n-ar putea Kendall, doar de dragul lui Adam, s- 
o convingă pe Ruby să rezolve problemele cu Jess? 

Niciunul n-avea de unde să ştie că ascultam la uşă. Ceea 
ce înseamnă că Adam nu ştia nimic despre minciunile lui 
Kendall şi Ruby şi despre recomandările false. N-avea cum 
să ştie. Şi, dacă nu ştia despre trecutul lui Ruby, de ce s-o 
aducă pe „Imogen Curwood” ca s-o terorizeze - ca o 
răzbunare simbolică? lar în acest caz... ce dracu’ se 
întâmplă? 

— Da? spune Adam la telefon. Cine e? 

— Adam, sunt Carolyn Mordue. 

— Bună, profesore Mordue. 

— Trebuie să discutăm urgent. Apropo, spune-mi 
Carolyn. 

— Âă... Mă tem că... 

— Nu e negociabil. Ajung în două ore. Spune-mi unde 
eşti sau unde putem să ne vedem. 

— Sunt încă la birou. 

— La Academie? Bine. Aşteaptă-mă acolo. 

— Pot să întreb... 

— Faţă în faţă, poţi să întrebi orice vrei. Nu la telefon. 
Doar să rămâi pe loc. 

Închid şi sun la o firmă locală de taxi al cărei număr l-am 
salvat mai devreme în telefon. Când răspunde o voce de 
femeie, întreb: 

— Cât costă un drum de la şcoala Villiers până în centrul 
Londrei? 


XXX 


Uşa biroului lui Adam Racki e deschisă când ajung. Stă 
în picioare lângă fereastră, privind turla catedralei St. 
Paul. : 

Intru şi închid uşa în urma mea. Inainte să apuce să mă 
invite să iau loc, mă duc la birou şi mă aşez pe scaunul lui. 
Rămâne cu gura căscată. Expresia lui e exact opusul 
chipului care nu trădează nimic, ceea ce-mi spune că e 
şocat, dar se străduieşte să mascheze. Asta-i Carolyn 
Mordue, se gândeşte. Spune şi face chestii scandaloase, nu 
uita. Am cunoscut eu ceva părinți enervanţi la vremea 
mea, dar femeia asta e de departe cea mai insuportabilă. 
Totuşi să ai tupeu să intri şi să te aşezi la biroul meu, pe 
scaunul meu... 

— Deci, spun eu, sprijinindu-mi coatele pe un teanc de 
hârtii. Ai ceva să-mi spui? 

— Eu să am? 

— Asta te-am întrebat. 

— Tu ai vrut să ne întâlnim urgent. 

— Aşa e. De ce crezi? 

— Habar n-am. 

— Am fost la Villiers. Ştiu despre Crace. 

Rămâne nemişcat, lângă fereastră. Încerc să-i descifrez 

expresia, dar este imposibil. 

— Ştiu şi despre ucigaşa ei: adevărata Imogen Curwood. 

— Ucigaşă? Se pare că ai fost dezinformată. Fata mea s- 
a sinucis. 

— După ce a fost hărţuită de Imogen Curwood. După 
mintea mea, asta nu-i sinucidere. E ucidere prin hărţuire. 

Adam se întoarce brusc. Nu-i mai văd faţa. Incepe să 
tremure din toate încheieturile. Mă doare inima să-l văd. 
Dacă, Doamne fereşte, Jess s-ar fi sinucis după ce a fost 
hărţuită de Ruby, uciderea lui Ruby ar fi devenit unicul 
meu scop. M-aş fi asigurat şi că doare. 

Nu începe să-ţi pară rău pentru el. Nu înainte să ştii 
toată povestea. Adu-ţi aminte cutia muzicală... 

— Şi aşa, spun pe un ton vesel. Sigur o să spui că nu pot 
să dovedesc că tu eşti în cârdăşie cu Lisa Daisley, că n-am 
decât dovezi indirecte. 

— Nu. 

Adam se întoarce către mine. Are chipul scăldat în 
lacrimi. 

— Ai dreptate. Eu am fost. Eu am făcut totul. Lisa a fost 
doar un ajutor angajat. Irelevantă. Eu am fost. 

Ridică privirea spre tavan şi râde. 

— N-am visat niciodată că ar putea să mă convingă 
vreodată ceva - indiferent cum - să recunosc. 

Imi zâmbeşte neaşteptat, de parcă abia atunci mi-ar fi 
remarcat prezenţa. 

— Ucidere prin hărţuire. Dacă n-ai fi rostit cuvintele 
astea... 

E cât se poate de ciudat. Are acelaşi chip, dar nu 
seamănă deloc cu Adam Racki cel pe care sunt obişnuită 
să-l văd. 

— Stai aici o clipă, îmi spune. 

Iese din birou, închizând uşa în urma lui. 

Nu pot sta locului. Mă plimb în sus şi în jos, întrebându- 
mă ce anume au avut cele trei cuvinte, ucidere prin 
hărțuire, de l-au făcut să vrea să-mi spună adevărul. Orice 
are de gând să-mi arate ar putea explica. Ce-ar putea să 
fie? 

Doar dacă... Trag brusc aer în piept. Dacă e un truc? 
Dacă... 

Alerg la uşă, o deschid şi-l strig. Niciun răspuns. 

Rahat. Ce să fac acum? Nu vreau să plec în grabă cine 
ştie unde, în caz că vine înapoi. 

O să se întoarcă. Ştiu că o să se întoarcă. 

Mada, sigur. Bărbatul ăsta, care şi-a ascuns adevăratul 
caracter şi planurile încă de când l-ai cunoscut. Cu scuze 
pentru jocul de cuvinte, nu l-ai cunoscut deloc. 

Şi dacă mă întorc în birou şi el vine cu o armă? Pot să fiu 
sigură că n-o să încerce să-mi facă rău fizic? 

Da, pot. E o idee ridicolă. N-a omorât niciodată pe 
cineva. N-ar face-o. 

Sau da? 

Privirea îmi cade pe o zonă a coridorului din faţa 
biroului care arată diferit. Ce-i cu uşa aia şi de ce e 
deschisă? N-am observat-o până acum. Poate e vreun fel 
de debara. 

Mă îndrept spre ea. 

— Adam? Eşti aici? 

Poate caută prin dosarele vechi. 

— Adam? 

Trag de uşă şi văd nişte trepte de piatră. Nu e o debara; 
e o scară, izolată de coridor printr-o uşă. Simt un curent de 
aer rece, parcă revărsat peste mine. Ridic privirea şi văd în 
depărtare un dreptunghi de cer. Scările duc afară. Pe 
acoperiş. 

E pe acoperiş. 

— Adam! strig după el, urcând treptele cât de repede 
pot. 

Îl văd imediat ce ies pe acoperiş. E chiar pe margine, 
înclinându-se în faţă, apoi în spate. 

— Trag de timp, îmi spune pe ton de scuză. Adio, 
Carolyn. Şi mulţumesc. Vorbesc serios. 

— Nu! ţip eu. Adam, nu sări! 

Mă arunc spre el şi reuşesc să-l prind de braţ. Şi atunci 
începe să se tragă. 


DUBLURA 

Sezonul 1, episodul 10 

Ultimul act 

Holly Brown, Sophie Hannah, Clare Mackintosh şi 
B.A. Paris 


CAROLYN 


N-am ce face. E mult mai puternic decât mine şi mă 

trage rapid spre margine. 

Ţip. Gândurile mi se înceţoşează copleşite de spaimă şi 
nu mai sunt capabilă decât să tip cât de tare pot. Mă 
opresc şi rămân tăcută când corpul îmi spune că s-a 
schimbat ceva, ceva important. Deschid ochii şi abia atunci 
îmi dau seama că-i ţineam strâns închişi. 

Adam mi-a dat drumul. Asta simţisem: că dăduse drumul 
mâinii mele. E în picioare, nu departe de mine. Suficient 
de aproape de margine ca să sară într-o clipă. 

— Îmi pare rău. N-am niciun drept să te iau cu mine. 

Cândeşte, Carolyn. Ce-ar trebui să spui? 

Îmi dau părul pe după urechi ca să nu mi-l mai bată 
vântul peste faţă. 

— Îmi datorezi o explicaţie. 

— Probabil, îmi răspunde el încuviinţând. Da, probabil 
că da. Cum spuneam, eşti singura persoană care a înţeles 
vreodată că Imogen Curwood a ucis-o pe Grace a mea. Că 
a asasinat-o. 

— Bineînţeles că a omorât-o. Serios, n-a mai zis nimeni 
asta? 

— Absolut nimeni. Şi când spuneam eu - până să renunţ 
—, lumea se certa cu mine şi-mi explica de ce n-am 
dreptate. Nu-mi venea să cred. 

— Mie, da. 

Chipul lui Adam se schimonoseşte într-o expresie 
nedumerită. 

— De ce? Niciodată n-ai... Adică, poate că da. Ai pierdut 
vreodată pe cineva care însemna totul pentru tine? 

— Nu. Dar... 

Fir-ar să fie. Sunt genul cu totul nepotrivit să discute cu 
un sinucigaş care se pregăteşte să se arunce de pe 
acoperiş. Nu ştiu cum să par sensibilă şi îngrijorată. Doar 
furioasă şi răzbunătoare. 

— Nu-i nevoie să trăieşti personal o tragedie ca să ştii că 
oamenii sunt de rahat, Adam. Nu trebuie decât să ai ochi, 
creier şi acces la internet. 

— Presupun că ai dreptate. Multă vreme, am preferat să 
cred că oamenii sunt buni. Grace era un om bun. 

Scoate un sunet bizar, aproape animalic, şi se lasă pe 
vine, încercând să-şi acopere capul cu mâinile. Mă apropii 
de el, dar se ridică dezorientat, de parcă n-ar şti foarte 
bine ce s-a întâmplat, ce a făcut trupul lui. 

— Unii oameni sunt buni, îi spun. Totuşi mulţi nu sunt. 
Imogen Curwood nu e. Nici Ruby Donovan - deşi anul 
trecut, de câte ori ţi-am zis, mi-ai răspuns că ar trebui să 
fiu mai înţelegătoare cu biata Ruby, căreia probabil îi 
lipsesc prietenii şi familia din America şi se simte nesigură. 

— Trebuia să-ţi spun, nu? Mă presai s-o exmatriculez. 
Era ultimul lucru pe care aş fi vrut să-l fac. Trebuia s-o ţin 
aici, unde puteam să-i dau o lecţie. 

Adam oftează din toţi rărunchii. 

— Să-i dau o lecţie pe care să n-o uite niciodată: ăsta era 
planul. Asta am avut de gând tot timpul. Pentru binele ei. 
Altfel, ce făceam cu Lisa ar fi fost cu totul imoral. 

— Voiai să-i dai o lecţie sau s-o omori? S-o împingi la 
sinucidere, aşa cum a făcut Imogen Curwood cu fata ta? 

— Întotdeauna m-am gândit că o tentativă de sinucidere 
a lui Ruby ar fi cel mai plăcut rezultat. Totuşi. A dat-o 
complet în bară, nu? Ştii, am venit de multe ori aici. Încă 
de când am ajuns la Academie. Fireşte, nu pe margine. 
Stăteam acolo unde eşti tu, nu mă putea vedea nimeni. Mă 
gândeam la toate. La Grace. 

— Totuşi te-ai mai dus uneori şi până la margine, nu? 

— Da. Foarte inteligent din partea ta! 

Se întoarce şi-mi zâmbeşte cu noul lui chip, cel pe care 
nu l-am mai văzut până azi. 

— Aşa e. Ca să mă asigur că, dacă durerea devine prea 
mare vreodată... Şi, într-o zi, era acolo: Ruby. Stătea acolo, 
complet nevinovată. Trebuie să recunosc că am uitat de 
planul de a-i da o lecţie. În clipa aia voiam s-o zdrobesc cu 
totul. Dacă Lisa şi Bronnie n-ar fi tras-o de-acolo la timp... 
Ca să fiu cinstit cu Lisa, nu i-am prezentat niciodată 
povestea ca pe un fel de complot de asasinat. Nătărău 
bătrân ce sunt! Am văzut-o pe Ruby în curte şi n-am putut 
să rezist... să improvizez puţin. Ah, asta e. Ţinând cont de 
toate, e bine că Lisa şi Bronnie mi-au zădărnicit eforturile. 

Presupun că acum avem cel mai bun scenariu posibil. 
Ruby şi-a învătat lecţia, cred. Tu nu? 

— Nu ştiu, îi răspund cu sinceritate. 

— A, eu sunt sigur. După ce a beneficiat de campania 
mea şi a Lisei, mă îndoiesc că o să mai aibă chef de 
bullying. Şi mi-am dovedit şi că sunt dispus să şi fac ce 
spun când e vorba de dreptate: am încercat s-o ucid pe 
Ruby. Am făcut-o pentru Grace şi pentru fata din America 
pe care a omorât-o Ruby. Vee, aşa o chema. O viaţă - o 
viaţă vinovată şi fără nicio valoare - pentru două vieţi 
nevinovate. Mie mi se pare un schimb onorabil. 

— Ştiai de trecutul lui Ruby, de dinainte să vină în 
Anglia? Deci Kendall ţi-a spus adevărul? 

— Nu. Mi-a turnat o grămadă de minciuni. Dar, vezi tu, 
eu eram viclean. Sunt un tip viclean când e nevoie. 

Privirea i-a devenit sticloasă şi detaşată. 

— Sunt de acord, îi răspund. Suficient de viclean ca să 
inventezi elevi care nu există, doar ca să mai obţii nişte 
bani. 

— Ah, ştii şi de asta? Ce bine informată eşti! Artele sunt 
îngrozitor de subfinanţate, ca majoritatea lucrurilor care 
merită în zilele noastre. Din păcate. 

— Cum ai aflat că recomandările lui Ruby erau falsificate 

de Kendall? 

— Hm? Ah, asta. Presupun că datorită ţie am aflat 
adevărul. 

— Mie? 

— Da. Anul trecut, când mi-ai spus ce-i face lui Jess, mi- 
am adus aminte de Imogen Curwood şi de cum a chinuit-o 
pe Grace. Erau nişte paralele care-ţi săreau în ochi. Şi mi- 
am zis: „O fată căreia-i stă în fire să se poarte aşa şi are 
totuşi nişte recomandări remarcabile, strălucite?” Am 
bănuit că e ceva în neregulă. Aşa că am sunt la şcoala cu 
pricina, ultima la care fusese Ruby în LA, şi am aflat 
adevărul. Am sesizat o ocazie: altă adolescentă care 
scăpase cu faţa curată după ce luase viaţa unei colege. Şi 
am simţit sincer că soarta mi-a trimis-o pe Ruby ca pe un 
fel de... dar. 

— De ce-ai cooptat-o şi pe Lisa Daisley? Adică presupun 
că a trebuit s-o plăteşti, nu? 

— Cu dragă inimă. A meritat fiecare bănuţ. 

Se îndepărtează cu un pas de marginea acoperişului şi 
coboară privirea spre picioare. Cu atenţie, loveşte cu 
piciorul drept în acoperiş. 

— Dar de ce aveai nevoie de ea? Ca director la AOF, 
dacă ai fi vrut s-o faci pe Ruby să sufere... 

— Din nou, m-a ajutat soarta. S-au petrecut pe 
neaşteptate diverse lucruri. Nu ţi se pare că aşa se 
întâmplă de multe ori? Te întrebi ce să faci şi apoi te 
trezeşti că-ţi cade în braţe soluţia perfectă, ca prin farmec. 

— Ce vrei să spui? 

— La doi ani după ce Grace a fost ucisă prin hărţuire, 
cum spun eu, m-am dus la Festivalul de teatru 
experimental de la Edinburgh şi am zărit într-un spectacol 
îngrozitor, cu buget redus, o tânără al cărei chip l-am 
recunoscut. 

— Lisa? 

Adam încuviinţează. Se îndepărtează şi mai mult de 
marginea acoperişului şi se uită peste ea. 

— M-am prezentat. Şi-a exprimat compasiunea şi a spus 
lucruri frumoase despre Grace. Când i-am spus că sunt 
director aici, aproape că a sărit pe mine. Voia cu disperare 
să-mi folosesc toată influenţa ca să-i găsesc vreo 
oportunitate la Londra. A zis că n-are niciun ban şi trebuie 
să spun că aşa şi arăta. Foarte ponosit. Am încercat să mă 
extrag cu tact din ghearele ei, dar n-am putut s-o împiedic 
să-mi dea datele de contact. Le-am păstrat, deşi nu cred că 
aveam de gând s-o caut vreodată. Soarta, vezi tu? Mai 
târziu, după ani - povestea aia cu răzbunarea care te 
satisface mai tare după o vreme -, când am început să-mi 
fac planurile pentru Ruby... mă rog, nu-i chiar rolul 
principal în Guys and Dolls! la un teatru Delfont 
Mackintosh!?, dar i-am oferit Lisei un rol fascinant şi unic 
şi am şi plătit-o bine. A fost încântată de tot pachetul - 
banii, evident, şi ocazia să facă ceva în amintirea lui Grace 
şi să mă ajute. Cred că tinea la Grace mai mult decât îmi 
dădusem eu seama. Destul de ataşată, aşa părea. 

— Tot nu înţeleg de ce ai avut nevoie de ea. 

— Pentru simetrie. Voiam să aibă parte şi Ruby de ce 
făcuse ea, ca să ştie cum te simţi când o fată căreia nu i-ai 
făcut niciun rău începe dintr-odată o campanie de ură 
împotriva ta. Voiam să simtă muşcătura singurătăţii care 
apare când ştii că te-a luat cineva în vizor ca să te 
persecute - cineva care n-are nicio legătură cu dreptatea, 
te acuză de lucruri pe care nu le-ai făcut şi apoi neagă, 


18 Musical scris de Frank Loesser, pe baza a două povestiri de Damon Runyon. A avut 
premiera pe Broadway în 1950, unde a beneficiat de 1.200 de reprezentații. 


19 Grup de teatru deținut de producătorul britanic Sir Cameron Mackintosh și fondat în 
1991. Compania deţine opt teatre în Londra. 

deşi tu ştii că ea trebuie să fi fost. 

Adam râde. 

— Apoi, când am ajuns până la ştreang, şi la mesaje... 
mă rog, am vrut să creadă că s-ar putea să moară. Sau, şi 
mai bine, să ajungă la concluzia că asta era singura ei 
scăpare. 

— Ce final puseseşi la cale? Dacă n-am fi aflat noi 
adevărul despre Lisa şi dacă n-ar fi fugit, ce s-ar fi 
întâmplat? 

— Ah, după ce ar fi adus-o pe Ruby în stadiul de epavă, 
după ce Ruby şi-ar fi tăiat venele sau ce metodă ar fi ales, 
„Imogen”... — face cu mâinile semnul de ghilimele - s-ar fi 
mutat la altă scoală. 

Nu cred că are vreo importanţă, dar mai am o întrebare 
de pus: 

— Lisa chiar e o actriţă mizerabilă sau tu i-ai spus să se 
poarte ca o psihopată înfiorătoare? Adică... n-a fost subtilă. 
Cam de la bun început s-a comportat ca psihopata tipică. 

— Aşa e, spune Adam dând şi din cap. După cum i-am 
cerut, i-am spus să şarjeze, să nu se încurce, l-am zis 
„Ruby şi Kendall Donovan n-o să poată demonstra 
niciodată că tu eşti de vină, pentru că o să ai alibiuri şi, cu 
cât eşti mai vizibilă, cu atât o să le chinuie mai rău că scapi 
basma curată” 

— De ce s-o ataci pe Jess, cu cutia muzicală? 

— Ruby era ţinta - ştiam că toată lumea o să fie sigură 
că e mâna ei. Şi n-am vrut să fie prea evident. Dar, 
Carolyn, nu i-aş fi făcut niciodată vreun rău lui Jess. 

Pare jignit. Pentru o clipă, seamănă iar cu vechiul Adam. 
Apoi reapare noul chip. 

— Îmi place Jess. Îmi pare rău că n-am putut fi mai 
vizibil de partea ta anul trecut. Sper că poţi înţelege cât de 
mult eram de fapt, în sufletul meu. Mi-am zis de multe ori: 

„Cum mă mai dezaprobă Carolyn! Şi cum ar mai fi de 
acord dacă ar şti adevărul!” Vezi tu, eu o protejam pe Jess 
- voiam să se simtă în siguranţă aici. 

— Deci anul trecut îţi făceai deja... planurile? 

— Oh, da. Durează luni să pui la cale planuri atât de 
complexe. 

Racki se încruntă. 

— Şi tot riscă s-o ia razna. 

— Planul tău n-a luat-o razna. Cum ai zis şi tu: ai apărat- 
o pe Jess, iar Ruby şi-a învăţat lecţia. Nu trebuie să... 

Arăt spre marginea acoperişului. E foarte aproape acum 
şi se tot uită la ea. Mi se face greață. Dacă nu pot să-l 
opresc? 

Trebuie să fac ceva. Vreau să fac ceva, din simplul motiv 
că a fost tot timpul de partea lui Jess. A încercat s-o 
salveze de Ruby - s-a dat peste cap s-o facă, a cheltuit şi 
bani pentru asta. Se împleticeşte brusc înainte, către 
margine. 

— Adam, nu trebuie să ajungi la închisoare, spun 
repezit. 

Se opreşte şi se uită la mine de parc-aş fi nebună. 

— Ce vrei să spui? 

— Poate că putem... să ajungem la o învoială. Facem o 
înţelegere - eu îţi păstrez secretul şi tu-ţi păstrezi postul. 

Privirea îi fuge de la mine la muchia acoperişului. 

Chiar o s-o fac? Se pare că da. 

— Nu-i o glumă. Pot să le conving pe celelalte că Lisa 
Daisley a acţionat singură. Tu îţi păstrezi postul, viaţa, 
totul. 

Tot ce n-ai pierdut încă. 

— Măcar hai să mergem înăuntru şi să discutăm. 

Mă apropii încet de el, cu mâna întinsă. 

ELISE 


Pe scenă, câţiva dintre elevii mai sportivi ai lui Adam fac 
sărituri pe spate de pe o scară „de marmură” făcută din 
polistiren şi carton pictat inteligent. Ea se opreşte la baza 
scărilor, într-un şpagat elegant, înainte să-şi arunce 
trunchiul în faţă până e lipită de scenă, cu faţa în jos şi cu 
braţele întinse. Nemişcată. Clatin încet din cap, într-un 
amestec de scepticism şi respect. Carolyn are tupeu, 
trebuie să recunosc. 

Poţi să cazi de-a dreptul, poți să cazi repede, poți să cazi 
şi să te loveşti... Coriştii se apropie ameninţător de trupul 
căzut, cu vocile suprapunându-se în versuri rapide, care-mi 
amintesc de poezioarele de la grădiniţă. Dar când cazi 
prea adânc, o să cazi de tot. 

Se pare că sunt singura din public care a observat că 
spectacolul de sfârşit de an este o dramatizare a celor 
întâmplate până acum. Adam a prezentat producţia drept 
„cel mai captivant şi original musical de la Hamilton 
încoace”, iar Bronnie şi Kendall au stat fermecate încă de 
la primele note. Cu siguranţă s-au recunoscut în 
personajele intendentei destul de îndesate şi al reginei 
etichetei, cândva fascinantă, dar aflată acum în declin. 

Plasat într-un pension de la sfârşitul anilor '40, 
musicalul Vezi cum te porți al lui Carolyn este o piesă 
mystery concepută ca să pună în valoare mai presus de 
orice talentele lui Jess. Carolyn a adaptat adevărul (la 
urma urmelor, e avocat - nu riscă procese de calomnie...), 
astfel încât există trei, nu patru, prietene; două personaje 
negative, nu unul; o mulţime de roluri jucate de personaje 
reale, roluri secundare şi câteva melodii surprinzător de 
atrăgătoare. Imi tot sună în cap un cântec din primul act. 

Viaţa inseamnă mai mult decât să plăteşti o factură, 
nimeni nu se-mbogăţeşte într-a corporației cultură, Am 
bani cu carul, dar acum ştiu că trebuie să-ți câştig 
dragostea. 

Zâmbesc forţat. Nu-i greu de ghicit că personajul ăsta 
mă are pe mine ca model. Pe mine, cea veche, de fapt. Tot 
mai muncesc din greu, dar îmi închid laptopul seara. În 
cele mai multe seri. Mă rog, în unele seri. Ideea e că 
încerc. Petrec mai mult timp cu Sadie: ea vine cu mine la 
yoga din când în când şi eu merg cu ea la film şi mă abţin 
să-mi verific e-mailurile. Am început să alerg în fiecare 
dimineaţă - înlocuind o dependenţă cu alta - şi, când mă 
întorc, îmi fac un smoothie şi îi duc unul şi lui Sadie, când 
urc s-o trezesc. Aproape ca o mamă adevărată... 

După lImogen-gate, era evident că mama lui Jess 
ascunde ceva. Oricum, mie îmi era evident. Probabil că nu 
şi lui Bronnie, a cărei abordare de strut fată de orice veste 
proastă este uneori exasperantă, alteori de invidiat. Mă uit 
acum la ea, cum îi strânge mâna lui Cari, zâmbind larg 
spre scenă, unde Bel cântă un duet într-o notă o idee mai 
înaltă decât gama ei firească şi simt o împunsătură de 
invidie. Lipsa de ambiţie trebuie să fie foarte relaxantă. 
Jură că a renunţat la afacerile dubioase cu elevi fictivi, dar 
am descoperit că nu-mi pasă. De fapt, îmi place mai mult 
ştiind că e capabilă să încalce regulile din când în când. 
Bel cântă: 

De câte ori iţi spune cineva iţi păzesc eu spatele, 

Oricât de greu ti-ar fi, oricât de mici sunt şansele, 

Acolo sunt, alături, pregătit cu vorbele - iţi păzesc eu 
spatele. 

Carolyn nu stă cu noi. E în culise, cu o partitură strânsă 
la piept. Din când în când, în momentul când intră sau iese 
de pe scenă câte un artist, draperiile se dau într-o parte şi 

îi zărim silueta îmbrăcată în negru. Buzele i se mişcă 
aproape imperceptibil, urmărind fiecare replică, fiecare 
vers. E în elementul ei. 

Şi, într-o clipă, înţeleg ce m-a sâcâit încă de la 
confruntarea cu Lisa Daisley, când Carolyn a ieşit în 
trombă, spunând că e decisă să afle cu cine lucra Lisa, 
pentru ca apoi să se întoarcă având un aer de indiferenţă 
relaxată. S-a rezolvat totul. Nu-i mare lucru. Niciun mister. 
Nu-i nimic de văzut aici... 

Adam Racki. 

Orice a descoperit Carolyn a fost suficient de important 
pentru Adam ca să facă o înţelegere: i-a oferit o platformă 
pentru debutul ca autor de musicaluri. 

I-a cumpărat tăcerea. 

Şi Adam e schimbat. A slăbit şi i s-a rărit părul. A 
îmbătrânit cu zece ani într-un singur an şcolar. Dacă 
înainte mergea mândru prin şcoală, de parcă ar fi fost 
Lawrence Olivier însuşi, acum se grăbeşte pe coridoare şi 
se furişează în birou. Citatele pretenţioase din piese au 
fost uitate. In ciuda spectacolului foarte bun din ziua 
aceea, sunt convinsă că Adam Racki ştia clar cine era Lisa 
Daisley. Poate că ştia foarte bine şi ce căuta în şcoala lui, 
ce punea la cale. La urma urmelor, nu exista nicio 
informaţie despre Lisa - sau Imogen - în dosarele elevilor, 
iar Bronnie se jura cu mâna pe inimă că nu ştia nimic 
despre venirea ei. 

Oare e posibil ca Adam să fi fost cel care o ajuta pe Lisa? 
Ce altceva l-ar fi putut agita suficient ca să dea pe mâna 
unui libretist necunoscut celebrul lui spectacol de sfârşit 
de an? în definitiv, de calitatea elevilor şi a spectacolelor 
depinde reputaţia şcolii. 

Nu-mi pasă. Lisa nu mai e aici. Adam Racki renunţă la 
conducerea şcolii. De-acum o să fie problema altcuiva. 

Sadie şi celelalte fete pleacă de la AOF şi o apucă fiecare 
pe calea ei. Jess are deja un rol, iar Carolyn nu-şi ascunde 
sentimentul de triumf. Doar în cor, dar e Les Mis şi e West 
End... mă rog, poate că are ce-i trebuie pentru showbiz. O 
să vedem. Ruby dă probe pentru 42nd Street în West End, 
aşa încât, după cum zice Sadie, în ultima săptămână a 
dansat step de parcă ar fi pe jar. N-are nicio şansă, dar 
trebuie să recunosc că fata are curaj. 

Bel se roteşte pe scenă, sărind în braţele unui băiat care 
nu pare destul de mare ca să termine şcoala, înainte să i se 
alăture într-o reluare a duetului. Mă întreb dacă le-a spus 
ceva părinţilor despre planurile ei de audiții. 

— Bronnie n-o s-o lase niciodată, i-am spus lui Sadie 
când mi-a povestit. 

— Bel e hotărâtă. Masă şi casă, 100 de lire pe 
săptămână şi ocazia să vadă lumea. 

Înţeleg atracţia, iar un contract temporar pe o navă de 
croazieră este clar mai sigur decât să dai probe în West 
End, dar nu-mi prea plac şansele lui Bel de a se scutura de 
şnururile şorţului lui Bronnie. 

Cât despre Sadie... îmi creşte inima de o îngâmfare care 
sigur că o rivalizează pe a lui Carolyn. Imi era groază de 
sfârşitul anului şi mă pregăteam pentru discuţia aceea, în 
care îi spuneam câteva adevăruri despre viitor. În orice 
moment, 90 la sută dintre actori n-au slujbă. Doar câţiva 
câştigă suficient ca să întrețină o familie... 

Până la urmă, n-a mai trebuit să spun nimic. 

— O să încep o afacere, a anunţat Sadie. 

Ne-a dat, lui Nick şi mie, un teanc de foi printate. 
Stăteam la masă, la cină - o altă mică schimbare pe care 
am făcut-o în ultimele câteva luni -, şi am întins foile ca să 
le văd mai bine. Era un plan de afaceri. Unul strălucit. 
Analiză SWOT, proiecţii financiare, o listă cu potenţiali 

clienţi şi investitori. O  argumentaţie solidă pentru 
necesitatea activităţii şi o cercetare solidă a concurentei. 

Mediplay, Ltd. Va furniza actori pentru instructaje în 
domeniul medical, oferindu-le medicilor ocazia să dea 
veştile proaste unor rude „reale” sau să explice 
diagnostice unor pacienţi dificili. Am investit, desigur - e o 
oportunitate de afaceri mult prea bună ca să o ratez. Nick, 
Sadie şi cu mine am stat ore în şir punând la punct 
detaliile. 

Acolo sunt, alături ţie îți păzesc spatele (şi eu pe-al tău), 
îţi păzesc spatele. 

Bel şi partenerul ei încheie duetul şi aplaudăm cu toţii. 
Arunc o privire spre locul unde Kendall bate din palme 
frenetic alături de Bronnie. Ruby mai vine uneori pe la noi, 
dar acum e mai tăcută, iar Sadie spune că se trezeşte 
câteodată plângând noaptea, urmărită de senzaţia unui 
ştreang la gât. Kendall a dus-o Ja terapie, bineînţeles, dacă 
are vreo importanţă. Optzeci şi cinci de lire ora, zice Greg. 

Greg. 

Mă îmblânzesc. Un dulce. Lucrurile aproape că au luat-o 
razna - cum o iau când bărbaţii confundă sexul reuşit cu 
ceva mai complicat. 

— Ai un trecut comun cu Kendall, i-am atras atenţia 
când a spus că ne-ar fi bine împreună. 

Ne-a fost bine. 

— Aveţi un copil. 

— Dar asta... 

Eram întinşi în pat şi şi-a trecut degetul printre sânii 
mei, lăsând restul nespus. 

Am fost fermă. 

— Asta e bine pentru că e ceva nou. Dacă ai avea asta în 
fiecare zi, te-ai plictisi. 

Ca şi mine, adaug în tăcere. Nu-i cazul să ştirbeşti egoul 

unui bărbat. 

— Relaţia mea cu Kendall e pe butuci. 

— Repar-o. 

— Nu ştiu cum. 

Aşa că i-am spus. Infidelitatea e foarte prost văzută, dar 
hai să recunoaştem: îţi prieşte mai mult mâncarea gătită 
acasă când ştii că poţi să mănânci în oraş de câteva ori pe 
lună, nu? Greg îmi spune că el şi Kendall sunt mult mai 
fericiţi acum, iar eu pot să-mi condimentez călătoriile de 
afaceri la San Francisco. Toată lumea are de câştigat. Pe 
bune, Kendall ar trebui să-mi mulţumească. Sigur, îmi 
încalc regula cu relaţiile fără continuări, dar... regulile au 
fost făcute să fie încălcate, nu? 

Îi cercetez profilul: părul moale, ochii nevinovaţi, 
osatura delicată. Nu mă prosteşti tu pe mine, Kendall 
Donovan. Cu toată vorbăria ei despre resursele interioare - 
„călătoria” împotriva cancerului, anxietatea existenţială -, 
Kendall nu e o persoană drăguță. 

Greg mi-a spus în sfârşit totul. 

Mi-a spus despre Ruby, despre bullyingul de la şcoală şi 
despre seara când a murit Vee. Despre telefonul primit de 
la Kendall, isterică şi incoerentă, şi încercarea de a salva o 
viaţă care fusese deja curmată. Mi-a spus cât de 
traumatizată a fost Ruby, cu câtă disperare voia Kendall să 
îndrepte lucrurile, cum a tras toată lumea concluzii pripite 
şi a dat vina pe Ruby. 

Iar apoi mi-a spus despre sistemul de securitate. 

— Kendall îşi făcea o mulţime de griji când s-a 
îmbolnăvit. Era agitată. Paranoică. A cumpărat draperii, în 
caz că s-ar uita cineva în casă, deşi zidul de la grădină are 
trei metri. Se temea că o să fim jefuiţi sau că ar putea 
cineva s-o răpească pe Ruby când se întoarce de la scoală. 

— Şi ai pus alarmă? 

Mi-am amintit de lumina intermitentă pe care o văzusem 
în faţa casei lor. 

— Şi camere. 

Am ridicat dintr-o sprânceană. 

— Kendall reuşise să mă pună pe jar. Dacă ne sparge 
cineva casa? La ce bun o alarmă, dacă nu ajunge poliţia la 
timp? 

Compania de securitate a lui Greg instalase camere 
deasupra tuturor intrărilor în casă şi una în hol, îndreptată 
spre scări. 

— În caz că intra cineva pe vreuna dintre ferestrele de la 
etaj, zisese Greg, camera din hol ar fi înregistrat faţa 
hoţului, când fugea. 

În pofida căldurii din restaurantul în care eram, 
simţisem un fior rece pe şira spinării. Voiam să-l opresc - 
nu voiam să aud şi restul - şi, în acelaşi timp, nu puteam să 
nu aflu finalul. 

— Nu i-ai spus lui Kendall despre camere, nu? am 
întrebat cu glas abia şoptit. 

Greg a clătinat din cap. 

— M-am gândit că dacă ştie că îi iau în serios 
îngrijorarea o să devină şi mai paranoică. Ca să fiu sincer, 
n-am dat prea mare importanţă nici eu. 

Până în seara în care a murit Vee. 

Camera din hol, îndreptată spre scări, n-a surprins 
intruşi cu buzunarele pline de argintărie. Le-a surprins pe 
Ruby, Vee şi Kendall. 

A surprins ce s-a întâmplat în realitate. 

Mi-l imaginez pe Greg stând într-un birou întunecos, cu 
lumina monitorului licărindu-i pe chip, în timp ce i se 
dezvăluie adevărul trist, cadru cu cadru. 

Mă gândesc că mă culc cu Greg. Mă gândesc că am 
renunţat la pastile, am redus băutura şi îmi ajut fata să 

intre în afaceri. Mă gândesc cât de multe s-au schimbat 
într-un an. Nu, nu mă simt deloc vinovată. 
Mă uit la Kendall. Dar tu ar trebui. 


BRONNIE 


Uneori am crezut că momentul acesta n-o să mai vină 
niciodată, am crezut că n-o să ajungem niciodată la 
musicalul de sfârşit de an care înseamnă începutul 
vacanței de vară. Ţinând cont cât de tare îmi place jobul 
meu, e uluitor cât de fericită sunt să scap o vreme de 
Academie. Chiar dacă Imogen - tot nu pot să-i spun Lisa - 
nu mai era prin preajmă în ianuarie, la începutul 
trimestrului, urmările acţiunilor ei încă se mai simțeau. Se 
schimbase ceva fundamental în şcoală; dinamica nu mai 
era aceeaşi şi nu sunt sigură dacă e bine sau nu. 

Singurul lucru de care mă bucur e că s-a încheiat brusc 
activitatea mea ilegală pentru Adam; măcar pot dormi 
liniştită. Sunt norocoasă că am scăpat cu faţa curată, dar 
asta s-a datorat în mare parte sprijinului celorlalte mame, 
care i-au spus lui Adam că n-a făcut bine când m-a obligat 
să inventez elevi-fantomă, recurgând la ameninţarea - 
chiar dacă numai implicită - că mi-aş putea pierde slujba 
în caz că nu mă conformez. L-au obligat să pună capăt 
sistemului şi, deşi s-ar putea să existe nişte repercusiuni 
mai încolo - e cam riscant să pretinzi că 20 de studenţi au 
decis brusc să nu se mai întoarcă în trimestrul care începe 
în ianuarie -, autorităţile competente nu par să fi sesizat. 
Bineînţeles, salariul meu a revenit la nivelul de dinainte, 
ceea ce înseamnă că nu mai am parte de rochii de mătase. 
Nu că m-ar deranja; de fiecare dată când o văd pe-a mea 
atârnată în şifonier îmi aduc aminte să nu mai fac 

niciodată ceva ilegal. Mă bucur că nu ştie şi Cari şi sper să 
nici nu afle vreodată. Detest să am secrete faţă de el, dar, 
dacă stau să mă gândesc, cred că toţi avem secrete. 

Chiar dacă am inventat dosare pentru studenţi fictivi, n- 
am ştiut că Imogen nu era înscrisă la Academie. De-asta nu 
existau verificări de rutină, care ar fi sesizat că folosea o 
identitate falsă. Adam a zis că a fost o omisiune şi tot nu 
ştiu dacă să-l cred. Poate că ăsta e secretul lui. Categoric 
există ceva ce nu ne spune despre prezenţa lui Imogen la 
Academie, dar, până la urmă, nu-mi prea pasă. Nu-mi pasă 
decât că a plecat şi au dispărut odată cu ea şi procedeele 
ei care-ţi dau fiori. 

Ca să fiu sinceră, aproape că mi-a părut rău pentru ea 
când a zis, la falsa audiție, că venirea la Academie era 
ultima ei şansă să se afirme ca actriţă. Probabil că este 
groaznic să te simţi desuet la 21 de ani. Insă faptul că a 
mers până la capăt ca să elimine o persoană pe care o 
considera principala ei rivală mi-a alungat rapid orice 
sentimente de compasiune aş fi avut faţă de ea. N-o să uit 
niciodată expresia de pe chipul lui Carolyn când a înţeles 
că Imogen o vedea drept rivală pe Ruby, nu pe Jess. Asta-i 
doar unul dintre multele lucruri care nu se leagă în 
povestea lui Imogen. De ce a crezut că Ruby era cea mai 
mare rivală, când oricine i-ar fi putut spune că Jess avea 
cele mai mari şanse de succes? Şi de unde a ştiut că Jess 
fusese hărţuită de Ruby cu un an în urmă? A devenit rapid 
evident că pe Imogen o ajuta cineva care ştia ce se 
întâmplă la Academie. Dar, după ce-am încetat să ne mai 
acuzăm una pe alta - Carolyn chiar a crezut că eu eram; 
încă nu-mi vine să cred -, am fost fericite să acceptăm că a 
acţionat singură, probabil pentru că ne săturaserăm deja 
de toată povestea. 

Au mai fost şi alte lucruri ascunse sub preş după 

dispariţia lui Imogen, inclusiv accidentul rutier în care au 
fost implicate Carolyn şi Elise. Încă de când văzuse 
imaginea de la camera de trafic, cu un şofer blond, Carolyn 
fusese convinsă că era mâna lui Imogen şi, în ce mă 
priveşte, dacă nu mai e în preajmă, nu mai are importanţă. 
Iar Elise n-a dat semne că i-ar păsa în vreun fel. 

— Probabil că eşti mulţumită să fii aici de data asta, nu 
în culise, îmi şopteşte Kendall când se termină un cântec şi 
aplaudăm. 

— Da, îi răspund încet. lar părinţilor pare să le facă 
plăcere, e o mare uşurare. 

Nu mi-a venit să cred când ne-a spus Carolyn că nu 
numai că a scris un musical, dar Adam vrea să-l monteze 
pentru spectacolul de la sfârşitul anului, în locul unui 
musical deja cunoscut. Există întotdeauna un risc când 
jucăm o operă nouă, pentru că unul dintre lucrurile care-i 
plac publicului este să fredoneze cântecele pe care le ştie 
deja. Însă Adam a insistat că trebuie să aibă ocazia să-şi 
etaleze talentul şi, recunosc, e foarte bună. 

Stă chiar lângă scenă şi o văd aplaudând cu putere, însă 
aplauzele sunt doar pentru Jess, nu pentru toţi elevii de pe 
scenă. Nu ştiu care e secretul ei, dar în ultimele luni a 
umblat numai cu nasul pe sus. Ea şi Adam au devenit 
prieteni foarte buni; intră şi iese din biroul lui aproape la 
fel de mult ca mine anul trecut. La asta mă refeream când 
vorbeam despre schimbarea dinamicii la Academie. Poate 
că secretul ei e că încearcă să-şi facă loc în scoală, ca 
director muzical sau aşa ceva. Nu m-ar mira, toată lumea 
ştie că s-a săturat să lucreze în domeniul juridic. 

— Şi acum urmează scena lui Ruby, îi spun lui Kendall 
când se termină aplauzele şi ne aşezăm la loc. 

O strâng uşor de mână. 

— O să fie extraordinară. Păcat că n-a reuşit să ajungă şi 

Greg. 

Kendall se întristează şi-mi vine să-mi trag una că am 
fost atât de insensibilă. Ea şi Ruby au crezut că vine, el 
chiar promisese. Însă apoi s-a răzgândit, spunând că are 
prea mult de lucru. 

Ruby intră pe scenă, iar Kendall se apleacă în faţă. Mă 
întorc spre Elise, care stă mai încolo pe acelaşi rând, şi 
ştiu din privirea ei că e cu mintea la un milion de kilometri 
distantă - sau doar la vreo 8000. Cred că-i ştiu secretul. S- 
a dus în State de mai multe ori în ultimele şase luni şi am 
senzaţia oribilă că are o relaţie cu Greg. Acum ceva vreme, 
stăteam lângă ea când trimitea un e-mail şi am zărit 
numele Greg Donovan în antet. De ce să-i scrie dacă n-ar fi 
ceva între ei? într-un fel, îmi vine să-i spun ceva lui 
Kendall, pentru că, dacă aş fi în locul ei, aş vrea să ştiu. 
Dar Kendall are destule pe cap. Arată speriată de moarte 
aproape tot timpul, de parcă ar păstra un secret 
înspăimântător şi se teme că va ieşi la lumină într-o zi. O 
urmăreşte tot timpul pe Ruby, de parcă i-ar fi teamă 
pentru ea. Sau de ea. Era de aşteptat, ţinând cont de 
tentativa de sinucidere. Carolyn şi Elise cred că a fost doar 
un strigăt de ajutor, dar eu nu sunt sigură. Hărţuiala lui 
Imogen a împins-o la limită pe Ruby, dar închipuie-ţi cum e 
să trăieşti ştiind că ai ucis pe cineva, chiar dacă a fost 
autoapărare. Nu mă mir că iniţial Kendall n-a vrut să ne 
spună adevărul. E îngrozitor, însă tot ce i-a făcut Imogen 
lui Ruby i-a dat o lecţie. E o cu totul altă persoană acum şi 
e foarte plăcut să le vezi pe toate patru fetele cum se 
înţeleg atât de bine. Măcar dacă s-ar putea spune la fel şi 
despre noi, mamele. 

— A fost minunată, spun când se încheie cântecul lui 
Ruby. 

Kendall îmi zâmbeşte recunoscător; ne înţelegem bine - 

nu conteneşte să-mi mulţumească pentru că i-am salvat 
viaţa lui Ruby, e foarte drăguţ din partea ei, dar n-am făcut 
decât ce ar fi făcut oricine. Tot nu ştiu cum am reuşit să 
ajung la timp s-o împing pe Ruby din calea plăcii care 
cădea, dar presupun că frica îţi dă puteri. Totuşi asta-i altă 
chestie care nu se leagă. La început, Imogen a fost foarte 
convinsă că a văzut pe cineva pe acoperiş chiar înainte să 
cadă placa. Dar după aia şi-a schimbat declaraţia, spunând 
că probabil s-a înşelat. Şi, încă o dată, toată lumea a părut 
să-i cânte în strună. 

Carolyn şi Elise au fost poate de aceeaşi părere în 
privinţa tentativei de sinucidere a lui Ruby, dar nu mai 
sunt apropiate. Ultima dată când am fost toate patru a fost 
de-a dreptul neplăcut. Le-am invitat la ceai şi fursecuri, ca 
să le mulţumesc că mi-au salvat pielea în povestea cu elevii 
fictivi, iar Elise se tot uita la Carolyn, de parcă ar fi 
încercat să-i afle vreun secret. Şi îi tot arunca lui Kendall 
privirile alea de dezgust absolut, pe care nu le înţeleg 
deloc, pentru că, în definitiv, ce i s-a întâmplat lui Vee n-a 
fost vina lui Kendall. Poate că dezgustul lui Elise vine din 
faptul că nu ne-a spus tot adevărul. Cu mine e mai drăguță 
ca oricând. N-am mai vorbit de când cu dependenţa ei de 
medicamente şi băutură, dar e în regulă, nu mă aşteptam 
să-mi povestească ce mai face. Sper doar că a cerut ajutor. 
Am întrebat-o pe Bel dacă ştie ceva şi mi-a spus că Sadie i- 
a povestit că Elise „se ocupă” - orice ar însemna asta. E 
cumplit totuşi; are o sticlă de apă şi, de câte ori bea din ea, 
mă întreb ce conţine de fapt. De parcă mi-ar auzi 
gândurile, se apleacă în faţă şi ridică sticla mimând un 
toast înainte să bea. Apoi îmi face cu ochiul şi-mi zâmbeşte 
larg, iar eu nu pot să nu-i zâmbesc. Dar chiar nu ştiu. 

Carolyn a fost singura care a avut o reacţie pozitivă când 
i-am zis despre iubitul lui Imogen. Ba chiar a folosit 

cuvântul „minunat” şi m-a privit cu admiraţie când i-am 
povestit că am urmărit-o pe Imogen şi l-am înfruntat pe 
iubitul ei. Nu doar atât, a fost de acord că probabil o 
folosea pe Imogen ca să aducă droguri la Academie. N-o să 
ştim niciodată pentru că, înainte să apucăm să facem ceva, 
Imogen a dispărut. Numai că de data asta nu s-a mai 
întors. 

Carolyn a venit cu mine la poliţie. Ne-au spus după 
aceea că iubitul lui Imogen era într-adevăr dealer de 
droguri. Acum e după gratii, pot fi mândră că am ajutat la 
condamnarea unui dealer de droguri. Compensează 
celălalt lucru pe care l-am făcut. M-a învăţat şi că n-am 
nevoie de recunoaştere din partea nimănui ca să fiu 
mândră de mine, şi cu siguranţă nu din partea lui Carolyn, 
Elise sau Kendall. Nu le mai venerez - de ce aş face-o? 
Dacă stai să te gândeşti, Carolyn e o intrigantă şi nu face 
decât să manipuleze oamenii, Elise e total amorală, iar 
Kendall e o mincinoasă. Nu mă mai raportez la ele şi mi-e 
mult mai bine. 

— E rândul lui Bel, îi spun lui Cari când se eliberează 
scena pentru actul următor. 

— O să fie minunată, şopteşte Kendall, în timp ce Cari 
mă prinde de mână. 

— Aşa sper, îi spun apropiindu-mă de ea. Apropo, 
mulţumesc pentru toate lucrurile alea pe care le-ai donat 
pentru garderobă, sunt grozave. 

— Erau doar haine de care nu mai aveam nevoie, 
răspunde ea. Uite-o pe Bel! 

Mă aşez la loc. Kendall are dreptate: nu văd de ce ar mai 
avea nevoie de peruca aia blondă cu păr lung - nu acum, 
când i-a crescut părul la loc. 

Cum spuneam, toţi avem secrete. 


333 


KENDALL 


O să se termine curând. 

Asta-mi spun despre multe lucruri, mari şi mici. Nu-i 
totdeauna uşor să-ţi dai seama de diferenţă, deşi m-am 
străduit să-mi recapăt perspectiva. Aş ucide pentru calmul 
acela pe care-l obţineam fără efort când am aflat că boala 
a intrat în remisie; când am simţit, până în măduva 
oaselor, că viaţa e prea valoroasă ca să fie irosită; când 
ştiam exact ce conta. Mi-aş fi dorit ca tentativa de 
sinucidere a lui Ruby să fi avut un impact. În schimb, sunt 
chinuită frecvent de iritare şi resentimente. 

Din fericire, nu sunt îndreptate împotriva lui Ruby. 
Suntem mai apropiate ca oricând, conştiente că n-o să aibă 
nimeni grijă de noi cum avem una de alta. O să vedem ce 
se întâmplă cu 42nd Street şi, dacă nu e marea ei şansă, o 
să ne ducem la New York şi o să obţină ceea ce merită pe 
Broadway. Sper că şi celelalte fete şi mamele lor o să 
obţină tot ce merită. 

Oare spectacolul ăsta o să se termine vreodată? 

Ruby a avut deja numărul ei principal, sunt aproape gata 
de plecare. Are un rol jignitor de scurt, ţinând cont cât de 
importantă a fost în intriga reală pe care a copiat-o 
Carolyn ca să facă parodia asta. Ruby nici n-a fost 
distribuită în rolul propriei ei versiuni din anii '40! Dar 
măcar personajul ei nu e adevăratul personaj negativ; 
acela e Imogen. Totu-i bine când se termină cu bine, cum 
ar zice Adam Racki - vreau să zic William Shakespeare. 

Trebuie doar să mă gândesc la lucrurile bune şi să 
suport. După aceea o s-o felicit pe Carolyn, o să-i spun că a 
făcut o treabă bună şi asta-i tot. 

Însă e destul de greu de înghiţit. Oare marele secret al 
lui Carolyn să fi fost că voia să scrie musicaluri? Carolyn 
cea dură o ia razna pentru un refren memorabil? 

N-o cred. 

Imi aduc aminte când a zis că Imogen/Lisa avea un 
complice. Cred că acesta se ascundea la vedere şi era 
Carolyn. Poate că n-a vrut să facă rău nimănui (mă rog, cel 
puţin nu fizic); numai că situaţia a scăpat de sub control. 
Poate că Imogen s-a răzvrătit. Intenţia era să amenințe 
reputaţia şcolii şi să-l facă pe Racki să pară incapabil. 
După aceea putea să susţină că nu le putea opri, pe ea şi 
pe Imogen, decât dacă-i monta musicalul. Să recunoaştem, 
spectacolul e atât de penibil, încât producţia duhneşte a 
şantaj. 

Dacă începe ceva împotriva lui Ruby sau a mea, o să văd 
ce dovezi pot găsi. Dar acum abia o văd, probabil pentru că 
a fost la toate repetițiile, agitându-se pentru fiecare 
detaliu. De unde rezultă că-mi rămân Elise şi Bronnie ca 
tinte ale actualei mele furii. Nu uit niciodată o trădare. 

În fine, nu mai e mult până cade cortina şi pot să las în 
urmă această seară. Curând, AOF şi toţi cei de-aici nu vor 
mai fi decât o amintire îndepărtată în folosul carierei 
teatrale a lui Ruby. Să sperăm că într-o zi va putea folosi 
toate experienţele astea pentru un rol. O să fie foarte 
versatilă, putând să joace şi prădătorul, şi prada. Nu 
trebuie decât să se concentreze asupra obiectivelor şi să 
lupte împotriva impulsurilor. Face terapie de două ori pe 
săptămână şi stima de sine i se îmbunătăţeşte rapid, îşi 
cunoaşte propria valoare, nu-mi mai fac griji că o să-şi facă 
rău. Altora însă... 

Nu că ar fi ameninţat în vreun fel. Dimpotrivă, a fost o 
elevă şi o prietenă model. Însă nu pot să nu mă tem că 
vreun eveniment neaşteptat o s-o abată de la calea ei. 

Ceea ce înţeleg prea bine. Semănăm foarte mult, eu şi 
Ruby: avem suflet bun, însă, odată provocate, ne lăsăm 
pradă celor mai violente instincte. Nu-i iert 
comportamentul şi nici pe-al meu. Ştiu că n-ar fi trebuit să 
închiriez maşina cu geamuri fumurii şi să le sperii pe 
Carolyn şi pe Elise, deşi m-am simţit bine atunci (şi a fost 
şi distractiv să găsesc o întrebuințare pentru perucile mele 
din perioada cu cancer). După aceea am avut remuşcări, 
exact ca Ruby. 

Am ajuns la concluzia că Elise nu şi-a tras-o cu Greg ca 
să mă atace şi nici măcar n-a fost o demonstraţie de 
ostilitate. Elise şi-a luat ce a vrut pentru că aşa face ea. 
Asta e ea. Am avut câteva nopţi în care am fost cu 
adevărat furioasă, dar am reuşit să mă controlez, însă într- 
o zi s-ar putea să nu mai pot, iar o parte din mine chiar se 
bucură. 

Am nişte fantezii care nu se rezumă la Elise. Apare 
uneori şi Carolyn, cu principiile ei inflexibile şi cu aerele 
de superioritate. Probabil că a ştiut despre Greg şi Elise; 
pariez că li s-a părut amuzant. Câteodată apare şi Bronnie, 
pentru că, în felul ei, m-a rănit cel mai tare. 

O să mă duc la ceai de câte ori o să mă invite, pentru că 
îţi ţii duşmanii aproape, nu? O să văd ce ştiu; să rămân la 
curent cu discuţiile şi speculaţiile; să par normală şi dulce, 
ca să nu-mi bănuiască replica finală. 

Adevărul? Ruby o ura pe Vee. Nu-i plăcea personalitatea 
ei, dar nu era ameninţată; Vee nu era deloc talentată, după 
părerea lui Ruby. Însă profesorii nu erau de acord, iar Vee 
era distribuită în roluri principale care ar fi trebuit să-i 
revină lui Ruby. Eu eram alături de Ruby, parteneră de 
indignare. Era foarte nedrept că Ruby trebuia să piardă în 
faţa unui nimic ca Vee. Măcar Jess merita. 

Apoi, într-o zi, am fost şocată s-o văd pe Vee la masa din 

bucătărie, vorbind şi râzând cu Ruby. Am întrebat-o mai 
târziu pe fiica mea ce se petrece şi mi-a zis că nimic, îşi 
face o nouă prietenă. Înaintea următorului spectacol, Vee a 
jucat prost la audiție, iar Ruby a primit cel mai bun rol. 
Atunci mi-am dat seama: Ruby voia s-o ţină aproape pe Vee 
ca s-o destabilizeze, să planteze seminţele îndoielii de sine, 
să facă remarci negative şi să răspândească zvonuri a 
căror sursă să nu poată fi identificată. A mers. Vee era 
tulburată şi a fost detronată. 

Am sentimente amestecate. Pe de o parte, a fost corect, 
Ruby merita rolurile acelea. În plus, cu cât ajungeam s-o 
cunosc mai bine pe Vee, cu atât mai mult îmi displăcea. 
Era enervantă: excesiv de dramatică, îşi dădea importanţă 
şi fusese venerată toată viaţa pentru un talent pe care nu-l 
vedeam. 

Nu se pune problema că n-aş fi făcut nimic. Am încercat 
s-o conving pe Ruby să renunţe la plan. Obţinuse ce-şi 
dorise. Vee nu mai era o ameninţare, nu mai era rivala. 
Fusese neutralizată. Totuşi Ruby a continuat, jucând rolul 
celei mai bune prietene şi al confidentei lui Vee, 
bucurându-se să asiste la distrugerea ei de pe un loc din 
primele rânduri. Însă nu făcea decât să-şi exteriorizeze 
durerea de a mă vedea trecând prin chimioterapie. Nu ştia 
cum să-şi gestioneze teama că mă va pierde. 

În ziua în care a murit Vee am venit acasă şi le-am auzit 
certându-se în capul scărilor. Vee îşi dăduse seama că 
Ruby era cea care o subminase în ultimele luni şi era 
furioasă. Spunea lucruri nemiloase despre înfăţişarea şi 
talentul lui Ruby şi ameninţa că o s-o distrugă la şcoală. 

Auzisem suficient. Am urcat scările şi am văzut că Vee o 
prinsese pe Ruby de braţ, nu invers. Ruby părea împietrită, 
paralizată, iar Vee era agresoarea. 

N-am vrut decât să le despart. Voiam să mă asigur că, în 

furia ei, Vee nu-i dă brânci lui Ruby pe scări. l-am desprins 
mâna şi probabil că am tras prea tare, pentru că Vee a 
ajuns cumva la baza scărilor. 

Voiam să sun la poliţie şi să mărturisesc. Vee o atacase 
pe Ruby şi eu intervenisem. Fusese un accident. Sau 
autoapărare? 

Ruby a zis că nu se poate. 

— Mamă, ai împins-o! mi-a zis, cu lacrimi în ochi. Nu 
poţi să le spui adevărul. Nu poţi să mă părăseşti. 

Fusese foarte speriată că o să mă piardă din cauza 
cancerului; nu putea să mă piardă când aş fi mers la 
închisoare. 

A insistat să minţim poliţia şi a fost foarte 
convingătoare. Ne-am pus la punct declaraţiile. Pentru că 
amândouă suntem actrite bune, s-a stabilit că a fost un 
accident. Totuşi cumva s-a aflat şi că Ruby o hărţuise pe 
Vee; în instanţa opiniei publice, Vee a devenit o victimă, 
iar Ruby, suspectă de crimă. 

N-avea cum să se disculpe fără să mă implice, iar Ruby 
nu voia asta. Când n-a reuşit să se transfere la altă şcoală, 
a propus să mergem la Londra. 

Chiar şi în biletul de adio a respectat povestea. Pe deo 
parte, m-am simţit extrem de vinovată, dar, pe de alta, mi- 
a arătat că mă iubea mai mult decât orice, exact cum o 
iubesc şi eu. Era dispusă să se sacrifice pentru mine. Slavă 
Domnului că n-a reuşit. 

Tot timpul am crezut că nu ştim adevărul decât eu şi 
Ruby, dar s-a dovedit că-l ştia şi Greg care, pe deasupra, 
mai avea şi dovezi. 

Mi-a povestit, cu lacrimi în ochi, în aceeaşi conversaţie 
în care mi-a mărturisit că s-a culcat cu Elise. 

— S-a întâmplat o singură dată şi m-a ajutat să văd cât 
de mult te iubesc. 

Nu încerca să mă şantajeze, dar eu tot nu cred în 
coincidente. 

— Vreau să ne salvăm familia, a spus el. 

Ce puteam să-i răspund? 

— Şi eu vreau. 

Am reuşit să-mi smulg câteva lacrimi, în timp ce pe 
dinăuntru fierbeam. 

l-am spus că, din moment ce avea înregistrarea, ştia 
probabil că a fost ideea lui Ruby să muşamalizăm crima. 
Din nefericire, înregistrarea nu avea şi sonor. Dar sunt 
destul de sigură că l-am convins că n-am avut motive 
necurate. 

Neaşteptat a fost cum ne-au afectat toate astea viaţa 
sexuală. Când Greg mi-a confirmat că se culcase cu Elise, 
mi s-a trezit spiritul de competiţie şi am ridicat miza 
jocului sexual. De când încercăm să ne salvăm familia, 
Greg a venit de câteva ori în vizită. Am început să 
interpretăm nişte fantezii destul de complicate. Şi sexul pe 
Skype e destul de intens. În principal, mie îmi plac jocurile 
de rol, dar unele dintre propunerile lui Greg - ele 
polițistul, eu suspecta; el e gardianul, eu deţinuta - îmi 
aduc aminte că atuurile sunt la el. Când îi ofer cele mai 
bune partide de sex am şi un motiv ascuns: îmi salvez 
viaţa. 

Uneori, după, mă simt destul de umilită. Ba chiar prinsă 
în capcană. Mă întreb cât timp o să las lucrurile să 
continue. Inainte de tentativa ei de sinucidere, Ruby 
vorbea despre eliberare. Ce-aş face eu pentru libertate? 

Zăresc cu coada ochiului o mişcare şi întorc capul. E 
Ruby, în capătul rândului, cu costumul şi machiajul de 
scenă, făcându-mi semn să vin cu ea. Din cauza luminii 
slabe din sală, abia când ieşim în hol văd cât e de furioasă. 

— Încă nu s-a terminat, îmi spune. Elise şi tata. Am 

auzit-o pe Sadie distrându-se pe tema asta. 

Habar n-aveam că Ruby sau Sadie ştiau despre aventura 
lui Greg, cu atât mai puţin... 

— La naiba, îmi vine să-i omor pe toţi! Elise, tata, Sadie! 
Şi pe Bel şi pe Jess, pentru că râdeau! îmi vine să-i omor 
pe toţi! 

Ar trebui s-o calmez. Asta ar face o mamă bună: ar 
struni cele mai violente instincte ale fiicei, ar încerca s-o 
ajute să vadă lucrurile în perspectivă. 

Dar mă copleşeşte sentimentul trădării. Trădarea 
colosală, monumentală. Sunt sigură că Bronnie stătea 
lângă mine în sala aia ştiind, Carolyn probabil rânjea 
dispreţuitor în culise, Elise chiar i-a spus fiică-sii, aceasta 
le-a povestit prietenelor, cărora li s-a părut la fel de 
distractiv, iar propriul meu soţ, tatăl lui Ruby... 

Până la urmă, eu şi Ruby suntem iar singure împotriva 
lumii. Ne-am străduit din răsputeri să ne purtăm frumos şi 
pentru ce? Nimeni altcineva nu încearcă. 

Poate că nu astea sunt cele mai violente instincte ale lui 
Ruby; poate că sunt unele dintre cele mai bune. 

S-ar putea să fi venit vremea pentru o întărire a legăturii 
mamă-fiică. 


CAROLYN 


— Asta-i problema şi tu nu reuşeşti să înţelegi. Te 
aştepţi să mă ocup eu. De ce? 

— Pentru că e... mâna ta. 

— „Creaţia”, nu „mâna” „E creaţia ta”, şuier din locul 
meu din culise. Mama dracului! 

E prea mult să cer să nu-mi masacreze versurile 

elegante, scrise cu grijă? 

— Nu mai pot să mă cert pe tema asta. Trebuie să mă 
duc la treabă. Ai nevoie de ceva, înainte să plec? 

— Ah, pleacă! Du-te odată! 

Mă uit cum băiatul (interpretând un bărbat) care a 
primit instrucţiunile face ce i s-a spus şi pleacă, fără să mai 
rostească replica cu care ar fi trebuit să iasă prin dreapta 
scenei. 

Clatin frustrată din cap. Nu pot să înţeleg de ce a primit 
Olly Nevins rolul principal masculin. E atrăgător, da, cântă 
ca un înger, dar nu e în stare să-şi înveţe replicile. 
Schimbă cuvintele şi ordinea lor când are chef. Nicio urmă 
de atenţie la detalii, asta-i problema lui. Jess spune că 
principalul lui hobby e iarba - nu prea e de mirare. Dacă n- 
are grijă, vocea lui minunată n-o să dureze prea mult. 

Aş fi putut insista să fie înlocuit - Adam mi-ar fi împlinit 
voia fără discuţie -, dar am făcut o înţelegere în seara 
aceea pe acoperiş. Nu vreau să fiu o şantajistă. Nu vreau 
să fiu cea care ştie un secret despre cineva şi-l tot 
foloseşte, ajunge să se înveţe cu acţiuni zilnice de 
constrângere şi încep să i se pară fireşti. N 

Voiam un singur lucru de la Adam şi l-am primit. In ceea 
ce mă priveşte, de-acum e un om liber. Liber să distribuie 
pe cine vrea în rolurile principale la sfârşit de an. Poate 
chiar are dreptate în legătură cu Oily Nevins, cine ştie? 
Poate că aerul de star şi factorul „uau” contează mai mult 
decât un cuvânt greşit ici şi colo. Publicul - unde se află 
toate personalităţile cât de cât importante din lumea 
teatrului din West End - pare să-l placă pe Olly. De unde 
stau eu, îi văd profilul lui Cameron Mackintosh, în al 
treilea rând. E clar că e impresionat de Olly şi de 
spectacol. 

Pare fermecat de Jess, ceea ce e minunat. Nu cred că 

Adam a distribuit-o în rolul principal feminin ca să mă 
împace pe mine. Jess are ceva magic, iar Adam ştie. Nici 
un alt elev de la AOF nu poate să cânte, să interpreteze şi 
să danseze ca Jess, să înveţe replicile repede şi să le spună 
cum trebuie. Nu-i de mirare că Ruby o invidia atât de tare. 
Cu toate că, de fapt, Ruby a fost adorabilă cu Jess după ce 
au apărut problemele. Chiar şi când Jess a fost distribuită 
în rolul principal feminin în cel mai important spectacol al 
anului, cel pe care şi-l doresc toate fetele de la AOF încă 
din prima zi a celor doi ani de şcoală, Ruby a felicitat-o şi i- 
a spus că-l merită. 

A devenit altă persoană de când cu tentativa de suicid. O 
Ruby cu totul nouă, care nu-mi displace şi, cu atât mai 
mult, pe care n-o urăsc, deşi mi-e aproape ruşine să 
recunosc. Schimbarea vizibilă a caracterului lui Ruby este 
motivul pentru care nu reuşesc să gândesc şi să simt toate 
lucrurile pe care ar trebui să le gândesc şi să le simt 
pentru Adam. Da, ce a făcut n-a fost corect, dar... a văzut 
răul şi a luat măsuri într-un mod la care n-ar fi recurs 
multă lume. Nu că aş crede că Ruby era întru totul 
diabolică în vechea ei încarnare. Acum înţeleg că e mult 
mai complicat de-atât, dar... e greu să nu remarci că 
rezultatul purtării înspăimântătoare şi ucigaşe a lui Adam 
e... bun. Minunat, de fapt. Ruby şi Jess sunt prietene cu 
adevărat apropiate acum. Gaşca de patru e mai unită ca 
oricând. În weekendul trecut au fost la un barbecue acasă 
la Bel, iar mâine-seară dorm toate la Sadie. 

Îmi pasă oare că, dacă Adam ar fi calculat un pic mai 
atent, Ruby ar fi moartă acum, ucisă de o placă de ardezie 
căzută de pe acoperiş, iar noi nu ne-am afla în această 
situaţie mult îmbunătăţită? Probabil că ar trebui, dar, 
oricât aş încerca, nu reuşesc să mă conving să am 
sentimente negative pentru Adam. Şi-a pierdut fiica în cele 

mai tragice condiţii imaginabile. Şi a fost singura persoană 
din lume care a luat măsuri - reale - în apărarea fiicei 
mele. 

Jess cântă ultimul vers, iar publicul se ridică spontan în 
picioare. Primele ovaţii în picioare din seara asta. Să 
sperăm că nu şi ultimele. In timp ce lumea bate din palme, 
ies pe vârfuri din culise, îmi fac loc printre oameni şi mă 
strecor lângă Dan. 

Mă prinde de mână, se apropie şi-mi şopteşte: 

— N-a fost uluitoare Jess? 

Încuviinţez, cu lacrimi în ochi. 

— Şi cântecul a fost minunat. Ai avut dreptate să nu mă 
laşi să citesc libretul sau să ascult vreun cântec până în 
seara asta. Ştiu că am încercat să te conving, dar mă bucur 
că te-ai ţinut tare şi ai spus nu. 

li fac semn să tacă. Imediat se termină de rearanjat 
scena şi începe actul următor. Pentru că nu l-am lăsat să 
citească nicio parte din scenariu nu vreau să piardă nimic 
din musical. 

— Îţi dai seama că va trebui să te duci şi tu acolo la 
sfârşit şi să-ţi primeşti ovaţiile în picioare, ca autor? 
şopteşte Dan. 

Mi se strânge stomacul. Am visat mulţi ani să scriu 
propriul musical şi să-l văd montat, dar nu mi-am dat 
seama, tâmpită de mine, că, dacă se va întâmpla, va trebui 
să urc pe scenă, să fac reverenţe, să stau în lumina 
reflectoarelor. Tot ce îmi doresc, tot ce mi-am dorit 
vreodată a fost ca muzica aflată în mine să iasă în lume, să 
aibă o viaţă a ei, să fie văzută şi ascultată de cât mai mulţi 
oameni. Totuşi... e plăcută şi lumina reflectoarelor, câtă 
vreme cade pe tine dintr-un motiv bine întemeiat. 

Asta-i ce i-am spus lui Adam pe acoperiş. Acesta era 
preţul ca să ţin adevărul doar pentru mine: să monteze un 


343 


musical scris de mine pentru spectacolul de sfârşit de an, 
cel pe care vor da năvală să-l vadă toţi producătorii, 
agenţii şi vedetele. Bineînţeles, Adam a fost de acord. Ce- 
ar fi putut să facă? E un preţ mic pentru păstrarea carierei 
şi a libertăţii. 

Cred că Elise bănuieşte adevărul sau pe-aproape. Ştie că 
sunt lucruri pe care nu i le-am spus. Obsedată de control, 
acum nu mai are niciun interes să fim prietene, după ce a 
văzut că n-am dat fuga la ea cu tot ce ştiam. Sinceră să fiu, 
nu-mi pasă. Am tot ce-mi trebuie: familia în siguranţă şi 
fericită, musicalul montat pe o scenă adevărată. N-are 
importanţă că nu e un spectacol profesionist; n-am nicio 
îndoială că va urma în scurt timp şi etapa asta. 

N-o să uit niciodată uluirea din glasul lui Adam când m-a 
sunat, după ce citise scenariul şi ascultase cântecele. 

— E de-a dreptul... extraordinar? a zis el, pe un ton 
întrebător. 

Cum e posibil să fi scris asta o profesoară de drept, care 
n-are niciun fel de pregătire muzicală sau teatrală? Era 
limpede că asta se întreba. Nici eu nu ştiu răspunsul, nici 
nu ştiu dacă o să mai scriu vreodată un musical. Tot ce ştiu 
e că e cea mai bună şi mai importantă lucrare a mea, 
indiferent ce crede Departamentul de Drept de la 
Universitatea Cambridge. Acum trebuie să stau cuminte şi 
fără alte aşteptări şi să încerc să fiu recunoscătoare şi 
fericită că spectacolul meu a ajuns aici, fără să-mi fac griji 
despre ce cred Cameron Mackintosh, Nick Allott şi Sonia 
Friedman. Oare ei vor fi cei care mă vor ajuta să merg mai 
departe de Academia Oria Flynn? N-am de unde să ştiu. 

Se deschide o uşă în lateralul sălii şi se vede o rază de 
lumină, care dispare după o clipă. Oare a intrat cineva? A 
aruncat cineva o privire înăuntru? Sunt cu nervii atât de 
întinşi de emoție, încât s-ar putea să-mi fi imaginat doar, în 

starea mea de hipersensibilitate. 
Alung gândul şi încerc să-mi îndrept atenţia spre scena 
următoare. 


LISA 


Stă pe vine la perete, lângă uşă. Oricum, n-ar avea unde 
să se aşeze, toate locurile sunt ocupate. Toţi par încântați, 
dar ea nu-şi dă seama de ce. Nu i-au plăcut niciodată 
musicalurile, în afară de The Rocky Horror Picture Show. 
Majoritatea se iau mult prea în serios, ceea ce te face să-ţi 
dai seama cât de idioate sunt. 

Inainte, credea că vrea să fie actrită, dar acum nu mai e 
atât de sigură. Se gândeşte tot mai des că nu pentru asta a 
venit pe lume. Nu s-a simţit niciodată cu adevărat 
confortabil pe scenă - nu că ar fi avut multe ocazii. Abia 
dacă i-au ieşit în cale roluri bune în cursul anilor, iar 
agenta practic renunţase la ea. 

Uneori, nu poţi decât accepţi situaţia. Nu e destul de 
bună, n-are calităţile necesare. Asta e. Privindu-i acum pe 
cei de pe scenă, talentaţi, aducând strălucirea în ochii 
publicului, nu simte invidia de altădată. Asta e vocaţia lor - 
pentru asta s-au născut. E vocaţia lor, nu a ei. E în regulă. 
Poate să se împace cu ideea. 

Are însă alte talente, după cum a descoperit anul trecut. 
Un alt fel de actorie - ăsta-i domeniul unde străluceşte -, 
care nu implică o scenă şi un public care plăteşte să asiste 
la spectacol. Se descurcă mai bine cu un alt fel de public: 
unul care nu ştie că urmăreşte un spectacol sau că joacă 
cineva în faţa lui. 

Unii i-ar spune minciună. Înşelătorie, escrocherie. 
Pentru ea nu mai contează cât de îngrozitor sună cuvintele 

astea, îi definesc sursa adevăratului talent. Când ştii că 
faci excepţional ceva anume, nu poţi să nu tânjeşti să-l faci 
din nou. Toată lumea de la Academia Oria Flynn a crezut 
că era mincinoasa  compulsivă Imogen  Curwood, 
periculoasă şi ciudată. Nimeni n-ar fi putut juca rolul 
acesta mai bine. 

Vede în faţă o siluetă miscându-se în semiîntuneric: 
altcineva care n-are loc, în faţa draperiilor negre din 
lateralul scenei. 

Ele. Adam. 

O străbate un tremur de nervozitate. Dacă se întoarce şi 
o vede... 

Nu, n-ar face scandal şi n-ar da-o afară. Nu va risca să 
atragă atenţia asupra ei. 

Poate să se împace cu ideea că Adam nu mai vrea să 
aibă de-a face cu ea. N-are nevoie decât de cinci minute cu 
el - o discuţie scurtă. A plătit-o bine şi fără îndoială crede 
că nu-i mai datorează nimic, dar ea nu-i de acord. Şi, chiar 
dacă n-are dreptate, nu-i pasă. L-a văzut pe acoperiş când 
a căzut placa aia de ardezie, iar el ştie. Dacă vorbeşte, va fi 
arestat şi acuzat de tentativă de omor. Speră să nu se 
ajungă acolo - depinde de Adam. 

El are de pierdut dacă o trimite la plimbare - din mai 
multe puncte de vedere. In general, ea nu e o persoană 
ranchiunoasă, dar uneori se montează când se gândeşte 
cum o vede Adam: lipsită de talent şi neimportantă. De- 
asta a ales-o pe ea. Da, exista legătura cu Villiers şi relaţia 
ei cu Grace, dar n-a fost numai atât. Adam ştia că ea n-are 
niciun statut în lumea actoriei. Probabil că a considerat-o o 
ratată disperată şi şi-a închipuit că o să fie jalnic de 
recunoscătoare pentru orice firimituri i-ar arunca. 

Publicul se ridică în picioare, aplauzele răsună. Adam 
Racki dispare după draperia neagră, iar ea se ţine după el. 

Adam se opreşte. Se întoarce. De parcă i-ar fi simţit 
prezenţa. 

— Lisa. 

N-are niciun drept s-o privească aşa - de parcă ar fi o 
grămăjoară mucegăită şi puturoasă care a căzut din lada 
de gunoi. li vine să tipe la el: „A fost ideea ta nenorocită! 
N-am făcut decât ce mi-ai cerut!” în loc de asta, îi 
zâmbeşte. De-a lungul anilor a învăţat că, dacă laşi pe 
cineva să-şi dea seama că eşti supărat sau de ce, înseamnă 
că renunţi la o putere pe care nu-ţi permiţi s-o pierzi. 

— Bună, Adam. Merge bine, nu? Publicul pare încântat. 

— Ţi-am spus să nu mai vii aici. 

Pare speriat, dar nesigur. De parcă s-ar întreba dacă nu 
cumva ar fi mai potrivit să fie furios. 

— Ştiu, îmi aduc aminte. 

— Şi atunci ce... 

— Fac aici? Mă întrebam dacă nu mai ai ceva de lucru 
pentru mine. 

— Ştii că n-am. Lisa, am avut o înţelegere. Ţi-am cerut 
să nu mai iei legătura cu mine, iar tu ai promis. Ştii doar. 

— Iar tu pari să fi uitat ce altceva mai ştiu eu. 

Se mută stingherit de pe un picior pe altul. Nu mai are 
ce să răspundă. L-a încolţit. 

— Ai venit să mă ameninţi? Cât? De cât e nevoie ca să 
nu te mai întorci niciodată? 

— Nu asta vreau. Nu urmăresc să obţin bani din şantaj, 
vreau de lucru. Vreau să mă asculţi, atâta tot. Cinci 
minute. După aia plec şi nu mă mai întorc. Dacă eşti sigur 
că asta vrei. 

— Nu ţi-am explicat deja clar că sunt sigur? 

— Ba da, dar... Adam, ideea e că n-are nicio noimă. Te- 
am ajutat. Ai vrut s-o faci pe Ruby Donovan să sufere... 

— Vorbeşte mai încet. 

— Şi te-am ajutat. A suferit. Mult. Apoi, când ţi-ai 
pierdut capul pe acoperiş şi ai hotărât că vrei s-o omori - 
ceva ce nu mi-ai spus că ar fi făcut parte din plan -, am 
salvat-o. Te-am împiedicat să devii criminal. Nu te bucuri? 
Adică, nu merit nişte mulţumiri? 

— N-ai venit ca să capeţi recunoştinţă, Lisa, nu te mai 
preface. 

E momentul să treacă la subiect. 

— M-am tot gândit, Adam... la adevărata Imogen 
Curwood. Cea care a împins-o pe Crace la sinucidere şi a 
scăpat basma curată. 

Adam se trage înapoi. 

— Ce-i cu ea? 

— Când mi-ai spus despre Ruby - tot ce-a zis şi ce-a 
făcut, cum a terorizat-o pe Jess -, era clar că voiai s-o 
pedepseşti pentru că nu puteai să ajungi la Imogen. Ruby 
era un substitut. Aşa e, nu? 

— Şi? 

Lisa zâmbeşte. 

— N-ai vrea să ştii unde e Imogen? Adresa ei, de 
exemplu? Adam nu răspunde. Privirea îi fuge dintr-o parte 
într-alta în timp ce încearcă să formuleze un răspuns. 

— Te rog, du-te, Lisa, spune cu glas gâtuit. Te rog din 
toată inima. 

— Poate că n-ai vrea să ştii. Poate că, în sinea ta, eşti un 
laş. E uşor să faci ce i-ai făcut lui Ruby. N-avea nimeni 
vreun motiv să te bănuiască. Dacă i s-ar fi întâmplat ceva 
adevăratei Imogen Curwood, mai ales în timp ce tu erai în 
America, ar fi fost greu să scapi de acuzaţii, nu? îmi 
imaginez că ai avea nevoie de ajutor. 

— Nu mai vorbi despre ea, spune Adam cu glas pierit. 

— Termin imediat, îi răspunde Lisa Daisley. După ce-mi 
răspunzi la întrebarea pe care am venit să ţi-o pun. 

Zâmbeşte. Oricine i-ar privi, ar crede că poartă o 
conversaţie normală. 

— Cât m-ai plăti să mă ocup de ea în locul tău? Să mă 
duc în America şi s-o găsesc pe adevărata Imogen 
Curwood? 

Un roman remarcabil, 
scris de patru maestre 


„Să aduci la un loc patru autoare 
de romane polițiste ca să scrie un 
thriller ar putea fi un dezastru. 
Însă în cazul Dublurii, acest 
cvartet a scos-o la capăt cu 
deplină încredere în sine și s-a 


THE GUARDIAN 


„Cu o curgere fără cusur a 
unei narațiuni convingătoare, 
Dublura are de câștigat de pe 
urma prezenţei unui cvartet de 
reprezintă un experiment literar 
încheiat cu succes.“ 


WATERSTONES 


captivant, Marile minciuni 
Thirteen Reasons Why.” 


SERIAL BOX 

Hannah este autoare 

York Times, publicate în 49 de limbi și 
vândute în de exemplare în 
lumea întreagă. 


Clare Mackintosh a lucrat 12 ani în 
poliție, apoi a fost jurnalist indepen- 
dent și consultant pentru 
Scrie thrillere care au fost publicate 

în peste 40 de țări și s-au vândut în 
milioane de exemplare. La Editura 
Trei au apărut După sfârșit, Lasă-mă 
să mint, Te las să pleci și Te văd. 


B.A. Paris este autoare de 
bestselleruri Sunday Times și New 

În spatele ușilor închise, a fost tradus 
în peste 36 de limbi și a fost publicat 
la Editura Trei în 2017. 


Holly Brown, specializată în terapie 
de cuplu și familie, scrie în general 
inspirate de evenimente și 
fenomene contemporane (Try to Find 
Me, A Necessary End, This is Not 
How Far She's Come). 


SOPHIE HANNAH 
B.A. PARIS 

CLARE MACKINTOSH 
HOLLY BROWN 


Cât de departe ai merge ca să-ți protejezi fiica? 
Patru femei trebuie să identifice, până nu e 
fiicelor lor. 


Carolyn, Bronnie, Elise și Kendall au un singur 
lucru în comun: fiicele lor sunt prietene bune 
arte ale spectacolului Orla Flynn. 


Deși grupul se destrămase din cauza unor 
neînțelegeri și acuzaţii reciproce, fetele s-au 
împăcat în cele din urmă. Mamele însă n-au 
reușit să-și revină. Totuși, când intră în scenă 
o elevă misterioasă aE E Malu 
mamele decid să rezolve singure problema. 


dezvăluie propriile secrete? 

SOPHIE HANNAH 
B.A. PARIS 
CLARE MACKINTOSH 

